vrlo savršeno u svojim dijelovima, kao što je bilo npr. tijelo Adama kada ga je Bog svojom 
majstorskom rukom sazdao iz gliba zemlje. 

Ali to tijelo ne bi se uza sve to moglo ni za jedan milimetar pomaknuti na svojemu putu 
naprijed, ono ne bi imalo ni života ni milosti, sve do onoga časa kada Bog ne udahne u nj, dah 
života, tj. svetu ljubav bez koje nam ništa ne pomaže i ne koristi, (usp 1 Kor 13,3). 

Uostalom savršenost Božje ljubavi toliko je nenadmašiva, da ona usavršuje sve kreposti, a 
ona sama ne može biti od njih usavršena pa niti od same poslušnosti, koja je ipak ona krepost koja 
može najviše savršenosti izliti i prosuti na druge kreposti. Uzmimo npr. i to, da je ljubav 
zapovjeđena i da ljubeći mi provodimo poslušnost, to ipak ljubav ne dobiva svoju savršenost od 
poslušnosti nego od dobrote onoga koji ljubi. Jer ljubav nije uzvišena zbog toga, jer je on poslušan, 
nego zbog toga jer on ljubi nadasve uzvišeno dobro. Istina jest, da dok mi ljubimo, mi slušamo, mi 
se pokoravamo kao i obratno, dok slušamo i pokoravamo se, mi ljubimo. 

Ali ako je ta poslušnost tako uzvišena i mila, razlog toga leži u tome, da ona teži k 
uzvišenosti ljubavi. I njezina savršenost ne ovisi o tome, da se mi pokoravamo ljubeći nego o tome, 
da mi ljubimo pokoravajući se. Na kraju možemo reći, da kakogod je Bog jednako posljednji cilj 
svega onoga što je dobro, kao što je on zbog toga prvi izvor same ljubavi koja je izvor svakoga 
dobrog čuvstva, tako je on na isti način posljednji cilj i posljednja savršenost svakog čuvstva“. 
('Teotim XI9) 

Razmisli! Jesam li svjestan važnosti kreposti ljubavi? Trudim li se rasti u ljubavi? Što mi u 
tome pomaže a što me priječi? 


TREĆI DIO: 

DJELOVANJE I DAROVI DUHA SVETOGA NA PUTU NA PUTU PROSVJETUJENJA 

Duhovni život je život u Duhu Svetome, a to znači da je Duh Sveti prisutan i djelatan u 
kršćanskom životu od početka, tj. od krštenja kada ga Bog daruje duši pa kroz čišćenje i 
prosvjetljenje do vrhunaca svetosti i mistike kada Duh u duši, koja je oslobođena od zapreka, 
pokazuje svu veličinu i ljepotu djelovanja u duhovnom životu. U prvoj knjizi, put čišćenja smo 
iznijeli nauk o djelovanju Duha Svetoga u dinamici kršćanskoga života tog puta duhovnog rasta. 

Mi već na krštenju primili Duha Svetoga. Tada smo kršteni u ime Oca, Sina i Duha Svetoga. 
Na poseban smo način darove Duha Svetoga primili u sakramentu potvrde ili krizme. Tada nam je 
biskup rekao: “Primi pečat dara Duha Svetoga.” Taj je pečat ostao neizbrisiv u našoj duši. No, 
trebamo znati kako darovi Duha Svetoga ne djeluju u nama na magijski način, nego se aktiviraju 
snagom naše vjere i suradnjom sa milošću. Ukoliko duša izbjegava grijeh, poslušna je vlastitoj 
savjesti, istinski traži i vrši volju Božju time sve više i više stvara i ostavlja prostor djelovanje Duha 
Svetoga u vlastitoj nutrini. 

O imenu i simbolima Duha Svetoga Crkva uči: »Duh Sveti« vlastito je ime Onoga kojega 
častimo i slavimo skupa s Ocem i Sinom: Crkva ga je primila od Gospodina i ispovijeda ga u 
krštenju svoje nove djece. 

Izraz »Duh« prijevod je hebrejskog izraza Ruah koji, u prvotnom smislu znači dah, zrak, 
vjetar. Isus upotrebljava osjetnu sliku vjetra da dočara Nikodemu transeendentnu novost Onoga koji 
je osobno Dah Božji, Duh Božji. S druge strane Duh i Svet božanski su atributi zajednički trima 
božanskim osobama. Ali povezujući oba izraza, Sveto pismo, Liturgija i bogoslovni govor označuju 
neizrecivu osobu Duha Svetoga, bez mogućeg dvoznačja s drugim upotrebama izraza »duh« i 
»svet«. 

Kad najavljuje i obećaje dolazak Duha Svetoga, Isus ga naziva »Paraklet«, doslovce: »Onaj 
koji je prizvan uz«, latinski advocatus (Iv 14,16.26; 15,26; 16,7). »Paraklet« se obično prevodi 
»Tješitelj«, budući daje Isus prvi tješitelj. Sam Isus naziva Duha Svetoga i »Duhom istine« (Iv 
16,13). 

Osim toga vlastitog imena koje se najviše rabi u Djelima apostolskim i poslanicama, u Pavla 
nailaze nazivi: Duh obećanja, Duh posinjenja, Duh Kristov (Rim 8,11), Duh Gospodnji (2 Kor 
3,17), Duh Božji (Rim 8,9.14; 15,19; 1 Kor 6,11; 7,40) a u svetog Petra: Duh slave (1 PM,14). 

Simboli Duha Svetoga 

Voda. Simbolizam vode označuje djelovanje Duha Svetoga u krštenju: poslije zaziva Duha 
Svetoga, voda postaje sakramentalni učinkovit znak novog rođenja: kao što se trudnoća našega 
prvog rođenja zbiva u vodi, tako krsna voda stvarno označuje daje naše rađanje na božanski život 
dar Duha Svetoga. A, »kršteni u jednom Duhu« mi smo »jednim Duhom« , »napojeni« (Iv 12,13): 
Duh je, dakle, osobno živa voda koja iz raspetog Krista provire kao iz vlastita vrela te u nama struji 
u život vječni. 

Pomazanje. Znakovitost mazanja uljem toliko je izrazita za Duha Svetoga da mu postaje 
sinonimom. U kršćanskoj inicijaciji ono je sakramentalni znak potvrde kooj se u Istočnoj Crkvi, 
upravo zove »krizma« (pomazanje). No da bismo mu razumjeli puno značenje, treba se sjetiti 
prvoga pomazanja koje je Duh Sveti izvršio: Isusova. Krist židovski rečeno »Mesija« znači 
»pomazanik« Duom Božjim. U Starom savezu bilo je »pomazanka« Gospodnjih," u prvom redu 
kralj David. Ali Isus je od Boga pomazan na jedinstveni način: ljudska narav koju je Božji sin uzeo 
sva je pomazana Duhom Svetim«. 

Isus je po Duhu Svetom postao »Krist« - Po Duhu Svetom Djevica Manja začinje Krista: on 
ga, po anđelu, pri njegovu rođenju navješćuje kao Krista. Šimuna potiče da pode u hram vidjeti 
Krista Gospodnjega, on ispunja Krista, i djelima ozdravljenja i spasenja spasenja njegova snaga iz 
Krista izlazi. Konačno, Duh uskrisuje Isusa od mrtvih. I pošto je u svom čovještvu što pobijedi smrt 
post o potpuno Krist Isus obilno izlijeva Duha Svetoga sve dok »sveti«, u jedinstvu s ljudskom 
naravi Sina Božjega ne postanu „savršen čovjek do mjere punine Kristove“ (Ef 4,13) „potpuni 
Krist“ kako veli Augustin. 

Oganj. Dok voda označuje rođenje i plodnost života što ga daruje Duh Sveti oganj je znak 
preobrazujuće energije djela Duha Svetoga. Kada prorok Ilija koji »usta kao oganj, te mu je riječ 
plamtjela kao buktinja« (Sir 48,1) na brdu Karmelu molitvom s neba privlači, oganj na žrtvu - taj 
oganj slika je Duha Svetoga koji preobražava ono što dodirne, Ivan Krstitelj, koji ide pred 
Gospodinom »u duhu i sili Iijioj« (Lk 1,17) najavljuje Krista kao onoga koji će »krstiti Duhom 
Svetim i ognjem« (Lk 3,16) to jest Duhom o kome će Isus reći: „Oganj dođoh baciti na zemlju, pa 
kako bi želio daje već planuo“! (Lk 12,49) Na duhovsko jutro Duh Sveti silazi na učenike u obliku 
plamenih jezika i ispunja ih (Dj 2,3)Duhovna predaja zadržat će ovaj simbolizam ognja kao jedan 
od najizraženijih za djelovanje Duha Svetoga, „Duha ne gasite“ (1 Sol 5,19) 

Oblak i svjetlo. Ta su dva simbola nerazdvojiva u očitovanju Duha Svetoga. Pri 
Bogojavljanju u Starom zavjetu oblak, nekada taman, nekada svijetao, razotkriva Boga živoga i 
spasitelja, skrivajući transcendenciju njegove Slave: tako Mojsiju na brdu Sinaju, kod Šatora 
sastanka i za putovanja pustinjom; ili Salomonu za posvete Hrama. Te su slike ispunjene po 
Kristu u Duhu Svetom. Duh silazi na Djevicu Mariju i osjenjuje ju da bi Isusa začela i rodila. Na 
brdu Preobraženja on dolazi u oblaku i osjenjuje Isusa, Mojšija i Iliju, Petra, Jakova i Ivana; i »iz 
oblaka« doprije glas: »Ovo je Sin moj, Izabranik moj! Njega slušajte!« (Lk 9,34-35). On je konačno 
oblak koji na dan uzašašća ote Isusa očima učenika i koji će ga objaviti kao Sina Čovječjega na dan 
njegova ponovnog dolaska u slavi. 

Pečat je simbol vrlo blizak simbolu pomazanja. Upravo je Krist onaj »kojega je Bog 
opečatio« (Iv 6,27); a u Njemu Otac i nas označuje svojim pečatom. Budući da označuje neizbrisiv 
učinak pomazanja Duha Svetoga u sakramentima krštenja, potvrde i reda, slika pečata (sphragis) u 
nekim se teološkim predajama upotrebljava da se izrazi neizbrisiv biljeg (»karakter«) utisnut tim 
trima sakramentima, koji se stoga ne mogu ponoviti. 

Ruka. Polažući ruke Isus ozdravlja bolesnike i blagoslivlje djecu. U njegovo će ime 
apostoli činiti to isto. I dalje, Duh Sveti se daje polaganjem apostolskih ruku. Poslanica Hebrejima 
spominje polaganje ruku među »temeljnim člancima« svog učenja. Taj znak svemoćnog izljeva 
Duha Svetoga Crkva je sačuvala u svojim sakramentalnim epiklezama. 

Prst. Isus »đavle izgoni prstom Božjim« (Lk 11,20). Ako je zakon Božji bio napisan na 
kamenim pločama »prstom Božjim« (Izl 31,18), »pismo Kristovo«, povjereno brizi apostola, 
»napisano je Duhom Boga živoga, ne na pločama kamenim, nego na pločama od mesa, u srcima« (2 
Kor 3,3). Himan »O dođi, Stvorče Duše svet« zaziva Duha Svetoga kao »digitus patemae dexterae« 
- »prst desne Očeve«. 

Golubica. Na svršetku potopa (kojega simbolizam označuje krštenje), Noa je ispustio 
golubicu koja se vrača sa svježom maslinovom grančicom u kljunu, što je znakom da je zemlja 
ponovno pogodna za stanovanje. Kad Krist izlazi iz vode krštenja, Duh Sveti u obliku golubice 
silazi na nj i na njemu ostaje Tako Duh Sveti silazi i ostaje u očišćenu srcu krštenika. U nekim 
Crkvama, preostali euharistijski Kruh čuva se u kovnoj posudi golubinjeg lika (kolumbarij) koja 
visi iznad oltara. U kršćanskoj ikonografiji simbol golubice čest je za oznaku Duha Svetoga. (KKC 
691 -701) 

Sveti Pavao piše Timoteju da raspiruje u sebi darove Duha Svetoga koje je primio 
polaganjem Pavlovih ruku. U drugoj poslanici Timoteju Pavao ga potiče na vjernost i kaže: “Zato ti 
pripominjem da raspiriš Božju milost koja je u tebi polaganjem mojih ruku. Uistinu, Bog nam nije 
dao duh bojažljivosti, već duh snage, ljubavi i trijeznosti” (2 Tim 1,6-7). Kao što pušemo u žar na 
kojem su drva da se razgori vatra, tako isto svojom molitvom, vjerom i uzornim kršćanskim 
raspirujemo, odnosno potičemo djelovanje darova koje je Duh Sveti ulio u našu dušu. To je 
skriveno blago koje, nažalost, ostaje u mnogim dušama neupotrebljivo i neaktivirano, jer im 
nedostaju živa vjera, pouzdana molitva i uzoran kršćanski život. 

Vidjeli smo u prikazu puta čišćenja kako nas Duh Sveti nas čuva od duha ovoga svijeta 
protivna duhu Kristovu, čisti od grijeha, vodi, upravlja i oblikuje. 

Na posebna način to se vidi i kod sakramenta ispovijedi. Kad se Isus na Uskrs ukazao 
apostolima, dahnuo je u njih i rekao im. “Primite Duha Svetoga, kojima oprostite grijehe, bit će im 
oprošteni.” (Iv 20,22-23). U molitvi odrješenja u sakramentu ispovijedi svećenik kaže da je Bog 
poslao Duha Svetoga na oproštenje grijeha. Nadalje, Duh Sveti je Posvetitelj. On posvećuje našu 
dušu, on od naše nutrine stvara hram Božji. Kad me Duh Sveti posveti, onda sam ja prikladan da 
stupim pred lice Božje. Duh Sveti je naš Branitelj. 

Duh Sveti nas brani od svega što nas želi zarobiti i odvojiti od Boga. Duh Sveti brani nas od 
Zloga, tj. od Sotone, najvećeg neprijatelja Božjeg i neprijatelja svih onih koji žele biti Božji. Ako u 
nama djeluje Duh Sveti, onda nam ni Sotona ne može ništa. Sv. Ivan apostol jasno kaže: “Jači je 
onaj koji je u nama, od onoga koji je u svijetu.” (1 Iv 4,4). U svijetu je Zli koji laže, ubija i zavodi 
ljude. A u nama je Duh Sveti, Duh Isusov koji nas brani od Zloga i njegovih zlokobnih nakana s 
nama. Nikakve sotonske zamke ni ljudska zloba niti magijska čaranja, gatanja ni prokletstva ne 
mogu nam ništa ako smo otvoreni Duhu Svetomu i ako on u nama djeluje. Duh Sveti nas tješi, 
hrabri i jača svojom snagom od koje ništa nije jače. Mi nismo ni svjesni kakvu snagu u sebi nosimo. 

Duh Sveti nas uvjerava da smo ljubljena djeca Božja. On iz našega srca upućuje Bogu 
molitvu u kojoj ga zovemo Abba, što znači Oče. Mi često ne znamo kako se treba pravo moliti. Ako 
se prepustimo Duhu Svetomu, onda će on iz nas upućivati Bogu Ocu najbolju molitvu koja će 
sigurno biti uslišana. Duh Sveti nas uvodi u svu istinu o Bogu i o nama samima. On je Duh istine. 
Svaki put kad imamo hrabrosti živjeti u istini, Duh Sveti ostaje u nama. Kad živimo u laži, Duh 
Sveti nas napušta. 

Kad se pokajemo za svoje grijehe i opet zaželimo živjeti u istini, Duh Sveti se ponovno 
vraća u našu dušu. No, treba reći i to da nam je, da bismo se uopće mogli pokajati za svoje grijehe i 
zaželjeti živjeti u istini, potrebna snaga odozgo, sila Duha Svetoga, koju nam u svojoj ljubavi 
besplatno daje. Duh Sveti unosi Božji mir u našu dušu. Uskrsli Krist je pozdravljao svoje učenike 
riječima: “Mir vama“ (Iv 20,19). Taj mir nije od ovoga svijeta. Samo Duh Sveti može umiriti 
ljudsko srce i udijeliti mu Kristov mir. Plod takvog mira duboka je radost koja prožima srce koje je 
u miru s Bogom. Duh Sveti je ljubav koja povezuje Oca i Sina. On stvara zajedništvo i među 
ljudima. Duh Sveti liječi srca slomljena i opet spaja u jedno srca rastavljena. On nas uvodi u 
zajedništvo s Bogom i s Kristom, uvodi nas dakle u zajedništvo ljubavi za kojom čezne ljudsko 
srce. 


342 





Duh Sveti oslobađa od straha. Do silaska Duha Svetoga apostoli su bili u strahu. Nakon što 
je uskrsli Isus došao među njih i nakon što im je poslao Duha Svetoga situacija se potpuno mijenja. 
Strah kojim su bili ovijeni apostoli sada postaje pobjeda, njihova slabost postaje snaga. Od 
zatajivača i strašljivaca postadoše neustrašivi navjestitelji, sretni da nešto smiju svjedočiti pa i 
podnijeti nešto za Isusa. Napokon su se oslobodili od straha javno nastupaju i započeli su otvoreno 
govoriti po trgovima, znajući daje uz njih uvijek Duh Sveti - Branitelj. Na tom čudesnom događaju 
silaska Duha apostoli su doživjeli svoju preobrazbu, poslanje, koje su prihvatili bez ustručavanja. 

Duh Sveti je princip novoga rođenja i novog života u Kristu. Duh je princip novoga rođenja, 
on je učitelj i branitelj. Ulaznica u kraljevstvo Božje, kaže Isus Nikodemu, jest ponovno rođenje od 
Duha koji poput vjetra nevidljivo obnavlja čovjeka iznutra (usp. Iv 3,3-8). 

Kada sv. Ivan apostol poučava o iskustvu Duha Svetoga stavlja osobiti naglasak na Isusovu 
blizinu po Duhu. Isus svoje učenike ne ostavlja kao siročad, već im šalje drugog Branitelja, Duha, 
po kojemu će stalno biti s njima (usp. Iv 14,16-18). Duh ne počinje neko novo svoje razdoblje, već 
nastavlja Isusovo djelo. On podsjeća, doziva u pamet sve što je Isus govorio i produbljuje shvaćanje 
Isusovih riječi i djela (usp. Iv 16,13-14). On dokazuje daje svijet imao krivo kad je osudio Isusa za 
grijeh, nepravdu i osudu (usp. Iv 16,8-11). 

O zaprekama što ih đavao čini da ne slijedimo nadahnuća Duha Svetoga Lallement uči: „Ne 
može se zamisliti koliko đavao sprečava naš duhovni napredak. Na početku godine samoće neke je 
zavodio neugodnošću, žalošću, strahovima ili kakvim drugim neraspoloženjem. Kad vidi da su mu 
prve navale uspjele on sprema nove i zaokuplja nas kakvom novom potrebom, željom ih nadom, da 
nas zabavi i odvrati od puteva Božjih i brige za naše savršenstvo. 

Za ovo upotrebljava okolnosti koje mu se pruže, uspomene na prošlost, novosti, sve što 
osjetilima zamijetimo, naša raspoloženja i naše strasti. On se dotiče sad ovog sad onog pokretača u 
nama kako bi nam sitnicama okupirao duh i srce. Mi se na tom zaustavljamo nepotrebnim mislima i 
brigama, ispraznim željama, suvišnim strahom ili kakvim drugim neumrtvljenim pokretima ili 
strastima. 

Kad pođemo odavde donijet će nam slične i još jače privlačivosti i slične i puno opasnije 
zapreke. Tako da će nas, ne budemo li oprezni, čitav život držati kukavno privezane uz nešto izvan 
Boga. 

Međutim, smrt će nas zateći. Umrijet ćemo kako smo živjeli, nesavršeni, a neprijatelj će 
postići ono što je htio: osramotiti nas na sudu Isusa Krista. To se nažalost i prečesto događa. Da 
izbjegnemo ovu nesreću ispitajmo se brižno i gledajmo čime se najviše bavimo u mislima, uz što je 
najviše priraslo naše srce, koje nam strasti najjače pomućuju mir duše. Pa kad to jasno upoznamo, 
hitro to uklonimo kao očitu spletku đavla, koji nas želi upropastiti. Promatrajmo isto tako je li nam 
najžarča i najveća briga naš napredak u savršenosti našeg staleža. Ako nije tako, trudimo se svim 
silama doći do tog svetog raspoloženja. 

Različite spletke koje đavao čini kako bi nas prevario. Postupak đavla prema početnicima u 
duhovnom životu sastoji se u odvraćanju od dobra ili u zamjenjivanju većega dobra manjim, 
prividnim ili štetnim, ili u odabiru nečega što nadmašuje njihove sile i ne odgovara njihovu 
sadašnjem duševnom stanju. 

Njegovo spletkarenje prema savršenim dušama sastoji se u mučenju, u pokušaju narušavanja 
njihova mira kako bi ih na taj način, kada se posve izmore i klonu, odvratio ako je moguće od Boga, 
učinio žalosnima i potištenima, oslabio njihovu volju u vršenju dobrih djela te ih naveo na mlitavost 
i mlakost. 

Ima osoba koje đavao ne smeta u činjenju velikog broja dobrih djela, jer dobro koje čine 
poslužit će mu da ih prevari. Glavna mu je nakana navesti duše na smrtni grijeh. Međutim, ako vidi 
da ne može uspjeti u svojim naumima, on promijeni oružje i gleda da one koje rade u dobru da 
učine što više lakih grijeha. Kad ih je ovako oslabio, nije mu ih teško na kraju oboriti u koji smrtni 
grijeh. 

Prema našim se dobrim nakanama đavao ponaša kao faraon prema Izraelcima kada su htjeli 
u pustinji prinijeti Bogu žrtvu. Kako im nije mogao posve odbiti molbu, on im je postavljao 
ograničenja što je više mogao. Jedanput bi ih pustio uz uvjet da ostave svoje žene i djecu u Egiptu, 

drugi put da ne povedu sa sobom blago. Đavao se služi gotovo istom varkom. Ako smo stvorili 
dobru odluku, i on je ne može posve omesti, gleda je barem što više spriječiti. On je zadovoljan ako 
može makar nešto od Božjega djela otrgnuti, samo da ne bude potpuno i čitavo. 

Katkad odlučimo učiniti neko dobro u određenom vremenskom roku, ali tada dolazi đavao 
kako bi nas omeo u izvršenju prikazujući nam poteškoće, izazivajući prigovore ljudi, pobuđujući u 
nama odvratnost a sve ne bi li nas naveo na djelomično napuštanje ili potpuno odustajanje od prve 
namjere. Nastoji u nama pokolebati jakost, oduševljenje i ustrajnost. 

Vidi li da nam ne može poteškoće kojima bi nas htio pokolebati prikazati kao neizbježive, 
prikazuje nam ih barem kao moguće, kako bi nam oduzeo srčanost plašeći nas opasnostima i 
poteškoćama. 

U tome se služi našim zlim raspoloženjima. Nadalje, stanjima u kojima ne dajemo milostima 
da potpuno u nama djeluju pružamo đavlu jak oslonac za odvraćanje od dobra. Pri tom gubimo 
nebrojene milosti i zasluge. 

Često se događa da nam Duh Sveti nadahne koju dobru misao, a đavao je oduzme 
podmetnuvši drugu koja, premda nije zla, puno škodi. Ta nam nova misao oduzima oduševljenje i 
mir što nam ih je dala prva koja je bila od Boga. Zato moramo biti na oprezu i prvu misao dobro 
držati, a drugu odbiti. Iznimno je važno brižno bdjeti nad našim mislima, pratiti ih u početku, u 
razvitku i svršetku. 

Kako ćemo razlikovati Božje djelovanje od đavolskoga 

Sve što oduzima nutarnji mir i spokoj dolazi od Sotone. Bog je spojio zajedno sreću i 
svetost, tako da Njegove milosti osim što posvećuju dušu, tješe je i ispunjaju mirom i slašću. Đavao 
nagovaranjem djeluje sasvim obratno, ili odmah u početku ili barem na kraju. Zmiju se poznaje po 
repu, tj. po učinku njezina djelovanja i svršetku kojemu vodi. 

Sve uvjetne pomisli i one koje nas samo uznemiruju dolaze od đavla. Primjerice: Sto bih ja 
učinio da me Bog u takvoj prilici ostavi? Na ovakva prišaptavanja ne smijemo uopće odgovarati niti 
se zadržavati u ovakvim mislima. One dolaze od đavla koji nam na ovaj način hoće oduzeti 
pouzdanje u Boga i dovesti nas do malodušnosti i nemira. Pouzdajmo se u Boga. On je vjeran i neće 
ostaviti one koji Mu se posve predaju i nastoje Mu u svemu ugoditi. 

Tajne obmane 

Kad nam se u srcu pojavi kakav neuredan pokret, često ne pristanemo na njega, ali taj zao 
osjećaj također ne želimo snažno i smjesta otjerati. Odbacujemo ono što ljudi vide, a podnosimo 
nutarnji nered, koji Bog vidi i koji mu je odvratan. Ako smo, primjerice, na koga srditi, ne želimo to 
izvana pokazati, ali podnosimo u srcu takve osjećaje i ne želimo ih se što prije osloboditi. To je 
jedna od najtajnijih i najopasnijih obmana. 

Ako nešto želimo, tisućama razloga opravdavamo svoju želju. Varamo se kad po naravnim 
sklonostima nešto naumimo pa onda to nastojimo opravdati kojim višim, nadnaravnim razlogom. 
Čovjek, primjerice, kaže: Posjetiti ću ovog gospodina, i tada ću ga nagovoriti da obavi duhovne 
vježbe. Ovo "i tada" redovito nije iz čiste nakane, nego je otkriće samoljublja koje se jako trudi 
pronaći takve razloge. 

Ponekad se dogodi da nam Bog daje svjetlost i nadahnuće da bismo se riješili neke 
pogreške, a mi preusmjerujemo svoju pozornost na drugu stranu. Bavimo se kojom drugom 
krepošću i mislimo time Bogu ugoditi. Tako se nastojimo ukloniti predbacivanju svoje savjesti i 
stidu što ga uzrokuje pogled na našu pogrešku. Želimo tako sami sebe ugodno prevariti u uvjerenju 
da smo kreposni. Međutim, ako ne ispravimo pogreške što nam ih je Bog pokazao, nikada se 
nećemo dovinuti do svete slobode i do širine srca za kojom težimo. 

Katkada mislimo na vrlo dobre i svete stvari, a ne pazimo na duh koji time nije posve 
okupiran, nego se istodobno bavi i nekorisnim stvarima. Tako gubimo dio svojega života umjesto 
da ga posvetimo Bogu. 

Znakovi prevarene duše. Znakovi prevarene duše su sljedeći: neprestano govoriti o 
izvanrednim milostima, viđenjima i objavama, samo se time baviti, malo se truditi upoznati i 
upravljati pokretima srca, ne biti priproste otvorene duše prema svojim starješinama i duhovnom 

vođi, u molitvi se baviti samo božanstvom, a ne i svetim čovještvom našega Gospodina, djelovati i 
misliti protivno nauku i postupku Crkve. 

Đavao neke duše uzdigne do visokih misli o Bogu kako bi ih odvratio od sjećanja na Isusa 
Krista, koji je vrelo svakoga dobra i glavni predmet mržnje zlih duhova. Na što moramo paziti kod 
poticaja na dobro. Svaki poticaj na dobro moramo dobro zamijetiti. 

Treba ispitivati sljedeće: 

1. S kakvom smo ga spremnošću prihvatili: je li to bilo svom snagom duše i tijela? 

2. Koji su nas razlozi i namjere pri tom vodili? 

3. Jesmo li za vrijeme naših čina sačuvali predanost i čistoću nakane s kojom smo počeli? 

Jer se često dogodi da se dobro djelo počne s uistinu svetom nakanom, ali se ta nakana poslije 
izgubi ili se samo polovično na nju pazi. Taština, korist i samoljublje ušuljaju se neopazice u srce. 
Čovjek se pomalo umori i počne se dosađivati te se prepusti prirođenoj nestalnosti, tako da djelo 
rijetko dovrši s jednako čistom nakanom kao što gaje počeo. {Nauk o duhovnom životu IV,4 ) 

Odlučili smo se kod izlaganja o djelovanju Duha Svetoga na putu prosvjetljenja izložiti 
klasičan nauk o darovima Duha Svetoga. Već smo rekli da dar Duha Svetoga i darove Duha 
Svetoga dobivamo sakramentu potvrde ali nepročišćeni i neuredni život prječi očitovanje i 
djelovanje tih Božjih darova, a teškim grijesima možemo i potpuno odagnati Duha Svetoga iz našeg 
života. O tim dinamikama duhovnog života smo već govorili na putu čišćenja. Dakle tek kada duša 
dođe do određenog stupnja zrelosti i duhovnoga rasta, tek kada odstrani veće zapreke djelovanju 
Duha Svetoga onda dinamika Njegovih darova postaje očitija i dublje zaživljena u duši. U biti radi 
se o sazrijevanju koje je tipično za put prosvjetljenja te iz toga razloga ovdje iznosimo nauk o 
djelovanje darova Duha Svetoga. Ova duhovna dinamika će doživjeti svoj vrhunac tek na putu 
sjedinjenja kada će Duh Sveti imati svu slobodu djelovanja u duši te će pokazati i sve bogatstvo 
učinkovitost svojih darova i plodova. 

Prije nego li počnemo izlagati pojedine darove Duha Svetoga samo još par riječi o njihovom 
odnosu s krepostima u duhovnom životu. 

Vjernik treba sebi pod svijestiti daje neprestano okružen Božjim darovima. Sva dobra koja 
imamo, svojstva duše i tijela... sve su Gospodinovi darovi koji nam pomažu živjeti sretno u ovome 
životu, da tako dostignemo nebo. Ali nadasve u trenutku našeg krštenja naš nas je Bog Otac ispunio 
bezbrojnim dobrima. Izbrisao je mrlju istočnoga grijeha iz naše duše. Obogatio nas je posvetnom 
milosti, kojom smo postali sudionici njegova božanskog života i njegova djeca. Učinio nas je 
članovima svoje Crkve. 

Pored milosti, Bog je ukrasio našu dušu i nadnaravnim krjepostima i darovima Duha 
Svetoga. Krjeposti nam daju snagu, sposobnost da djelujemo na nadnaravni način, prosuđujemo 
svijet i događaje s višeg stajališta, stajališta vjere, te da se ponašamo kao prava Božja djeca. Daju 
nam mogućnost prisno upoznati Boga, ljubiti ga kao što se On ljubi, i ostvariti zaslužna djela za 
život vječni. Pod utjecajem ovih krjeposti naš se rad, makar se s ljudske točke gledišta to jedva 
primijeti, preobražava u riznicu zasluga za nebo. 

Bog obdaruje dušu darovima Duha Svetoga da ona može ostvariti na savršeniji način i kao 
bez velikoga napora dobra djela u kojima se očituje ljubav prema Bogu, svetost: Božja prisutnost, 
milosrdna ljubav, prikazanje našeg rada i mala mrtvljenja tijekom dana. 

Putem ovih darova »čovjek postaje prilagodljiv i ujedno snažan da se lakše i spremnije 
odazove poticaju Duha Svetoga. Tolika je djelotvornost ovih darova, da vode čovjeka do najviših 
vrhunaca svetosti; i toliko su izvrsni, da ostavljaju neokaljanima, stoga i savršenijima u svijetu i u 
kraljevstvu nebeskome. Zahvaljujući njima, Duh Sveti u nama potiče želju za postizanjem 
evanđeoskih blaženstava koji su poput rascvalog cvijeća u proljeće, pokazatelj i nagovještaj vječnog 
blaženstva. 

Darovi Duha Svetoga stupnjevito oblikuju naš život prema načinima i oblicima vlastitima 
djetetu Božjem, usavršavaju našu osjetljivost tako što je čine sposobnijom da prepoznaje i provodi u 
djelo poticaje i nadahnuća Duha Svetoga, koja, na taj način, može spremno i lako voditi naš život, 
koji će tada voditi traženjem Božje volje, a ne naših ukusa i hirova. 

Zamolimo Duha Svetoga neka mekša u nama »ono što je kameno«, posebno okorjelost 
taštine; neka ogrije u nama »ono što je ledeno«, mlakost u odnosu s Bogom; neka nas vrati sa »zlog 
puta«, jer smo previše navezani na zemaljske stvari, osjećamo teret prošlih grijeha, slabe volje, 
često ne uviđamo što bi bilo drago Bogu... Odavde proizlaze neuspjesi i slabosti, umori i porazi. 
Stoga, molimo ga neka odstrani iz naše duše »mrtav teret, ostatak svih nečistoća koje pritišću dušu 
o tlo ; da bi se mogla uzdići k Božjem veličanstvu i stopiti sa živom vatrom njegove ljubavi koja je 
On sam. 

Odlučna borba protiv svakoga maloga promišljenog grijeha pripravlja nas da primimo 
svjetlo i zaštitu Branitelja kroz njegove darove. Svjetlost koju prima naš razum dopušta nam 
upoznati i shvatiti božanske stvari, naša volja - ojačana - iskorištava mogućnosti koje nam se 
svakodnevno pružaju za ostvarivanje dobra i za odbacivanje napasti koje bi nas udaljile od Boga. 
»Darom razuma« većom jasnoćom otkrivamo bogatstva vjere. »Darom znanja« ispravno 
rasuđujemo o svemu što je Bog stvorio i naše srce ostaje u Bogu i u svemu stvorenome u mjeri koja 
nas do Boga dovodi. »Darom mudrosti« razumijemo nesagledivo Božje čudo i potaknuti smo tražiti 
Boga iznad svega - u svom poslu i svojim obvezama. 

»Dar savjeta« upućuje nas na putove svetosti i na Božju volju u našemu svagdašnjem životu, 
potiče nas izabrati rješenja koja su više u skladu sa slavom Božjom i s dobrom bližnjih. »Darom 
pobožnosti« prema Bogu se odnosimo s povjerenjem, kao što se sin odnosi prema Ocu. »Dar 
jakosti« neprestano nas ohrabruje i pomaže nam nadvladati poteškoće koje zacijelo susrećemo na 
svome putu prema Bogu. »Darom straha Božjega« izbjegavamo prigode za grijeh i napast, 
izbjegavamo svako zlo koje bi moglo »žalostiti Duha Svetoga«, iz straha da se ne odvojimo od 
Onoga, kojega ljubimo, i koji je smisao našeg postojanja i života. 

Da bi porasla pobožnost prema Duhu Svetomu, započnimo njegovati ljudske i kršćanske 
krjeposti u poslu i u svakodnevnom suživotu. Dok se kršćanin »bori za ovakve krjeposti, on 
pripravlja svoju dušu na to da djelotvorno primi milost Duha Svetoga - treću osobu Presvetoga 
Trojstva - dragoga gosta u duši (posljednica Dođi, Duše Presve^ti) - koji poklanja svoje darove: 
mudrost, razum, savjet, jakost, znanje, pobožnost i strah Božji (usp. Iz 11,2)«.9 

Duh Sveti želi - više nego li bismo mi ikada mogli htjeti - dati nam svoje darove u izobilju, 
da oblikuju silnu rijeku u našem nadnaravnom životu i da u nama urode divnim plodovima. Od nas 
očekuje samo da uklonimo moguće zaprjeke tražeći baš od njega želju za pročišćenjem, govoreći 
mu iz dubine svoga srca: »Dođi, Duše Sveti, napuni srca svojih vjernika; i oganj svoje ljubavi u 
njima užeži!« Ne želi drugo nego ispuniti nas darovima i milošću. »Ako dakle vi, - govorio je 
Gospodin - iako zli, znate dobrim darima darivati djecu svoju, koliko li će više Otac s neba obdariti 
Duhom Svetim one koji ga zaištu?« 

Lallement u jednom od klasika katoličke duhovnosti uči: „O naravi i sredstvima poslušnosti 
Duhu Svetomu. U čemu se sastoji ova poslušnost. Kad se jedna duša prepustila vodstvu Duha 
Svetoga, On je malo-pomalo podiže i njome ravna. U početku ona i ne zna kamo ide. Ali malo- 
pomalo rasvjetljuje je nutarnja svjetlost i pokazuje joj cijelo njezino djelovanje i u njemu Božje 
upravljanje. Sama duša tako nema gotovo ništa drugo činiti nego prepustiti Bogu da djeluje u njoj i 
po njoj što god hoće. Tako ona divno napreduje. 

Kako nas Duh Sveti vodi slikovito vidimo u Božjem vođenju Izraelaca iz Egipta kroz 
pustinju u Obećanu zemlju. Po danu im dade stup od oblaka, a po noći od ognja. Kako bi išao ovaj 
stup, išli bi i oni, a stali bi kad bi stup stao. Nisu išli prije njega, niti daleko od njega. Takvi trebamo 
i mi biti prema Duhu Svetomu. 

Kako ćemo postići ovu poslušnost?Glavna su sredstva postizanja ove poslušnosti sljedeća: 

1. Trebamo predano slijediti volju Božju kada smo je upoznali. Često je ne poznajemo jer 
smo puni neznanja. No Bog će od nas tražiti račun samo za spoznaje koje smo dobili. Ako se njima 
dobro služimo, dobit ćemo i nove. One Božje nakane koje smo spoznali trebamo ispuniti pa ćemo 
spoznati i druge Njegove namjere s nama. 

2. Obnovimo često odluku da ćemo u svemu slijediti Božju volju i utvrđujmo se u ovoj 
odluci koliko god je to moguće. 

3. Molimo bez prestanka od Duha Svetoga svjetlo i snagu da ispunjavamo Božju volju, 
vežimo se uz Duha Svetog i Njega se držimo. Predajmo se Njemu, kako veli sv. Pavao efeškim 
svećenicima: Okovan Duhom idem u Jeruzalem (Dj 20,22). Molimo za posebno rasvjetljenje Duha 
Svetoga preuzimajući važnije poslove i iskreno izjavimo da ne želimo ništa drugo činiti nego samo 
vršiti Njegovu volju. Ako kasnije ne dobijemo nova rasvjetljenja, činit ćemo onako kako obično 
činimo i što nam se učini najbolje. Zato zazivamo pomoć Duha Svetoga posebnim misama u slavu 
Njegovu na početku velikih poslova, kao što su otvorenje parlamenta, sastanci klera i crkveni 
sabori. 

4. Promatrajmo pozorno pokrete svoje duše. Ovako ćemo postupno upoznati što dolazi, a što 
ne dolazi od Boga. Sto dolazi od Boga, to je u duši podložnoj milosti redovito blago i mirno, a što 
dolazi od demona, silovito je i donosi sa sobom nemir i tjeskobu. 

Prigovori nauku o vodstvu Duha Svetoga.Neki prigovaraju da ovo vodstvo sliči 
kalvinističkom nauku o nutarnjim nadahnućima. No vjerski članak govori da ne možemo učiniti 
nijedno dobro djelo bez nutarnjega nadahnuća milosti, u kojem i stoji vodstvo Duha Svetoga. 
Tvrditi obratno je semipelagijanski. Kalvinisti hoće da se sve odvija po njihovu nutarnjem 
nadahnuću, i sama Crkva i njezine odluke. Oni ne priznaju mimo svojega vjerovanja drugoga 
pravila; pronašli su ovaj nauk da izbjegnu predaji, koncilima i svetim očima. Vodstvo, pak, Duha 
Svetoga pretpostavlja vjeru i ugled Crkve, njih priznaje svojim pravilom, ne dopušta ništa što bi mu 
se protivilo i samo se nastoji usavršiti u vjeri i drugim krepostima. 

Čini se, prigovaraju drugi, da ovo nutarnje vodstvo Duha Svetoga smeta poslušnosti prema 
poglavarima. Ali se na to može odgovoriti sljedeće: Jednako kao što nutarnje nadahnuće milosti ne 
uništava vjerovanje u izvanjske vjerske istine, nego, štoviše, blago potiče razum na vjerovanje, tako 
nas i darovi Duha Svetoga ne odvraćaju od poslušnosti nego nam je pomažu lakše izvršavati. Sve 
ovo nutarnje upravljanje i božanske objave uvijek moraju biti podložni poslušnosti i treba ih slušati 
ukoliko poslušnost nešto drugo ne odredi. 

Jer u stanju vjere, u kojem smo na zemlji, trebamo više držati do zapovjedi našega poglavara 
negoli da nam sam naš Gospodin Isus nešto neposredno objavi i zapovjedi. Svi su sveci bili 
podložni poslušnosti i tako su uzvišeniji nego što bi bili da su se držali samo svojih objava. Samo se 
valja bojati da poglavari ponekad ne rade previše po svjetovnoj mudrosti i, puno ne razlikujući, ne 
osude rasvjetljenja i nadahnuća Duha Svetoga. Da ih ne smatraju umišljanjem i sanjarijama, a 
zanesenim one osobe koje dobiju od Boga objave. 

U ovome slučaju treba još uvijek slušati. A Bog će dobro znati jednoga dana popraviti 
pogreške ovih lakoumnih duša i naučiti ih, na osjetljiv način, ne osuđivati Božje milosti dok ih ne 
upoznaju i ne budu sposobni prosuđivati ih. Ono što ih čini nesposobnima u prosudbama jest to što 
su sasvim vanjski ljudi, rastrgani materijalnostima, i što se nisu uzdigli iznad najnižega stupnja 
molitve. A prosuđivanja se neće odreći kako se ne bi činilo da ne poznaju ovo, što uistinu niti 
poznaju iz iskustva niti su ga proučili. 

Izgleda, kažu opet neki, da upravljanje Duha Svetoga čini nekorisnim razmišljanje i 
obraćanje za savjet. Ta zašto tražiti mišljenje ljudi ako nas vodi Duh Sveti? No na to se može 
odgovoriti sljedeće: Upravo nas Duh Sveti vodi da pitamo rasvijetljene osobe i postupamo po 
njihovu mišljenju. Tako je poslao sv. Pavla Ananiji da ga poduči što će činiti. Poglavar koji je 
duhovan i nutarnji čovjek iz pojedinosti će jasno spoznati Božju volju i prosuditi što je korisnije u 
ovim ili onim okolnostima. 

Neki se tuže da ne mogu spoznati imaju li vodstvo Duha Svetoga. Ovima odgovaramo: 
Rasvjetljenja i nadahnuća Duha Svetoga koja su im potrebna za činjenje dobra i izbjegavanje zla 
nikada im ne manjka, pogotovo ako su u stanju milosti. A kako su posve vanjski ljudi, nikada se ne 
posvete sami sebi. Savjest ispituju površno, gledaju samo na vanjštinu i pogreške koje drugima 
upadaju u oči. Ne istražuju nutarnji korijen svojih pogrešaka, strasti, vladajućih navika, ne ispituju 
stanje i raspoloženje duše i pokrete srca, pa i ne čudi što ne poznaju upravljanje Duha Svetoga, koje 
je posve nutarnje. Kako bi ga i mogli upoznati? Oni ne poznaju ni svojih nutarnjih grijeha, koji su 

njihovi vlastiti čini i slobodno ih izvršavaju. Slijede li s radošću sljedeće upute, zacijelo će oćutjeti 
vodstvo Duha Svetoga. 

1. Trebaju vjerno slijediti svjetlo koje imaju i ono će uvijek rasti. 

2. Neka se uklanjaju grijesima i nesavršenostima, koji im poput oblaka zastiru ovo svjetlo, i 
vidjeti će svaki dan sve jasnije. 

3. Neka ne lutaju vanjskim sjetilima i ne blate se osjetnostima pa će im Bog otvoriti nutarnje 
osjećaje. 

4. Neka po mogućnosti nikad ne izlaze iz svoje nutrine, ili neka se tamo što brže vraćaju, i 
neka pozorno prate ono što se tamo zbiva. Tako će zamijetiti različite pokrete i nadahnuća za dobra 
djela. 

5. Iskreno do dna neka otkriju srce duhovnom ocu. Duša ovako iskrena i priprosta uvijek će 
imati vodstvo Duha Svetoga. 

Razlozi ove poslušnosti Duhu Svetome. Savršenost i spasenje ovise o poslušnosti prema 
milosti. Duhovni se život sastoji od čišćenja srca i vodstva Duha Svetoga. Ovo su stožeri 
duhovnosti. Tim se putevima dolazi do savršenstva prema stupnju čistoće koji imamo i prema 
vjernosti upravljanju Duha Svetoga i Njegovim poticajima. 

Sve naše savršenstvo ovisi o ovoj vjernosti. Ukratko, za nutarnji nam život treba opažati 
puteve i Božje pokrete u našoj duši, jačati svoju volju kako bismo ih slijedili i postizali molitvom, 
štivom, sakramentima, vršenjem kreposti i dobrih djela. 

Neki imaju mnoštvo lijepih navika i čine vanjska kreposna djela. Oni su sasvim predani 
vanjskim činima kreposti. To je dobro za početnike. Ali je puno veća savršenost slijediti nutarnji 
poticaj Duha Svetoga i povoditi se za njim. Istina je da u ovom posljednjem načinu djelovanja ima 
manje osjetnoga zadovoljstva, ali je veća nutarnja krepost. 

Cilj za kojim valja težiti kad se dobro uvježbamo u čistoći srca jest da Duh Sveti jedini vodi 
sve naše moći i osjećaje, upravlja svim našim nutarnjim i izvanjskim pokretima, da mu posve 
prepustimo dušu i odreknemo se svoje volje i svojih naslada. Tako više nećemo živjeti sami sebi 
nego Isusu, vjerno ćemo odgovarati djelovanju Njegova božanskoga Duha i podložiti svu našu 
otpornost vlasti milosti. 

Malo osoba postiže milosti koje im je Bog odredio i malo ih, kad ih izgube, uspijeva 
ponovno dosegnuti. Većini manjka smionosti u samosvladavanju i vjernosti kako bi dobro čuvali 
Božje darove. 

Kada pođemo putem kreposti u početku hodamo u tami. Ah ako vjerno i ustrajno slijedimo 
milost, doći ćemo trajno do velikoga rasvjetljenja sebi i drugima. Htjeli bismo postati sveti za jedan 
dan i nemamo strpljivosti čekati redovit tijek milosti. To dolazi od naše oholosti i kukavičluka. 
Postupajmo vjerno s milostima koje nam Bog daje. On će nas trajno dovesti do toga da možemo 
ispuniti Njegove zahtjeve. 

Spasenje redovnika bezuvjetno ovisi o nutarnjoj poslušnosti vodstvu Duha Svetoga. Ako ne 
slijedimo našega Gospodina potpuno vjerno, u velikoj smo pogibelji da se izgubimo i neizreciva je 
krivnja koju nanosimo Crkvi. Koliko ima lakih sklonosti, koliko malih grijeha? Kol ik o 
nesavršenosti, prohtjeva, želja koje nisu podložne milosti? Koliko se svaki dan bavimo nekorisnim 
mislima, koliko smo ogorčeni i srditi? 

Sve to na puno vremena odgađa utvrđivanje kraljevstva Božjeg u nama i neizmjerno škodi 
bližnjemu. Gospodin nas je učinio svojim prvim službenicima i povjerio nam svoju krv, svoje 
zasluge, svoj nauk i blago svoje milosti. Ova nas služba uzvisuje nad anđele i traži od nas najveću 
vjernost. A s koliko je nemara i nevjere mi obavljamo! 

Naša je najveća nesreća protivljenje Božjim zahtjevima i otpor Njegovim nadahnućima. Ili 
ih ne želimo čuti, ili čujemo a ne odgovaramo, ili odgovaramo a pokvarimo s tisuću svojih 
nesavršenosti, svojom samodopadnošću i taštinom. 

Međutim, glavna je u duhovnom životu čistoća srca. Dvije se osobe u isto vrijeme posvete 
službi Božjoj. Jedna se posveti dobrim djelima, a druga čistoći srca. Ova će druga dvaput brže doći 
do savršenosti negoli prva. 

Mi ne moramo čitati mnoštvo duhovnih knjiga, nego opažati božanska nadahnuća. Ova su 
nam nadahnuća i uz malo štiva dostatna da vjerno odgovorimo milostima koje nam se obilno 
darivaju. Trebamo, osim toga, često od Boga moliti da nam prije smrti dadne nadoknaditi sve 
gubitke milosti što smo ih imali i da postignemo vrhunac zasluga, kamo nas je htio dovesti svojom 
prvom odlukom, a mi smo to zapriječili svojom nevjernošću. Nadalje, da nas oslobodi grijeha koje 
smo u drugima uzrokovali i da tako i njima nadoknadi gubitke koje smo im učinili. 

Katkada nas odmah kad primimo Božje nadahnuće napadnu odvratnost, sumnje, nejasnoće i 
poteškoće, koje dolaze od naše pokvarene naravi i strasti protivnih Božjem nadahnuću. Ako bismo 
ga primili s potpunom spremnosti srca, ispunio bi nas mirom i utjehom koje Duh Božji obično 
udijeli dušama u kojima ne nalazi otpor. 

Rasvjetljenja milosti dolaze nam postupno, prema našoj nutarnjoj pripravi, a isto tako 
nestaju ostavljajući nas u tminama. Tako imamo dan i noć, i slični smo onim polarnim narodima 
koji imaju više ili manje dana, ovisno o tome jesu li bliže ili dalje polu. A trebamo željeti uživati 
vječni dan, koji će sjati u našoj duši ako je dobro očistimo i u svemu nasljedujemo vodstvo Duha 
Svetoga. 

Malo je savršenih duša jer ih malo slijedi vodstvo Duha Svetoga. Razlog što vrlo kasno ih 
nikako ne postižemo savršenstvo u našem je posvemašnjem povođenju za naravi i ljudskim 
osjećanjem. Duh Sveti, koji rasvjetljuje, upravlja i zagrijava, gotovo nas nimalo ne vodi. Većina 
duhovnih osoba, dapače dobrih i kreposnih, u upravljanju sobom i drugima slijedi samo razum i 
zdrav osjećaj; nekima je to upravo odlika. Ovo je pravilo dobro, ali nije dostatno za kršćansku 
savršenost. 

Ove se osobe redovito povode za općim shvaćanjem onih s kojima žive. I premda im život 
nije neuredan, ipak su nesavršeni. Ne dolaze nikada na uzvišenije duhovne staze, nego žive kao i 
drugi, i način njihova upravljanja je nesavršen. Neko vrijeme Duh Sveti čeka njihov povratak 
samima sebi kako bi se tu, opažajući djelovanje naravi i milosti, pripravili i slijedili Njegovo 
vodstvo. Ali ako se zlo služe vremenom i milostima koje im daje, na kraju ih prepušta njima 
samima, njihovoj tmini i tako im ugodnom nepoznavanju vlastite nutrine te otad nastavljaju svoj 
život usred najvećih opasnosti za svoje spasenje. 

Može se uistinu reći da se vrlo malo ljudi stalno drži Božjih puteva. Većina se od njih 
udaljuje. Duh Sveti ih zove svojim nadahnućima, ali, kako su neposlušni, puni samih sebe, prionuli 
za svoje osjećaje, napuhnuti vlastitom mudrošću, ne dopuštaju takvo vođenje. Rijetko dolaze na 
Bogom određen put, ili na njemu ne ustraju i vraćaju se svojim mislima i samima sebi. Tako oni 
puno ne napreduju i smrt ih iznenada zateče; jedva da su učinili dvadeset koraka, a mogli su učiniti 
deset tisuća da su se prepustili vodstvu Duha Svetoga. 

Naprotiv, osobe prožete istinskim nutarnjim duhom, koje se vladaju prema svjetlu Duha 
Božjega, na koje su se pripravili čistoćom srca i koje slijede savršenom poslušnošću, idu gigantskim 
koracima i lete, takoreći, putevima milosti. 

Milost je izvrsna i ludo je opirati joj se. Svako nadahnuće trebamo primiti kao riječ Božju, 
riječi Njegove mudrosti, milosrđa i dobrote, koja će u nama proizvesti divne učinke ako joj ne 
postavimo zapreke. Promotrimo što je učinila jedna Božja riječ. Ona je stvorila nebo i zemlju, 
izvukla sva stvorenja iz ništavila da budu u naravnom stanju dionici Božjeg bića, a to zato jer u 
ništavilu nije našla otpora. U nama bi učinila i nešto više kad joj se ne bismo opirali. 

Izvukla bi nas iz moralnoga ništavila, dovela do nadnaravnoga savršenstva i sudjelovanja u 
svetosti Božjoj u stanju milosti, do dioništva sreće Božje u stanju slave. A mi zaustavljamo velike 
učinke riječi Božje, Njegovih nadahnuća i djelovanja Njegova Duha zbog naše neznatne proslave, 
časovitoga veselja, zbog kakve tričarije ili službe koja će zadovoljiti našu taštinu. Zar nećete nakon 
svega ovoga priznati daje mudrost imala pravo kad je kazala daje broj luđaka neizmjeran? 

Božja nadahnuća u našim dušama ostaju tako reći na površini i ne prodiru dublje jer im se 
opiremo i ne puštamo da na nas djeluju. To je stoga što nismo dovoljno duhovni i ne služimo Bogu 
savršenom puninom srca. Da bi milost imala učinka u srcu grešnika, morala bi ući bučno i silom, jer 
je unutra veliki otpor. A u duše koje Bog posjeduje ona prodire slatko, ispunjajući ih onim slatkim 

mirom kojeg uvijek prati Božji Duh. Naprotiv, nadahnuća demonska nimalo ne djeluju na dobre 
duše, jer udare na oprečne osjećaje u ovim dušama. 

Među našim je najvećim nesrećama naša velika osjetnost i očaranost vanjskim stvarima te 
poštovanje, divljenje i uživanje samo u onom što ima vanjski sjaj i godi našim osjetilima. A ipak je 
najmanje Božje nadahnuće skupocjenije i odličnije nego cijeli svijet, jer je ono nadnaravnoga reda i 
za njega je predana krv i život Božji. 

Kako smo ludi! Neosjetljivi smo na Božja nadahnuća, jer su duhovna i neizmjerno uzvišena 
nad naša osjetila. Ne vodimo puno računa o njima, više cijenimo naravne darove, sjajne službe, 
poštovanje ljudi, naše male ugodnosti i zadovoljstva, a sve je to čudna obmana koju mnogi tek na 
času smrti uoče. 

Prema Bogu činimo dvije velike nepravde. Prvo, priznajemo da nam je potreban Duh Sveti i 
Njegova pomoć, ali Mu ne dopuštamo upravljati svojom dušom. Htjeli bismo sami upravljati 
Njegovim milostima i ne ovisiti o Njegovom svetom vodstvu u upotrebi milosti u nutarnjem životu. 
Ovo znači prisvajati sebi prava Duha Svetoga i preuzimati Njegovu upravu, a samo Njemu pripada 
vodstvo duša. Drugo, vrhunac naše duše samo je za Boga, a mi ga ispunjavamo stvorenjima 
oštećujući tako Boga. Umjesto da ga širimo do neizmjemosti po Božjoj prisutnosti, mi ga potpuno 
sužavamo nekolicinom jadnih sitnica. Evo, to je ono što nas priječi doći do savršenosti. 

Duh Sveti vrši službu tješitelja vjernih duša. Sv. Atanazije primjećuje da se u cijelom 
Starom zavjetu Duh Sveti ne spominje pod imenom Tješitelj, Paraklet. Razlog je u ovim 
Spasiteljevim riječima: Ako ja ne odem, neće vam Utješitelj doći; ah ako ja odem, ja ću ga poslati. 
Trebala je utjelovljena Riječ najprije ući u slavu i tada poslati Duha Svetoga kao Utješitelja. 

Nutarnja utjeha Duha Svetoga više nam vrijedi nego bi vrijedila tjelesna prisutnost Sina 
Božjeg. Stoga je rekao učenicima: Bolje je za vas da ja odem. Sveti Duh nas naročito tješi u tri 
stvari. 

Prvo, u strašnoj nestalnosti našega spasenja. Sva naša nutarnja i vanjska osjetila, sve moći, 
strasti i djela, sve nam je prigoda da izgubimo vječnost. 

To je vjerska istina, jer u stanju pokvarene naravi u kojem živimo sve je u nama nedostatno, 
većina je naših čina nevaljala, a često i kazne vrijedna. Svi predmeti izvan nas prigode su za grijeh, 
bogatstvo, časti, naslade, sve je puno zamki. 

Dodajte tome to da konačnu ustrajnost ne možemo zaslužiti ako nas Bog ne upravlja i ne 
štiti. Bez toga ćemo propasti kao Salomon i Tertulijan. I sveci dršću zbog ove nesigurnosti. Ali u 
ovoj nas tuzi tješi Duh Sveti, Duh posinjenja djece Božje i, kako kaže sv. Pavao, zalog i jamac 
nebeske istine. Ako netko primi ovaj zalog i upozna Boga u sreći nutarnjega života, teško će se 
izgubiti. Sveti Duh daje gorljivim i vjernim dušama nutarnje svjedočanstvo da su Božje i daje Bog 
njihov. Ovo uklanja nutarnju bojazan i donosi im utjehu. 

Drugo, Duh Sveti nas tješi u đavolskim napastima i neprilikama i tugama ovoga života. 
Njegovo nutarnje pomazanje oduševljava duše, hrabri ih i pomaže im pobijediti. Ono sladi njihove 
boli i daje im nasladu u križevima. 

Treće, Duh Sveti nas tješi u ovom zemaljskom progonstvu daleko od Boga. Ovo progonstvo 
uzrokuje svetim dušama izvanrednu patnju, jer one osjećaju onu prazninu u sebi kao neizmjernu, 
one ćute da se ona može ispuniti samo uživanjem u Bogu. Dok su od Njega rastavljene, boluju i 
podnose trajno mučeništvo, što bi im bilo nesnosno da ih Duh Sveti ne tješi s vremena na vrijeme. 
Sve utjehe stvorenja samo povećavaju težinu njihove bijede. Usuđujem se zastalno tvrditi, kaže 
Rikard od svetog Viktora, da kap ovih božanskih utjeha može učiniti ono što ne mogu sve naslade 
svijeta. Ove ne mogu nasititi srca, a samo jedna kap nutarnje slasti, koju Duh Sveti ulijeva u dušu, 
začara je posve i opoji“. (Nauk o duhovnom životu IV, 1-2 ) 

3.1. O DAROVIMA DUHA SVETOGA OPĆENITO 


Razlika između kreposti i darova 

Postavlja se pitanje razlike između kreposti i darova Duha Svetoga u nutarnjem iskustvu 
života vjere. Temeljna razlika ne dolazi od polja djelovanja, koje je u stvari isto, nego od različitog 
načina djelovanja u našoj duši. 

Bog može, veli sv. Toma, na dva načina djelovati u našoj duši: 

Prvi, snizujući se do ljudskog načina djelovanja. Tako On djeluje po krepostima pa nam 
pomaže razmišljati, tražiti najbolje načine da stignemo k cilju. Da uzdigne u nadnaravni red naše 
djelovanje, daje nam djelatne milosti, ali ostavlja nama u ruke inicijativu što i kako činiti prema 
odredbama razboritosti ili razuma rasvijetljenog vjerom. Tada zapravo djelujemo pod utjecajem 
milosti. 

Drugi način Božjeg djelovanja u duši he po snazi darova Duha Svetoga. Po darovima Bog u 
čovjeku čini stvari na neki način koji nadilazi čisto ljudski način djelovanja. On sam uzima 
inicijativu u svoje ruke. Prije nego smo mi i imali vremena razmisliti i pomisliti i postupiti prema 
pravilima razboritosti, šalje nam neki božanski poticaj, rasvijetljenja i nadahnuća, koji djeluju u 
nama bez razmišljanja i promišljanja s naše strane no ipak ne bez našeg pristanka. Ovu milost, koja 
potiče obzirno i djelotvorno, postizava naš pristanak, a možemo ju nazvati djelatnom milošću. Po 
njoj smo više pasivni nego aktivni i naša se djelatnost sastoji poglavito u slobodnom pristajanju na 
Božje djelovanje, u tome da se prepuštamo vodstvu Duha Svetoga i da spremno i odvažno slijedimo 
njegova nadahnuća. 

Imajući pred očima to temeljno načelo, možemo bolje shvatiti razlike između darova i 
kreposti. Kreposti nas navode djelovati u skladu s naravi naših sposobnosti: tako uz pomoć milosti 
koju primamo, tražimo, razmišljamo, radimo sve kako bi to činili i kod poslova čisto naravnoga 
poretka stvari. To su dakle primarno i izravno aktivne sile našeg djelovanja. 

Darovi nam naprotiv daju neku nutarnju gipkost, prihvatljivost koji nam omogućuje prihvatiti 
i slijediti poticaje djelatne milosti. To je milost koja pokreće naše sposobnosti, a da im ipak ne 
oduzima slobodu, tako daje duša, kako veli sv. Toma, više pasivna nego aktivna. 

Kod kreposti se rukovodimo prema načelima i pravilima nadnaravne razboritosti: dakle 
razmišljamo, odlučujemo se, savjetujemo se, biramo itd. 

Pod utjecajem darova puštamo da nas vode božanska nadahnuća koja nas iznenada, bez 
osobnog razmišljanja, potiču načiniti ovo ili ono. 

Budući daje udio milosti kod darova znatno veći nego li kod kreposti, slijedi da su čini koje 
smo učinili pod utjecajem darova, u normalnim slučajevima savršeniji od čina koji su načinjeni 
djelovanjem kreposti. 

Zahvaljujući darovima, čovjek se vježba u trećem stupnju kreposti i pod njihovim utjecajem 
čini herojske čine. 

Služimo se različitim usporedbama da bolje shvatimo tu nauku. 

Vježbati se u krepostima znači ploviti veslima, a služiti se darovima znači ploviti na jedra. 
Tako se brže plovi i s mnogo manje napora. 

Dijete koje uz pomoć majke načini nekoliko koraka, simbol je kršćanina koji se vježba u 
krepostima uz pomoć milosti. A dijete koje majka uzima sebi na ruke da tako može brže ići, slika je 
kršćanina koji se koristi darovima odgovarajući na djelatnu milost koja mu je dana. 

Definicija darova Duha Svetoga 

Iz onoga što smo rekli do sada možemo zaključiti da su darovi : 

Takva nadnaravna stanja koja daju našim duševnim sposobnostima lakoću i gipkost da se 
spremno pokoravaju nadahnućima Duha Svetoga. Ova nutarnja gipkost koja je suprotna nutarnjoj 
krutosti, navezanosti na svoj sud, ne fleksibilnosti ispočetka zapravo samo jednostavna moć 

primanja i treba je čovjek uzgajati da se tako potpuno razvije. Što više, ona ne dolazi do izražaja 
sve dotle dok nam Bog ne da onu aktualnu milost koju mi nazivamo djelatnom. Tada naša duša, 
unatoč toga što je pasivna poradi Božjega djelovanja u njoj samoj, ujedno i vrlo aktivna po tom da 
izvrši njegovu volju. I stoga možemo reći da su darovi Duha Svetoga u isto vrijeme: „gipkost i 
snaga, vjernost i jakost... i da po njima duša postaje pasivnija pod Božjom rukom i u isto vrijeme i 
aktivnija da mu služi i da izvrši njegova djela. 

Izvanrednost darova Duha Svetoga 

Možemo promatrati izvrsnost darova Duha Svetoga u njima samima i u odnosu s 
krepostima. Očito je da su ti darovi u sebi nešto izvanredno. Što smo više po njima sjedinjeni s 
Bogom i što smo više poslušni poticajima Duha Svetoga, koji je izvor svake svetosti, to smo prema 
tome i savršeniji. Po darovima dolazimo pod izravni utjecaj djelovanja Duha Svetoga koji, živeći u 
našoj duši, rasvjetljuje naš razum svojim rasvjetljenjima, pokazujući nam jasno što moramo činiti, 
raspaljuje nam srce i jača našu volju da joj pomogne ispuniti dobro na koje potiče. To je dakle tako 
blisko sjedinjenje kakvo samo može biti ovdje na zemlji. 

Dragocjeni su i rezultati djelovanja darova Duha Svetoga za duhovni život. Upravo nam 
darovi omogućuju vježbati se u bogoslovnim i moralnim krepostima u njihovom najvećem stupnju. 
Darovi nam nadahnjuju i herojske čine. Po darovima se i duša uzdiže, kad Bog tako hoće, sve do 
ulivene kontemplacije, do one gipkosti i poslušnosti koju oni uzrokuju, budući da su to posljednja 
nutarnja stanja koja su potrebna za iskustva mističnih stanja Božje prisutnosti u duši. Djelovanje 
darova Duha Svetoga je dakle skraćeni put da dođemo do najviše savršenosti u kršćanskome životu. 

Usporedimo li darove Duha Svetoga s krepostima, oni su, tvrdi sv. Toma, savršeniji nego 
moralne ili intelektualne kreposti. Kreposti naime nemaju Boga za neposredni i izravni predmet 
djelovanja nego dobro koje vodi do Boga, dok darovi razvijaju kreposti do jednog višeg stupnja 
gdje nas, sjedinjujući se s ljubavlju, sjedinjuju s Bogom. 

Tako razboritost kad je usavrši dar savjeta omogućava nam imati udjela na svjetlosti samoga 
Boga, dar jakosti stavlja u nas, nama na raspolaganje, snagu samoga Boga. 

Ali darovi nisu viši od bogoslovnih kreposti, napose od ljubavi, jer ljubav je zaista prvo i 
najsavršenije dobro od svih nadnaravnih dobara, izvor iz kojeg i izviru darovi. Ipak možemo reći da 
darovi usavršavaju bogoslovne kreposti u njihovom izvršavanju. Tako na primjer po daru razuma 
naša vjera postaje življom i dubljom, jer joj pokazuje savršeni sklad naših dogma, a dar mudrosti 
usavršuje vježbanje u ljubavi, jer nam omogućava uživati u Bogu i u božanskim stvarima. To su 
dakle sredstva koja se odnose prema bogoslovnim krepostima kao prema svojem cilju, ali im 
nadodaju jednu veću savršenost. 

Njegovanje darova Duha Svetoga 

Postupni razvitak. Darove Duha Svetoga primamo istovremeno kad primamo i milost. To su 
tada jednostavne nadnaravne sposobnosti. A kad čovjek dođe k razumu i kad se naše srce usmjeri 
prema Bogu, tada se počinje, pod utjecajem milosti, pokretati sveukupni nadnaravni organizam 
življenja vjere koji uključuje i djelovanje darova Duha Svetoga. 

Ali da se ti darovi razvijaju do svoje normalne i potpune mjere u duhovnom životu vjernika, 
potrebno je prije toga, kroz jedno znatno vrijeme da se vjernik vježba u moralnim krepostima. To 
vrijeme traje različito, i zavisi od osobe do osobe već prema nacrtima koje Bog ima s nama kao i 
prema našem sudjelovanju s milošću pa upravo kreposti, kako smo to već rekli, daju našoj duši 
malo po malo gipkost i pripremaju je na onu savršenu poslušnost koju pretpostavlja puno vježbanje 
darova. Na žalost postoji i suprotna nutarnja duhovna dinamika. Naime ako osoba teško griješi, ima 
većih moralnih mana samim time gasi a u težim slučajevima potpuno od sebe otklanja djelovanje 
Duha Svetoga i njegovih darova u svojoj nutrini. 

Međutim ako vjernik surađuje sa milošću darovi Duha Svetoga rastu kao trajna nutarnja stanja 
habitusi s aktualnom djelatnom milošću. I često darovi Duha Svetoga nadodaju svoju silu snazi 

djelovanja kreposti, a da toga nismo ni svjesni, na način da nam omoguće vježbanje u nadnaravnim 
činima. 

Ima slučajeva kada će Duh Sveti po svojoj djelatnoj milosti izazvati u duši na jedan prolazni 
časoviti način neki neobični žar koji će nalikovati na neku prolaznu kontemplaciju. Pa doista koja 
gorljiva duša nije osjetila, u nekim časovima, iznenadne poticaje milosti kada smo samo primili i 
slijedili božanski poticaj? To se dogodilo dok smo čitali sveto Evanđelje ili kakvu pobožnu knjigu, 
za vrijeme svete Pričesti ili pohoda Presvetom Sakramentu, za vrijeme duhovnih vježbi ili duhovne 
obnove, u posebno važnim životnim časovima. Tada nam se pričinja da nas milost Božja nosi tiho i 
snažno. 

Sredstva za razvijanje darova Duha Svetoga 

Vježbanje u moralnim krepostima jest prvi nužni uvjet za razvijanje darova. Tako nas uči sv. 
Toma: „Moralne i intelektualne kreposti se nalaze ispred darova, jer time što se čovjek dobro odnosi 
prema svome vlastitom razumu, priprema se na to da se dobro odnosi i prema Bogu“. (Sm Th I, II, 

q- 68) 

Pa doista želimo li steći tu božansku gipkost, prihvatljivost koju daju darovi, potrebno je da 
smo prije toga ukrotili svoje strasti i mane neprestanim vježbanjem u razboritosti, poniznosti, 
poslušnosti, blagosti, čistoći i drugim krepostima. U protivnom kako bi drukčije vjernik mogao 
zamijetiti pa zatim prihvatiti i poslušno slijediti poticaje milosti, kada dušu uznemiruje povodljivost 
tijela, srdžba, neposlušnost, oholost i požuda? Prije nego se čovjek dade voditi božanskim 
poticajima Duha Svetoga, svakako je potrebno da se najprije drži pravila razboritosti i kršćanske 
mudrosti i tako živi u milosti Božjoj. Prije nego će pozorno slušati pokrete milosti, treba se čovjek 
točno i potpuno podvrgava Božjim zapovijedima i nadvladati oholost. 

I Kajetan , vjerni komentator sv. Tome, s pravom veli: „Neka duhovni vođe to dobro zapamte 
i neka dobro paze na to da se oni koje vode vježbaju najprije u aktivnom životu milosti, a onda da 
im preporučuju vrhunce pasivne kontemplacije. Potrebno je najprije nadvladati svoje strasti 
neprestanim vježbanjem u blagosti, strpljivosti itd., darežljivosti, poniznosti itd., da se čovjek 
uzmogne, kada je jednom uredio strasti, uspinje do kontemplativnog života. Zbog nedostatka ove 
prethodne askeze, ima ih mnogo koji, mjesto da napreduju, idu naprijed skakutajući na Božjem putu 
i nakon što su već mnogo vremena svoga života upotrijebili nastojeći oko kontemplaciju, ostaju, 
bez kreposti, nestrpljivi su, svadljivi, oholi, kad ih se stavi i na malu kušnju. Takvi ljudi nisu imali 
ni aktivnog niti kontemplativnog života niti oba dva zajedno, nego su gradili na pijesku i dao Bog 
da ta pogreška ne bude česta“. (U 11,2. q. 182,a. 1) 

Darovi se gaje i borbom s duhom svijeta koji je dijametralno oprečan Božjemu Duhu. To od 
nas traži i sv. Pavao: „A mi ne primismo Duha ovoga svijeta, nego Duha koji je od Boga, da znamo 
što nam je darovano od Boga... Tjelesni čovjek ne prima što je od Duha Božjega, jer mu je ludost i 
ne može razumjeti, jer treba duhovno prosuđivati 14 (IKor 2,12). Da se bolje borimo protiv duha 
ovoga svijeta, treba čitati i razmatrati evanđeoska načela i prema njima uskladiti, što je moguće 
savršenije i potpunije, svoje životno vladanje. Tek tada će čovjek biti spreman posve se prepustiti 
vodstvu Duha Svetoga. 

Zatim dolaze i pozitivna i izravna sredstva koja nas dovode pod djelovanje Duha Svetoga. 
Prije svega takvo je sredstvo nutarnja sabranost ili navika često misliti na Boga, koji živi ne samo 
uz nas nego i u nama. Tako čovjek dolazi postepeno do toga da više ni u poslovima koji najviše 
čovjeka zaokupljaju ne gubi s vida Božju prisutnost. Čovjek se često povlači u odaju svoje duše da 
tu potraži Duha Svetoga i da osluhne njegov glas: „Da bih čuo što mi govori Gospodin Bog“ (Ps 
84,9). 

Tada se ostvaruje ono što veli pisac knjižice „Nasljeduj Krista“: „Blažena je duša koja sluša 
Gospodina gdje joj govori i prima riječi utjehe iz njegovih usta“. Duh Sveti govori srcu i njegove 
riječi donose sa sobom svijetlo, snagu i utjehu. 

A kako Duh Sveti traži od nas žrtvu samoga sebe, potrebno je naviknuti spremno i odvažno 
slijediti najmanje poticaje kad nam On govori jasno i sigurno: „ono što se njemu sviđa činim 
svagda“ (Job 8, 9). Inače bi se on prestao javljati ili bi barem govorio mnogo rjeđe našoj nutrini: 
„Danas ako čujete glas njegov, nemojte da vam otvrdnu srca vaša, kao za dan gnjeva u pustinji, gdje 
me kušahu oci vaši“ (Ps 94,8). Ako su žrtve koje On od nas traži teške, nemojmo gubiti hrabrosti, 
nego, poput sv. Augustina, molimo jednostavno milost da ih ispunimo: „Daj, Gospodine, što 
zapovijedaš pa zapovijedaj što hoćeš“. Vrlo je važno i odlučno da se nikada sasvim svojevoljno ne 
odupiremo njegovim božanskim nadahnućima: što smo poslušniji, to On radije pokreće našu dušu. 

Potrebno je što više obraćati se Duhu Svetome, zazivajući ga s pouzdanjem u sjedinjenju s 
Isusom koji nam je obećao poslati svoga Duha; nadalje u zajedništvu s Gospom koja je najsavršeniji 
hram i zaručnica Duha Svetoga, kao što su bili apostoli koji su u dvorani posljednje Večere molili 
zajedno s Marijom: ,,S Marijom, Isusovom Majkom“ (Dj 1,14). 

Crkva nam predlaže divne molitve po kojima ćemo privući Duha Božjega: posijednica ,,0 
dođi Duše presveti“, himan ,,0 dođi Stvorče Duše svet“ i drugi zazivi. Očito je da su ti zazivi puni 
neke posebne miline i da je njihov sadržaj tako lijep da ih čovjek ne može moliti bez pobožnih 
čuvstava. 

Vrlo je lijepi običaj recitirati prije svakog svog posla: „Dođi Duše presveti“, kako to rade u 
zajednicama i sjemeništima. Mi molimo za tu božansku ljubav, počelo darova i dar mudrosti koji, 
jer je najsavršeniji, u sebi sadržava sve druge. Ako se ta molitva moli pažljivo i gorljivo, ne može 
ostati bez učinka. 

Razvrstavanje darova Duha Svetoga 

Prorok Izaija, navješćujući dolazak Mesije, kaže da Duh Božji počiva na Njemu: „duh 
mudrosti i razuma, duh savjeta i jakosti, duh znanja, pobožnosti i straha Božjega“ (Iz 11, 2.3). A 
budući da smo po krštenju ucijepljeni u Krista i mi imamo udjela na tim darovima. Prema Predaji 
ima ih sedam. 

Možemo ih razvrstati na različite načine: 

Obzirom na savršenstvo samih darova: najmanje je savršen strah Božji, a najsavršeniji je dar 
mudrosti. 

Ako pak promatramo duševne sposobnosti na koje djeluju pojedini darovi Duha Svetoga, 
razlikujemo intelektualne i afektivne darove. Prvi rasvjetljuju naš razum i to su: dar znanja, razuma, 
mudrosti i savjeta. Drugi opet jačaju volju i to su: pobožnost, jakost i strah Božji. 

Među intelektualnim su darovima tri koji na posebni način igraju veliku ulogu kod 
kontemplacije, a to su: dar znanja, razuma i mudrosti. Drugi se zovu aktivnima. 

Ako promatramo darove u odnosu s krepostima koje oni usavršavaju: 
dar savjeta usavršava razboritost 

dar pobožnosti usavršava krepost bogoštovlja, koja se nadovezuje na pravednost 

dar jakosti usavršava krepost jakosti 

dar straha usavršava krepost umjerenosti 

darovi znanja i razuma usavršavaju krepost vjere 

dar mudrosti usavršava i odnosi se na ljubav 

dar se straha Božjega povezuje s nadom. 

Mi ćemo se držati ove posljednje razdiobe, jer nam ona bolje pokazuje narav svakog 
pojedinog dara, približujući ga kreposti koja mu odgovara. 

O darovima Duha Svetoga općenito Lallement uči: „Narav darova Duha Svetoga. Posvetna 
milost treba više sredstava za svoje uzdržavanje i djelovanje. Ovo su sredstva: bogoslovne kreposti, 
darovi Duha Svetoga, moralne kreposti nadnaravne ili ulivene, plodovi Duha Svetoga, blaženstva, 
moralne kreposti naravne i stečene. 

Na prvom su mjestu bogoslovne kreposti, jer se odnose izravno na Boga i sjedinjuju nas 
neposredno s Njime. Iza bogoslovnih kreposti dolaze darovi Duha Svetoga, jer ih popunjuju i daju 
im izvanrednu moć djelovanja. 

Moralne nadnaravne kreposti niže su od darova Duha Svetoga, jer dušu raspolože da čini 
dobro na običan način, a darovi joj daju moć za izvanredna djela. 

Plodovi Duha Svetoga su ulivene kreposti kad ih možemo obavljati bez poteškoća i 
odvratnosti, s veseljem i s nasladom. Ako su ove iste kreposti potpune i savršene zovemo ih 
blaženstva. 

Na zadnjem su mjestu moralne i naravne kreposti, jer usavršavaju dušu po razumu a ne po 
vjeri, i mogu biti bez posvećujuće milosti. 

Darovi su Duha Svetoga trajna stanja ili svojstva, koja Bog dijeli dušama zajedno s 
posvećujućom milosti i s ulivenim krepostima. Oni jačaju naravne moći i čine ih gipkim za pokrete 
božanskoga Duha, sposobnim činiti najteža i najplemenitija djela kreposti, koja se zovu herojska. 
Sedam je darova Duha Svetoga: dar mudrosti, koji je po dostojanstvu prvi, dar razuma, znanja, 
savjeta, pobožnosti, jakosti i straha Božjega. 

Prva četiri rasvjetljuju i usavršuju razum. Tri zadnja usavršuju volju i nutarnju želju. Darom 
razuma proničemo dublje u vjerske istine. Darom mudrosti vidimo njihovu nutarnju vezu i sklad. 
Darom znanja dobro prosuđujemo zemaljske stvari, darom savjeta upravljamo djelima žive vjere. 
Darom pobožnosti, jakosti i straha pridružujemo rasvijetljenom umu još i želju. Pobožnost ublažuje 
našu tvrdoću prema bližnjemu, jakost nas utvrđuje protiv naših slabosti i kukavičluka, strah 
zaustavlja našu oholost i neuredne želje. 

Izaija krasno razvrstava darove Duha Svetoga. On spaja mudrost i razum, jer jedan 
pripravlja drugoga. Razum proniče božanske stvari i pripravlja dušu da ih mudrošću uživa. On spaja 
znanje i pobožnost, jer je znanje bez pobožnosti suhoparno i odvratno. Strah stavlja na zadnje 
mjesto kao oslonac i temelj svih drugih darova. 

Vjera se ne uspoređuje s ovim darovima, jer je oni sadržavaju i usavršuju. Vjera se usavršuje 
darom znanja, razuma i mudrosti, koji čini da nam ono što je po vjeri tamno i teško postaje jasno, 
ugodno i slatko. Tako dolazimo do viđenja i izvanrednih spoznaja. 

Darovi ne postoje u duši bez ljubavi. Oni rastu razmjerno milosti. Stoga su oni vrlo rijetki i ne 
dolaze do višega stupnja bez savršene i gorljive ljubavi. Laki ih grijesi i najmanje nesavršenosti 
drže svezane i ne daju im djelovati. Da bismo napredovali u razmatranju trebamo imati ove darove, 
a to nas vodi do najuzvišenijega gledanja. Kada duh u tome napreduje, on se izgubi i uživa u 
nadnaravnim spoznajama. 

Učinak darova Duha Svetoga 

Četiri nas vrste rasvjetljenja vode u našem djelovanju. 

Prvo je razum. On je vrlo slab i sam nas nije sposoban voditi cilju. Neki ga uspoređuju s 
varavim svjetlucanjem što po noći sjaji i zavodi putnike u rijeke i ponore. Jer ljudski razum, ako 
nije vjerom rasvijetljen, vrlo je nizak i vodi nas samo u propast. 

Drugo je vjera. Vežući nas uz prvu istinu, ona nas sigurno vodi i nije podvrgnuta varki. 

Treće je nadnaravna mudrost. Ona zajedno s vjerom čini da izabiremo najkorisnija 
nadnaravna sredstva za postignuće našega nadnaravnoga cilja. 

Četvrto su darovi Duha Svetoga. Oni nam bez zaključivanja i nestalnosti na uzvišeniji način 
pokazuju što je za nas najbolje. Mi to po Božjem rasvjetljenju spoznajemo s manje ili s više 
jasnoće, već prema stupnju toga svjetla. 

Ako nas vodi Duh Sveti, slični smo lađi što plovi punim jedrima, s vjetrom u krmi. A ako 
nas vode samo kreposti, a ne darovi, slični smo čamcu koji tjera sila vesala, s puno više truda, buke 
i puno sporije. 

Velika obraćenja plemića i kraljeva kojima se divimo učinak su darova Duha Svetoga. Bog 
ih jača u tolikoj mjeri da sve ostavljaju i posvećuju se križu. Ove milosti moraju biti moćne kad 

mogu najednom raskinuti toliko sklonosti. Ovo im se obično dogodi u njihovim nezgodama ili u 
drugim prigodama koje im Providnost određuje za njihovu sreću. 

Po darovima Duha Svetoga sveci se konačno oslobode ropstva zemaljskom. Ovi obilni 
darovi izbrišu iz duše spomen i misao na zemaljske stvari, a srce očiste od osjećaja i želje za njima. 
Sveci misle gotovo samo na ono što hoće i koliko hoće. Ne osjećaju neugodnu rastresenost i žurbu, 
što ih je prije uzrujavalo. Kako su im moći potpuno sređene, uživaju potpuni mir i slobodu djece 
Božje. 

Dok nemamo toliko obilje darova Duha Svetoga treba nam se truditi i znojiti u kreposnim 
djelima. Slični smo onima koji plove veslajući protiv vjetra i valova. Doći će dan kad ćemo primiti 
darove Duha Svetoga i ploviti punim jedrima i s vjetrom u krmi, jer Duh Sveti tako pripravi svojim 
darovima dušu da se ona lako prepusti vodstvu božanskih nadahnuća. Pomoću darova Duha 
Svetoga sveci postignu takvu savršenost da bez poteškoće čine i ono na što se mi ne usuđujemo ni 
pomisliti, jer im Duh Sveti izravna sve zapreke i pomogne svladati sve poteškoće. 

Velika je razlika između djetinjstva i razumne dobi, razuma i vjere, obične vjere i vjere 
rasvijetljene darovima Duha Svetoga i između uzvišenoga gledanja. Još je veća razlika među 
spoznajama što smo ih imali u ovom životu i onih što ćemo ih imati oslobođeni od tijela. A 
neusporediva je razlika u spoznajama između blaženih na nebu i osuđenih u paklu. 

U djetinjstvu ne poznajemo ni Boga, ni besmrtnosti svoje duše, ni vječnosti, ni nagrada ni 
kazni. Razumom možemo nešto od ovih istina otkriti, vjerom ih stalno upoznajemo; darovima Duha 
Svetoga ih uživamo, ali još uvijek nejasno. U stanju rastavljene duše gledat ćemo ih otkriveno. U 
nebu ili u paklu imat ćemo jasno spoznaju tih istina, potpuno iskustvo za vazda. Jao! Kako se 
možemo naslađivati i nalaziti veselja u svjetovnim stvarima!? 

Trebamo se navići opažati u Evanđelju darove Duha Svetoga i djela koja naš Gospodin po 
njima čini. Parabole dolaze od razuma. Govori što ih je naš Gospodin govorio iza posljednje večere 
su po daru mudrosti. 

Tko je imalo rasvijetljen božanskom svjetlošću lako će prepoznati u pripovijestima Svetog 
pisma, Evanđelju i Djelima apostolskim najvišu mudrost u izboru onoga što se pripovijeda. Duh 
Sveti prema svojim namjerama spominje upravo ono što treba spomenuti, mimoilazi ono što treba 
propustiti, opširnije iznosi ono što treba biti opširnije. Naprotiv, u svjetskoj je povijesti lako 
upoznati pogrešku duha, pokvarenost srca ili zloću njihova pisca. Laži su izmiješane s istinom, 
često pune strastvenosti, nalik vodama onečišćenim blatom mjesta kroz koja su tekle. Samo se u 
Svetom pismu nalazi u svome vrelu istina čista i nepomiješana. 

Zašto darovi Duha Svetoga imaju tako malo učinka u dušama ? 

Pitamo se zašto mnogi redovnici i pobožne osobe, koje provode mlak život, čine tako malo 
djela po darovima Duha Svetoga, iako ih inače, jer su u milosti, imaju. 

To je zato jer ih drže kao svezane protivnim navikama i ljubavlju, i jer laki svagdanji grijesi 
odbijaju milosti nužne za sudjelovanje s darovima Duha Svetoga. Bog im uskraćuje pomoć svojih 
milosti, predviđajući da im u onom stanju, dok im je volja vezana tisućama okova te ne može 
sudjelovati s milošću, neće koristiti. 

Sredstvo izlaska iz ovakve mlakosti čistoća je srca. To je najsigurniji put. U tome đavao ne 
postavlja nikakvu zamku, jer on ne može voditi duše očišćenju. 

Ozbiljno i bez prekidanja posvećujmo se ovoj svetoj službi, s odlučnom voljom da ništa 
Bogu ne uskratimo što od nas zahtijeva na putu do više savršenosti. Ovim ćemo sredstvom biti puno 
prije oslobođeni od veza koje čine u nama nekorisnim darove Duha Svetoga i vidjet ćemo da će nas 
Duh Sveti obdariti puninom svojih darova. 

Toliki redovnici žive u stanju milosti četrdeset ili pedeset godina, slave misu svakodnevno, 
vrše sve svete vježbe vjerskoga života i zbog toga imaju darove Duha Svetoga u vrlo visokom 
»fizičkom« stupnju, odgovarajućem onoj savršenosti milosti koju teolozi zovu postupni ili fizički 
napredak, a čudno je, gledajući ove duhovne osobe, što ne pokazuju darove Duha Svetoga u svojim 
činima i djelovanju. Njihov je život posve tjelesan. Kada ih se kudi ili opominje vrijeđaju se, 
otimaju se za hvalom, čašću i priznanjem svijeta. Ljube i traže svoje ugodnosti i sve što laska 
njihovu samoljublju. 

Tome se ne treba čuditi. Laki grijesi u kojima su bez prestanka drže darove Duha Svetoga 
kao svezane i tako se ne vidi učinak Njegovih darova. Istina, ovi darovi rastu kao i ljubav, fizički i 
trajno, ali laki grijesi, oprečni žaru ljubavi, slabe dosljedno i njihovo djelovanje. 

Kad bi ove duhovne osobe nastojale oko čistoće srca, žar bi ljubavi u njima sve više rastao i 
darovi bi Duha Svetoga zasjali u svem svojemu sjaju. Ali ih oni neće nikada pokazati jer žive bez 
sabranosti i pozornosti nad svojom nutrinom, puštaju se vodstvu svojih sklonosti, izbjegavaju samo 
najteže grijehe i zanemaruju male stvari. 

Ne možemo zamisliti, kaže sv. Lovro Justinijan, kolikim se grijesima puni naše srce ako ga 
bez prestanka ne čistimo. To je vrelo smrada koje treba svaki čas čistiti. I veoma duhovne i savršene 
osobe nisu oslobođene ove slabosti. Uvijek osjećaju slabosti i rane pokvarene naravi, koje se nikada 
ne mogu izliječiti. 

Neizmjerna slabost duše, nebrojene misli, želje i osjećaji zemaljski ugase u nama Božji duh i 
stoga nas tako malo rasvjetljuje i upravlja Duh Sveti. Malo se osoba potpuno predaje Bogu i 
vodstvu Duha Svetoga tako da bi On u njima živio i bio začetnik svih njihovih djela. 

Svi koji su u milosti i imaju darove Duha Svetoga katkada po njima djeluju. No ovo je samo 
časovito i nenadano, te se gotovo ne primjećuje. Tako ostaju uvijek u istom stanju, nemajući dijela 
u darežljivosti Duha Svetoga zbog otpora u svojoj duši. (Nauk o duhovnom životu IV,3 ) 


3.2. O SVAKOM DARU DUHA SVETOGA POSEBNO 

1. DAR SAVJETA 

BI. kardinal Alojzije Stepinac moli: „Dođi Duše Sveti, daj nam dar savjeta, da se sklanjamo 
pred zasjedama đavla i svijeta, a u dvojbi da uvijek prigrlimo ono stoje na slavu Božju i za naše 
spasenje“. 

BI. Jelena Guerra moli: „Dođi Duše Sveti, Duše Savjeta, nadahni nam što trebamo tražiti od 
Gospodina i daj da se ponašamo dosljedno dostojanstvu poziva na koji smo pozvani“. 

Narav i učinci dara savjeta 

Ljudski život prepun je situacija kada se valja odlučiti. Izabrati pravi put. Međutim, gotovo 
redovito za odluku je potreban savjet drugoga. Jer, ako se čovjek osloni samo na sebe i svoje 
osjećaje, može pogriješiti i odabrati ono što ne usrećuje i ne donosi duši željeni mir. Nije dovoljno 
izabrati tek ono što je lakše, ugodnije, jednostavnije, korisnije.. .nego otkriti što je Božja volja u 
određenom trenutku. Valja prepoznati što Bog želi od mene i dopustiti da me On savjetuje i vodi. 
No, problem je u tomu što ljudske misli i djelovanja nisu usklađeni s Božjim mislima i čovjek se 
najčešće opire vršiti volju Božju želeći vršiti svoju vlastitu volju. 

Dar savjeta, po nauku Crkve jedan od sedam darova Duha Svetoga, čini nas upravo 
sposobnima za ono o čemu govori Sveto pismo slušati, prepoznati i vršiti u životu ono što je u 
skladu s evanđeoskom istinom i najbolje za nas u pojedinom trenutku života. Duh Sveti je najbolji 
savjetnik u našemu životu i ukoliko se prepustimo da nas On savjetuje, imat ćemo izoštreni osjećaj 
kada treba odlučiti što govoriti ili kako djelovati. Sam Isus veli učenicima: „Ne brinite se unaprijed 
što ćete govoriti, nego govorite što vam bude dano u onaj čas. Ta, niste vi koji govorite, nego Duh 
Sveti.“(Mk 13,11). 

U trenutku kad ga prihvatimo i ugostimo u svom srcu, Duh Sveti nas odmah čini 
osjetljivima za svoj glas, a usmjeruje naše misli, osjećaje i nakane da budu po srcu Božjem. 
Istodobno, naš se unutarnji pogled sve više usredotočuje na Isusa - istinski Uzor našega djelovanja i 
odnosa prema Bogu Ocu i prema braći. Savjet je dakle dar Duha Svetoga koji osposobljava našu 
savjest da odlučuje u zajedništvu s Bogom, prema Isusovoj logici i njegovu Evanđelju. Duh Sveti 
tako potiče naš unutarnji i pozitivni rast; čini da rastemo i pomaže nam da ne padnemo pod utjecaj 
egoizma i vlastitoga gledanja na stvari. 

Duh Sveti putem dara savjeta usavršava djela krjeposti razboritosti, što se odnosi na 
sredstva koja se moraju koristiti u ovakvoj situaciji. Često moramo donositi odluke; jednom u 
važnim stvarima, drugi put za stvari od male važnosti. U svima njima, na određeni način, imamo 
obvezu svoje svetosti. Bog daje dar savjeta dušama poslušnim Duhu Svetome da bi one dobro i 
brzo odlučile. To je poput božanskoga nagona u pronalaženju puta koji najviše odgovara Božjoj 
slavi. Kao što razboritost obuhvaća čitavo područje našega djelovanja, Duh Sveti, putem dara 
savjeta, trajno je svjetlo i načelo naših djelovanja. Duh Sveti Tješitelj nadahnjuje izbor sredstava 
kako bismo provodili do kraja Božju volju u svim našim poslovima. Vodi nas putovima ljubavi, 
mira, radosti, žrtve, izvršenja dužnosti, vjernosti u malome. Pokazuje nam put u svakoj okolnosti. 

Dar savjeta je nadnaravno stanje po kome duša koja živi u milosti Božjoj pod posebnim 
utjecajem Duha Svetoga u posebnim situacijama ispravno sudi što treba činiti imajući pred sobom 
zadnji nadnaravni cilj to jest Boga, vlastito spasenje i porast u svetosti. Dar savjeta usavršava 
krepost razboritosti i pomaže nam da prosuđujemo lako i sigurno, nekom nadnaravnom intuicijom 
koju duši sam Duh Sveti daruje, što moramo činiti, posebno u teškim slučajevima. 

Pomoću kreposti razboritosti razmišljamo i brižljivo ispitujemo koje su najbolja sredstva da 
postignemo željeni duhovni cilj, koristeći se iskustvom iz prošlosti i svojim sadašnjim spoznajama 
da bismo načinili pametnu odluku. Sasvim drukčije to radimo s pomoću dara savjeta. Tada Duh 
Sveti govori našem srcu i daje da u jedan čas shvatimo što nam je činiti i tako se obistinjuje 
obećanje koje je naš božanski Spasitelj dao apostolima: ,,A kad vas predadu ne brinite se kako ili 
što ćete govoriti. U onaj čas dat će vam se što ćete govoriti“ (Mt 10,19). 

To isto vidimo i u vladanju sv. Petra nakon silaska Duha Svetoga. Sinderij ga hapsi i naređuje 
da više ne smije navješćivati Isusa Krista, a on odmah odgovara: „Više se treba pokoravati Bogu 
nego ljudima“ (Dj 5,29). Mnogo je svetaca posjedovalo taj dar savjeta. Sv. Antonin ga je 
posjedovao u tako velikom stupnju da su mu dali naslov dobrog savjetnika. Njega su pitali za 
savjet ne samo obični vjernici nego su se njemu obraćale i ugledne državne osobe. Divimo se tom 
daru savjeta kod svete Katarine Sijenske koja je, iako posve mlada i iako nije nikada učila, davala 
mudre savjete kraljevima, kardinalima pa i samom svetom Ocu papi. Nadalje kod svete Ivane Arške 
koja, posve nevješta ratnoj vještini, pravila vojne planove kojima se divili najbolji generali, a sama 
je ukazuje odakle je crpila svoju mudrost: „Vi ste bili uz svog savjetnika i ja sam uz svoga“. 

Ono što je vlastito daru savjeta jest u dobrom upravljanju pojedinih duša. Dar savjeta nam 
pomaže da načela evanđelje i duhovnog života primijenimo na tisuće posebnih slučajeva koji se 
postavljaju pred nas: tada nam svjetlost Duha Svetoga pokazuje što činiti baš u ovo vrijeme, na tom 
mjestu i u ovim okolnostima u kojima se konkretno nalazimo. A ako smo zaduženi da vodimo 
druge duše, ta nam svjetlost Duha Svetoga tada pokazuje kakve im savjete treba dati u konkretnim 
slučajevima. 

Glavne uči nk e dara savjeta u duhovnom životu mogli bismo ovako sažeti. Dar savjeta nas 
čuva od lažne savjesti i lažne spoznaje. Lako je pasti u iluzije, ne uvidjeti neke neumrtvljene strasti, 
opravdavati ono što se ne može opravdavati ili ono što nije najbolje za duše. Duh Sveti po daru 
savjeta nas oslobađa od ovih zapreka na putu duhovnog rasta. Drugi učinka je da pod utjecajem dar 
savjeta duša nepogrješivom sigurnošću rješava teške i nepredvidive slučajeve koji se događaju na 
životnome putu. Sv. Ivan Marija Vianneyi je u svome pastoralnom iskustvu rješavao najsloženije 
slučajeve moralnih i duhovnih pitanja ljudi koji su njemu dolazili. 

Dar savjeta nam sugerira najprikladnija sredstva za sveto voditi druge putem duhovnog 
savršenstva. Uz to povećava na vanredan stupanj podložnost i poslušnost duše poglavarima i 
odgovornima u Crkvi. 

Potreba 

Dar savjeta potreban svima u nekim važnijim i težim slučajevima gdje se radi o našem 
spasenju ili o našem posvećenju na primjer u pitanjima zvanja ili u nekim grešnim prilikama koje 
čovjek susreće pri samom vršenju svojih dužnosti. Budući daje naš razum sklon pogriješiti i budući 
da je nestalan na svojim putovima i budući da ne može napredovati do li polagano, u odlučnim 

časovima našeg života vrlo je važno primiti svijetlo od božanskog Savjetnika Duha Svetoga koji 
jednim jedinim pogledom sve obuhvaća i koji u zgodno vrijeme pomaže i nama sa sigurnošću 
vidjeti što nam je činiti u ovoj ili onoj teškoj okolnosti. S darom savjeta razum sa sigurnošću bira 
sredstva. Točno vidi svoj put. Razum ide njime sigurno pa bio on težak, naporan i strm... i zna 
dočekati zgodni čas. 

Ovaj je dar posebno potreban poglavarima i svećenicima bilo za njihovo osobno posvećenje 
bilo za posvećenje drugih. Dar savjeta posebno je potreban onima koji imaju zadatak usmjeravati i 
voditi druge duše. Sveti Toma naučava da "svaki dobar savjet u svrhu čovjekova spasenja dolazi od 
Duha Svetoga". Savjete duhovnog vodstva - kroz koje nam toliko puta i na tako jasan način govori 
Duh Sveti - treba prihvatiti s radošću onoga koji je ponovno otkrio put, uz zahvalnost prema Bogu i 
prema onome tko Boga zamjenjuje, s nakanom da ih pretočimo u djelo. Ponekad ovi savjeti 
imaju osobite odjeke u duši onog tko ih prima, po izravnom zahvatu Duha Svetoga. 

Neki puta je tako teško znati spojiti nutarnji život i apostolat; ljubav koju smo dužni iskazivati 
dušama i savršenu čistoću; bezazlenost golubova i lukavost zmija, daje potrebno upravo posebno 
rasvjetljenje Duha Svetoga da nam prišapne u tom određenom času kako ćemo se držati. 

Isto tako poglavari koji moraju s jedne strane paziti da se točno održavaju pravila, a s druge 
strane sačuvati pouzdanje i ljubav svojih podložnika. Treba mnogo takta da spoje pravednu strogost 
s dobrotom, da ne nagomilaju mnogo propisa i odluka i da uspiju postići da se pravila održavaju 
više iz ljubavi nego li iz straha. 

Sto se pak tiče duhovnih vođa, kako li je tek njima potrebno to svijetlo da znadu razlikovati 
što odgovara svakome pojedinome od onih koje vode, da upoznaju njihove pogreške i da izaberu 
najbolja sredstva da ih poprave, da donesu prave odluke o njihovu zvanju i da vode svakoga na 
stupanj savršenosti ili na način života na koji je pozvan! 

Sredstva za razvijanje dara savjeta 

Dar savjeta traži naše zalaganje u svemu što možemo kako bismo mogli razborito djelovati: 
pribaviti potrebne stvari, predvidjeti moguće posljedice naših djelovanja, pribjeći iskustvu u sličnim 
slučajevima, tražiti pravodoban savjet kada okolnost to zahtijeva ... To je naravna razboritost 
prosvijetljena milošću. Na nju djeluje ovaj dar; koji čini bržim i sigurnijim izbor sredstava, 
pravodoban odgovor i put kojim trebamo ići. 

Da razvijamo ovaj dar Duha Svetoga, potrebno je prije svega moliti i živjeti u milosti Božjoj 
gajiti osjećaje i stavove duboke poniznosti, imati duboki osjećaj o vlastitoj nemoći i često moliti 
Duha Svetoga da nam On pomogne upoznati svoje putove; "Gospode, pokaži mi putove svoje! Uči 
me stazama svojim" (Ps 24,2). On se ne će oglušiti doći pa nas rasvijetliti na ovaj ili na onaj način, 
jer se On priklanja poniznima. Posebno će to učiniti ako pazimo na to da Ga zazovemo već od jutra 
za cijeli dan, na početku svojih glavnih poslova, a posebno u svim teškim slučajevima. 

Uz to treba se navikavati kročiti naprijed putovima duhovnog života razmišljajući i 
promišljajući o svemu bez žurbe. Na ovaj način duša čini svoj dio a Bog ne uskraćuje svoju milost 
onima koji njega istinski traže. 

Osim toga potrebno je steći naviku osluškivati glas Duha Svetoga da sve prosuđujemo u 
njegovu svijetlu, ne dopuštajući da nas obuzme ljudsko promatranje i da slijedimo i najmanje 
njegove poticaje. Pa kad On nađe našu dušu gipkom i poslušnom, govoriti će joj tada mnogo češće. 

Pospješit ćemo djelovanje ovoga dara ako steknemo naviku da u molitvi provjeravamo 
važne odluke u svomu životu. Ništa ne odlučuj prije nego što stvar odvagneš pred Bogom, ako se 
nastojimo odmaknuti od vlastitog mjerila: 

»Ne propusti priliku da odustaneš od vlastita suda«, savjetuje sveti Josemaria Escriva; ako 
smo potpuno iskreni kada molimo savjet u duhovnom vodstvu ili dok tražimo moralno savjetovanje 
o nekoj stvari koja nas se najizravnije tiče 

Ukoliko smo ponizni i prepoznajemo svoja ograničenja, osjetit ćemo potrebu, u određenim 
okolnostima, obratiti se određenoj osobi da nas savjetuje. Tada se ne ćemo obratiti bilo komu, nego 

onomu za kojega znamo da kao i mi u sebi nosi iskrenu želju da ljubi Boga i da ga vjerno slijedi. 
Nije dovoljno tražiti savjet, pazimo da i savjetodavac bude nesebičan i ispravan. 

I na kraju treba se istinski truditi oko poslušnosti poglavarima, jer samodostatnost i 
nepodložnost udaljuje Božjeg Duha iz života vjernika. 

Poroci oprečni daru savjeta 

Poroci koji su oprečni kreposti razboritost su oprečni i daru savjeta Duha Svetog. Sv. Toma 
Akvinski navodi iznad svega tri duhovne mane koje su protivne i razboritost i daru savjeta te 
upućuju dušu putem lutanja. Prva je nesmotrena žurba u kojoj se slijedi naravni pokret i aktivnost 
duše a nedostaje nutarnjeg posluha Duhu Svetome niti se traži njegovo svijetlo. Druga je preuzeta 
odvažnost koja sobom nosi nedostatke pozornosti na svijetlo vjere i božja nadahnuća zbog 
prevelikog povjerenja u same sebe i vlastite snage. Treća mana, oprečna prethodnima je tromost i 
sporost. U biti radi se o neodlučnosti duše da usprkos razmišljanja, molitve i poticaja Duha Svetoga 
spremno donese odluke i provede u djelo ono što je potrebno. Redovito najveća zaprjeka daru 
savjeta kad se u našoj duši ukorijeni navezanost na vlastiti sud, kad ne znamo popustiti, nedostatak 
poniznosti i prenagljenost u djelovanju. 

Blaženstva i plodovi Duha Svetoga koji odgovaraju daru savjeta 

Dar savjeta potreban je u svakidašnjem životu, bilo za vlastite stvari, bilo za savjetovanje 
svojih prijatelja u njihovom duhovnom i ljudskom životu. Ovaj dar odgovara blaženstvu milosrdnih 
Sv. Toma Akvniski tvrdi: "moramo biti milosrdni da bismo znali izravno dati koristan savjet onima 
kojima je potreban; istinski koristan savjet, koji ih neće obeshrabriti, nego snažno i ujedno nježno 
podići." 

Dar savjeta usavršava krepost razboritost, a kad je ovo duhovno zdanje dovedeno do 
savršenstva ostvaruje blaženstvo milosrđa. Budući daje dar savjeta povezan sa milosrđem na neki 
način dobrohotnost i dobrota kao plodovi Duha Svetoga su s njim povezani. 

O daru savjeta Lallement uči : „Savjet je čin razboritosti koji propisuje izbor sredstava za 
dolazak do stalnoga cilja. Zato se dar savjeta odnosi na pojedinačne čine. To je svjetlo kojim nam 
Duh Sveti pokazuje što nam je činiti s obzirom na mjesto, vrijeme i okolnosti u kojima se nalazimo. 
Ono što vjera, mudrost i znanje uče općenito, to dar savjeta primjenjuje na pojedinačne slučajeve. 
Po tome je lako vidjeti kako je potrebit taj dar. Jer nije dovoljno znati da je nešto samo po sebi 
dobro, treba još prosuditi je li to dobro u sadašnjim okolnostima, je li bolje negoli nešto drugo i 
zgodnije na putu prema cilju kojemu idemo. To spoznajemo darom savjeta. 

Nešto nam se čak i u nadnaravnom svjetlu može učiniti najboljim i najsavršenijim, a možda 
je uistinu samo po sebi takvo. Međutim, učinimo li po tom promišljanju, doći će do velikih 
neugodnosti, opasnosti i pogrešaka do kojih ne bi došlo da smo izabrali nešto što je po sebi 
nesavršenije, ali koje ne bi imalo tako zlih posljedica kao što ih ima ono što nam se učinilo 
izvrsnijim. 

Najpouzdanije je, dakle, vladati se po daru savjeta Duha Svetoga. Ne bismo se smjeli 
drukčije vladati jer jedino djelujući na ovaj način možemo biti sigurni da idemo Božjim putem, 
putem njegove božanske providnosti. Ovo je način da nikad ne zabludimo, jer Duh Sveti ravna 
nepogrešivo i našim djelima i našim spoznajama. Ova nam ovisnost o Duhu Svetom daje veliki mir 
i bezbrižnost. Mi smo poput sinova nekoga vladara. Oni se ne brinu ni za hranu, ni za namještaj, ni 
za opskrbu, nego sve ostavljaju brizi svojega kraljevskog oca. 

Duh Sveti daje ovaj dar u većoj ili manjoj mjeri, već prema vjernosti s kojom ga primamo. 
Tko ga ima malo, ako dobro upotrebljava ono što ima, može biti siguran da će dobiti više, sve dok 
ne ispuni mjeru koja odgovara njegovim sposobnostima, odnosno toliko koliko mu je potrebno da 
ispuni naume Božje i vrši kako treba dužnosti svoje službe i svojega poziva. S pravom smatramo 
nekoga nadarenim Duhom Božjim ako ga ima dostatno za sve poslove svojega staleža. 

Mi koji smo pozvani na apostolski rad možemo težiti za visokom savršenosti djelatnoga i 
razmatrajućega života. Jer nije preuzetno težiti za savršenosti svojega staleža i ispunjenjem Božjih 
zahtjeva u punini svojega poziva. 

Zato što puno radimo, treba nam izvanredan dar savjeta. I ako nam ovaj dar Duha Svetoga 
nedostaje, u svemu ćemo činiti brojne pogreške i sve će naše djelovanje biti ljudsko. Radit ćemo 
samo po naravnoj spretnosti i stečenoj opreznosti. Slijedit ćemo samo misli svojega duha, a one su 
redovito oprečne Duhu Božjem. 

Zaištimo ujutro od Duha Svetoga Njegovu pomoć za sve što činimo taj dan, priznajmo Mu 
ponizno svoje neznanje i svoju slabost izjavljujući da se predajemo Njegovu vodstvu potpunom 
podložnošću duha i srca. 

Na početku svakoga čina treba tražiti rasvjetljenje Duha Svetoga da dobro činimo, a na kraju 
tražiti oprost za pogreške koje smo možda pri tom učinili. Tako ćemo cijeli dan pokazivati svoju 
ovisnost o Bogu, koji jedini pozna sve okolnosti u kojima se možemo zateći. Dar savjeta nas u svim 
prilikama bolje vodi negoli sva druga rasvjetljenja vjere ili drugih darova, koji se toliko ne odnose 
na pojedine slučajeve. 

Čistoća je srca izvrsno sredstvo za postizanje dara savjeta kao i drugih spomenutih darova. 
Osoba dobra i sigurna suda, koja bi stalno nastojala oko čistoće srca, zadobila bi veliku nadnaravnu 
razboritost i božansku spretnost u svakovrsnim poslovima. Ona bi imala obilje rasvjetljenja i 
ulivenih spoznaja za usmjeravanje duša i nalazila bi način za izvršenje djela koja vode Božjoj slavi. 
U tome ljudska razboritost čini, uza sve svoje vještine, brojne pogreške, i često ne uspijeva. Po 
čistoći srca i vjernoj ovisnosti o Duhu Svetom sv. Ignacije i sv. Franjo Ksaverski postigli su rijedak 
dar razboritosti kojemu su se svi divili. 

Duhovni vođe i poglavari trebaju posebno u molitvi tražiti rasvjetljenja da dobro i uspješno 
vrše poslove svoje službe. Pogrešno je misliti da su najučeniji ljudi najsposobniji za poslove i za 
vodstvo duša, i da će imati najviše uspjeha. 

Naravni darovi, znanost i ljudska razboritost slabo koriste u vodstvu duša ako nemamo 
nadnaravnih rasvjetljenja Duha Svetoga, koja nadmašuju naš razum. Najsposobniji su druge voditi i 
savjetovati u božanskim stvarima oni koji imaju čistu savjest, dušu oslobođenu od strasti i kakvoga 
koristoljublja, dovoljno naravnog znanja, premda se ne trebaju u tome odlikovati, i koji su u molitvi 
s Bogom sjedinjeni i podložni poticajima Duha Svetoga. Ovako je mislio sv. Ignacije i prema ovim 
je načelima postavio u Rimu za rektora oca Sebastijana Romana, koji nije bio u Družbi Isusovoj na 
glasu po ljudskim talentima, ali je bio čovjek pun Duha Svetoga. 

Dar savjeta u izobilju trebaju podređeni poglavari u stalnim okolnostima koje su vezane za 
vršenje poslušnosti. Podložnik koji nema ni s kim upravljati nema iste poteškoće u vršenju 
poslušnosti kao podložnik koji je ujedno i poglavar drugima, rektor, provincijal, asistent. Ovaj se 
zadnji, primjerice, katkada nađe u zabuni i opasnosti da se suviše pokorava, čak i protiv dužnosti 
svojega položaja, ako nije rasvijetljen darom Duha Svetoga. Jer on može pasti u različite 
pretjeranosti, primjerice sve prepustiti provincijalima ili pristati uz pojedince koji su pridobili oca 
generala. S jedne je strane dužan slušati, a s druge vršiti svoju službu, pa je u opasnosti previše se ili 
premalo pokoravati. Oni kojima ravnaju darovi Duha Svetoga neće ni u ovim prilikama pogriješiti. 
Ali je naša nesreća što se potpuno ne posvećujemo težnji za savršenosti te zbog toga slabo 
poznajemo sve darove po kojima djeluju sveci. 

Učeni se ljudi trebaju dobro čuvati uvjerenja o samodostatnosti i nepotrebnosti drugih 
rasvjetljenja. Oni koji bi s Duhom Svetim vodili državu ili Crkvu ili neku redovničku ili svjetovnu 
zajednicu ne bi uvijek uspijevali po željama onih koje vodi samo ljudska mudrost. 

Ovi bi ih često osudili, jer njihov pogled doseže samo do granica razuma i zdravoga 
osjećanja, što je jedini izvor njihova djelovanja. Oni ne vide vrijednosti djelovanja Duha Svetoga, 
koje je neizmjerno uzvišeno nad sve ljudsko umovanje i sve političke poglede. 

Kako je upravljanje poglavara ili bolje reći upravljanje Božje po poglavarima nadnaravno, 
nije moguće da njihove pogreške ne budu velike i da nemaju zlih posljedica. Poglavari ne smiju 
samo biti gorljivi u kažnjavanju pogrešaka svojih podložnika. Oni trebaju imati ljubavi kako bi 
dobrim savjetom preduhitrili njihove moguće pogreške. Često je zgodno da se zadovolje tihim 

očinskim ukorom bez druge kazne i da dobrotom navedu onoga koji griješi da se popravi. Tako će 
spriječiti nove pogreške u koje bi ga gurnula strogost kazne. 

Dobri poglavari pamte da imaju vlast za dobro svojih podložnika, kako bi im pomogli a ne 
im naškodili ili ih mrtvih. Za dobro je upravljanje važno izbjegavati mnoge nekorisne naredbe, koje 
umjesto da ublaže samo opterećuju podložnike i otežavaju im redovnički jaram. Neka se samo 
pozorno drže već uvedenih pravila i zapovijedi. 

Sveci sagriješe ne slijedeći ustrajno rasvjetljenja Duha Svetoga i ispuštajući ono što je važno 
za savršenost. Tako se, primjerice, imajući više nadnaravnih rasvjetljenja u jednome, zbog umora ili 
nepozomosti povedu za najnižim. 

Kada vidimo da nema nikakva zla nešto što ćemo reći ili učiniti, da nas u tome ne vodi 
nikakva naravna sklonost ili osjećaj, razlog samodopadnosti ili primjer drugih, navika ili običaj, i 
ukoliko smo spremni i drukčije činiti ako nas tako potakne Duh Sveti, ako smo jednako spremni 
opredijeliti se za i protiv, već prema poticaju Duha Svetoga, tada možemo redovito djelovati bez 
straha jer nema opasnosti da ćemo pogriješiti. 

U Svetome je pismu na različitim mjestima vidljiv dar savjeta, primjerice: šutnja našega 
Gospodina pred Herodom, riječi kojima je spasio ženu preljubnicu, odgovor o plaćanju poreza. Isto 
tako Salomonov sud, Juditin pothvat kojim je spasila narod Božji od Holofemove vojske, Danijelov 
postupak prema dvojici staraca koji su napastovah Suzanu, riječi sv. Pavla kojima posvadi farizeje i 
saduceje te priziva od Festova suda na carev. 

Daru se savjeta protivi naglost, kada radimo previše brzo bez prethodnoga razmišljanja i kad 
slijedimo poticaj naravne težnje za djelovanjem ne čekajući i ne pitajući za savjet Duha Svetoga. 

Ova pogreška, kao i druge koje su oprečne prije spomenutim darovima, kao ludost, prostota 
i neznanje, postaju grijesi ako nam dolaze zbog naše nepripravljenosti za primanje rasvjetljenja 
Duha Svetoga. Grijeh je ako ne ostavljamo dovoljno vremena da pitamo Duha Svetoga za savjet, i 
ako se u djelu tako žurimo da nismo sposobni primiti Njegovu pomoć, ili se dopustimo zanijeti i 
zaslijepiti navalom kakve strasti. 

Naglost je suprotna daru savjeta. Sveti se biskup ženevski u svojim djelima često okomljuje 
na ovu pogrešku. Trebamo je se kloniti s najvećim oprezom. Ona ispunja duh tminama, a u srcu 
ostavlja nemir, srditost i nestrpljivost; potiče nas na samoljublje pa se počinjemo oslanjati sami na 
sebe. A dar savjeta nam rasvjetljava duh i u srcu širi pomazanje i mir sasvim suprotan naglosti. 

Ovom je daru oprečna i drskost. Ona je pomanjkanje pozornosti na rasvjetljenja i savjete 
razuma i milosti, jer se čovjek previše uzda sam u se. Mi smo umnogome odani ovoj pogreški, jer 
nam je razboritost mala i nezreo duh. Previše smo djetinjasti i o sebi previše dobro sudimo. 

Sporost je također pogreška suprotna daru savjeta. Sve valja zrelo promisliti, no ako smo 
jednom po rasvjetljenju Duha Svetoga stvorili odluku, trebamo je spremno i izvršiti. Ako 
odgađamo, okolnosti se promijene i više nemamo zgodnu prigodu. 

Daru savjeta odgovara peto blaženstvo: Blaženi milosrdni, jer će zadobiti milosrđe. Sv. 
Augustin kaže da će Bog svojim rasvjetljenjem pomoći onima koji drugima pomažu u njihovim 
potrebama. Pravo je, veli, da onaj tko hoće da ga jači pomogne, također bude na pomoć slabijem u 
onom u čemu ga može pomoći. Stoga blago milosrdnima jer će im se Bog smilovati. 

Plod Duha Svetoga koji odgovara neposredno daru savjeta ne može se označiti. To je 
praktična spoznaja koja nema drugoga ploda negoli je djelo na koje se odnosi. Međutim, kako ovaj 
dar posebno usmjerava djela milosrđa, može se reći da mu na neki način odgovara plod dobrote i 
dobrostivosti.“ ( Nauk o duhovnom životu IV,4 ) 

Razmisli! Što mi se kod ovoga dara Duha Svetoga najviše sviđa? U kojim situacijama života 
bi mi bio najpotrebniji? Činim li sa svoje strane što mogu da bi se ovaj dar razvijao u mome 
duhovnome životu, a na poseban način trudim li se izbjegavati mane koje su protive ovom daru 
Duha Svetoga ? 

2. DAR POBOŽNOSTI 


BI. kardinal Alojzije Stepinac moli: „Dođi Duše Sveti, daj nam dar pobožnosti, da Bogu, 
svetima i službenicima Crkve iskazujemo čast i dužno štovanje, nevoljnima da, za ljubav Božju, 
pritječemo u pomoć“. 

BI. Jelena Guerra moli: „Dođi Duše Sveti, Duše Pobožnosti, oblikuj u nama svijest da smo 
ljubljena djeca Očeva stvoreni na sliku njegova Sina Isusa i ispunjeni radošću Duha Posvetitelja“. 

Narav i učinci dara pobožnosti 

Dar pobožnosti usavršuje krepost bogoštovlja to jest iskazivanja poštovanja Gospodinu 
Bogu, povezan je uz pravednost i on potiče u našim srcima sinovski osjećaj prema Bogu i nježnu 
pobožnost prema osobama ili božanskim stvarima da nam tako pripomogne ispuniti s nekom 
svetom gorljivošću svoje vjerske dužnosti. Kao i svaka druga krepost bogoštovlja se stiče s 
vremenom, našim naporom i nastojanjima u suradnji sa milošću, dok nam dar pobožnosti daje sam 
Duh Sveti. Osjećaj da smo ljubljeni sinovi Božji posljedica je dara pobožnosti i daje nam da se 
obraćamo Bogu s nježnosti i naklonosti dobroga sina prema svome ocu, a u drugima daje gledati 
braću koja pripadaju istoj obitelji. Isus Krist nam je pokazao prikladan način kojim se moramo 
obraćati Bogu. »Kad molite, govorite: ’Oče...’ . U svim životnim okolnostima obraćajmo se Bogu 
takvim sinovskim povjerenjem: »Oče, Abba...« 

Po daru pobožnosti gledamo u Bogu predobroga i preljubeznoga Oca, a ne više samo 
vrhovnog Gospodara i Učitelja: „Primiste Duha posinjenja u kojem vapijemo: „Abba, Oče“ (Rim 
8,15). Taj dar dakle napunja našu dušu pouzdanjem i ljubavlju, ne isključujući poštovanje koje mu 
dugujemo. Bog želi da mu se obraćamo s punim povjerenjem, poput male djece i onih kojima je to 
potrebno. Svaka naša pobožnost potkrijepljena je činjenicom: djeca smo Božja. A Duh Sveti putem 
dara pobožnosti poučava nas i olakšava nam ovaj povjerljiv odnos sina prema Ocu. 

Dar pobožnosti je nadnaravno stanje po kome duša koja živi u milosti Božjoj pod posebnim 
utjecajem Duha Svetoga koji potiče njenu volju gaji sinovsku ljubav prema Bogu kojega gleda kao 
svoga Oca te ima bratski osjećaj prema svim ljudima jer su oni naša braća i djeca istoga Oca koji 
boravi u Nebu. 

Dar pobožnosti prema tome produbljuje trostruki osjećaj u duši vjernika: 

Sinovsko poštovanje prema Bogu, koji nam omogućava klanjati mu se sa svetom gorljivošću 
kao svome ljubljenom Ocu. Tada ni duhovne prakse i vježbe nisu nikakav teški i nesnosni teret, 
nego postaju kao neka duhovna potreba, neki spontani žar duše i srca prema Bogu. Na neki način 
dar pobožnosti nas potiče i osposobljava da se klanjamo neizrecivom otajstvu očinstva u Presvetom 
Trojstvu. 

Potiče nježnu i plemenitu ljubav, koja nas potiče žrtvovati se za Boga i njegovu slavu zato da 
mu ugodimo: „što je njemu ugodno, činim svagda“. To nije dakle kakva sebična pobožnost koja 
traži duhovne utjehe, neka neradina pobožnost koja bi ostala lijena onda kada bi se trebalo truditi i 
raditi, nikakva osjećajna pobožnost koja bi tražila samo čuvstvena uzbuđenja i koja bi se gubila u 
sanjarijama. To je odlučna pobožnost koja očituje svoju ljubav čineći i vršeći Božju volju. 

Produbljuje iskrenu poslušnost, koja u svemu vidi vrlo mudri i vrlo očinski izražaj Božje volje 
i ljubavi prema nama. Iz tih stavova nastaje sveto predanje u ruke toga ljubljenoga Oca koji zna 
bolje od nas što nam treba i koji nas kuša samo zato da nas očisti i sjedini sa sobom: „onima koji 
Boga ljube, sve se okreće na dobro“ (Rim 8,28). 

Isti ovaj osjećaj pobožnosti nas potiče ljubiti osobe i stvari koje imaju udjela na božanskom 
životu i na njegovim savršenostima. 

Tako ljubimo i častimo Svetu Djevicu, jer je ona Majka Božja i majka naša te i njoj 
iskazujemo nešto od svoga štovanja i svoje ljubavi prema Bogu, jer je ona od svih stvorova 
najpotpuniji odsjev njegovih božanskih savršenosti. 

Isto tako ljubimo i poštujemo anđele i svece i u njima je odsjev božanskih svojstava. 

Poštujemo Sveto Pismo nam dolazi kao riječ Božja, kao pismo koje je za nas napisao nebeski 
Otac i koji nam u njemu kazuje svoje misli i svoje namjere s nama. 

Sveta Crkva je za nas Zaručnica Kristova koja je izašla iz njegovog presvetog boka, koja 
nastavlja njegovu zadaću ovdje na zemlji. Ona je naša majka koja nas je rodila na život milosti i 
koja taj život podržava po svetim Sakramentima. Mi se dakle s poštovanjem zanimamo za sve što se 
odnosi na našu svetu Crkvu, za njezine uspjehe kao i njezine poteškoće. Suosjećamo s patnjama 
Crkve kao sa mističnim tijelom kristovim. Jednom riječi: imamo prema njoj sinovsku ljubav. 
Nadodajmo k tome i srdačnu poslušnost, znajući dobro da se podvrgavati njezinim zapovijedima 
znači pokoravati se samomu Bogu: „tko vas sluša, mene sluša“ (Lk 10,16). 

Sveti Otac papa, je za nas namjesnik, vidljivi predstavnik Isusa Krista na zemlji. Iskazujemo i 
njemu svoje poštovanje i svoju ljubav kao prema nevidljivom poglavaru Crkve. 

Osjećaje poštovanja njegujemo i prema poglavarima koji obavljaju odgovorne službe u Crkvi. 
A ako nam je Bog naprotiv povjerio pastoralnu skrb i brigu za druge, prenosimo na njih nježnu 
ljubav prema sinovima koju Bog pokazuje prema njima. 

Dar pobožnosti nas potiče da u bližnjemu vidimo djecu i sinove Božje te braću i sestre Isusa 
Krista. 

Potreba 

Svima je kršćanima potreban dar pobožnosti da radosno i gorljivo ispunjaju svoje vjerske 
dužnosti prema Bogu, da poštuju svakog čovjeka, da s poštovanjem slušaju svoje poglavare i da 
budu dobri svojim podložnicima. Bez dara pobožnosti bi se ljudi odnosili prema Bogu kao kakvom 
gospodaru. Molitva bi više bila teret nego utjeha, a iskušenja koja nam Providnost šalje pričinjala bi 
se kao stroga što više i kao nepravedna kazna. Pod utjecajem dara pobožnosti, naprotiv Bog nam 
se predočuje kao Otac, mi mu sa sinovskim veseljem iskazujemo svoje poštovanje i s potpunom 
podložnošću podnosimo kušnje samo zato da nas očiste i da nas Bog još uže sjedini sa sobom. 

Ovaj dar je potreban da se do savršenstva dovede krepost pravednosti i sve one druge kreposti 
koje iz nje proizlaze, a posebno krepost štovanja Boga. 

Dar pobožnosti još je potrebniji svećenicima, redovnicima i svim osobama koje se posvećuju 
Bogu, ostajući u svijetu. Bez dara pobožnosti mnogobrojne duhovne prakse i vježbe, koje 
sačinjavaju glavni dio njihova života, postale brzo nesnosni teret. Jer čovjek ne može dugo misliti 
na Boga, osim ako ga ljubi, a baš dar pobožnosti, zajedno s ljubavlju, stavlja u dušu te osjećaje 
sinovske odanosti prema Bogu, koja pretvara sve naše pobožne vježbe u tihi razgovor s našim 
nebeskim Ocem. Bez sumnje kod sviju katkada nastaju suhoće i poteškoće ometaju tu komunikaciju 
s Bogom. Ali čovjek i njih prihvaća strpljivo što više i radosno kao da dolaze od Oca koji se sakriva 
samo zato da ga tražimo. I budući da takav čovjek ne traži ništa drugo nego da Bogu ugodi, 
zadovoljan je što trpi za njega: gdje ljubav, tamo nema umora! 

Ovaj nam je dar isto tako potreban da dobro i blago postupamo s dušama koje nam po naravi 
ne bi bile simpatične. Potreban nam je da budemo očinski nježni prema onima koji nam se iskreno 
žele povjeriti i da shvatimo osjećaje sv. Pavla koji je htio oblikovati samoga Isusa Krista u svojim 
učenicima: "Dječice moja, koju opet s mukom rađam, dokle Kristovo obličje ne postane u vama" 
(Gal 14,9). 

Sredstva za razvijanje dara pobožnosti 

Prvo je sredstvo često razmatranje o lijepim tekstovima sv. Pisma koji nam opisuju očinsko 
Božje milosrđe prema ljudima, a napose prema pravednicima. Želi da ga spoznajemo i ljubimo pod 
imenom Oca, a posebno u Novom Zavjetu. Moramo se dakle obraćati njemu u svim poteškoćama 
sinovskom ljubavlju i sinovskim pouzdanjem. Tako ispunjamo svoje pobožne vježbe s ljubavlju 
tražeći prije svega ono što se Bogu sviđa, ne svoju osobnu utjehu. 

Drugo je sredstvo, za razvijanje dara pobožnosti da pretvaramo svoje redovite čine u 
religiozne čineći ih zato da ugodimo svojem nebeskom Ocu. Tako naš cijeli život postaje molitva i 

dosljedno čin djetinje odanosti prema Bogu i bratske ljubavi prema bližnjemu. Tako posve 
ispunjamo riječ sv. Pavla: "Vježbaj se u pobožnosti... pobožnost je korisna za sve, jer ima obećanje 
života sadašnjega i budućega" (lTm 4,7). 

Poroci oprečni daru pobožnosti 

Poroci koji su oprečni daru Duha Svetog pobožnosti su prije svega bezbožnost, to jest svi 
oni čini i stavovi koji odbijaju Boga i sinovsko štovanje koje smo mu dužni iskazivati. Sv. Grgur 
Veliki navodi iznad svega tvrdoću srca kao protivnu daru pobožnosti. 

Blaženstva i plodovi Duha Svetoga koji odgovaraju daru pobožnosti 

Prema sv. Tomi Akvinskom tri su blaženstva na poseban način povezana uz dar pobožnosti. 
Blago krotkima jer blagost odstranjuje zapreke praksi pobožnosti. Blago gladnima i žednima 
pravednosti jer dar pobožnosti usavršuje pravednost i blago milosrdnima jer se pobožnost ostvaruje 
u djelima milosrđa. 

Plodovi Duha Svetoga koji se trebaju izravno pripisati daru pobožnosti su dobrohotnost i 
dobrotu, a neizravno blagost ukoliko odstranjuje zapreke prakticiranju dara pobožnosti. 

O daru pobožnosti Lallement uči: “Pobožnost je ona nježna spremnost srca, puna ljubavi, 
koja nas potiče na čašćenje i služenje svojih bližnjih i roditelja. Pobožnost prema Bogu, dar 
pobožnosti, stalna je spremnost koju Duh Sveti ulijeva u dušu kako bi u njoj pobudio sinovsku 
odanost Bogu. 

Vjera i pobožnost vode nas služenju i štovanju Boga. Vjera Boga promatra kao Stvoritelja, a 
pobožnost kao Oca. Pobožnost seže vrlo daleko u vršenju kršćanske pravednosti. Ona se ne odnosi 
samo na Boga, nego na sve što se Njega tiče. Odnosi se na Sveto pismo kao Božju riječ, blažene, 
koji imaju slavu, duše koje trpe u čistilištu i ljude koji žive na zemlji. 

Dar pobožnosti, veli sv. Augustin, daje se onima koji imaju veliku ljubav i poštovanje prema 
Svetom pismu, razumijevali mu ili ne razumijevali smisao. 

Daje nam sinovsko srce prema našim poglavarima, očinsko prema našim podložnicima, 
bratsko prema jednakima, samilosno srce i nježnu sklonost prema onima koji su u potrebi i nevolji. 
Ovaj je dar i u višem i u nižem dijelu duše. Višemu daje pomazanje i duhovnu slast, koja proistječe 
od darova mudrosti i razuma. U nižem dijelu pobuđuje osjećaj miline i osjećajne pobožnosti. Iz 
ovoga vrela teku suze svetih i pobožnih duša. Ovo je razlog slatke privlačivosti koja ih Bogu vodi i 
spremnosti kojom lete u službi Božjoj. Po ovom daru oni tuguju s tužnima, vesele se s radosnima, 
plaču s rasplakanima i bez neugodnosti podnose slabosti slabih i pogreške nesavršenih, te svima 
postaju sve. 

Dakako, postati svima sve, kako je postao apostol, ne znači, primjerice, kršiti šutnju s onima 
koji je krše. Uvijek treba ostati u vršenju kreposti i pravila. Ali to znači biti ozbiljan i suzdržljiv s 
onima koji su takvi, brz i gorljiv s gorljivim dušama, veseo s veselima a pri tom ipak nikada ne 
prijeći granice kreposti. Valja biti predan po primjeru savršenih, koji su po prirodi predani i gorljivi. 
Kreposne čine trebamo vršiti obazrivo i susretljivo i prema naravi onih s kojima živimo, ukoliko to 
krepost dopušta. 

Neki osuđuju stanovite pobožnosti utemeljene na teološkim mišljenjima, s kojima se oni ne 
slažu, a koje drugi prihvaćaju. No nemaju pravo, jer u stvarima pobožnosti svako vjerojatno 
mišljenje dovoljno je da pobožnost bude opravdana. 

Mana suprotna daru poštovanja tvrdoća je srca, koja se rađa iz neurednog samoljublja. Po 
njemu postajemo osjetljivi samo za sebe i svoju korist, a sve drugo što nas se ne tiče ostavlja nas 
ravnodušnima. Gledamo uvrede koje se nanose Bogu bez suza, a bijedu bližnjega bez samilosti. Ne 
bismo se nimalo potrudili drugima dobro učiniti, a još manje možemo podnositi njihove pogreške. 
Za najmanju se sitnicu srdimo na bližnjega i podržavamo prema njemu u srcu osjećaje ogorčenosti, 
osvetoljubivosti, mržnje, mrzovoljnosti i antipatije. 

Naprotiv, što je u duši više ljubavi prema Bogu, ona je tim osjetljivija za slavu Božju i dobro 
bližnjega. Ova je tvrdoća vrlo velika u svjetskih moćnika, škrtih, bogataša, putenih osoba i u onima 
koji svoje srce nikako ne smekšavaju vježbama pobožnosti i duhovnim životom. 

Nju često susrećemo i u učenih ljudi koji ne spajaju pobožnost sa znanjem, a tu svoju manu 
zovu stalnošću duha. A pravi su učenjaci bili među najpobožnijim ljudima, kao sv. Augustin, sv. 
Toma, sv. Bonaventura, sv. Bernard, a od isusovaca Lai-nez, Suarez, Belarmin i Lesij. 

Duša koja ne može oplakivati svoje grijehe barem suzama srca ili nije pobožna ili je nečista 
ili pak ijedno i drugo. To je obično kod onih kojima je srce otvrdnulo. 

Velika je nesreća kada redovnici više cijene naravne i stečene darove negoli pobožnost. 
Ponekad ćete vidjeti redovnika, a možda i poglavara, koji će javno govoriti da je puno važnija 
spretnost u poslu, negoli sve male pobožnosti koje su, kažu oni, dobre za žene ali ne i za čvrst duh. 
A čvrstoća im je duha ona tvrdoća toliko suprotna daru pobožnosti. Morah bi znati daje pobožnost 
kao čin bogoštovlja, plod štovanja i ljubavi prema Bogu važnija od svih moralnih kreposti, jer 
bogoštovlje po dostojanstvu dolazi odmah nakon bogoslovnih kreposti. 

Kada redovnik, ozbiljan i ugledan po svojoj dobi i po službama koje je obnašao u redu, 
govori pred mlađom braćom kako više cijeni velike talente i važne položaje i više drži do onih koji 
se odlikuju duhom i znanjem negoli do onih koji toga nemaju, premda imaju više kreposti i 
pobožnosti, on silno škodi toj jadnoj mladeži. Taj otrov silazi u srce i od njega ono možda nikada 
neće ozdraviti. 

Ne može se zamisliti koliko su štete nanijeli redovima oni koji su prvi među njih uveli 
poštivanje naravnih darova i sjajnih službi. Ovo je otrovno mlijeko što se daje mladim dušama na 
izlasku iz novicijata i koje oboji njihove duše zauvijek neizbrisivom bojom. 

Daru pobožnosti odgovara drugo blaženstvo: Blago krotkima! To je stoga što blagost 
uklanja zapreke djelima pobožnosti i pomaže nam ih vršiti. Ovome daru odgovaraju plodovi 
dobrote i dobrostivosti. ( Nauk o duhovnom životu IV,4 ) 

Razmisli! Što mi se kod ovoga dara Duha Svetoga najviše sviđa? U kojim situacijama života 
bi mi bio najpotrebniji? Činim li sa svoje strane što mogu da bi se ovaj dar razvijao u mome 
duhovnome životu, a na poseban način trudim li se izbjegavati mane koje su protive ovom daru 
Duha Svetoga ? 

3. DAR JAKOSTI 

BI. kardinal Alojzije Stepinac moli: „Dođi Duše Sveti, daj nam dar jakosti, da osobitom 
odlučnošću svladavamo sve napasti i ostale zapreke u duhovnom životu“. 

BI. Jelena Guerra moli: „Dođi Duše Sveti, Duše Jakosti, ojačaj našu vjeru, daj da naše srce 
postane blago i spremno u osluškivanju volje Božje“. 

Narav i učinci dara jakosti 

Dar jakosti usavršava krepost jakosti, kojim Duh Sveti daje volji poticaj i snagu i tako joj 
omogućuje činiti ili odvažno i neustrašivo podnositi velike poteškoće unatoč svih nutarnjih i 
vanjskih zapreka. Nadnaravna krjepost jakosti i posebna Božja pomoć, neophodne su kršćaninu za 
borbu i pobjeđivanje zaprjeka koje se svakodnevno javljaju u njegovoj unutarnjoj borbi, da bi 
svakim danom sve više ljubio Gospodina i ispunjavao svoje obveze. Ovu krjepost usavršava dar 
jakosti, koji ubrzava i olakšava djela uzvraćanja. 

Razlikuje se od kreposti time što nije plod naših vlastitih napora, potkrijepljenih Božjom 
milošću, nego je plod djelovanja Duha Svetoga koji zahvaća dušu odozgora i daje joj posebnu 
jakost nad nutarnjim sposobnostima i vanjskim poteškoćama. 

Ponašanje duše koja je vođena krepost jakosti ne isključuje neko malo oklijevanje pa neki 
strah pred poteškoćama i neuspjesima, dok dar jakosti u sebi uključuje odlučnost, sigurnost, veselje, 
sigurnu nadu u uspjeh i tako izvodi najveće i najčudesnije plodove u duši. Eto zašto sv. Pismo kaže 

za sv. Stjepana daje bio pun Duha Svetoga i to pred onima koji će ga kamenovati: ,,A Stjepan je bio 
pun milosti i jakosti... budući daje bio pun Duha Svetoga“... (Dj 7,55). 

Dar jakost je nadnaravno stanje po kome duša koja živi u milosti Božjoj pod posebnim 
utjecajem Duha Svetoga je ojačana iznutra i izvana tako da prakticira sve potrebne kreposti na 
herojskome stupnju s nesavladivim povjerenjem da će nadvladati najveće opasnosti i zapreke ili 
poteškoće koje se mogu pojaviti. 

U mjeri u kojoj čistimo svoje duše i poslušni smo djelovanju milosti, svatko može kazati, 
kao sveti Pavao: "Sve mogu u Onome koji me jača!" Pod djelovanjem Duha Svetoga, kršćanin se 
osjeća sposobnim za najteža djela i podnosi najteža iskušenja iz ljubavi prema Bogu. Duša, ganuta 
ovim darom, ne pouzdaje se u vlastite snage, jer nitko više od nje, ako je ponizan, nije svjestan 
njezine vlastite slabosti i nesposobnosti za izvede do kraja svoj zadatak posvećenja, kao i plan za 
koji ju je Gospodin predodredio u ovom životu; ali na poseban način, u najtežim trenucima, čuje 
kako joj Gospodin govori: "Ja ću biti s tobom." Tada se usuđuje reći: "Ako je Bog za nas, tko će 
protiv nas? ...Tko će nas rastaviti od ljubavi Kristove? Nevolja? Tjeskoba? Progonstvo? Glad? 
Golotinja? Pogibao? Mač? ... U svemu tome nadmoćno pobjeđujemo po onome koji nas uzljubi. 
Uvjeren sam doista: ni smrt ni život, ni anđeli ni vlasti, nisadašnjost ni budućnost, ni sile, ni dubina 
ni visina, ni ikoji drugi stvor neće nas moći rastaviti od ljubavi Božje u Kristu Isusu Gospodinu 
našemu." (Rim 8,31-39) Ovo je izljev jakosti i optimizma koji se oslanja na Boga. Duh jakosti 
donosi našoj duši obnovljenu snagu pred zaprjekama, unutarnjim i vanjskim, da vršimo krjeposti u 
svojoj sredini i u svojim poslovima. 

Činiti pod utjecajem dara Duh Svetoga, dara jakosti znači poduzimati bez oklijevanja i straha 
najteže stvari za Boga i spasenje bližnjega. Na primjer istovremeno živjeti se u potpunoj sabranosti 
u životnoj prezaposlenosti, kao što je to činio sv. Vinko Paulski ili sveta Terezija; čuvati neokaljanu 
svoju svetu čistoću i pri najsumnjivijim susretajima, kao sv.Toma Akvinski i sv. Karlo Boromejski; 
ostati ponizan i u častima, kao sv. Ljudevit; prkositi pogibeljima, nevoljama, umoru pa i samoj 
smrti, kako je to učinio sv. Franjo Ksaverski; ne obazirati se na ljudski obzir, prezirati časti, kao što 
je to učinio sv. Ivan Zlatousti koji se je bojao samo jedne stvari, grijeha. 

Isto je tako potrebna jakost da čovjek može podnositi duge i teške bolesti, kao sveta Lidwina 
ili moralne kušnje, kao što su one što ih podnose neke duše u pasivnim kušnjama ili jednostavno: 
jakost je potrebna da čovjek održava kroz cijeli svoj život, bez ikakvih propusta, sve točke svoga 
dnevnog reda. Mučeništvo smatraju kao najodličnijim činom dara jakosti i to s pravom, jer mučenik 
daje za Boga najdragocjenije dobro, život i što je najvažnije mučenik vođen jakošću Duha Svetoga 
umire kao Isus Krist, vođen ljubavlju prema svima pa i prema onima koji ga muče i ubijaju. A 
prolijevati svoju krv kap po kap, potpuno se iscrpljujući za duše, kako to čine, iza svetog Pavla, 
toliki ponizni svećenici i toliki pobožni laici; to je mučeništvo po priznanju sviju i ono isto toliko 
vrijedi. 

Ovako bismo mogli sažeti učinke dara jakosti u životu vjernika: daje duši nesavladivu snagu 
u prakticiranju kreposti. U potpunosti dokida mlakost u služenju Bogu. Čini dušu neustrašivom i 
hrabrom pred svim opasnostima i svim neprijateljima. Čini da duša rado podnosi najveće patnje i 
poteškoće. Proizvodi i duši postojani učinak heroizma u vjernosti u malim stvarima svakodnevnice. 

Ovaj dar u duši poslušnoj Duhu Svetomu proizvodi žarku želju za rastom u svetosti, da ne 
posustane pred zaprjekama i poteškoćama. Sveti Toma kaže da moramo žudjeti za ovom svetošću 
tako da "se nikada ne osjećamo zadovoljni u ovome životu, kao što se nikad ne osjeća zadovoljan 
škrtac." 

Primjer svetaca potiče nas vršimo našu zadaću rastući u sve većoj odanosti prema Bogu, 
ljubeći Ga više kad su poteškoće jače, potvrđujući našu želju za svetošću, ne dopuštajući da nas 
obuzme obeshrabljenost ako nedostaje sredstava za apostolat ili, ako ne uspijemo barem prividno 
dostići ciljeve poboljšanja koje smo si zadali. Sveta Terezija je ovako napisala: "Kažem da je od 
velike važnosti ... velika i jako čvrsta odlučnost da se ne stane, dok se ne dođe do nje (svetosti), ma 
što bilo, ma što se dogodilo, mučilo se koliko mu drago, neka mrmlja tko hoće, makar ne došla 
tamo, makar umrla na putu ili ne imala hrabrosti za napore koji su na njemu, pa makar potonuo 
svijet." 

Potreba 


Nepotrebno je dugo govoriti o potrebi dara jakosti. Ta mi smo već rekli da je u mnogo 
slučajeva potrebno biti jak sve do herojstva da sačuvamo stanje milosti. A upravo nam dar jakosti 
omogućava odlučno i odvažno izvršavati te teške čine kada je to potrebno. 

Koliko li je potrebniji dar jakosti svima a posebno u nekim zvanjima gdje je čovjek obvezan 
izlagati se često usprkos raznim bolestima i samoj smrti, kao na primjer liječnik, vojnik, svećenik! 

Dar jakosti je apsolutno potreban za usavršavanje ulivenih kreposti uključujući krepost 
jakosti. Prema sv. Tomi Akvinskom krepost jakost koja teži za tim da osnaži dušu protiv svih vrsta 
poteškoća ali duša ne uspijeva na takav način savladati svaki otpor. Tek Duh Sveti darom jakosti 
odstranjuje svaku bojazan i strah iz duše, neodlučnost i daje duši nepokolebivu sigurnost i 
povjerenje. 

Neki puta dar jakost je apsolutno potreban za ostati u stanju milosti jer splet životnih 
okolnosti dovedu dušu do trenutka kada mora herojski izabrati vjernost životu u milosti i Isusu 
kristi ili pasti u teški grijeh. 

Sredstva za razvijanje dara jakosti 

Budući da izvor naše jakosti nije u nama, nego dolazi od Boga, očito je daje potrebno moliti i 
tražiti dar jakosti od Njega, priznajući ponizno svoju slabost. Providnost se doista služi najslabijim 
sredstvima, samo ako ljudi imaju svijest o svojoj slabosti i ako se oslanjaju na Boga koji ih jedini 
može ojačati. To je smisao ovih riječi sv. Pavla: "Ono što je ludo pred svijetom, izabra Bog da 
postidi mudre. I ono što je slabo izabra da postidi jake... i ono što nije da uništi ono što jest, da se ne 
hvali nijedan čovjek pred Bogom" (1 Kor 1,27). Posebno u sv. Pričesti možemo tražiti u Isusu 
jakost koja nam treba da nadvladamo sve poteškoće. Sv. Ivan Zlatousti uspoređuje kršćane koji 
moraju prihvatiti duhovni boj kad se dižu od svetog euharistijskog Stola jakim lavovima, jer imaju 
udjela na snazi samoga Krista. 

Potrebno je osim toga brižljivo iskoristiti tisuće malih zgoda gdje bi se, neprestanim naporom, 
čovjek mogao vježbati u jakosti i u strpljivosti. Da bi se poraslo u jakost treba se vježbati u vjernom 
opsluživanju obveza usprkos svih odbojnosti. 

Tako rade oni koji veselo održavaju stanovita pravila od jutra do večeri; koji nastoje biti 
pažljivi u svojim molitvama, biti sabrani kroz cijeli dan, koji šute onda kad ih spopadne želja 
govoriti; koji se čuvaju ne gledati predmet koji u njima pobuđuje znatiželju; koji podnose ništa se 
ne tužeći na poteškoće vremena; koji nastoje biti ljubezni prema onima koji im po naravi nisu baš 
jako simpatični; koji primaju strpljivo i ponizno ukore koje im daju drugi; koji se prilagođuju 
željicama, ukusima i temperamentima drugih. Takvi podnose protivljenje bez razdražljivosti; 
jednom riječi takvi nastoje nadvladati svoje male strasti i pobijediti same sebe. Raditi sve to i tako 
ne samo časovito onako usput kroz jedan dan, nego neprestano to činiti i to ne samo strpljivo, nego i 
veselo, to je već heroizam. I takvome neće biti teško biti junak u velikim stvarima kad se one pojave 
Imat ćemo tada uza se snagu samoga Duha Svetoga: „Primit ćete snagu Duha Svetoga, koji će doći 
nad vas i bit ćete mi svjedoci“ (Dj 1,8). 

Osim toga da bi se poraslo u jakost pred Bogom treba ne odbacivati i ne moliti Boga da nas 
oslobodi od križeva nego treba moliti i tažiti jakost da ih se dobro nosi. A da bi se u tome uspjelo 
treba se vježbati u malim svojevoljnim svakodnevnim trpljenjima i savladavanju samoga sebe. 

Tako je vječna Mudrost govorila bi. Henriku Susonu: „Potrebno je prije svega da moj sluga 
uzljubi odricanje posve umre sam sebi i svim stvorenjima. Taj stupanj savršenosti je vrlo rijedak, ah 
onaj koji do njega doprije vrlo se brzo diže k Bogu. Je li onda čudo da poteškoće i križevi ne djeluju 
na njega tako kao što djeluju na one kojima je fonnalna želja da ne trpe? Sveci nisu manje osjetljivi 
za boli kao i drugi... ali je njihova duša zaštićena od svakog udarca jer traže i ljube samo križ . 
Tijelo im trpi ali im je duša zanesena Bogom i pada u zanos neiskazane sreće“. 

Dar jakosti nalazi u poteškoćama izvanredne uvjete za rast i podupiranje ako u takvim 
okolnostima ostanemo blizu Gospodinu. Sv. Ivan Zlatousti uči: "Stabla koja rastu u zasjenjenim 
mjestima zaštićenim od vjetra, premda se izvana razvijaju naoko snažno, u stvari postaju slaba i 
kr hk a i lako i ranjava bilo što. Međutim, stabla koja rastu na vrhovima najviših planina, koja tuku 
mnogi vjetrovi i stalno su izložena nepogodama, udaraju ih jake oluje i pokrivaju česti snjegovi, 
postaju jača od željeza." 

Poroci oprečni daru jakosti 

Prema sv. Grguru daru jakosti se suprotstavljaju neuredan strah od poteškoća, mlitavost 
popraćena puno puta od naravne klonulosti koja proizlazi iz traženja vlastiti ugodnosti i udobnosti 
te one priječe duše potruditi se za slavu Božju i vode je do bijega od bilo kakvog napora i 
izbjegavanja svake patnje. 

Blaženstva i plodovi Duha Svetoga koji odgovaraju daru jakosti 

Sv. Toma Akvinski slijedeći sv. Augustina pripisuje daru jakosti na poseban način 
blaženstvo: „Blago gladnima i žednima pravednosti jer će se nasititi“ (Mt 5,6). Jakost 
podrazumijeva teške i naporne stvari u duhovnome životu skupa sa željom za posvećenjem. 
Plodovi Duha Svetoga koji odgovaraju daru jakosti su strpljivost u podnošenju protivština i 
izdržljivost u prakticiranju dobra. 

O daru jakosti Lallement uči: „Jakost je krepost koja nas utvrđuje protiv straha i zgražanja 
pred poteškoćama, protiv opasnosti i napora koje susrećemo u svojemu djelovanju. Dar jakosti to 
isto čini, ali izvanredno dobro. Ovaj je dar stalna spremnost koju Duh Sveti daje duši i tijelu kako 
bismo vršili i podnosili neobične stvari, poduzimali najteža djela, izvrgavali se najstrašnijim 
pogibeljima, obavljali najteže poslove, podnosili najteže muke, i to stalno i herojski. 

Ovaj je dar silno potreban u određenim prilikama. Ima tako teških napasti daje bolje izgubiti 
imetak, čast i život nego na njih pristati. U takvim slučajevima Duh Sveti snažno pomaže vjernu 
dušu koja se ne pouzdaje sama u sebe, nego, uvjerena u svoje slabosti i ništavilo, moli Njegovu 
pomoć i u Njega stavlja svoje pouzdanje. 

U ovim nam prilikama nisu dovoljne obične milosti, već izvanredno svjetlo i pomoć. Zato 
prorok i spaja dar savjeta i dar jakosti; jedan rasvjetljuje duh, a drugi jača srce. 

Zbog poteškoća u nekim službama koje nam poslušnost nalaže, potrebno nam je obilje 
ovoga dara: ako nekoga pošalju u vanjske misije, ako nas dugo ostave u školskom radu ili na mjestu 
koje nam škodi zdravlju, ili ako nas netko progoni i ocrnjuje u našim djelima ljubavi i 
požrtvovnosti. 

Lijepa je smrt tako dragocjena da je nijedan pametan čovjek ne smije propustiti ako mu se 
ponudi. Ovim činom kršćanske velikodušnosti čovjek zasluži kod Boga isto toliko koliko bi 
zaslužio u ma kako dugom preostalom životu. Isto tako, ako netko ulazeći u red odjednom podijeli 
sva svoja dobra siromasima, zaslužuje toliko koliko bi zaslužio u svijetu čineći stalno veliki broj 
milostinja. A što mi znamo koliko bismo još živjeli i u kakvom bismo stanju umrli drugom 
zgodom? Sto bi bili sada Origen i Tertulijan da su prije svoga pada našli prigodu, vjerno joj se 
odazvali i umrli za Isusa? 

Tri su vrste lijepe smrti: umrijeti dvoreći zaražene bolesnike; umrijeti u vanjskim misijama, 
bilo od nevjerničkih ruku, bilo od prevelikog posla ili zbog kakve nezgode u vršenju požrtvovnosti; 
konačno, umrijeti davši svoj život za svoje stado, kako to mogu učiniti biskupi, župnici i poglavari. 
Ne može se reći koliko milosti privlači na druge članove Družbe krepost onih koji se ovako izlože. 
Dar jakosti pomaže i tijelu izvršavati junačka djela, kao što su to činili David, Samson i neki drugi u 
Starom zavjetu. Opaža se u životu svetaca da su neki, kao sv. Dominik "oklopljeni", sv. Katarina 
Sienska, i otac Gonzalez Silveira, zahvaljujući ovome daru činili izvanredna trapljenja koja 
nadmašuju naravne sile. 

Ali glavni se učinak dara jakosti nalazi u duši. Iz duše on odstranjuje svaki strah i ostavlja u 
volji i željama božansku čvrstoću, koja čini dušu neustrašivom. Po ovom je duhu jakosti naš 
Gospodin u smrtnoj borbi u vrtu nadjačao strah od muke i smrti i ustavši od molitve sav obuzet 
žarom rekao svojim učenicima: Ustanite, idemo, moj se izdajnik približava! 

Zbog ovoga se duha sveci nisu bojali nijedne opasnosti u izvršavanju nacrta Božjih i djela za 
Njegovu slavu. Sv. Ivan Zlatousti bojao se samo grijeha. Carica Eudoksija naredila je da ga ispitaju 
čega se boji, kako bi upotrijebila njegov strah za svoje ciljeve. Ali su vidjeli da biskup ne mari ni za 
okove ni za progonstvo ni za smrt: bojao se samo da ne uvrijedi Boga. 

Nadahnut ovim darom sv. Franjo Ksaverski nije se bojao ni vojska nevjernika, ni oluja, ni 
brodoloma, ni smrti. To se osobito pokazalo na njegovu putovanju u Japan. Putovao je na slaboj 
lađi jednoga poganskoga gusara, gdje su se klanjali đavlu. Ovaj mu se katkada prikazivao ne bi li ga 
preplašio, i prijetio mu osvetom. Ali se svetac uzdao u Boga i smijao se njegovim prijetnjama. On 
piše u jednom od svojih zapisa da je u ovim prilikama najbolje u Boga se pouzdati i ništa se ne 
bojati; a najveće zlo što nas može zateći u borbi za Božju stvar jest strah od Božjih neprijatelja. 

Da bismo napredovali u savršenosti i postali sposobni za velike stvari trebamo biti 
neustrašivi i velikodušni u Božjoj službi. Bez dara jakosti nećemo postići veći uspjeh u duhovnom 
životu. Glavne vježbe ovoga života, molitva i mrtvljenje, traže da se velikodušno odlučimo prelaziti 
preko svih poteškoća na putu tako oprečnomu našim naravnim sklonostima. Sveta je Terezija 
govorila da je ona duša već učinila polovinu puta koja se počela vježbati u molitvi s čvrstom 
odlukom daje ne napusti. 

U prvom se redu kršćanskih junaka nalaze mučenici, jer se snaga puno više pokazuje u 
trpljenju nego u djelovanju. Djelovanje godi naravi, koja pri tom nekako gospodari. Ali trpljenje 
nema ništa u sebi što se ne bi protivilo naravi i stoga je teže i herojskije negoli djelovanje. 

To što se Rimsko Carstvo priklonilo svetoj vjeri i Crkva raširila po cijelom svijetu treba 
zahvaliti svetim mučenicima. Oni nose palmu, znak jakosti i pobjede. 

Neki ovom daru pripisuju snagu koju Duh Sveti daje riječima svetaca da osvjedoče duh i 
taknu srce. Ali oni se varaju: to je poseban dar, koji se zove dar govora. Ovo je nezaslužena milost, 
koja se podjeljuje ne na korist onih kojima se daje, nego na korist bližnjega. Evanđeoski radnici koji 
imaju ovu milost govore katkada veoma priprosto i jednostavno, a ipak ostavljaju divne dojmove u 
dušama. Takvi su bili apostoli, sv. Vinko Fererski, sv. Ignacije i sv. Franjo Ksaverski. 

Daru jakosti oprečna je plašljivost ili strah ljudski. Bojimo se za naš vlastiti ugled i ljubimo 
svoju udobnost. Smeta nas u našim pothvatima pa bježimo od poniženja i poteškoća. 

Najviše škodi u duhovnom životu strah od ljudskog obzira, što ga đavao u nama pobuđuje. 
Ovome se treba velikodušno opirati. Ovaj je strah doveo do pada više velikih ličnosti, obarajući čak 
i stupove Crkve. Tako je Ozija Kordovski, koji je umjesto pape predsjedavao Nicejskom saboru, i 
koji se dugo i vjerno borio protiv arijanizma i odnio toliko pobjeda nad ovim krivovjercima, 
zakletim protivnicima Božjeg Sina, na kraju podlegao strahu i potpisao osudu sv. Atanazija. 

Ne može se reći koliko nam zla nanosi ljudski obzir. Netko će nakaniti govoriti o duhovnim 
stvarima, držati pravilo o šutnji ili koje drugo pravilo, trapiti se u nečemu. Međutim, kada dođe u 
društvo određenih osoba neće imati hrabrosti za izvršavanje svojih dobrih odluka iako zna da će mu 
poslije zbog toga biti silno žao. Na jednoj je strani naše pravilo i Božja čast, a na drugoj 
zadovoljstvo neke osobe i strah da joj se ne zamjerimo. Mi mjerimo ove dvije stvari, pa zadnja 
prevlada. Kakva nevjemost, kakav kukavičluk! A tako činimo svaki dan. Ima li još nešto što bi nam 
bolje pokazalo kako smo malo kreposni i kako nama vlada ljudski obzir? Zato nas Bog ostavlja, 
povlači svoje milosti i mi ne osjećajući padamo u veliku bijedu. 

Kao što dar savjeta prati dar jakosti i ravna njime da poduzme velika djela, tako ljudska 
razboritost i strah idu zajedno. Oni se međusobno podupiru i uzajamno si pružaju opravdavajuće 
razloge. 

Fjudi koje vodi samo ljudska razboritost neizmjerno su plašljivi. Ova je pogreška vrlo česta 
medu poglavarima. Oni od straha da ne pogriješe ne učine ni polovinu dobra koje bi mogli učiniti. 
Tisuće nas bojazni svakoga časa zaustavlja i sprečava u napredovanju na putevima Božjim i u dobru 
što bismo ga učinili kad bismo slušali dar savjeta i imali hrabrosti što je daje dar jakosti. Ali mi u 

svemu sudimo ljudskim načinom i svega se bojimo. Strašimo se da povjereno nam neće imati 
uspjeha i u ovom ga strahu ne želimo preuzeti. Bojimo se za svoje zdravlje i tražimo si malu, 
ugodnu službu te nas ni gorljivost ni poslušnost ne mogu potaknuti na nešto više. Bojimo se 
neugodnosti i ne činimo tjelesne pokore, ili se vršeći ih previše štedimo. Ne može se izreći koliko se 
toga u strahu propusti i skrivi. Vrlo malo osoba čini za Boga i bližnjega što može. Trebalo bi se 
bojati samo grijeha kao sv. Ivan Zlatousti, prkositi neugodnostima kao sv. Franjo Ksaverski, željeti 
protivštine i progonstva kao sv. Ignacije. 

Daru jakosti odgovara četvrto blaženstvo: Blago gladnima i žednima pravednosti: oni će se 
nasititi! To je zato što osoba nadarena snagom Duha Svetoga ima nezasitnu želju za djelovanjem i 
trpljenjem. Ovome daru odgovaraju plodovi velikodušnosti i strpljivosti. Prvi da nam ne dosadi i ne 
umori nas očekivanje ili izvršavanje dobra, drugi da nam ne dosadi i ne umori nas podnošenje zla. 
{Nauk o duhovnom životu IV, 4) 

Razmisli! Što mi se kod ovoga dara Duha Svetoga najviše sviđa? U kojim situacijama života 
bi mi bio najpotrebniji? Činim li sa svoje strane što mogu da bi se ovaj dar razvijao u mome 
duhovnome životu, a na poseban način trudim li se izbjegavati mane koje su protive ovom daru 
Duha Svetoga ? 

4. DAR STRAHA BOŽJEGA 

BI. kardinal Alojzije Stepinac moli: „Dođi Duše Sveti, daj nam dar straha Božjega, da se 
čuvamo grijeha, bojeći se uvrijediti Boga iz sinovskog poštovanja prema Božjem Veličanstvu“. 

BI. Jelena Guerra moli: „Dođi Duše Sveti, Duše Straha Božjega, kraljuj nad našom voljom i 
daj nam osjećaj da hodimo u tvojoj prisutnosti u radosti velikodušnog i besplatnog služenja.“ 

Narav i učinci dara straha Božjega 

Ne radi se ovdje o strahu od Boga, koji nas spopada i obuzima pri pomisli na naše grijehe. Još 
manje se ovdje radi o strahu pred paklom, koji je često puta dosta za početak jednog obraćenja, ali 
nipošto za dovršetak našeg posvećenja. Ovdje se radi o pobožnom i sinovskom strahu koji nam 
pomaže izbjegavati učiniti svaku uvredu Boga. 

Dar straha Božjega usavršava u isto vrijeme i krepost nade i umjerenosti. Krepost nade, jer 
nam pomaže bojati se da ne bismo izgubili Boga, njega uvrijedili i od njega bili odijeljeni, a krepost 
umjerenosti, jer nas otkida od lažnog užitka koji bi nas mogao odijeliti od Boga. 

Možemo dakle definirati daje dar straha Božjega nadnaravno stanje po kome duša koja živi u 
milosti Božjoj pod posebnim utjecajem Duha Svetoga koji djeluje na našu volju tako da duša 
sinovski poštuje Boga, istovremeno nas udaljuje od grijeha jer se grijeh Bogu ne sviđa i taj dar u 
nama budi pouzdanje u moć njegove pomoći. Dar straha Božjega u duši ostvaruje posebnu 
poučljivost prema volji Božjoj zbog poštovanja Božje uzvišenosti i svijesti da grijehom gubimo 
Boga i zbog toga idemo u susret trpljenju i zasluženoj kazni. 

Sveta Terezija kaže da nam, pred tolikim iskušenjima i kušnjama koje smo trpjeli, Gospodin 
daje dva lijeka: "ljubav i strah". "Ljubav će nas natjerati da protegnemo korake; strah će nas nagnati 
da pazimo kamo ćemo stati, zato da ne padnemo." 

Strah Božji obuhvaća tri glavna čina duše: 

Živi osjećaj Božje veličine i dosljedno užasni strah od najmanjih grijeha koji vrijeđaju 
njegovo neizmjerno veličanstvo. „Ne znaš li ti, govorio je Gospodin sv. Katarini Sijenskoj, da sve 
muke što ih duša podnosi ili može podnijeti na ovom svijetu nisu dosta da se kazni i najmanja 
pogreška. Uvreda koja je načinjena meni, neizmjernom Dobru, traži neizmjernu zadovoljštinu. 
Stoga hoću da znaš da sve muke ovoga života nisu kazna, nego ukori...“ ( Dijalog 1,1,2.9) To su 
vrlo dobro shvaćali sveci koji su se gorko tužili na svoje najmanje pogreške i držali da nikada nisu 
za njih dosta zadovoljili. 


371 



Živo pokajanje za najmanje učinjene pogreške, jer smo s njima uvrijedili Boga koji je 
neizmjerno i savršeno dobar. Iz toga se rađa živa i iskrena želja nadoknaditi za grijehe i propuste i 
obratiti se umnožavajući čine žrtve i ljubavi. 

Budnu pažnju da izbjegnemo grijeh kao što se izbjegava zmija: „bježi od grijeha kao od 
zmije“ i dosljedno veliku brigu htjeti upoznati sve što se sviđa Bogu pa da prema tome uskladimo 
svoje vladanje. Očito je da tako čovjek, izbjegavajući zabranjene užitke, usavršuje u sebi i krepost 
nade, dižući svoje poglede prema Bogu sa sinovskim pouzdanjem. 

Učinke dara straha Božjega možemo ovako sažeti: 

On uzrokuje u duši živi osjećaj veličine i uzvišenosti Božje koji potiče na duboko klanjanje puno 
poštovanja i u velikoj poniznosti. Živu odbojnost i užas pred grijehom i duboku bol što je duša 
griješila. Veliko bdijenje duše kako bi se izbjegle i najmanje prigode za sagriješiti. Savršenu 
slobodu od navezanost na svako stvorenje. Među glavnim učincima koje u duši stvara strah Božji, 
jest odvajanje od stvorenih stvari i unutarnji stav budnosti da bi se izbjegle i najmanje prigode za 
grijeh. To ostavlja u duši posebnu osjetljivost kojom otkriva sve ono što može "žalostiti Duha 
Svetoga". 

Darom strah Božjega uspjet ćemo mrziti i mali promišljeni grijeh, snažno djelovati protiv 
prvih znakova mlakosti, lijenosti ili lagodnosti. Ljubav i strah. To nosim sa sobom na putu govorio 
je sv. Grgur Nisenski "Ljubav konačno i potpuno otjera strah, ako se strah izmijeni i pretvori u 
ljubav ..." To je strah sina koji ljubi svoga Oca svim svojim bićem i ne želi se odvojiti od Njega ni 
za što na svijetu. Tada duša bolje shvaća beskrajnu udaljenost koja je dijeli od Boga i ujedno svoj 
položaj djeteta. Nikada kao do ovog trena nije se prema Bogu odnosila s većim pouzdanjem niti s 
većim poštovanjem i obožavanjem. Kad se izgubi sveti strah od Boga, strah Božji, razvodnjava 
se ili se gubi osjećaj grijeha i mlakost lako ulazi u dušu. Gubi se osjećaj moći, Božjega Veličanstva 
i časti koja mu se duguje. Sveti Toma Akvinski naučava daje ovaj dar posljedica dara mudrosti i 
njegovo vanjsko očitovanje. 

Sv. Ivan Pavao II poručuje: „Krist nam ponavlja više puta: 'Ne bojte ih se ... Ne bojte se 
onih koji ubijaju tijelo, ali duše ne mogu ubiti.' Pored ovih poziva na hrabrost, zaorit će opomena: 
'Bojte se više onoga koji može i dušu i tijelo pogubiti u paklu’(Mt 10,28. Pozvani smo na hrabrost i, 
ujedno, na strah Božji, a to treba biti strah ljubavi, sinovski strah. A samo kad ovaj strah uđe u 
naša srca, moći ćemo biti zaista jaki, imati snagu apostola, mučenika, priznavalaca." 

Potreba 

Dar straha Božjega je potreban da izbjegnemo suviše veliku slobodu u odnosu prema Bogu. 
Ima onih koji upadaju u zabludu da zaboravljaju na Božju veličinu i na neizmjernu razliku i daljinu 
koja postoji između njega i nas te si dopuštaju prema Bogu i prema svetim stvarima neumjesnu 
slobodu, da govore o njemu s previše smjelosti, da raspravljaju s njim kao jednak s jednakim. Ono 
što želimo reći najjasnije je kazao sv. Augustin u jednoj svojoj poznatoj izreci govoreći o Bogu i 
Isusu: „Ti mene možeš zvati prijateljem i bratom, a ja tebe nazivam moje Gospodin“. Bez sumnje 
sam Bog poziva neke duše koje će uzdići na veće stupnjeve milosti i ljubavi na vanrednu bliskost s 
Njime, neko izvanredno prijateljstvo, na neku posebnu slobodu u odnosu. Ali Bog mora to prvi 
početi, a ne mi sami često još nepročišćeni i ne prokušani. Uostalom sinovski strah nipošto ne 
isključuje ono nježno prijateljstvo koje vidimo kod nekih svetaca . 

Ovaj dar nam je isto toliko koristan da se u svojim odnosima s bližnjim, osobito sa svojim 
podložnicima, čuvamo onih visokih i oholih manira, koje više naliče poganskom nego li 
kršćanskom duhu. Sinovski strah Božji, jer je on u isto vrijeme i njihov Otac kao i naš, pomoći će 
nam izvršavati svoju vlast na neki čedni način kako to dolikuje onima koji drže da im ta vlast ne 
dolazi od njih samih, nego od Boga. 

Potreba za darovima Duha Svetoga se na poseban način u duhovnome životu može i po tome 
što duše bez njih ulivene kreposti prakticira na nesavršen način. Tri kreposti na poseban način 
trebaju biti usavršene darom straha Božjega a to su nada, umjerenost i poniznost. 

Što se tiče nade: Čovjek osjeća naravnu sklonost neuredno ljubiti samog sebe te 
pretpostavlja da može sam po sebi činiti nešto za postići vječno spasenje. Ovu umišljenu 
samodostatnost samo Bog može iskorijeniti iz duše i to čini po daru straha Božjega koji u nama 
uzrokuje nadnaravni osjećaj naše nemoći koji nas potiče da se oslonimo samo na Božju svemoć kao 
na jedini razlog naše nade i na Božju milost s kojom moramo surađivati. 

Umjerenost: Dar straha Božjega se prvenstveno odnosi na koga ne želimo uvrijediti ali 
neizravno se odnosi i na sve ono što udaljuje čovjeka od svega čime bi mogao uvrijediti Boga, 
dakle ovaj dar se ispravlja neurednu težnju duše prema tjelesnim užicima i na taj način pomaže i 
jača krepost umjerenosti. 

Poniznost: Čovjek iznad svega ljubi svoju veličinu i teži uzdizati se, pripisivati sebi ono što 
mu ne priliči, krepost poniznosti ga dobodi do njegove prave granice i ograničenja. Dar straha 
Božjega čini da duša uranja u vlastitu bijedu i ništavilo pred Božjom veličinom i uzvišenosti. Duša 
koju prožima ovaj dar Duha Svetoga motri svije ništa pred Bogom te ne traži ništa sama po sebi a 
ova stanja su temelji prave poniznosti pred Bogom. 

Dar straha Božjega utječe i na sve druge kreposti povezane sa ove tri navedene, tako na 
primjer djeluje na čistoću i usavršuje je do velike profinjenosti, na blagost tako da potpuno 
odstranjuje neurednu srdžbu, na čednost udaljujući od duše bilo kakve neuredne nutarnje i vanjske 
pokrete. 

Sredstva za razvijanje dara straha Božjega 

Osim molitve za ovaj dar čovjek treba često razmatrati o neizmjernom Božjem veličanstvu i 
veličini, o njegovim svojstvima, o njegovoj vlasti nad nama ali i o zlobi i rugobi grijeha. I 
promatrati u svijetlu vjere kako je grijeh, kako god bio malen, još i uvreda neizmjernog Božjeg 
Veličanstva. Onda se nećemo moći uzdržati a da ne osjetimo strah pun poštovanja prema tom 
vrhovnom Gospodaru, kojeg neprestano vrijeđamo: „Od straha pred tobom dršće tijelo moje; 
sudova tvojih bojim se“. I kad se čovjek pojavi pred njim, to uvijek biva u sinovskome povjerenju 
ah skrušeno i ponizno. 

Da taj osjećaj u sebi razvijemo i uzdržimo, dobro je brižljivo ispitivati svoju savjest, nastojeći 
više oko samog kajanja nego li minucioznog ispitivanja svojih pogrešaka: „Srce skrušeno i 
poniženo, Bože, nećeš odbaciti“ (Ps 50,19). A da postignemo što savršeniju čistoću srca dobro seje 
sjediniti i ucjepiti što više u Isusa pokornika: što više imamo udjela s njime u mržnji na grijeh i u 
njegovim poniženjima i oproštenje će nam biti potpunije. 

Poroci oprečni daru straha Božjega 

Prema sv. Grguru daru straha Božjega je na poseban način oprečna oholost koja se diže 
uvijek protiv Boga dok je učinak ovog dara dijametralno oprečan. Neizravno i preuzetost je oprečna 
ovom daru jer navodi duše da se na neuredan način usprkos svojevoljnih grijeha oslanja na Božje 
milosrđe. 

Blaženstva i plodovi Duha Svetoga koji odgovaraju daru straha Božjega 

Prema sv. Tomi Akvinskom dar straha Božjega se odnosi prvenstveno na dva blaženstva. 
„Blago siromasima duhom jer njihovo je kraljevstvo Božje“ (Mt 5,3) je izravno povezana s darom 
straha Božjega koji sobom nosi sinovsko poštovanje pred Bogom što podrazumijeva ne traženje 
vlastite veličine i priznanje vlastitog ništavila pred Božjom uzvišenošću. 

„Blago ožalošćenima jer će se utješiti (Mt 5,5) je ovaj dar navodi dušu na odricanje od svih 
neurednih užitaka kao i na kajanje za počinjene grijehe. 

Što se tiče plodova Duha Svetoga dar straha Božjega se odnosi na čednost kao posljedica 
poštovanja koje čovjek ima pred Božjom uzvišenosti, te uzdržljivost i čistoću zbog ispravne mjere 
požudnih strasti do koje dovodi ovaj dar. 

O daru straha Božjega Lallement uči: „Dar je straha Božjega stalno raspoloženje što ga Duh 
Sveti daje duši kako bi je uzdržao u poštivanju Božjega veličanstva, u ovisnosti i podložnosti 
Njegovoj volji; kako bije udaljio od svega što se Bogu ne sviđa. 

Ovaj je dar temelj i podloga svim drugim darovima jer je prvi korak na putu Bogu bježanje 
od zla, a to pripada ovome daru. Strahom se dolazi do uzvišenoga dara mudrosti. Boga počinjemo 
uživati kada ga se počnemo bojati. A mudrost, opet, usavršuje strah. Uživanje u Bogu ispunjava 
strah pred Bogom ljubavlju, čistoćom, on vodi daleko od svake vlastite koristi. 

Posljedica je ovoga dara postignuće duše koje se ogleda u neprestanoj suzdržljivosti, svetoj 
bojažljivosti i dubokome poništenju pred Bogom. Ona se strašno boji i najmanje uvrijediti Boga i 
stalno je odlučna u izbjegavanju svih grešnih prilika. Ponizno se stidi svojih grijeha, a kad već u 
njih padne brižno nastoji obuzdati sve osjetilne sklonosti, često razmatra samu sebe kako bi 
upoznala svoju nutrinu i opazila protivi li se išta u njoj savršenom služenju Bogu. 

Velika je varka misliti, kako neki čine, da nakon opće ispovijedi ne treba više biti tako 
bojažljiv u izbjegavanju najlakših grijeha, najmanjih nesavršenosti, najsitnijih neurednosti i prvih 
pokreta srca. Oni koji se tako vladaju, iz nekog skrivenoga očaja da neće više napredovati, obično 
nametnu i drugima takvo mišljenje, a jednako su slobodni i u vodstvu duša. Međutim, u tome se 
jako varaju. Treba imati tako osjetljivu savjest, tako veliku istančanost da si ne opraštamo ni 
najmanje pogreške, da se borimo protiv njih trgajući i najmanje nerede iz svojega srca. Bog 
zaslužuje da Mu služimo s ovom savršenom vjernošću i daje nam za to svoju milost. Trebamo, 
dakle, s njom sudjelovati. 

Nikada nećemo postići potpunu čistoću ne budemo li tako jako pazili na sve pokrete svojega 
srca i na sve svoje misli. Ništa o čemu Bogu ne bismo mogli položiti računa i što ne bi bilo Njemu 
na slavu ne smije nam ni u najmanjoj mjeri promaći, primjerice ako smo u osam dana učinili tek 
naznaku vanjskih ili nutarnjih čina koji ne potječu od milosti. Ako nešto drugo činimo, neka to bude 
samo nenadano i prolazno a volja tako tijesno s Bogom vezana da ih uguši u istom trenutku kad ih 
primijeti. 

Rijetko potpuno pobjeđujemo svoje neuredne pokrete. Jedva smo ikada kojega od njih 
svladali tako da nije od njega ništa ostalo niti nam što izmaklo zbog nepažnje ili nedostatka otpora. 
Jedna od najvećih milosti što nam ih Bog daje na ovom svijetu, i koju trebamo najviše od Njega 
moliti, naša je budnost u čuvanju svojega srca kako nam se ne bi omaknuo ni najmanji neuredni 
pokret a da ga ne opazimo i odmah ne ispravimo. Jer nam se svaki dan omaknu nebrojeni pokreti 
koje i ne primijetimo. 

Čim opazimo svoj grijeh smjesta se pokajmo i probudimo skrušenost. Jer ako se ne 
pokajemo taj će grijeh bez sumnje zapriječiti daljnje milosti. Neki ne trebaju posebno ispitivati 
savjest jer i najmanju pogrešku koju učine smjesta primijete i okaju stoga što stalno žive u svjetlu 
vodstva Duha Svetoga. Rijetki su oni koji čine posebno ispitivanje takoreći u svemu. 

Duh straha može biti i pretjeran. Tada je štetan duši i ometa izlijevanja i učinke ljubavi 
Božje, koji bi uslijedili kad duša ne bi bila zatvorena i ohladnjela ovim strahom. 

Daru se straha protivi duh oholosti, neovisnosti i razvratnosti, zbog kojega slijedimo samo 
svoje vlastite sklonosti i ne podnosimo n ik akve zapovijedi. Tada se griješi bez bojazni i ne mari se 
za male pogreške. Pred Bogom se ponaša bezobzirno i u Njegovoj se prisutnosti čine brojne 
nedostojnosti. Preziru se Njegova nadahnuća, zanemaruju prigode za krepost i živi u popustljivosti i 
mlakosti. 

Kaže se da je nekorisna pomisao, olako bačena riječ ili nepromišljen čin nešto neznatno. 
Ovo bi bilo istina kad bismo mi bili u čisto naravnom stanju. Ali mi smo dragocjenom krvlju Sina 
Božjega uzdignuti u nadnaravno stanje. Zato svakom času našega života odgovara cijela vječnost. I 
najmanje naše djelo zaslužuje da dobijemo ili izgubimo slavu, koja je vječna i prema tome 
neizmjerna. Stoga treba priznati da mi svakog dana svojom nemarnošću i slabošću gubimo 
nepojmljivo mnogo. A to je zato jer ne obraćamo svoje srce trajno k Bogu. 

Put je mlakosti neizmjerno pogibeljan. Mi ne znamo što se sve na njemu događa. Mislimo 
na to uvijek da Bog podnosi neko vrijeme grijehe što ih činimo bez skrupula. Ali ako u njima 
ustrajemo, Bog nas pravedno kažnjava pa ili padnemo u očito smrtni grijeh ili dođemo u kakvu 

veliku nepriliku. Ili nas oklevetaju, premda tome nismo dali povoda. Bog to dopušta kako bismo se 
popravili i izbjegli drugi grijeh na koji ne mislimo. 

Kada je sv. Efrem u svojoj mladosti nedužan došao u zatvor tužio se Bogu da ga je 
zaboravila Božja providnost. A jedan mu se anđeo javi i reče: Sjeti se dobro štete i žalosti što si je 
nanio onom siromašnom seljaku kad si mu kamenjem ubio kravu. Jesi li kakvu pokoru i 
zadovoljštinu za to učinio? Bog će te odavde izbaviti za petnaest dana. Uostalom, nisi jedini s kojim 
Bog tako postupa. Ovi i ovi što su u okovima nisu krivi u onom za što su optuženi. Ali su počinili 
druge grijehe za koje ne zna ljudska pravda, ali ih Božja pravda može kazniti. Suci će ih osuditi 
zbog neistinitih postupaka, a Bog će dopustiti izvršenje osude za kaznu tajnih grijeha, koji su njemu 
poznati. 

Božji su sudovi strašni. Kad nas pozove k većem savršenstvu pa nas dugo čeka, a mi Mu se 
za to vrijeme neprestano opiremo, liši nas milosti koje nam je pripravio. Uzima nam i one koje nam 
je dao. Katkada nas pozove ranije iz ovoga života kako ne bismo dospjeli u veću nesreću. To se 
često događa mlakim i nemarnim redovnicima. 

Daru straha odgovara prvo blaženstvo: Blago siromašnima duhom. Jer ova golotinja duha, 
koja se sastoji u oslobođenju od težnje za častima i zemaljskim dobrima, nužna je posljedica straha 
Božjeg. Isti duh koji nas navodi da se potpuno podvrgnemo Bogu i da ništa ne smatramo velikim 
osim Boga uči nas i prezirati sve drugo i ne uzvisivati se ni častima ni bogatstvom ni vremenitim 
blagostanjem. 

Ovome daru Duha Svetoga pripadaju plodovi čednosti, umjerenosti i čistoće. Prvi, jer nam 
ništa ne pomaže u čednosti kao ljubazna obzirnost prema Bogu, koju nam nadahnjuje duh 
sinovskoga straha. Druga dva, jer doprinose obuzdavanju požude darom straha dok se uskraćujemo 
i držimo umjereno životnih ugodnosti i tjelesnih naslada. {Nauk o duhovnom životu IVA ) 

Razmisli! Što mi se kod ovoga dara Duha Svetoga najviše sviđa? U kojim situacijama života 
bi mi bio najpotrebniji? Činim li sa svoje strane što mogu da bi se ovaj dar razvijao u mome 
duhovnome životu, a na poseban način trudim li se izbjegavati mane koje su protive ovom daru 
Duha Svetoga ? 

5. DAR ZNANJA 

BI. kardinal Alojzije Stepinac moli: „Dođi Duše Sveti, daj nam dar znanja, da pravo 
spoznamo što i kako trebamo vjerovati i da u duhovnom životu ne odemo krivim putem“. 

BI. Jelena Guerra moli: „Dođi Duše Sveti, Duše Znanja, učini nas sposobnima slijediti Isusa 
na putu života koji nam je objavljen i koji nam predlaže Božja riječ dan za danom“. 

Ako pak promatramo duševne sposobnosti na koje djeluju pojedini darovi Duha Svetoga, 
razlikujemo intelektualne i afektivne darove. Prvi rasvjetljuju naš razum i to su: dar znanja, razuma, 
mudrosti i savjeta. Drugi opet jačaju volju i to su: pobožnost, jakost i strah Božji. 

Opće opaske o tri intelektualna dara 

S darom znanja prelazimo na tri intelektualna dara koji naj izravnije dolaze do izražaja u 
kontemplaciji. Zove ih tako jer rasvjetljuju naš razum i to su: dar znanja, razuma, i mudrosti. Dar 
znanja nam služi da zdravo i razborito prosuđujemo stvorene stvari u njihovu odnosu prema Bogu. 
Dar razuma nam pokazuje divni sklad među objavljenim istinama. Dar mudrosti nam pomaže 
prosuđivati ih, cijeniti ih i u njima uživati. Svima trima je zajedničko to što nam daju iskustvenu ili 
nazovi eksperimentalnu spoznaju, jer po njima upoznajemo Božanske stvari ne djelovanjem našeg 
razuma, nego nekim višim svijetlom koje nam omogućuje shvaćati ih kao da ih i mi sami kušamo. 
Ta svjetlost koju nam daje Duh Sveti bez sumnje je svjetlost vjere, ali svjetlost koja djeluje jače i 

koja rasvjetljuje više nego što redovito djeluje i osvjetljuje svjetlost vjere i ona nam daje kao neku 
intuiciju za ove istine vjere, sličnu intuiciji koju imamo o glavnim načelima vjere. 

Narav i učinci dara znanja 

Znanje o kojem ovdje govorimo nije filozofsko koje stječemo umovanjem pa ni teološko koje 
se stiče djelovanjem razuma, ali na temelju podataka vjere, nego je to znanje svetih po kojemu 
prosuđujemo zdravo i ispravno stvorene stvari u njihovu odnosu prema Bogu. 

Možemo dakle definirati daje dar znanja nadnaravno stanje po kome duša koja živi u milosti 
Božjoj pod posebnim utjecajem Duha Svetoga koji djeluje na naš razum ispravo sudi o stvorenim 
stvarima u njihovu odnosu na nadnaravni život. To je dakle dar koji pod utjecajem rasvjetljenja 
Duha Svetoga usavršuje našu krepost vjere, pomažući nam spoznati stvorene stvari u njihovu 
odnosu prema Bogu. 

Jer, veli Olier, „Bog je biće koje ispunja i obuhvaća sve. On se pokazuje pod vanjštinom 
svake stvari. On nam otkriva, na nebu i na zemlji, nešto od onoga što je On sam u sebi... Tako se u 
svakoj stvari, koja je kao neki odraz Božjih savršenosti, moramo pokloniti onome što ona 
predstavlja... To bismo lako učinili da nam nije bila oduzeta Adamova milost... Ali grijeh nam ju je 
uništio i nju Isus Krist vraća samo onim dušama koje su vrlo čiste i kojima vjera pokazuje Božje 
veličanstvo svugdje gdje se nalazi... To se znanje stiče bez poteškoće i najednom. Jednim jedinim 
pogledom čovjek prodire u uzroke svih stvari i u svakoj stvari nalazi predmet za razmatranje i za 
neprestanu kontemplciju“. (Espri de Olier II, str 364.) 

Predmet dara znanja su dakle stvorene stvari, ali u toliko u koliko nas vode k Bogu. Radi se o 
tome da duša pod utjecajem Duha Svetoga dara znanja ispravno sudi sadašnji trenutak, stvari života 
u svijetlu vjere i vječnoga života. 

Promatramo li izvor svih stvari, one nam govore da potječu od Boga i da ih On uzdržava: „on 
nas je stvorio, nismo se sami načinili“; promatramo li naprotiv njihovu narav, vidimo u njoj sliku ili 
odraz Božji. 

Svrha im je da nas privode k Bogu. Stvorene stvari u Božjem naumu su kao neke ljestve da se 
po njima popnemo sve do Njega. 

Tako su sveci promatrali stvari, na primjer sveti Franjo Asiški. On je promatrao sve stvari u 
nekom zajedničkom odnosu prema Bogu, zajedničkom Ocu i svaka mu se stvar pričinjala kao brat u 
velikoj obitelji nebeskog Oca: sunce, voda, cvijeće i ptice. Čim bi gledao divnu čvrstoću i veličinu 
stijena, on bi odmah osjećao ujedno i to kako je velik i snažan Bog i kakvu nam pomoć pruža. 
Pogled na cvijet u jutarnjoj rosi ili na male otvorene kljunove s bezazlenim pouzdanjem u ptičjem 
gnijezdu, sve mu je to otkrivalo divnu čistoću i ljepotu Božju i neizmjernu nježnost njegovog 
Božanskog Srca, iz kojeg je sve to izviralo. I taj je osjećaj ispunjao Franju nekom neprestanom 
radošću pri pogledu ili pri pomisli na Boga i jednom neprestanom željom uzvratiti mu zahvalnost i 
slavu. 

Dar znanja nam pomaže i zato da brzo i sigurno vidimo ono što se odnosi na naše posvećenje 
kao i posvećenje drugih. 

Tako nam taj dar osvjetljuje stanje naše duše, njezine tajne pokrete, njezina načela, motive i 
posljedice koje mogu iz toga izaći. On nas poučava također o načinu kako ćemo postupati sa svojim 
bližnjim u pogleda njegova spasenja. Tako na primjer propovjedniku ovaj dar pomaže da po njemu 
upozna što mora govoriti svojim slušateljima da im bude od koristi; duhovnom vođi opet kako mora 
voditi duše, svaku prema njezinim duhovnim potrebama i poticajima milosti i to s pomoću nekoga 
svijetla koje mu omogućuje prodrijeti do dna njihovih srdaca: to je uliveni dar razlikovanja duhova. 
Tako su na primjer neki sveci, rasvijetljeni Onim koji ispituje ljudska srca i bubrege, znali i 
najtajnije misli svojih pokornika i prije nego su im oni to otkrili. 

Učinke dara znanja bi mogli ovako sažeti: Uči nas kako ispravno suditi o stvarima i njihovu 
odnosu s Bogom, što podrazumijeva svijest i iskustvo ispraznosti i ništavila stvorenja bez Boga. 
Ovaj dar ukazuje sa svom sigurnošću što trebamo vjerovati, daje vjerniku osjećaj za vjeru. Daje 
nam spremnost i sigurnost u prosudbi stanja naše duše, ukazuje na nutarnje pokrete i čine duše i 

skrivene pokrete srca, njihove motive, načela ciljeve, učinke, posljedice, zasluge. Nadahnjuje duši 
siguran način kako se ponašati prema bližnjemu imajući pred sobom vječni život. Distancira i 
oslobađa dušu od stvari ovoga svijeta. Poučava nas kako se sveto koristiti stvorenim stvarima. 
Uzrokuje kajanje za prošle grijehe. 

Potreba 

Sasvim je očito daje taj dar koristan svim vjernicima, a posebno redovnicima i svećenicima. 

On nas oslobađa od navezanost na stvorenja pokazujući nam koliko su ona u sebi ništavna i 
nesposobna usrećiti nas i koliko su što više i štetna ako ih neuredno ljubimo, jer teže za tim da nas 
privuku k sebi i posve zaokupe, te tako odvrate od Boga. 

I kad smo se tako oslobodili od stvorenja, mnogo se lakše uzdižemo prema onome koji jedini 
može ispuniti sve želje našeg srca i zajedno s psalmistom kličemo: „Da bih imao krila golubinja, 
odletio bih odatle i mir bih našao“ (Ps 54,7). 

Ovaj nam dar pomaže dobro se služiti stvorenjima, tj. da se njima služimo samo kao 
stepenicama koje nas vode k Bogu. Po naravnom nagonu želimo uživati u stvorenim dobrima i 
izloženi smo trajnoj napasti postaviti njih za cilj svoga života. 

Pomoću dara znanja gledamo u stvorenim dobri a samo ono, što je Bog stavio u nj ih i 
imamo svijest da to dobro dolazi od onog blijedog odraza Božjih savršenosti, što ga one imaju, 
uspinjemo se sve do beskrajne Božje ljepote i zajedno s Augustinom ponavljamo: "O ljepoto 
prastara i uvijek nova, kasno te spoznaj, kasno Te uzljubih!" (Is 10,27). 

Sredstva za razvijanje dara znanja 

Izvrsno je sredstvo, da neprestano imamo otvorene oči vjere dok promatramo stvorenja. 
Umjesto da se zaustavimo pokraj sjena što prolaze, nije li potrebno u njima promatrati prvotni 
njihov uzrok, a to je Bog sam koji se je udostojao u ta stvorenja utisnuti nešto od slike svojih 
savršenstva. Nije li bezumno navezati se onda uz stvorenje i prezreti sve drugo? Nije li mudro 
osloboditi se svega da se Boga zadobije. Baš tako je radio sv. Pava koji je, ganut Isusovom 
ljubavlju, pisao: "Jer sve držim za štetu prema prevažnoj spoznaji Isusa Krista, Gospodina svojega, 
radi, kojega sve izgubih i smatram za blato, da Krista zadobijem" (Fil 3,8). 

Ovaj nam dar pomaže konačno, da se odreknemo sve ga onoga što je beskorisno, što više da 
se odrežemo i nečega korisnog, na primjer: kakvog pogleda, kakvog štiva, malo hrane, da time 
učinimo kakvu žrtvicu Bogu na slavu. Tako ćemo se malo po malo oslobađati od stvorenja i u njima 
promatrati samo ono što nas može približiti Bogu njihovom tvorcu. 

Da bi se razvijao dar znanja u nama pomaže vježbati se duši promatrati sve stvari u odnosu 
na Boga, opirati se duhu svijeta, motriti ruku Božje providnosti koja upravlja svijetom i svim 
događajima vodeći sve prema svome cilju i na karju čuvati čistoću srca. 

Poroci oprečni daru znanja 

Prema sv. Tomi daru znanja je na izravan način oprečno svako ne znanje o Bogu, vjeri i 
duhovnom životu općenito, a na poseban način ono svojevoljno i za koje smo odgovorni zbog 
nehaja, lijenosti i nezainteresiranosti. Drugi oblici ovog poroka su isprazna radoznalost i ljudska 
umišljenost pred trajnom Boga živoga. 

Blaženstva i plodovi Duha Svetoga koji odgovaraju daru 

Prema sv. Tomi Akvinskom dar znanja se odnosi na blaženstvo ožalošćenih. „Blago 
ožalošćenima oni će se utješiti“ (Mt 5,5) i to zbog toga što se ono odnosi na oplakivanje prošlih 
grijeha, krivih navezanosti na stvorenja i iluzija a po pravednom i istinitom sudu o odnosu stvorenja 
prema zadnjem cilju ovisi početak puta prema vječnom blaženstvu. 

Što se tiče plodova Duha Svetoga dar znanja se odnosi istinu vjere te rađa u duši ljubav, 
radost, mir donosi sigurnost o nadnaravnom i vodi do duhovnog užitka zbog toga. 

O daru znanja Lallement uči: „Znanje znači stalnu spoznaju stečenu umovanjem. U Boga je 
ono bez zaključivanja, po jednostavnom gledanju. Dar je znanja dioništvo znanja Božjega i svjetlo 
Duha Svetoga. Ono rasvjetljuje dušu tako da može upoznati ono ljudsko i o njemu dobro suditi 
ukoliko se odnosi na Boga i ukoliko je predmet vjere. 

Dar znanja pomaže daru razuma otkriti i spoznati tamne istine, a daru mudrosti posjedovati 
ih. Mudrost i znanje imaju nešto zajedničko. I jednim i drugim darom upoznajemo Boga i stvorenja. 
Ali ako spoznajemo Boga preko stvorenja i uzdignemo se spoznajom drugih uzroka do prvoga 
uzroka, to je čin znanja. Kada sudimo o ljudskom po spoznaji Boga i sudimo o stvorenim bićima 
prema spoznaji prvoga bića, to je čin mudrosti. 

Razlikovanje duhova dolazi od jednoga i drugoga dara. Mudrost to ima iz osjećaja i 
iskustva, što je neka vrsta uzvišenije spoznaje, a znanje to čini samo čistim spoznavanjem. Darom 
znanja stalno i spremno upoznajemo sve što se odnosi na naš postupak i postupak naših bližnjih. 
Spoznajemo što treba vjerovati ili ne vjerovati, činiti ili propustiti, sredinu između dvije krajnosti u 
vršenju kreposti, red u učenju, vrijeme koje treba posvetiti svakoj pojedinoj disciplini. Ali to se 
spoznaje samo općenito. Dar savjeta nam propisuje pojedinosti koje moramo činiti ako smo već 
spremni na djelo. 

Nadalje, znanjem spoznajemo stanje naše duše, naše nutarnje čine, tajne pokrete srca, 
njihovu narav, dobrotu, zloću, uzroke, izvore, ciljeve i nakane, učinke i posljedice, zaslugu i kaznu. 
Upoznajemo predmete i želje sasvim ljudske, njihovu nepotrebnost za nutarnji nadnaravni život, 
ništavnost i ispraznost, kratkoću njihova vijeka, nesposobnost da nas usreće, njihovu štetnost i 
opasnost po spasenje. 

Naučimo se odnositi i postupati s bližnjima s obzirom na nadnaravni cilj zbog kojega smo 
stvoreni. Propovjednik spoznaje ovim darom što treba govoriti svojim slušateljima i kako ih 
oduševiti. Upravitelj duša upoznaje stanje duša koje vodi, njihove duhovne potrebe, lijekove za 
njihove mane, zapreke koje stavljaju svojoj savršenosti, najkraći i najstalniji put dobroga vodstva. 
On uviđa kako ih treba tješiti ili mrtviti, što Bog čini s njima i što one trebaju učiniti kako bi 
sudjelovale s Bogom i ispunile Božje naume. Poglavar spoznaje kako treba usmjeriti svoje 
podložnike. 

Oni koji imaju najviše dara znanja najviše su rasvijetljeni u ovome. Oni opažaju sve čudesno 
u vršenju kreposti. Otkrivaju drugima nepoznate stupnjeve savršenstva. Jednostavnim pogledom 
spoznaju jesu li neka djela Bogom nadahnuta i u skladu s Njegovim naumima, a čim se malo udalje 
od Božjega puta, to odmah zamijete. Tamo gdje drugi ne vide nesavršenost, oni je zapaze i ne mogu 
ih prevariti osjećaji ni iznenaditi zavodljivosti u svijetu. Ako im se obrati bojažljiva duša, znat će je 
uputiti kako se osloboditi svojih skrupula. Ako trebaju govoriti redovnicima ili redovnicama, doći 
će im zgodne misli za duhovne potrebe ovih osoba i prema duhu njihova reda. Poteškoće savjesti 
izvrsno rješavaju. Pitajte ih o razlogu njihova odgovora i neće vam znati reći ni riječi, jer ovo 
spoznaju bez umovanja, svjetlom višim od svakoga razuma. 

Zbog ovoga je dara sv. Vinko Fererski imao u propovijedima izvanredne uspjehe, kako 
čitamo u njegovu životopisu. On bi se prepustio Duhu Svetom pripravljajući govor, i njegov bi 
govor ganuo sav svijet. Lako je bilo spoznati da ga Duh Sveti nadahnjuje i govori preko njegovih 
usta. Kada je jedanput trebao govoriti pred jednim vladarom, mislio je da mu treba više znanja i 
ljudske marljivosti za pripravu govora. I posebno se tome posvetio. Ali ni vladar ni ostali slušatelji 
nisu bili zadovoljni ovim naučenim govorom kao onim što ga izreče sutradan po običnom 
nadahnuću Božjega duha. Oni mu spomenuše razliku između ova dva govora. To je zato, reče, jer je 
jučer propovijedao brat Vincencije, a danas je to bio Sveti Duh. 

Svaki se propovjednik treba potpuno prepustiti vodstvu duha Božjeg. Glavna je priprava za 
propovijed molitva i čistoća srca. Da vas iskuša Bog dopušta da ponekad čekate. Ali neka vam to ne 
dosadi! Vi i dalje činite svoju dužnost, a u svemu ostalom se Bogu povjerite. On će napokon doći i 

razliti u vama svoje svjetlo. Osjetit ćete Njegovo djelovanje i samo ćete jednom misli izreći ono 
izvanredno i potrebno za dobro svojih slušatelja. 

Ako nekoga redovnika muče sumnje i napasti protivne njegovu zvanju, uzrok njegove muke 
je neki tajni grijeh kojega se ne želi riješiti. Premda ga Bog potiče i nudi mu svoju milost on ustraje 
u svojoj zloj navadi te njegova napast i muka i dalje traju. Darom se znanja spoznaje ovakvo stanje. 
Svjetlo ovoga dara upoznaje nas s onim što stvorenja imaju sama po sebi i s onim što je od Boga. 
Po ovom je svjetlu sv. Pavao smatrao sve zemaljske stvari smećem. Ljudi obično ne sude tako, jer u 
njima promatraju samo ono što laska osjetilima. Tako se gotovo cijeli svijet daje varati njihovom 
varavom vanjštinom i svatko se nastoji u njima zadovoljiti. Svatko ih hoće uživati i malo tko spozna 
prije smrti svoju pogrešku. Katkada su i sveci bili u tome prevareni. 

Zemaljske su nas stvari tako zaludile i obuzele da se bez prestanka varamo. I Sotona nas vrlo 
često vara. Vrlo savršene vara time da ne odaberu najbolja sredstva za savršenost, a manje 
savršenima i mlakima povećava poteškoće prikazujući im privlačivost užitaka i časti. Znanje Duha 
Svetoga čuva od zavodnika. 

Sretan je onaj kojega Bog usreći ovim rijetkim darom. Tako mudrac veli daje Bog Jakovu 
dao znanje svetaca. Ovo je znanje osobito potrebno nama koji smo po pozivu dužni komunicirati sa 
svijetom, potrebitije nego pustinjacima i drugim redovnicima koji provode više povučen i 
razmatrajući život. 

Ako je cilj našega djelovanja i odnosa s ljudima da ih za Boga pridobijemo, naš će nam rad 
naškoditi ne bude li nam život sastavljen od djela nadahnutih, upravljanih i uređenih prema 
razmatranju. U poslovima vanjskoga djelatnog života trebamo uvijek uživati nutarnji odmor 
razmatranja, i oni nam ne smiju smetati u sjedinjenju s Bogom. Još nas više trebaju Bogu priljubiti, 
a to će biti budu li se razmatranjem odnosila na Boga a djelovanjem na bližnjega. 

Po darovima Duha Svetoga imat ćemo prednost da ćemo uvijek biti njima ispunjeni više od 
polovice. A dotada, pošto udovoljimo poslušnosti i ljubavi, najbolje nam je da budemo sabrani i 
posvećeni molitvi, štivu i vježbama života razmatranja. 

Neka nam je uzor Isus Krist, koji je trideset godina proveo u kontemplativnom životu, a tek 
tri-četiri godine posvetio djelovanju i kontemplaciji, i sam Bog, čiji je život prije stvaranja bio čisto 
kontemplativan, u spoznavanju i ljubljenju samoga sebe. U vremenu, On djeluje prema vani, ali na 
način da je djelovanje gotovo ništa u usporedbi s kontemplacijom. U vječnosti, kada se vrijeme 
ovoga svijeta svrši, još će se manje posvetiti djelovanju, jer tada više neće stvarati nova bića. 

Da bismo velikim koracima napredovali u savršenosti traži se dvoje, jedno od učitelja, a 
drugo od učenika. Učitelju treba dar znanja, kako gaje imao sv. Ignacije. Učenik treba biti potpuno 
podređen milosti i biti vrlo odvažan, kao sv. Franjo Ksaverski. 

Velika je nesreća za dušu, s kojom Bog ima veliki naum, ako padne u ruke duhovnoga vođe 
kojega vodi samo ljudska mudrost i koji ima više ljudske okretnosti nego milosti. Da bismo stekli 
dar znanja trebamo iznimno nastojati oko čistoće srca, brižno bdjeti nad svojom nutrinom, upoznati 
sve nerede i paziti na svoje glavne pogreške. 

Strogo će provođenje navedenoga privući Božji blagoslov. On će tada trajno raširiti u duši 
svoje svjetlo i dati joj da malo-pomalo sama sebe upozna. To nam je nakon spoznaje božanskoga 
veličanstva najkorisnija spoznaja. 

Ovo je prva zadaća u školi savršenosti. Ako smo se neko vrijeme time ustrajno bavili, 
počinjemo jasno gledati u svojemu srcu bez ikakve poteškoće. Bog duši dijeli svoja rasvjetljenja 
prema njezinu stanju i raspoloženju. Uostalom, ona se približava i kontemplaciji i ima stalnu 
sigurnost da će joj Bog dati velike darove ostane li vjerna Njegovim namislima. Prije izgradnje 
"kuće" Bog postavlja temelj. Temelj je spoznaja nas samih i naše bijede, kako se kasnije ne bismo 
uzoholili zbog Božjih darova. Malo je znati i vjerovati da sami po sebi nismo ništa i ništa ne 
možemo. Najpokvareniji ovo dobro znaju i vjeruju. Bog hoće da se u ovu spoznaju uživimo, daje 
proćutimo i tako živo osjetimo svoju bijedu. 

Ponekad ćete vidjeti ljude koji, barem kako kažu, razmatraju "prosto gledanje" ili za 
predmet svojega razmatranja uzimaju Božja savršenstva, a puni su zabluda i velikih nesavršenosti. 
Uzdigli su se previše visoko, a da prije toga nisu očistili srca. Recite im što mislite o njihovu stanju, 

oni će vas držati malo rasvijetljenim u mistici, a o sebi će misliti kao o veoma duhovnima. I stoga 
ih, kako bi napredovah, treba kao i prvog dana popravka uputiti na početke duhovnoga života, tj. na 
čuvanje srca. 

Uzalud se čitanjem tolikih knjiga želi upoznati nutarnji život. Milost i svjetlost koja nas uči 
dolazi nam s neba. Čista će duša stoga više naučiti u mjesec dana po ulivenoj milosti, negoli drugi 
trudeći se i učeći godinama. 

Vršeći kreposti naučit ćeš neusporedivo više nego iz svih duhovnih knjiga, pa i svjetskih 
umovanja. Da nas u to uvjeri naš je Gospodin dao svijetu prije nauka i zapovijedi izgled svojih 
kreposti. Isus poče činiti i učiti. David kaže Bogu: Više sam razumio od staraca, jer sam vršio tvoje 
zapovijedi. Iz ove je knjige učio sv. Antun da nauči nauk svetaca, a natkrili oholi nauk filozofa. 
Toliko je priprostih duša steklo iz ove knjige spoznaje skrivene svjetskim mudracima. 

Tijekom cijeloga svojega života trebamo potpuno jasno i iskreno otkrivati svoju savjest 
poglavaru ili duhovnom vođi. Nijedan mu pokret ne smijemo sakriti, nego svu nutrinu imati na 
rukama i njemu je pokazati. Ovom ćemo poniznošću postići od Boga dar razlikovanja duhova i 
moći usmjeravati sebe i druge. 

Mana oprečna daru znanja neznanje je. Ne znamo upravljati sobom i drugima. Osobe 
posvećene duhovnom životu provode redovito svoj život u trostrukom neznanju, kako uči sv. Lovro 
Justinijan. Ovo smo prije objasnili govoreći o čistoći srca. 

Ovome daru odgovara treće blaženstvo: Blaženi oni koji su ožalošćeni. Jer po znanju Duha 
Svetoga spoznajemo svoje pogreške i ispraznosti ovoga svijeta i vidimo da nam zemaljsko može 
donijeti samo žalost i suze. Ovome daru odgovara plod vjere ukoliko svjetlom vjere osvjetljavamo 
spoznaje o ljudskim činima i stvorenjima. {Nauk o duhovnom životu IV,4 ) 

Razmisli! Što mi se kod ovoga dara Duha Svetoga najviše sviđa? U kojim situacijama života 
bi mi bio najpotrebniji? Činim Ii sa svoje strane što mogu da bi se ovaj dar razvijao u mome 
duhovnome životu, a na poseban način trudim li se izbjegavati mane koje su protive ovom daru 
Duha Svetoga ? 

6. DAR RAZUMA 

BI. kardinal Alojzije Stepinac moli: „Dođi Duše Sveti, daj nam dar razuma, da duhom 
svojim što dublje zaronimo u otajstva svete vjere, koliko je to u ovom zemaljskom životu moguće. 

BI. Jelena Guerra moli: „Dođi Duše Sveti, Duše Razuma, daj da znamo gledati naš život i u 
njemu otkriti tvoju prisutnost Ljubavi koja nas poziva da ljubimo“. 

Narav i učinci dara razuma 

Dar razuma se razlikuje od dara znanja time, što je predmet dara razuma mnogo širi: umjesto da 
se ograničuje na stvorene stvari kao dar znanja, on se. proteže na sve obavljene istine. Ovaj je 
pogled pod utjecajem dara razuma osim toga mnogo dublji i pomoću njega prodiremo u duboki 
smisao objavljenih istina. Bez sumnje ovaj nam dar ne daje mogućnost, da shvaćamo tajne života i 
otajstva vjere, ali nam on omogućuje i pomaže, da, pokraj svih nejasnoća uočavamo, da su istinite 
i vjerodostojne, da. su u međusobnom skladu i s onim što ima plemenitijeg u ljudskom razumu i da 
su u skladu s razlozima vjerojatnosti« 

Možemo dakle definirati da je dar razuma nadnaravno stanje po kome duša koja živi u 
milosti Božjoj pod posebnim utjecajem Duha Svetoga koji djeluje na naš razum intuitivno shvaća 
dubine objavljenih istina, a da ipak do kraja ne razotkriva tajne otajstava. Pod utjecajem dara 
razuma duša razotkriva sve istine vjere, spekulativne i praktične, kao i naravne istine u odnesu na 
nadnaravni cilj. 

Ovaj dar izvodi u nama ova tri glavna učinka. 

Prvi, pomaže, nam, da prodremo u dubinu objavljenih istina i to na šest načina kako kaže sv. 

Toma: 

1. Otkriva nam bit koja je skrivena pod prilikama, na primjer Isusa pod euharistijskim 
prilikama. Baš po tom daruje onaj seljak, o kojem govori župnik Arški, rekao: ja promatram njega, 
on promatram mene. 

2. Tumači nam skriveni smisao riječi koji se krije u riječima Svetog pisma. Baš onako kako je 
to učinio Isus otkrivajući učenicima iz Emausa smisao proročanstava. I koliko li puta Duh Sveti 
daje dušama nutarnjeg života shvatiti duboki smisao ovog ili onog poglavlja naših svetih knjiga? 

3. Očituje nam tajanstveno značenje svetih znakova, slika i usporedbi. Tako nam sv. Pavao 
pokazuje kod krštenja gdje uronjavanjem u vodu imamo simbol naše smrti grijehu, našeg ukapanja 
i našeg duhovnog uskrsnuća. 

4. Pomaže nam shvatiti pod prividnostima duhovne stvarnosti, pokazujući nam na primjer u 
Isusu nazaretskom Radniku Stvoritelja svijeta. 

5. Po ovom daru promatramo učinke koji su sadržani u uzroku, tako na primjer u Krvi 
Isusovoj, koja je prolivena na Kalvariji, gledamo očišćenje svoje duše i svoje izmirenje s Bogom, u 
probodenom Isusovom boku postanak Crkve i izvor sakramenata. 

6. Po njemu konačno gledamo uzrok u učincima kao na primjer u vanjskim događajima 
djelovanje Providnosti. 

Drugo, dar razuma pokazuje istine naše vjere na takav način da nas učvršćuje u našem 
vjerovanju, iako ih shvaćamo čistom vjerom. 

Konačno ovaj nam dar pomaže spoznati veći broj vjerskih istina, jer nam omogućuje izvoditi 
iz glavnih objavljenih istina teološke zaključke koji su u njima sadržani. Tako se na primjer iz 
riječi: ,,I Riječ je tijelom postala i prebivala među nama“ izvodi se naša nauka o Isusu kao 
Utjelovljenoj Riječi, a iz riječi: „... od koje se rodio Isus, koji se zove Krist“, izvodi se nauk o Gospi 

Ovaj dar, toliko koristan svim vjernicima, naročito je potreban svećenicima i teolozima da im 
pomogne shvatiti objavljene istine koje moraju tumačiti svojim učenicima i vjernicima. 

Sredstva za razvijanje dara razuma 

Najpotrebnije i najosnovnije raspoloženje za postignuće dara razuma je jednostavna i živa 
vjera, koja ponizno moli božansku svjetlost da bi bolje shvatila objavljene istine: „Daj mi, 
Gospodine, mudrost i nauči me zapovijedima svojim“ (Ps 118,73). Tako je radio sv. Ansehno koji 
je istraživao otajstva naše vjere nakon što je probudio čin žive vjere, prema načelu: vjera, koja traži 
razumijevanje, vjerom dolazimo do spoznaje nadnaravnih istina. 

Nakon čina vjere, dobro je nastojati ući, što je više moguće, u samu bit otajstva, ne samo da 
bismo ga potpuno shvatili što nije moguće, nego da mu shvatimo smisao, vrijednost, analogiju s 
razumom. I nakon što smo proučili određeni broj vjere, uspoređujemo jedna s drugima i to 
uspoređivanje često rađa svjetliju sliku svakog od njih. Tako na primjer uloga Riječi Božje u 
otajstvu Presvetog Trojstva pomaže nam bolje razumjeti misterij Isusova jedinstva s ljudskom 
naravi i njegovo otkupiteljsko djelovanje. Obratno, Utjelovljenje i Otkupljenje daju novo svijetlo na 
otajstva božanskih svojstva i na odnose između Oca i Sina i Duha Svetoga. Ali da bismo bolje 
shvatili te istine, treba ih voljeti i istraživati više srcem nego umom, a napose u velikoj poniznosti! 
Pa to nam kaže i Isus u onoj lijepoj molitvi što ju je upravio svom Ocu: „Slavim te, Oče , 
Gospodine neba i zemlje, što si ovako sakrio ovo od mudrih i razumnih, a objavio malenima“ (Mt 
11,25). 

Uz to da bi se u našoj duši razvijao dar razuma treba prakticirati živu vjeru, čuvati čistoću 
duše i tijela, živjeti u milosti Božjoj, truditi se oko nutarnje sabranosti te često zazivati Duha 
Svetoga. 

Poroci oprečni daru razuma 

Poroci koji su oprečni i koji gase dar razuma su duhovna sljepoća i slabljenje osjećaja za 
duhovne stvari. Prema sv. Tomi Akvinskom oba ova poroka proizlaze iz grijeha povezanih sa 
sjetilnošću a na poseban način to su blud i neumjerenost u jelu i piću. 

Blaženstva i plodovi Duha Svetoga koji odgovaraju daru 

Prema sv. Tomi Akvinskom dar razuma se odnosi na blaženstvo čistih srcem. „Blago 
čistima srcem oni će se Boga gledati“ (Mt 5,8) i to zbog toga što se ono odnosi na čistoći srca koja 
glavni uvjet motrenja Boga. U tom smislu svaka nečistoća srca priječi nar razum ispravno gledati i 
shvati tajne naše vjere. 

Što se tiče plodova Duha Svetoga dar razuma se odnosi istinu vjere te rađa u duši čvrstu, 
postrojnu i nesalomljivu vjeru, koja donosi radost, mir i sigurnost te iste vjere. 

O daru razuma Lallement uči: „Razumjeti znači nutarnje spoznati nešto: intelligere est intus 
legere. Dar je razuma svjetlo što ga Duh Sveti dijeli da proniknemo potpuno u nejasne vjerske 
istine. Ovom spoznajom, kaže sv. Toma, spoznajemo pravu vrijednost i značenje zadnjega cilja i 
svega što se na njega odnosi. Inače to ne bi bio dar Duha Svetoga. 

Vjera promatra troje: 1. Boga i Njegove tajne; 2. stvorenja i njihov odnos prema Bogu i 3. 
naša djela, da ih upravimo na službu Božju. Mi smo po naravi vrlo naivni prema svemu ovome, što 
dobro možemo upoznati samo ako nas vjera i Duh Sveti rasvijetli, tako da ono što po vjeri naivno 
vjerujemo, po daru razuma jasnije shvaćamo. 

Tako nam vjerske istine postaju donekle očitima, te nam je čudno kako neki mogu ne 
vjerovati u članke naše vjere ili o njima sumnjati. 

Propovjednici i duhovni vođe, kojima je dužnost učiti druge, trebaju biti puni toga dara. On 
je zasjao u crkvenim očima i učiteljima, a posebno nam je potreban za razumijevanje smisla 
Svetoga pisma, njegovih alegorijskih prispodoba i obreda službe Božje. 

Sveto je pismo teško razumjeti jer Bog govori u njemu na svoj način, koji je od našega 
veoma različit. Ali On je to tako uredio da ga možemo razumjeti ako smo čista srca. Primjerice, sv. 
Ivan kaže u Prvoj poslanici: Ovo je posljednji čas. To se protivi našem shvaćanju i nije nam jasno 
kako je sveti apostol mogao o svojemu vremenu govoriti kao o posljednjem času. To je ipak istina u 
očima Božjim. 

Sve su ostale duhovne knjige napisane dijelom po milosti, dijelom po naravi. Da bismo 
primili Duha Svetoga i da bi nas On vodio i upravljao, trebamo često čitati Sveto pismo. Nije dobro 
malo čitati Sveto pismo, a većinu vremena provoditi čitajući druge duhovne knjige. U djelima sv. 
Grgura Nazijanskog nema nijedne zablude koje je Crkva osudila, a isto tako sv. Bazilije ima 
postojan nauk. I jedan su i drugi jedanaest ili dvanaest godina čitali samo Sveto pismo. Treba ga 
čitati i prije nego djela svetih otaca, sve dok po čistoći srca malo-pomalo ne razumijemo različiti 
smisao. Ako napredujemo u čistoći srca i istodobno čitamo i po stoti put Sveto pismo, sve ćemo 
dublje pronicati u njegove tajne. 

Pismo ima četiri značenja: doslovno, to je smisao po riječima i njihovu običnom značenju, 
tropološko ili moralno odnosi se na ćudoređe, alegorično se tiče Isusa Krista i vojujuće Crkve, 
anagogično nam otkriva proslavljenu Crkvu i stanje blaženih. Osim ova četiri značenja postoji i tzv. 
prilagodni smisao. Tada se služimo mislima ili pripovijedanjem iz Pisma kako bismo izrazili ono 
što znamo daje Duh Sveti označio ovim riječima svetoga teksta. Sv. Bernard uzima često Pismo u 
ovom smislu, jednako kao i svi oni koji se naslađuju u Božjoj riječi. Sv. Jeronim je imao poseban 
dar razumijevanja doslovnoga smisla. Sveti je Grgur upotrebljavao moralni, a sv. Ambrozije i sv. 
Augustin alegorijski smisao. 

Ovaj nam dar služi i za otkrivanje Božjih namisli u političkim događajima. Primjerice, 
Francuska je kruna ostala tako dugo u kući sv. Ljudevita kao nagrada što je ostavio svoje 
kraljevstvo da bi raširio Kristovo kraljevstvo u Levantu. Svetom su Ljudevitu govorili da za njega 
nije korisno što miri susjedne vladare, kako je on činio. Ali je on dobro poznavao prilike darom 
razuma. Vidio je da Božja providnost sve vodi, pa će dati mir njegovoj državi bude li se on 

pobrinuo za mir u zemljama drugih vladara. Uistinu je Francuska kao čudom imala mir i kada se 
sveti kralj našao u ropstvu u Egiptu i kada je umro pred Tunisom. 

Kada je Ljudevit XIII. počeo Bearnski rat protiv heretika, političari su govorili da je to 
opasno zbog drugih zemalja. Ali osobe rasvijetljene darom razuma vidjele su u kraljevom naumu 
Božji naum, koji hoće pokoriti oholost heretika i povratiti buntovnike dužnoj poslušnosti. 

Obično se silno nerazborito govori o državnim poslovima, a o njima ne bi trebalo govoriti 
bez nadnaravnoga svjetla. Jer strastveno odobravajući i hvaleći ustaljene stvari ili ih lakoumno 
osuđujući možemo pogriješiti. 

Ako kršćanski vladari sklope savez s hereticima, a mi odveć pozitivno govorimo o njihovim 
uspjesima, naš će govor uzrokovati smutnju i grijeh. Ih ako iz krive gorljivosti osuđujemo vladare 
zbog usluga koje čine svojim saveznicima, a ne mislimo pritom da Bog može i iz toga postići puno 
dobra. Ne treba osuđivati vladanje vladara i ministara, nego sve Bogu prepustiti i čekati strpljivo i 
mirno svršetak događaja. Bog će znati sve okrenuti na svoju slavu. 

Mana protivna daru razuma nepristojnost je u duhovnim stvarima. Mi smo takvi po naravi, a 
to još povećamo svojim strastima i neurednim sklonostima. Vidljivo je to na osobama u smrtnom 
grijehu. David je imao izvrsno srce koje Boga ljubi, zato je od Boga primio iznimne spoznaje i 
uzvišene osjećaje. Međutim, poslije preljuba, kad je dao pogubiti Uriju, devet mjeseci nije mogao 
vladati sobom. I možda nikad ne bi progledao da Bog nije poslao Natana da ga podsjeti na njegovo 
nesretno stanje. 

Ovome daru odgovara šesto blaženstvo: Blaženi čista srca! Ova čistoća, veli sv. Toma, 
proniče sve duševne moći, čisti dušu od svih strasti i neurednih osjećaja, slabosti volje i bludnje 
razuma. Ona dovodi u red i maštu, te svaka pomisao dolazi na pravo mjesto u pravo vrijeme i traje 
samo toliko koliko je nužno za djelo koje činimo. Tako bi i sv. Bernard prije molitve odbacio sve 
druge misli, a nakon molitve se opet na njih povratio. To se događa osobama koje imaju veliku 
duševnu čistoću, jer su čistoćom postigle punu vlast nad sobom. 

Na ovaj dar i na druge darove koji rasvjetljuju razum odnosi se plod vjere. Vjera dolazi prije 
darova i oni se na nju oslanjaju, a darovi zatim usavršuju vjeru. Najprije treba vjerovati i dobro se 
utvrditi u pobožnom vjerskom osjećanju. Tada nam dolaze darovi Duha Svetoga i čine vjeru 
dubljom, življom i savršenijom. (Nauk o duhovnom životu IV,4 ) 

Razmisli! Što mi se kod ovoga dara Duha Svetoga najviše sviđa? U kojim situacijama života 
bi mi bio najpotrebniji? Činim li sa svoje strane što mogu da bi se ovaj dar razvijao u mome 
duhovnome životu, a na poseban način trudim li se izbjegavati mane koje su protive ovom daru 
Duha Svetoga ? 

7. DAR MUDROSTI 

BI. kardinal Alojzije Stepinac moli: „Dođi Duše Sveti Tješitelju, dođi u srca naša sa svojom 
Milošću i svetom Ljubavi i daj nam dar mudrosti, da sa slašću razmatramo Božje Istine, i da nam 
Bog bude jedino mjerilo u prosuđivanju svih božanskih i ljudskih stvari“. 

BI. Jelena Guerra moli: „Dođi Duše Sveti, Duše Mudrosti, daj da kušamo slast Božje Riječi, 
nježnost njegove ljubavi i beskrajni mir koji dolazi u našu dušu kao odgovorimo na Božji poziv. 

Narav i učinci dara mudrosti 

Dar mudrosti usavršava krepost ljubavi i sjedište mu je u isto vrijeme i u razumu i u volji, jer 
on donosi u našu dušu svjetlost i ljubav. Njega dakle s pravom smatraju najsavršenijim od svih 
darova, u njemu se nalaze sadržani svi ostali darovi isto kao što i ljubav obuhvaća sve kreposti. 

Sveti ga Bernardin naziva slatkom spoznajom božanskih stvari. Postoji dakle u daru mudrosti 
dvostruki element: 

Prvi, svjetlost spoznaje koja rasvjetljuje naš razum i pomaže mu zdravo suditi o Bogu i o 
stvorenim stvarima, svodeći ove na Boga kao njihovo prvo počelo i na konačnu svrhu. To nam 
svjetlo dakle služi prosuđivati stvari po njihovim najuzvišenijim uzrocima i svoditi ih sve zajedno u 
jednu veliku sintezu vjere, života, kusanja Boga, pred okus slave. 

Drugo, dar mudrosti sobom nosi nadnaravni užitak, koji djeluje na volju i po kojem joj 
božanske stvari postaju slatkima duši radi neke skrivene su naravnosti ili isto osjećaja. 

Jedna će nam slika pomoći shvatiti tu dvostruku ulogu toga dara: on je kao sunčana zraka, 
zraka svjetlosti, koja svijetli i djeluje na oči duše i zraka topline, koja grije srce, prožima ga 
ljubavlju i ispunja veseljem. 

Možemo dakle definirati da je dar mudrosti nadnaravno stanje po kome duša koja živi u 
milosti Božjoj pod posebnim utjecajem Duha Svetoga koji djeluje na našu dušu i usavršava krepost 
ljubavi, dar koji nam pomaže razlikovati i prosuđivati o Bogu i božanski stvarima u njihovim 
najuzvišenijim počelima kao po nekoj instinktivnoj spoznaji koja dolazi os Duha Svetoga, dar koji 
nam daje kušati Božja otajstva i pomaže našem duhu u njima uživati. 

Razlikuje se dakle od dara razuma, po kojemu dobro upoznajemo božanske istine u njima 
samima i u njihovim međusobnim odnosima, ali ne u njihovim najuzvišenijim uzrocima. I taj nam 
dar ne omogućuje u njima izravno uživati, dok nam dar mudrosti pomaže voljeti ih i u njima 
uživati: "kušajte i vidite, kako je sladak Gospodin" (Ps 33,9). 

Upravo po tom daru sv. Ivan svodi svu svoju teologiju na misterij božanskog života čija je 
ljubav u isto vrijeme i početak i svršetak: Bog je ljubav. Plod je toga dara i činjenica da sv. Toma 
sažima svu svoju Sumu u ovoj jednoj jedinoj misli: Bog je u isto vrijeme i prvotni uzrok, odakle 
proizlaze sva stvorenja, On je i konačni cilj, kamo se sva vraćaju i On je konačni put, kojim svi 
moraju ići da bi se vratili k Njemu. 

Osim povećanja ljubavi koje izvodi u duši, taj dar usavršuje i druge kreposti: 

On čini vjeru čvrstom, jer nam taj dar daje o objavljenim istinama neku gotovo iskustvenu 
spoznaju. Tako na primjer kad čovjek osjeti veliku radost i veselje poslije sv. Pričesti, kako bi 
mogao posumnjati u stvarnu Kristovu prisutnost? 

Dar mudrosti učvršćuje našu nadu. Kad je čovjek shvatio i kad ga radošću ispunja istina o 
našem ucijepljenju u Krista, kako se ne bi nadao kad je Onaj koji nam je glava već u nebu i kad su 
sveci, koji zajedno s njime kraljuju u nebeskom gradu, naša braća? 

Ovaj nam dar pomaže u savršenom stupnju vježbati i moralne kreposti. Jer kad je čovjek 
jednom osjetio radost u ljubavi prema Bogu, onda ove zemaljske ljubavi nemaju više za nj 
privlačivosti. Čovjek počinje voljeti Isusa pa onda kada to treba i križ, mrtvenje, napor, umjerenost, 
poniznost, blagost, jer su sve to sredstva i putovi u buduće posve naličiti svome Preljubijenomu i da 
mu zasvjedoči svoju ljubav. 

Tako dakle postoji neka razlika između dara mudrosti i dara razuma i to u tome što je ovaj 
pogled razuma, a dar mudrosti je iskustvo srca. Prvi je svijetlo, a drugi je ljubav. Tako se oni 
međusobno slažu i dopunjuju. Ali je savršeniji dar mudrosti. Jer srce ide dalje od razuma, dublje 
zadire i shvaća ili dosiže ono što razum ne shvaća. Posebno kod svetaca ima često više ljubavi nego 
li znanja. 

Drugi učinci dara mudrosti su slijedeći. Priopćuje duši neku božansku osjetljivost kojom 
prosuđuje sve stvari. Čini da duša na božanski način proživljava i živi otajstva naše vjere. Vodi 
prema neizrecivom sudjelovanju u životu Presvetog Trojstva. Uzdiže krepost ljubavi sve do 
herojskog stupnja. Svim krepostima daje njihovo zadnje i naj uzvišenije savršenstvo prožimajući ih 
uistinu božanskim životom. 

Sredstva za razvijanje dara mudrosti 

Budući daje mudrost jedan od najvrijednijih darova, treba ga žarko željeti, ustrajno moliti i 
neumorno tražiti. To nam lijepo savjetuje Knjiga Mudrosti. Ona želi da mudrost uzmemo za svoju 
zaručnicu, za pratilicu kroz cijeli život i donosi nam lijepu molitvu da bismo je postigli: 

"Bože otaca i Gospode milosrđa! koji si sve stvorio svojom riječi. Čovjeka načinio svojom 
mudrosti, da zapovijeda stvorenjima, što po stadoše po tebi, da upravlja svijetom u svetosti i 
pravednosti, da vlada u iskrenosti srca, daj mi mudrost, koja sjedi kod tebe na prijestolju! Ne 
isključuj me iz broja djece svoje! Jer sam ja sluga tvoj, sin sluškinje tvoje, slab čovjek, koji ne živi 
dugo, razumije samo malo o pravu i zakonu. Kad bi tko bio i savršen među ljudima, a otišla bi od 
njega mudrost, koja izlazi od tebe, on bi se držao ništavcem. 

U tebe je mudrost. Ona pozna djela Tvoja. Bila je nazočna kad si stvarao cijeli svijet. Ona zna 
što se dopada očima Tvojim, što je pravo po zapovijedima Tvojim. Sa svetoga neba pošaljji je 
ovamo! S prijestolja slave Tvoje pošalji je dolje! Da mi pomogne kod djela mojega, da spoznam 
što ti se dopada. Jer ona zna i razumije sve. Razborom će me ona upravljati kod djela mojega, 
jasnim će me svijetlom svojim čuvati. Tada će djela moja biti ugodna. Pravedno ću vladati nad 
narodom tvojim, dostojan biti prijestolja oca svojega" (Mud 9,1-12). 

Budući da mudrost sve svodi na Boga, moramo nastojati i vježbati se vidjeti kako sve istine 
koje proučavamo dolaze od Njega kao prvog počela i teže k Njemu kao posljednjoj svrsi, suditi 
gledajući stvari s Božje strane. Treba dakle steći naviku ne izgubiti se u pojedinostima, nego sve 
svoditi na počela, na jedinstvo, praveći ispočetka djelomične sinteze svega onoga što smo učili i 
pripremajući tako opću sintezu svojih spoznaja. 

Budući da nam ovaj dar daje uživati u božanskim stvarima, moramo se privikavati i na to da 
te stvari volimo i da u njima uživamo, imajući na pameti daje uzaludna svaka spoznaja koja nas ne 
vodi k ljubavi. To podrazumijeva odlučnu borbu protiv duha mudrosti ovoga svijeta koja je ludost 
pred Bogom. 

Uostalom kako ne ljubiti toga Boga koji je neizmjerna ljepota i neizmjerna dobrota? „Kušajte 
i vidite kako je sladak Gospodin“ (Ps 33,8). Isto je tako i s božanskim stvarima u kojima zapravo 
promatramo sudjelovanje na ljepoti i na dobroti Božjoj: Ne možemo ljubiti niti uživati u Bogu, a da 
se u isto vrijeme ta ljubav ne razlijeva na sve ono što ima udjela u njegovim savršenostima. Ipak da 
bi se razvijao dar mudrosti u duši treba budno paziti ne ljubiti neurednom ljubavlju, ne navezivati se 
na stvari ovoga svijeta pa i one koje su dobre i plemenite. 

Poroci oprečni daru mudrosti 

Poroci koji su oprečni i koji gase dar mudrosti su bezumna ludost koja potamnjuje dušu, 
razum i volju te duša ne vidi ispraznost i ludost duha svijeta oprečna Bogu. Na poseban način to 
stanje ludosti se i zaslijepljenosti duha i savjesti se odrazi u bludnom grijehu koji postaje nezasitan 
u traženju grešnog užitka. 

Blaženstva i plodovi Duha Svetoga koji odgovaraju daru 

Prema sv. Tomi Akvinskom dar razuma se odnosi na blaženstvo mirotvorstva. „Blago 
mirotvorcima oni će se sinovima Božjim zvati“ (Mt 5, 9) i to zbog toga što mir duše je plod nutarnje 
sređenosti a nju na vrhunski način u duši čini dar mudrosti. Što se tiče plodova Duha Svetoga dar 
mudrosti se odnosi na ljubav, radost, mir. 

O daru mudrosti Lallement uči: „Mudrost se definira kao znanje po prvim počelima; uistinu 
riječ mudrost (sapientia), kaže sv. Izidor, dolazi od riječi okus: kao što osjetilo okusa može 
razlikovati okus jela, tako je mudrost, tj. poznavanje stvorenja kroz prvo počelo i drugotnih uzroka 
po prvotnom uzroku, sigurno pravilo za dobru procjenu svih stvari. 

Ovaj je osjećaj mudrosti katkada tako savršen da će osoba njime nadarena odmah razlikovati 
dvije istine koje čuje: jednu stvorenu umovanjem, drugu od Boga nadahnutu. Onu koja je od Boga 
upoznaje kao nekom naravnom sklonošću i srodnosti prema svojemu predmetu, kako veli sv. Toma. 
Upravo kao što netko tko je jeo šećera lako razlikuje okus šećera od okusa drugih slatkiša. Ili kao 
što bolesnik pozna iz iskustva i osjećaja bolest koju liječnik pozna po svojemu znanju. 

U početku su božanske stvari bez ugodnosti i s mukom ih primamo. Ali što dalje idemo 
postaju nam slađe i ugodnije i na koncu nam sve drugo postaje odvratno. Naprotiv, tjelesne su 
stvari, koje gode osjetilima, najprije ugodne i slatke, ali se na kraju u njima nade samo gorčina. 

Duša koja se mrtvljenjem dobro izliječi od svojih strasti i čistoćom se srca ustali u svojemu 
mrtvljenju dobiva od Boga divne spoznaje i otkriva tako uzvišene stvari da joj osjetila moraju 
prestati djelovati. Tako dolaze ushićenja i zanosi, koji ipak znače da osobe koje ih imaju nisu posve 
očišćene ili su nenavikle na izvanredne milosti. Jer onoliko koliko se duša očisti, toliko postaje 
sposobnija podnositi djelovanje Božje bez ushićenja i bez prekida osjetilnoga života. Tako je bilo i s 
našim Gospodinom, Svetom Djevicom, apostolima i nekim drugim svecima. Njihov je duh bio 
uvijek zaokupljen najuzvišenijim spoznajama i izvanrednim nutarnjim ushitima, ali se to izvana nije 
prepoznavalo po zanosima i ushićenjima. 

Kao što ima osoba tako zlih da se čini kako samo u zlu uživaju i koje čine zlo samo zato jer 
ih to veseli, što je, prema riječima sv. Bernarda, vrhunac grijeha i pravi znak ludosti, isto tako ima 
dobrih duša koje samo u dobru uživaju i sve samo zbog dobra čine. Dobro je ono jedino što ih 
privlači i zbog čega djeluju. To je vlastiti učinak mudrosti. Ona tako osvoji dušu slašću i ljubavlju 
prema kreposti da joj drugi predmeti postaju odvratni. Osjećaj za dobro postaje joj kao naravan. Sv. 
Bernard izriče lijepo ovu istinu govoreći o Pjesmi nad pjesmama sljedeće: 

Mudrost je ljubav kreposti i naslada u dobru. Kad se nastani u duši, ona u njoj nadvlada 
zloću, protjera nasladu u zlu, koju je bila zloća u dušu unijela, i napunja dušu slatkoćom dobra koju 
uvijek sa sobom nosi. Kada joj otvorimo ulaz, ona umrtvi tjelesne osjećaje, očisti pamćenje, liječi 
pokvareni ukus srca i povraća duši potpuno zdravlje. Tako duša postaje sposobna naslađivati se 
dobrom i samom mudrošću, koja je od svih dobara najodličnija i najslađa. 

Mudrosti protivna mana je ludost. Mudrost sve upravlja zadnjemu cilju, u moralci se kaže 
najvišem cilju. To ona traži, za tim ide i ovim se u svemu naslađuje. Ona sve prosuđuje prema tom 
vrhovnom cilju. Isto je tako ludosti cilj i pro altissima causa, najviši uzrok, ili čast ili naslada ili 
drugo vremenito dobro, ne uživa ako ovo ne postigne i sve prema tome radi, i samo ovo cijeni, i sve 
drugo prezire. 

Lud i mudar oprečni su jedan drugom, kaže sv. Izidor, u tom što ovaj drugi ima okus i 
osjećaj u prosuđivanju, a onaj prvi nema. Zato primjećuje sv. Toma da jedan dobro prosuđuje stvari 
jer ih sudi prema prvom uzroku i zadnjem cilju, a drugi ih zlo sudi ne uzimajući najviši uzrok za 
pravilo svojih osjećaja i čina. 

Svijet je pun ove vrste ludosti i mudrac nam svjedoči daje broj luđaka neizmjeran. Uistinu, 
većina ljudi ima pokvaren okus i s pravom ih možemo nazvati ludima, jer ludo rade postavljajući si 
za zadnji cilj, barem ovoga života, stvoreno a ne Boga. Svatko ima barem jedan predmet kojemu je 
privržen i na njega upravlja sve, nemajući gotovo nijednoga osjećaja ni strasti koja ne bi bila ovisna 
o ovome predmetu. A to znači uistinu biti lud. 

Hoćemo li spoznati jesmo li u broju ludih ili mudrih, ispitajmo svoje ugodnosti i odvratnosti 
bilo s obzirom na Boga i božanske stvari bilo s obzirom na stvorenja i zemaljske stvari. Sto nas čini 
zadovoljnima ili nezadovoljnima? U čemu je počinak i zadovoljstvo našega srca? 

Ovakvo je ispitivanje izvrsno sredstvo za postizavanje čistoće srca. Trebalo bi nam postati 
običaj ispitivati često preko dana svoje ugodnosti i neugodnosti, te ih malo-pomalo upravljati Bogu. 
Tri su vrste mudrosti osuđene u Svetom pismu, i sve tri su prava ludost: zemaljska mudrost, ako 
uživamo samo u bogatstvu, životinjska, ako se naslađujemo samo tjelesnim užicima, đavolska, ako 
uživamo samo u vlastitoj slavi. 

Postoji ludost koja je prava mudrost pred Bogom. Ljubiti siromaštvo, prezir, križ, 
progonstvo znači biti lud u očima svijeta. Međutim, ova je ludost prava mudrost Duha Svetoga, i 
ona uživa samo ono što je uživao naš Gospodin i sveci. Isus Krist je ostavio u svemu čega se 
dotakao za svojega smrtnog života, kao u siromaštvu, križu, preziru, slatki okus i ugodnu slast, ali u 
malo je duša toliko očišćenih osjećaja da mogu osjetiti ovu ugodnost i slast, jer je ovo nešto posve 
nadnaravno. Sveci su "trčali za mirisom parfema". Sveti je Ignacije uživao što su mu se podrugivali. 
Sveti je Franjo tako volio prezir da se hotimice dao ismijavati. Svetom je Dominiku više godilo u 
Carcassonu gdje su mu se obično podrugivali, nego u Toulousi gdje gaje svatko častio. 

Kakav su užitak nalazili naš Gospodin, Sveta Djevica i apostoli u veličini svijeta i 
nasladama života? Jelo je moje, veli Isus, vršiti volju onoga koji me posla (Iv 4,34). (Apostoli) odu 
ispred Vijeća radosni što bijahu dostojni podnijeti uvrede za Ime (Dj 5,41). Pun sam utjehe, 
obilujem radošću uza svu nevolju našu, kaže sv. Pavao (2 Kor 7,4). 

Naš je Gospodin izabrao smrt na križu za naše spasenje, a mogao nas je otkupiti bez 
trpljenja i onako sramotne smrti na križu. To je po ljudskom mišljenju velika ludost. Jer ludo Božje 
mudrije je od ljudi i slabo Božje jače je od ljudi (1 Kor 1,25). 

Kako su Božji sudovi različiti od sudova ljudskih! Mudrost je Božja ludost po sudu 
ljudskom, a mudrost je ljudska ludost po sudu Božjem. O nama ovisi s kojim ćemo se sudom 
složiti. Jedan ili drugi moramo uzeti za pravilo naših čina. 

Ako uživamo u hvali i časti, ludi smo. I koliko uživamo u tome što nas hvale i časte toliko 
smo ludi. Naprotiv, koliko ljubimo križ i poniženje toliko imamo mudrosti. 

Strahota je što i među redovnicima ima onih koji uživaju samo u onom što ih uzvisuje pred 
ljudima. U svim godinama svojega redovništva samo gledaju kako bi postigli svoje vlastite ciljeve. 
To im je jedina žalost i radost, ili su barem za to osjetljiviji negoli za drugo. Sve ostalo, što se 
odnosi na Boga i savršenost, njima je nepametno, i u tome ne nalaze nikakve slasti. 

Ovo je stanje strašno i trebalo bi ga oplakivati krvavim suzama. Kakvu će savršenost postići 
ovi redovnici? Sto će učiniti za svojega bližnjega? Kako li će se naći postiđeni na času smrti kada 
im se pokaže da su cijeloga života tražili i uživali samo u ispraznom sjaju kao i svjetovnjaci. Ako su 
ovi ljudi žalosni, dovoljno im je čuti da ih očekuje nekakvo uzvišenje, pa makar ne bila istina, i 
odmah im u trenutku lice zasja i srce se širi od veselja, kao da su čuli o nekom velikom uspjehu. 

Osim toga, kako ne nalaze u pobožnosti nikakve slasti, oni smatraju pobožne vježbe 
sitnicama i zabavama slabih duša. Ne samo da se sami ravnaju po ovim načelima svjetske i 
đavolske mudrosti, nego ove osjećaje priopćuju i drugima učeći ih sasvim protivno nauku našega 
Gospodina i Evanđelja. Strogost evanđeoskoga nauka ublažuju razlaganjem uređenim i nategnutim 
prema sklonostima pokvarene im naravi, krivo tumače različita mjesta Svetoga pisma i na njima 
grade svoju propast. Tako, primjerice, govore: Brini se za svoj dobar glas; Tjelesno vježbanje malo 
vrijedi; Neka je razumna vaša poslušnost itd. 

Daru mudrosti odgovara sedmo blaženstvo: Blago mirotvorcima (Mt 5,9). Mudrost sve 
uređuje prema odredbi Božjoj, a mir se sastoji u ovom redu, i ona čini da nas ne osvoje predmeti 
koji bi mogli uznemiriti naše srce. Uvrijedite osobu koja ima ovaj dar, ona za to neće mariti, 
dapače, neće na to ni pomišljati. Kao što luđaci ne osjećaju uvrede niti ono što se drugih najviše 
dojmi, jer im manjka razum i prosuđivanje, tako isto mudri nadnaravnom mudrošću ne osjećaju 
slabe postupke prema sebi i nimalo ih ne može taknuti nešto zemaljsko. Jer su nadnaravni navikli su 
uživati samo najviše dobro i ne ostaje im osjećaj za vremenita dobra i zla. 

Daru mudrosti odgovara plod vjere. Jer duša koja uživa u božanskim stvarima jače ljubi 
vjerske istine, a iskustvena spoznaja o njima čini joj ih donekle očevidnim/ 4 ( Nauk o duhovnom 
životu IV, 4 ) 

Razmisli! Što mi se kod ovoga dara Duha Svetoga najviše sviđa? U kojim situacijama života 
bi mi bio najpotrebniji? Činim li sa svoje strane što mogu da bi se ovaj dar razvijao u mome 
duhovnome životu, a na poseban način trudim li se izbjegavati mane koje su protive ovom daru 
Duha Svetoga ? 

3. 3. ULOGA DAROVA U RAZMATRANJU I KONTEMPLACIJI 


Iz onoga što smo upravo rekli slijedi da je vježbanje u darovima velika pomoć kod mislene 
molitve. 

Prije nego li su darovi Duha Svetoga u nama dostigli svoj potpuni razvoj, već u času kad 
počnemo s molitvom, oni nadodavaju svoju svjetlost i svoj utjecaj na prakticiranje i značenje 
kreposti, da nam tako olakšavaju mislenu molitvu. Iako nas još ne stavljaju u pasivno 

kontemplativno i mistično stanje, oni čine gipkim našu dušu i čine je osjetljivijom za djelovanje 
Duha Svetoga. 

To je općenito naučavanje teologa koje ovako sažima o. Mejraard. Nakon što je spomenuo 
mišljenje onih autora, koji su držali, da darovi Duha Svetoga - budući da su pridržani isključivo za 
herojske čine - ostaju neaktivni, u vježbanju redovitih kreposti nadodaje: "Njihovo se djelovanje 
jednako proteže na mnoge okolnosti, gdje Božja volja traži od nas neku spretnost ili veću 
poučljivost u vježbanju običnih kreposti kršćanskog života, na primjer, kad se radi o tome, da se 
čovjek oslobodi nekih svojih mana, da ukroti svoje strasti, da se opre tjelesnim napastima, 
napastima svijeta i đavla,, napose, kad slabost ili bolest dotičnoga traže potpuniju i djelotvorniju 
pomoć I dosljedno počelo uzvišenijeg djelovanja. 

Ovo posljednje mišljenje smatramo istinitim, jer se temelji na činjenici, da darovi ne izvode 
neka posebna i od kreposti različita djela nego nam one jednostavno dolaze u pomoć, da se 
spremnije i lakše vježbamo u svim krepostima/ 4 

A ako nam darovi Duha Svetoga pomažu a vježbanju običnih kreposti pomažu nam i u 
mislenoj molitvi razmatranja koja je čin kreposti odnosa duše s Bogom ijedno od najdjelotvornijih 
sredstava za vježbanje u krepostima. Ovi darovi tada djeluju prikriveno i nije moguće razlikovati 
njihovo djelovanje od djelovanja kreposti. U nekim časovima ipak oni djeluju na jedan očitiji način, 
dajući nam kratkotrajne intuicije, koje jače djeluju na dušu, nego umovanje i više potiču u njoj 
osjećaje ljubavi, nego što ih, redovito osjećamo. 

Još nas više ti darovi pomažu u aktivnoj kontemplaciji koja se sastoj i u nekoj čuvstvenoj 
intuiciji istine. Pa to je upravo glavno svojstvo razvitka molitve da olakšaju taj pojednostavljeni 
pogled vjere time što naš intelekt ti darovi čine prodornijim, a našu ljubav žarčom. Već njihovo 
djelovanje - iako nas još ne dovodi u mistično kontemplativno stanje češće je i djelotvornije, nego u 
redovitoj mislenoj molitvi razmatranja. Time tumačimo, kako se naša duša može duže zaustaviti i 
čuvstvenije uputiti svoje poglede na jednu te istu istinu. 

Ali u ulivenoj kontemplaciji darovi Duha Svetog imaju naročitu ulogu i nakon što su darovi 
u duši posve razvijeni oni daju duši tako divnu nutarnju gipkost, po kojoj ona postaje sposobnom za 
mistično ili kontemplativno stanje. 

Tri dara Duha Svetoga između na posebni način dolaze do izražaja kod kontemplacije, i to 
darovi: znanja, razuma i mudrosti. 

Pravo da kažemo, same naše više sposobnosti, razum i volja, ukoliko ih usavršavaju i 
preobražuju teološke kreposti i darovi, i pokreće na djelovanje djelatna milost kojom Bog pokreće 
razum i volju su počela iz kojih izvire kontemplacija. Dakle kontemplacija proistječe iz djelovanja 
Duha Svetoga na razum i volju. 

Darovi su zapravo nakalamljeni na naše sposobnosti i dosljedno tijekom kontemplacije i 
sposobnosti i darovi neodjeljivo dolaze do izražaja u istom činu. Te su sposobnosti, tako 
preobražene počela kontemplacije. To jest oni su bliži izvor iz kojeg, pod utjecajem milosti djelatne 
izviru čini kontemplacije, kao sto je razum, usavršen krepošću vjere, počelo iz kojega izviru čini 
vjere. 

Svi teolozi priznaje, da su darovi Duha Svetoga razum i mudrosti neposredna počela 
kontemplacije. Ali poneki tu ulogu ne pripisuju daru znanja. Mi držimo, s većinom autora, da ne 
treba ni taj dar isključiti, jer kontemplacija ima katkada svoju ishodišnu točku u stvorenjima, a u 
tom nam slučaju dar znanja izvrsno dolazi, da nam pomogne, da gledamo sliku Božju u stvorovima. 

"Bog je.- veli sv. Ivan od Križa - na svakom od svojih stvorenja ostavio svoj trag, ne samo 
time, što ih je stvorio iz ničega, nego i što im je dao osim toga milosti i bezbrojna svojstva. Povećao 
im je njihovu ljepotu još divnim redom i nepogrešivom ovisnošću, koja ih povezuje jedna s 
drugima... Stvorenja imaju u sebi trag Gospodnjeg prolaska, to znaci žig njegove veličine, mudrosti 
i drugih božanskih svojstava«. A to je baš vlastiti učinak dara znanja, da nas od stvorenja diže k 
Stvoritelju, i da nam pokazuje ljepotu Božju, koji se sakriva pod tim vidljivim simbolima. 

Ta tri dara Duha Svetoga jedan drugog upotpunjuje i djeluju li svi zajedno ili jedan za 
drugim u istoj kontemplaciji. 

Tako nas dar znanja diže od stvorova k Bogu da nas s Njime sjedini. Njega prati uliveno 
svijetlo, po kojem jasno vidimo ništavilo svega onoga svijet traži: časti, bogatstva, uživanja. Po 
njemu vidimo cijenu trpljenja i poniženja kao sredstvo, da se približujemo Bogu, da Ga slavimo, 
vidimo odraz njegovih savršenosti, koje se kriju u stvorenjima. Tu svjetlost prati jedna milost, koja 
djeluje na volju, da se otrgne od stvorenja i da joj pomogne, da se s njima posluži samo kao 
stepenicama na putu k Bogu. 

Dar razuma nam pomaže, da pođemo dalje. Taj dar nam pokazuje divni sklad, koji postoji 
između naše duše i Boga, između objavljenih istina i naših najdubljih težnja, kao i međusobne 
odnose tih istina, i time utvrđuje naš razum i naše srce na putu bližeg jedinstva s Bogom, utvrđuje 
ga u Božjim unutarnjim djelovanjima, u otajstvima presvetog Trojstva, Utjelovljenja ili milosti i 
omogućuje nam da se tim otajstvima divimo, promatrajući ih u njima samima, kao i u međusobnim 
relacijama i to toliko, da nam je teško od svega toga otrgnuti svoj razum i svoje srce. 

Rysbroeck ga uspoređuje sa sunčanim svijetlom: "Sunce svojim zrakama, napunja zrak 
divnom bistrinom. Ono obasjava svaki oblik i svako tijelo i omogućava razlikovanje svih boja. 
Tako taj dar prodire u razum i tu proizvodi tu jednostavnost i bistrinu. Tu jednostavnost prožimaju 
zrake posebne bistrine. Tada smo sposobni, da spoznamo divna svojstva, koja su u Bogu i koja su 
izvor svih njegovih djela“. 

Dar mudrosti, po kojem sve stvari cijenimo i prosuđujemo u njihovu odnosu prema Bogu i 
po kojem uživamo u božanskim stvarima, još jače utvrđuje i povezuje naš razum i naše srce na 
predmet koji promatramo i omogućava nam da prionemo uza nj još žarče i još ustraj nije, 

Ruysbroeck opisuje i tu ugodnost, slast, koju proizvodi taj dar: »Ta slast je tolika, da se duši 
čini da se u toj neizmjernoj slasti mora poništiti i uništiti i nebo i zemlja, i sve što oni obuhvaćaju. 
Ta slast je i ispod i iznad (to znači u višim i nižim sposobnostima duše), izvana i iznutra, prožima i 
ispunja kraljevstvo čitave duše... Tako razum shvaća jednostavnost, odakle izviru sve radosti. Iza 
toga rasvijetljeni razum stane promatrati. On ipak znade da to neiskazano uživanje mora ipak umaći 
njegovoj spoznaji jer njegovo se promatranje odvija u svijetlu stvorene svjetlosti, a ovi užitci su bez 
mjere. Stoga razum nemoćno prestaje u tom promatranju. Ali razum, koji je preobražen, 
zahvaljujući toj svjetlosti bez granica, promatra i učvršćuje bez prestanka neshvatljivu radost 
blaženstva." 

Ostala četiri dara Duha Svetoga, iako nemaju u kontemplaciji tako važno mjesto, imaju, ipak 
nekog udjela i to na dva načina: 

a. Oni nas na nju pripravljaju, jer i po njima postaje naša duša gipkija i poučijivija za 
djelovanje Duha Svetoga. 

b. Oni u njoj sudjeluju, jer bude u našem srcu pobožna čuvstva, koja prate kontemplaciju. 
Tako nam na primjer dar straha Božjega daje osjećaje žalosti i odricanja, od stvorova. Dar 
pobožnosti opet osjećaje sinovske ljubavi; dar jakosti osjećaje velikodušnosti i ustrajnosti; dar 
savjeta nam pomaže, da primijenimo na sebe i na druge primljena rasvjetljenja Duha Svetoga. 
Vidimo dakle da svaki od tih darova ima svoju ulogu u kontemplaciji 

Pet duhovnih osjetila i darovi Duha Svetoga 

Izvjesni broj Otaca i teologa a s njima i mnogi mistični pisci., govore o pet duhovnih osjetila 
analogno s pet osjetila mašte. Evo lijepog teksta, u kojem ih opisuje sv. Augustin: "Što ja pak 
ljubim kad Tebe ljubim? -Ne ljubim tjelesne ljepote, niti vremenite krasote... Pa ipak ja ljubim neko 
svijetlo, neki glas, neki miris, neku hranu, neki zagrljaj kad ljubim Boga moga, koji je svijetlo, glas, 
miris, hrana i zagrljaj unutarnjeg čovjeka u meni. Tamo svijetli mojoj duši svjetlost koja ne 
obuhvaća mjesto. Tamo zvuči glas što ga ne zahvaća ovo vrijeme, tamo se širi miris što ga ne 

raznosi vjetar. Tamo se osjeća slast, koja ne smanjuje uživanje. Tamo ostaje ono što zasitnosti ne 
raskida. To je što ljubim, kad Boga ljubim“. (Ispovijesti 10,6) 

Sto treba shvatiti pod tim: duhovnim osjetilima? Izgleda nam, da su to zapravo funkcije ili 
djelovanje darova Duha Svetoga, posebno darova razuma i mudrosti. Tako se duhovna osjetila vida 
i sluha odnose na dar razuma koji nam pomaže gledati Boga i božanske stvari, i slušati Boga koji 
nam govori srcu. 

Tri druga osjetila se odnose na dar mudrosti, koji nam omogućuje, da uživamo u Bogu, da 
udišemo i mirišemo miomiris njegove savršenosti i da s njime dođemo u kontakt nekim zagrljajem i 
duhovnim poljupcem, što nije ništa drugo, nego iskustvena ljubav prema Bogu. 

Plodovi Duha Svetoga 

Na darove se nadovezuju kušanje plodova Duha Svetoga i blaženstava koja im odgovaraju i 
koja ih dopunjuju, Kao milosti dragovoljno dane, koje imaju s darovima neku analogiju. 

Plodovi Duha Svetoga. Kada stanovita duša vjerno odgovara, na djelatne milosti, koje 
pokreću kreposti i darove, ona čini kreposne čine, ispočetka nesavršeno i teško, a zatim sve bolje i 
sve ugodnije, koji ispunjaju srce svetom radošću. To su plodovi Duha Svetoga, koje možemo ovako 
definirati. Plodovi Duha Svetoga su kreposni čini, koji imaju već određenu savršenost i koji 
napunjaju dušu svetom radošću. 

Pavao apostol ih nabraja devet: ljubav, radost, mir, strpljivost, blagost, dobrota, vjernost, 
krotkost, umjerenost. Ali on nije imao namjeru načiniti potpuni popis. A sv. Toma primjećuje s 
pravom, daje taj broj simboličan i da on u stvari označuje sve kreposne čine u kojima duša nalazi 
neku duhovnu utjehu. Plodovi su Duha Svetoga svi kreposni čini, u kojima čovjek uživa. 

Ovi se plodovi razlikuju od kreposti i darova, kao što se razlikuje čin od mogućnosti. Ipak se 
svi kreposni čini ne mogu nazvati plodovima, nego samo oni koje prati neka duhovna radost. Iz 
početka kreposni čini često traže mnogo napora i imaju u sebi neku trpkost, neku napor, oporost kao 
zeleno voće. Ali kad se čovjek dugo vježba u krepostima, stiče neku lakoću u izvršavanju tih čina, i 
to čini bez velikog napora, što više i radosno, kao i’ druge čine, za koje je stekao, naviku. Takve 
čine onda nazivamo plodovima. Plodove dakle postižemo; samo njegujući kreposti i darove, a po 
njima i blaženstva, koja su predokus vječne sreće. 

Blaženstva 

Blaženstva su posljednja kruna Božjeg djelovanja u nama. Kao i plodovi, to su čini, ah 
toliko savršeni, da izgledaju više kao plod darova Duha Svetoga nego kreposti. To su plodovi Duha 
Svetoga ali toliko zreli, da nam daju već neki predokus nebeskog blaženstva. Odatle im i ime. Naš 
ih Spasitelj, u svojem govoru na gori, svodi na osam: siromaštvo duhom, blagost, ožalošćeni 
(raskajani), glad i žeđ pravde, milosrđe, čistoća srca, strpljivost u progonstvu. Ali možemo reći daje 
i taj broj samo simboličan i da nema ništa, što bi ga ograničavalo. 

Ta blaženstva nipošto ne označuju apsolutnu i savršenu sreću. To su prije sredstva da se 
postigne vječno blaženstvo i to vrlo djelotvorna sredstva. Jer kad čovjek radosno prihvaća, 
siromaštvo, blagost, čistoću, poniznost, kad znade, toliko nadvladati samoga sebe, da se moli za 
svoje neprijatelje i da ljubi križ, tada on savršeno nasljeduje našega Gospodina i velikim koracima 
napreduje na putovima savršenstva. 

Darovi, nas Duha Svetoga uvode na put sjedinjenja, kad znamo dopustiti da rastu u našoj 
duši. Koliko je neka duša više pročišćena toliko je djelovanje Duha Svetoga snažnije jer ne nailazi 
na otpore. 

Darovi Duha Svetoga nam omogućuju da se vježbamo u svim moralnim i bogoslovskim 
krepostima u savršenijem stupnju i tako nas sjedinjuju s Bogom i pomažu nam nasljedovati njegova 
božanska savršenstva. Oni daju našoj duši onu gipkost i onu poučljivost koja omogućuje Duhu 
Svetomu da obuhvati našu dušu i da u njoj slobodno djeluje 


390 



3.4. DUH SVETI I MARIJA 


Presveta Djevica Marija primila je Duha Svetoga jedinstvenom puninom na dan Duhova jer 
je njezino srce bilo najčišće, najplemenitije, koje je na neusporediv način najviše ljubilo Presveto 
Trojstvo. Branitelj je sišao nad dušu Blažene Djevice i preplavio je na nov način. To je »dragi 
Gost« u Marijinoj duši. Naš Gospodin je obećao onome tko ljubi Boga: »K njemu ćemo doći i kod 
njega se nastaniti.« (Usp. Otk 21,3.) Ovo obećanje se ostvaruje, prije svega, na našoj Gospi. Nju, 
»Božje remek-djelo«, Duh Sveti bijaše pomno pripravio da bude živo svetohranište Božjega Sina. 
Zato je anđeo pozdravlja: »Zdravo, milosti puna!« već u posjedu Duha Svetoga i puna milosti, 
primila je još jednu novu i jedinstvenu puninu: »Duh Sveti sići će na te i sila će te Svevišnjega 
osjeniti.« 

»Na uzvišeniji način otkupljena s obzirom na zasluge svojega Sina i s njime sjedinjena 
tijesnom i nerazrješivom vezom, obdarena je ovom najvišom zadaćom i dostojanstvom: da bude 
roditeljicom Sina Božjega te stoga predraga kći Očeva i svetište Duha Svetoga; po tom daru 
iznimne milosti ona nadaleko nadvisuje sve druge stvorove, i nebeske i zemaljske.« (LG 53) 

Za vrijeme svojega života naša Gospa je rasla u ljubavi prema Bogu Ocu, Bogu Sinu 
(svojemu Sinu Isusu), Bogu Duhu Svetomu. Ona je odgovarala na sve Braniteljeve poticaje i 
nadahnuća, i svaki put kad je bila poslušna ovim nadahnućima, primala je nove milosti. Ni u 
jednom času nije pružila niti najmanji otpor, nikada ništa nije Bogu odrekla; rasla je neprestano u 
nadnaravnim i ljudskim krjepostima koje su bile pod posebnim utjecajem milosti. 

»Svi koje vodi Duh Božji sinovi su Božji.« (Rim 8,14) Nijedno stvorenje se nije prepustilo 
vodstvu Duha Svetoga kao naša sveta Majka Marija: nijedno nije živjelo božansko sinovstvo kao 
Ona. 

Duh Sveti, koji je prebivao u Mariji od otajstva njezina Bezgrješnog Začeća, na dan Duhova 
došao je u njoj učvrstiti svoje prebivalište, na nov način. Sva obećanja koja je Isus ostvario po 
Branitelju u potpunosti se ispunjavaju u duši Blažene Djevice: »On će vam dozivati u pamet sve što 
vam ja rekoh.« (Dj 2,17) »Upućivat će vas u svu istinu.« (Dj 2,11) 

Blažena Djevica Marija je stvorenje koje je Bogu najdraže. Unatoč tolikim uvrjedama, Otac 
nas prima kao otac rasipnoga sina; ako nas, koji smo grješnici, ljubi beskrajnom ljubavi i ispunjava 
nas dobrima svaki put kada uzvratimo na njegove milosti, »ako tako postupa s onima koji su ga 
uvrijedili, što li sve onda ne će učiniti da počasti svoju Majku, bezgrješnu, Virgo fidelis, presvetu 
Djevicu, uvijek vjernu? Ako se ljubav Božja pokazuje tako velikom već ovdje, gdje je sposobnost 
ljudskog srca - često izdajničkog - tako mala, kakva li će onda ta ljubav biti u Marijinom srcu, 
stvorenju koje nikada nije postavilo ni najmanju zapjerku Božjoj volji? 

Sve što je napravljeno u Crkvi, od njezina rođenja do naših dana, djelo je Duha Svetoga: 
evangelizacija svijeta, obraćenja, jakost mučenika, svetost njezinih članova... »Ono što je duša u 
tijelu čovjeka - naučava sveti Augustin - to je Duh Sveti u Tijelu Isusa Krista koje je Crkva. Duh 
Sveti čini u Crkvi ono što duša čini u svim udovima jednoga tijela: daje mu život, razvija ga, 
njegovo je načelo jedinstva... Po Duhu živimo sam život Krista našega Gospodina u sjedinjenju sa 
svetom Marijom, sa svim anđelima i svecima u nebu, s dušama koje se pripravljaju u čistilištu i s 
onima koji još hodočaste na zemlji. 

Duh Sveti je posvetitelj naše duše. Sva dobra djela, nadahnuća i želje koje nas potiču da 
budemo bolji, potrebne pomoći da ih se provede u djelo... Sve je djelo Duha Svetoga. Ovaj 
božanski Učitelj otvara školu u nutrini duša koje od njega to traže i žarko žele da im bude Učitelj. 

Sv. Ćiril Jeruzalemski uči: »On blago i nježno pristupa pa ga ugodno i milo doživljujemo. A 
jaram je njegov vrlo lagan. Dolazak mu najavljuju sjajne zrake svjetla i znanja. Njegovo je srce 
milosrdno kao u pravoga zaštitnika jer dolazi da spasi, ozdravi, pouči, opomene, ojača, utješi i 
rasvijetli pamet, i to najprije onomu tko ga prima, a onda preko njega i drugima.« (Katehete 16,1) 

I na isti način kao onaj koji je bio u mraku kad izađe sunce, prima svjetlo i promatra posve 
jasno ono što prije nije vidio, tako i duša koja je postala dostojna Duha Svetoga i njegovih darova 
prosvjetljuje se i uzdiže iznad svoje naravne inteligencije, pa vidi ono što prije nije znala. 

Nakon Duhova Djevica je poput srca Crkve koja se rađa. Duh Sveti, koji ju je prije pripravio 
da bude Majka Božja, sada, za Duhove, pripravlja je da bude Majka Crkve i svakoga od nas. Duh 
Sveti ne prestaje djelovati na Crkvu, čineći da posvuda niču nove želje za svetosti, nova djeca, 
istodobno bolja djeca Božja, koja u Isusu Kristu imaju savršen Uzor, jer je »prvorođenac mnoge 
braće«. Naša Gospa, djelatno surađujući s Duhom Svetim u dušama, vrši svoje majčinstvo nad 
svojom djecom. Zato je nazvana Majkom Crkve, »što znači Majka cijelog naroda Božjeg, koliko 
vjernika i pastira koji je zovu Majkom punom ljubavi, i želimo - naviješta Pavao VI. - da odsada 
nadalje ovim prezahvalnim nazivom bude čašćena i zazivana od cijeloga kršćanskog naroda«. 
{Govor 2.9.1964.) 

Sv. Ljudevit Montfotski kao veliki učitelj marijanske duhovnosti katoličke Crkve teološki 
utemeljeno i tako poticajno govori o odnosu Marije i Duha Svetoga, počevši od toga da motri 
Mariji i Duh Sveti u otajstvu utjelovljenja a zatim i u rađanju vjernika na život u Kristu 

Montfort uči da je svaka od tri Božanske osobe u relaciji s Marijom prema vlastitim 
svojstvima, te trebamo reći da se Duh Sveti darovao Mariji kao beskrajna ljubav koja sjedinjuje Oca 
i Sina. Otac po Sinu šalje Duha Svetoga kako bi posvetio one koji su otvoreni Duhu i tako postali 
dionici trojstvenog života i bili preobraženi u novo stvorenje. Marija je preobražena i posvećena do 
te mjere daje to ljudskom duhu neshvatljivo. Motreći tu stvarnost, svetac dolazi do klicanja: 

„Marija je vjerna zaručnica Duha Svetoga i zapečaćeni studenac (usp. Pj 4, 12) kamo može 
ući samo on. Marija je svetište i počivalište Presvetoga Trojstvu gdje se Bog nalazi na divniji i 
božanstveniji način nego na ijednom mjestu svemira, ne izuzevši njegovo boravište nad kerubinima 
i serafinima; niti je dopušteno ikomu stvoru, ne znam koliko on bio čist, unići tamo bez velike 
povlastice“ (PP 5). 

„Sveci su izrekli čudesne stvari o ovom svetom Božjem gradu; nisu nikada bili rječitiji i 
zadovoljniji, kako sami priznaju, nego kad su govorili o Mariji. Još kliču da se ne može pogledom 
dohvatiti visina njezinih zasluga koje je ona uzdigla sve do božanskoga prijestolja; da se ne može 
izmjeriti širina njezine ljubavi koju je ona rasprostranila dalje od zemlje; da se ne može pojmiti 
veličina njezine moći, koju vrši i nad samim Bogom; i, napokon, da se ne može doseći dno dubine 
njezine poniznosti i svih njezinih krjeposti i zasluga, tom pravom bezdanu. O nedokučive visine! O 
neizrecive širine! O neizmjerne veličine! O nedosežna bezdana“ (PP 7). 

Kad govori o odnosu Duha Svetoga i Marije, Montfort ga raščlanjuje na tri razine: osobnu, 
funkcionalnu i tipološku. Osobni se odnosi na djelo Duha Svetoga koje je učinio u Mariji kao što se 
to vidljivo iz gore citiranih tekstova, a druga dva na djelovanje Duha Svetoga i Marijinu ulogu kod 
oblikovanja Isusova čovještva u otajstvu utjelovljenja te na oblikovanje Isusa u dušama vjernika 
gdje svetac vidi Mariju kao tip ili sliku Crkve. 

„Duh Sveti je neplodan u Bogu, to jest on ne proizvodi nijednu drugu božansku osobu, ali je 
postao plodan po Mariji, koju je uzeo za Zaručnicu. Po njoj, u njoj i od nje proizveo je svoje remek- 
djelo, Bogočovjeka, i proizvodi svaki dan i proizvodit će do konca svijeta predodređenike i udove 
otajstvenoga tijela te božanske Glave. Zato, što god više nalazi Mariju, svoju milu i nerazdruživu 
zaručnicu, u kojoj duši, to postaje djelotvorniji i moćniji da u toj duši proizvede Isusa Krista, a tu 
dušu u Isusu Kristu. To ne znači da Presveta Djevica daje plodnost Duhu Svetomu, kao da je on ne 
bi imao, jer kao Bog ima plodnost ili sposobnost proizvoditi, kao što je ima Otac i Sin, premda to 
svojstvo ne provodi u djelo, pošto ne proizvodi nijednu drugu božansku osobu. Nego hoćemo reći 
da Duh Sveti svoju plodnost ostvaruje preko Presvete Djevice, kojom se služi jer hoće, premda mu 
nije bezuvjetno potrebna, te proizvodi u njoj i po njoj Isusa Krista i njegove udove. O otajstva 
milosti, nepoznata i najučenijima i najduhovnijima među kršćanima“ (PP 20-21). 

Sv. Ljudevit je svjestan mogućeg krivog shvaćanja kad govori o neplodnosti Duha Svetoga 
u Bogu zato odmah teološki objašnjava svoju misao slijedeći klasični nauk o božanskim osobama 
Trojstva koje sve imaju istu božansku narav, dakle i plodnost, ali je različitost naglašena kad se radi 

o relacijama u Trojstvu i u tom kontekstu treba shvatiti govor sv. Ljudevita o neplodnosti Duha 
Svetoga. Prema klasičnom katoličkom nauku unutar presvetog Trojstva su relacije iz kojih proizlaze 
Božanske osobe, 244 a koje svetac ukratko sažimlje ovako: “Oče, ti vječno rađaš Sina koji je Bog kao 
i ti, vječan, istobitan s tobom, iste moći, iste dobrote, iste mudrosti s tobom. Oče i Sine, ljubeći se 
nadišete Duha Svetoga koji je Bog kao i vi“ (TK 41). 

Kako bi izrazio djelatno i učinkovito sjedinjenje, savez te poseban i povlašten odnos u 
ljubavi između Marije i Duha Svetoga svetac Mariju naziva „zaručnica Duha Svetoga“, „draga 
zaručnica“, „vjerna, nerazrješiva, plodna zaručnica“. Radi se o neizrecivom odnosu ljubavi i 
suradnje Marije i Duha Svetoga. 

Tako i sv. Ljudevit kad govori o Duhu Svetome redovito ga spominje u odnosu s druge dvije 
Božanske osobe, Ocem i Sinom te Marijom u kontekstu ostvarenja Božjeg plana spasenja u 
povijesti: utjelovljenje, otkupljenje, posvećenje. Svetac tvrdi: „Kako su se tri božanske osobe 
Presvetoga Trojstva vladale kod utjelovljenja i prvoga dolaska Isusa Krista, tako se vladaju uvijek, 
na nevidljiv način, u svetoj Crkvi, i tako će se vladati sve do konca vjekova, kod zadnjeg dolaska 
Isusa Krista (PP 22). Izjavljujem sa svecima: božanska je Marija zemaljski raj novoga Adama, gdje 
se on utjelovio po Duhu Svetom, da tu učini nečuvena čudesa (PP 6). Marija je proizvela s Duhom 
Svetim najveće djelo što gaje ikada bilo ili će ga biti: Bogočovjeka; i ona će, dosljedno, proizvesti 
najveće stvari i u zadnja vremena“ (PP 35). 

Marijina majčinska uloga u oblikovanju i posvećenju Crkve sukladno Božjem planu, traje do 
konca svijeta. Crkva uči: „I to Marijino materinstvo u ekonomiji milosti neprekidno traje, od časa 
pristanka, koji je vjerno dala kod navještenja i koji je nepokolebivo održala pod križem, sve do 
trajnog proslavljenja svih odabranih“ (GS 62). 

Polazeći od utjelovljenja koje je za sv. Ljudevita kao neko otajstvo, kodeks koji otkriva 
neopozivu datost sjedinjenja Marije i Duha Svetoga u povijesti spasenja te Marijinu prisutnost pod 
križem Isusovim, sv. Ljudevit promatra ulogu Marije i Duha Svetoga na djelu u Crkvi. Taj 
povlašteni i jedinstveni odnos između Marije i Duha Svetoga proizlazi iz suradnje na planu spasenja 
i posebnog osobnog sjedinjenja. Marija živi u ljubavi usko sjedinjena s Duhom Svetim i od njega 
preobražena. Radi se o jednom nerazrješivom i plodnom savezu, gdje Duh Sveti po Mariji djeluje i 
daruje svoje darove i milosti. O tom velikom otajstvu svetac piše: 

„Duše Sveti, spomeni se da proizvedeš i uobličiš sinove Božje sa svojom božanskom i 
vjernom zaručnicom Marijom. Ti si s njome i u njoj uobličio Glavu izabranih; ti moraš s njome i u 
njoj uobličiti i udove. Od tebe ne proizlazi nijedna božanska osoba u Bogu, ali zato ti sam 
uoblikuješ sve božanske osobe izvan Boga, i svi sveti koji su bili i koji će biti do kraja svijeta bit će 
djelo tvoje ljubavi koja se sjedinjuje s Marijom“ (GM 15). 

„Bog Duh Sveti udijelio je Mariji, svojoj vjernoj zaručnici, svoje neizrecive darove i nju je 
odabrao za djeliteljicu svega što ima. Zato ona dijeli sve njegove darove i milosti komu hoće, koliko 
hoće i kada hoće, i nijedan se nebeski dar ne daje ljudima ako ne prođe preko njezinih djevičanskih 
ruku. To je volja Boga koji je htio da sve imamo po Mariji; jer je tako trebalo da Svevišnji obogati, 
uzvisi i proslavi onu koja se osiromašila, ponizivala i skrivala svojom dubokom poniznošću do dna 
ništavila za svoga života. Eto, to su osjećaji Crkve i svetih Otaca“ (PP 25). 

U duhovnosti sv. Ljudevita, Marija nije samo uzor suradnje s Duhom Svetim. Ona je Majka 
vjernika kojoj se treba predati i posvetiti, kako bi i u njemu Duh Sveti učinio svoja velika djela. 
Posveta je najbolji način da otajstveni savez između Duha Svetoga i Marije donese plodove i u 
našem životu, jer: „Ako ovu pobožnost vjerno obavljamo, ona proizvodi u duši bezbroj učinaka. Ali 
glavni dar koji duše uživaju jest uspostava Marijina života u duši ovdje na zemlji, tako da ne živi 
više duša nego Marija u njoj: ili duša Marijina postaje njezina duša, da tako kažemo. Dakle, kada je 
po neizrecivoj, ali istinskoj milosti Marija kraljica u jednoj duši, kakve li sve divote u njoj ne 
izvodi! Budući da je umjetnica velikih čudesnih djela, posebno u nutrini, ona tu radi potajno, čak i 
bez znanja te duše, koja bi pokvarila ljepotu njezinih djela kada bi to saznala“ (MT 55). 


244 G. O’ Collins i E. Farrugia, Dizionario sintetico di teologia, Vatikan, 1995., vidi objašenje pojmova Teologia 
trinitaria, Relazione i Processioni. 

Dakle, u svakodnevnom nastojanju življenja vjere u Duhu Svetome i po Marijinom 
majčinskom djelovanju, imajući nju stalo pred očima kao uzor, postupeno dolazi do preobrazbe 
nutarnje stvarnosti naše duše i do oblikovanja Marijina lika u nama. Tako ovaj način življenja 
duhovnosti prihvaća i usvaja evanđeoski stav duhovnih siromaha i malenih kojima pripada 
kraljevstvo Božje. Stav koji je Marija jedinstveno, neponovljivo i nenadmašivo živjela može one 
koji joj se posvete slobodno voditi tim putem čineći ih dionicima svojih krjeposti. Tako se u duši 
stvara potrebno raspoloženje i stanje koje ne stavlja prepreke životvomom djelovanju Duha 
Svetoga. Sv. Ljudevit, koji je i sam to kušao u životu tako divno svjedoči: 

„Bog Duh Sveti hoće u njoj i po njoj oblikovati sebi odabranike, pa joj kaže: U mojim 
odabranicima puštaj korijenje (Sir 24,13). Puštaj, miljenice moja i zaručnice moja, korijenje svih 
svojih krjeposti u moje odabranike, da se množe sve to više. Toliko sam se u tebi nasladio kada si, 
živeći na zemlji, vršila najuzvišenije krjeposti da te još i sada želim naći na zemlji, a da ne moraš 
ostaviti nebo. Stoga se obnavljaj u mojim odabranicima, da u njima s uživanjem gledam korijenje 
tvoje nepobjedive vjere, tvoje duboke poniznosti, tvoga općeg mrtvljenja, tvoje uzvišene molitve, 
tvoje žarke ljubavi, tvoga stalnog ufanja i svih tvojih krjeposti. Ti si moja zaručnica uvijek jednako 
vjerna, jednako čista i jednako plodna, kao što si nekoć bila. 

Neka mi tvoja vjera daruje vjernike, tvoja čistoća neka mi daje djevice, tvoja plodnost neka 
mi daje izabranike koji su moji hramovi. Kad se Marija ukorijeni u kojoj duši, ona tu proizvodi 
čudesa milosti, kako to može samo ona, jer samo je ona plodna Djevica, koja niti je kada imala niti 
će ikada imati sebi slične u čistoći i plodnosti. Marija je proizvela s Duhom Svetim najveće djelo 
što ga je ikada bilo ili će ga biti: Bogočovjeka; i ona će, dosljedno, proizvesti najveće stvari i u 
zadnjim vremenima. Njoj je pridržana tvorba i odgoj velikih svetaca, koji će se pojaviti pri koncu 
svijeta, jer samo ova izvanredna i čudesna Djevica može u zajedništvu s Duhom Svetim proizvesti 
osobite i izvanredne stvari. 

Kada Duh Sveti, njezin zaručnik, nađe Mariju u kojoj duši, on tamo leti i ulazi u svoj svojoj 
punini, te se toj duši daje to obilatije što više mjesta ona dade njegovoj zaručnici. Jedan od 
najglavnijih razloga zašto Duh Sveti ne čini sada golema čudesa u dušama jest taj, što u njima ne 
nalazi dovoljno sjedinjenja sa svojom vjernom i nerazdruživom zaručnicom. Kažem: 
nerazdruživom zaručnicom, jer Duh Sveti, ta bitna ljubav Oca i Sina, otkada je zaručio Mariju da 
proizvede Isusa Krista, Glavu odabranika, i njega u odabranicima, otada se nije više rastavio od nje, 
jer mu je ona uvijek ostala vjerna i plodna“ (PP 34-36). 

Kao što se vidi iz tekstova sv. Ljudevita, uzajamno djelovanje Duha Svetoga i Marije se 
usklađuje u životu vjernika bez miješanja uloga. Marija nikada ne zauzima mjesto koje pripada 
Duhu Svetome. Duh Sveti je treća Božanska osoba, Gospodin i Životvorac, a Marija samo ponizna 
službenica Gospodnja. Marijina djelatna djevičanska prisutnost ni na koji način ništa bitno ne 
oduzima niti dodaje prvenstvu djelovanja Duha Svetoga u življenju vjere. Ona samo ponizno i 
djelatno s njim surađuje. 

Razmisli! Imam li svijest o prisutnosti Duha Svetoga na mom putu rasta u vjeri? Je li moje 
iskustvo Duha Svetoga popraćeno i spoznajom o važnosti Marijine prisutnosti u njemu? Molim li se 
Duhu Svetome i zazivam li njegovu vjernu zaručnicu? Razmišljam li o tome kako je Marija 
odgovarala na poticaje Duha Svetoga? 

3.5. O KARIZMAMA DUHA SVETOGA 

Klasični katolički nauk o duhovnom životu razlikuje govor o mističnim fenomenima i 
karizmama to jest milostima koje Bog dragovoljno daje bez zasluga duše. O vanrednim mističnim 
fenomenima govoriti ćemo u posebnom poglavlju a ovdje ćemo sada iznijeti samo nauk o 
karizmama. Novi zavjet govori i o izvanrednim darovima Duha Svetoga, karizmama. 

„Različiti su darovi a isti Duh i različite službe a isti Gospodin i različita djelovanja a isti 
Bog koji čini sve u svima. A svakome se daje očitovanje Duha Svetoga na korist“ (1 Korl2, 4-7) 

Izvanredni su zato što nisu nužno potrebni pojedincu za njegovo spasenje, dok su redoviti 
darovi potrebni i darovani svakom pojedincu koji u srcu nema zapreke za te darove. Izvanredni 
darovi Duha Svetoga su potrebni Crkvi za njezino djelovanje i radosno svjedočenje. Kod tih darova 
se na osobit način osjeća da Duh Sveti puše gdje on hoće, a ne gdje mi to želimo, kada on to hoće, a 
ne mi. U toj slobodi Crkva je uvijek računala s pojedincima i zajednicama koje su bile otvorene 
takvim karizmama i time osvježivale život kršćana novim izazovima. Poznati su karizmatski likovi i 
njihova djela u povijesti Crkve, kao npr. sveti Augustin, Benedikt, Franjo Asiški, Dominik, 
Katarina Sijenska, Filip Neri, Don Bosko, Mala Terezija, Majka Terezija i mnogi drugi. Oni su 
pokrenuli vjernike svoga vremena i s njima su mnogi našli put do oduševljenog kršćanstva. 

Dragovoljno darovane milosti, karizme što ih Bog daje bez zasluga duša daje za korist 

drugih. 

To su dakle: dragovoljni darovi, izvanredni i prolazni, koje Bog daje izravno za dobro 
drugih, i koji mogu neizravno poslužiti i za osobno posvećenje. Svezi ih Pavao spominje pod 
imenom darovi. U poslanici Korinćanima ih nabraja devet, (usp 1 Kor 12, 1-12) a sve dolaze od 
istoga Duha: 

1) Riječ mudrosti, koja nam pomaže, da izvodimo vjerske istine promatrane kao načela i da 
izvodimo zaključke, koji pomažu bolje shvatiti vjerske istine. 

2) Riječ znanja, koja nam pomaže, da se okoristimo ljudskim znanjem za tumačenje vjerskih 

istina. 

3) Dar vjere, ne sama krepost, nego jedna posebna sigurnost koja je u stanju, da izvodi 
čudesa. 

4) Dar odzdravljivanja koja nije ništa drugo, nego moć ozdravljanja bolesnika. 

5) Moć izvoditi čudesa i to za potvrđivanje božanske objave 

6) Dar proroštva ili dar poučavanja, u ime Božje i po potrebi dokazati i potvrditi svoje učenje 
proročanstvima. 

7) Razlikovanje duhova ili uliveni dar čitati tajne srdaca i razlikovati dobrog duha od zloga. 

8) Dar jezika, koji je kod sv. Pavla dar molitve na stranom jeziku s nekim osjećajem 
ushićenja; prema bogoslovima to je i dar govoriti više jezika. 

9) Dar tumačenja ili sposobnost tumačiti strane riječi, koje su u pitanju (254). 

Prema vrlo opravdanoj opasci sv. Pavla i sv. Tome sva su ovi darovi daleko manje važni od 
ljubavi i posvećujuće milosti! Zanimljivo kako sv. Toma Akvniski sažima nauk o karizmama 
ukazujući tako koliko su one potrebne za naviještanje vjere. Sveca kaže da su karizme potrebne 
onome tko naviješta da mu dadnu potpunu spoznaju božanskih stvari, da čudesima potvrđuje ono 
što propovijeda te da Riječ Božju naviješta s više uspjeha. (Sm.th I, II, q.3.4) 

I danas ima pojedinaca i grupa, pokreta u Crkvi, koji nošeni svjetlom i silom Duha Svetoga 
svjedoče o snazi Božje ljubavi. Mnogi otkriju na taj način dar molitve, čak i molitve u jezicima, tj. 
neizrecivog tepanja povezanog s darom Duha posinovljenja kojim tepamo Bogu Ocu riječju Abba. 
Pojavljuju se vjernici koji osjećaju unutarnji govor i imaju potrebu izreći za dobro drugih proročku 
riječ koja odzvanja najprije u njihovim dubinama. Događaju se čudesa po molitvi pojedinaca i 
skupina, pa i čudesna ozdravljenja. Takve je darove teško stručno i znanstveno provjeravati, ali 
Crkva nije nikad bila lišena tih darova, a mnogim zajednicama to su izvor dubljeg duhovnog života 
i blagoslova. 

Na drugom vatikanskom koncilu Crkva uči kako su karizme kao posebne Božje milosti 
korisne za Crkvu i kaki ih treba primati s utjehom i zahvalnosti, (usp. LG 12). Bog daje karizme u 
Crkvi i za Crkvu za služenje a treba ih provoditi u djelo u ljubavi i sladu s pastirima Crkve bez 
prenaglašavanja bilo kakvih izvanjskih dimenzija.” 

Razmisli! Jesam li svjestan da su ljubav i milost u kršćanskome životu važniji više od svih 
darova? Prepoznajem li darove i talente koje mi je Bog udijelio? Što mislim o karizmama? 


R. Cantalamessa, La sobria ebreza delto Spirito, RnS, Rim 1980, str 65-79. 

ČETVRTI DIO: 

DJELATNA VJERA I APOSTOLAT 

U mjeri u kojoj je duhovni život autentičan i događa se duhovni rast, napori zaduženja, 
svakodnevni rad i apostolat, duša sve više i više doživljava da joj to nije zaprekom za ljudsko i 
duhovno sazrijevanje, nego upravo suprotno, postaje sredstvo vlastitoga posvećenja i služenja, a sve 
to snagom Isusove otkupiteljske ljubavi koja je sve ljudsko, pa i rad, posvetila. Naravno da uza sav 
osjećaj neprikladnosti i nedoraslosti uz samosvladavanje iz ljubavi to ne dokida napor, ali 
nezaustavno vodi prema savršenstvu. A cilj je svakoga zaduženja i rada s ljudima apostolatski, 
voditi duše k Bogu. Blaženica Marija Terezija od sv. Josipa uči: 

„Neka dragi Bog dadne milost, Vama i vašim nasljednicama, da vas vaša služba ne 
sprječava u duhovnom napretku. Ta Vam se služba nije povjerila zato što bi vas se smatralo 
izvanredno dobrima, sposobnima, savršenima, nego samo često prisiljeno, jer nemamo sposobnih 
osoba, a mislimo da će si ta sestra moći steći autoritet, premda joj manjkaju druge sposobnosti. No 
ako takve sestre, kao poglavarice revno sudjeluju s dobivenim milostima, mnogo će napredovati u 
savršenosti i njihova će služba biti plodonosna.“ 246 

„U Bogu, s Bogom i za Boga radimo na spasenju duša - ne dvorimo samo stare ljude i 
siromašnu djecu tj. hranimo i oblačimo, nego to činimo na najsavršeniji način da pridobijemo 
njihove duše za Boga ili da ih ukrasimo i posvetimo. Od jutra do večeri obavljamo naš posao u 
stalnom sjedinjenju s Bogom, jer jedna istinski radina duša sjedinjena s Bogom je kontemplativna 
duša.“ 247 

Osoba koja u ovomu evanđeoskom duhu ne prihvaća zaduženja i njegove napore redovito će 
imati problema na bilo kojem mjestu, pa i onom za koje misli da je za nju idealno. Spremnost i 
sposobnost prihvaćanja zaduženja i odgovorno izvršavanje pred Bogom, vlastitom savješću i 
zajednicom znak je ljudske i kršćanske zrelosti i vodi prema daljnjem rastu. Vrijedi i suprotno. 
Upravo na to Blaženica ukazuje: „Tko nije zadovoljan onime što mu se nalaže, taj je nesposoban i 
za druge poslove.“ 248 

Vjernik treba služiti Bogu, ljubiti Boga ali i vrši apostolat. Neki događaji potaknut će čine 
zahvalnosti, dok će neki pobuditi svijest o Božjemu sinovstvu. Određene situacije utjecat će na 
razvoj krjeposti jakosti, dok će druge pojačati povjerenje u Boga... Budući da su sve krjeposti 
isprepletene, kada raste jedna od njih, to znači napredak i u svima ostalima. A ljubav je ta što 
ujedinjuje sve krjeposti koje čovjeka čine savršenim. 

U traganju za svetošću i vršenju apostolata ne smijemo čekati da se pojave idealne situacije, 
najpovoljnije prilike. Kada kršćanin s ljubavlju obavlja i najbeznačajniji svakodnevni posao, u tomu 
će se poslu odraziti slika Božja. Naprotiv, s trijeznošću i ozbiljnošću treba se okrenite 
najkonkretnijoj i najneposrednijoj stvarnosti, jer se upravo u njoj nalazi Gospodin. 

Pasivno iščekivati idealne situacije i najpovoljnije okolnosti za postizanje svetosti ustvari bi 
značilo pustiti da život prolazi pokraj nas, beznačajan i prazan. Upotrebljavam li svakodnevna 
događanja kako bih se vježbao u ljudskim krjepostima i, s Božjom milosti, u onim nadnaravnim? 
Nastojim li doista ljubiti više Boga, bolje obavljajući uobičajene poslove, s ispravnijom nakanom? 

U dijelu poglavlju govorit ćemo o raznim načinima kako svi vjernici mogu sudjelovati u 
apostolskom poslanju Crkve. 


~ 46 Probudimo se u Bogu! Izbor iz pisama, str. 281. 
~ 47 Isto, str. 164. 

248 Mali vodič k savršenosti, str. 28. 

4.1. Autentičan kršćanski duhovni život i obavljanje staleških dužnosti te osobno 
svjedočanstvo i izravni naviještaj vjere kao preduvjet i ostvarenje apostolata svakog vjernika 


Svetačka tradicija naglašava da vjernik treba savjesno vrši svoje svakodnevne staleške 
dužnosti koje su različite od zvanja do zvanja, jer svatko od njih ima posebnu svrhu i zadatke. 
Vjernik upravo zato što je vjernik, treba marljivo, vjerno i točno vršiti svoje dužnosti i to je jedan od 
velikih znakova osobnog ljudskog i vjerničkog sazrijevanja i duhovnog rasta. Volju Božju koja nam 
se sigurno očituje u kršćanskim krjepostima, treba tražiti i vršiti u savjesnosti i radišnosti 
svakodnevnog života. 

Uređenost vlastitog života mora postojati najprije u mislima, željama, planovima, kao i u 
njihovu ostvarenju, u načinu rada, vladanju, odijevanju, ishrani, ljudski zdravom ritmu dnevnoga 
života. Put čišćenja i rasta u vjeri je uvijek istovremeno i put oplemenjenja ljudske dimenzije 
vjernika. Tko iz ljubavi prema Bogu uz molitvu točno, uredno, radino i savjesno vrši svoje staleške 
dužnosti, čestit je čovjek i nalazi se na najboljem putu čišćenja vlastite duše i duhovnog 

• 249 

sazrijevanja. 

Sv. Franjo Saleški tako poticajno piše: „Stvarajući Bog svijet, zapovjedi biljkama, da svaka 
rada plod »po svojoj vrsti«. Tako zapovijeda i kršćanima, koji su žive biljke njegove Crkve, da 
rađaju plodove pobožnosti, svaki prema svome staležu i zvanju. Raznolično moraju vršiti pobožnost 
plemić, obrtnik, sluga, knez, udovica, djevojka, žena, a osim toga treba pobožnost prilagoditi snazi, 
prilikama i dužnostima svakoga pojedinca. Molim te, Filotea, bi li bilo umjesno, da biskup htjedne 
živjeti u samoći poput kartuzijanca? Bi li bilo dobro, da muž i žena ne mare za imetak kao ni 
kapucini, da obrtnik boravi po cijeli dan u crkvi kao i redovnik, a redovnik da se izlaže svakakvim 
neprilikama u službi bližnjega poput biskupa? 

Ne bi li ta pobožnost bila smiješna, neuredna i nesnosna? Ipak se ta pogreška često dešava, a 
svijet ne razlikuje ili ne će da razlikuje pobožnost od nerazboritosti onih, što drže, da su pobožni, pa 
mrmlja protiv pobožnost, koja se protivi tim neurednostima. Ne, Filotea, pobožnost ne kvari ništa, 
već sve usavršuje; a smeta li komu pobožnost, da ne vrši svoje dužnosti, njegova je kriva pobožnost 
sigurno kriva. 

Pčela, kaže Aristotel, vadi med iz cvijeća, a da ga ne ozlijedi, ostavlja ga cijelo i svježe, kao 
što ga je i našla. No prava pobožnost čini još bolje. Ne škodi nikakvu znanju ni poslu, nego ih još 
resi i poljepšava. Ako se dragulji bace u med, postanu još sjajniji, već prema svojim urezima. Tako 
će i svaki vjernik biti ugodniji, ako spoji pobožnost sa svojim zvanjem. Njom se ublažuju obiteljske 
brige, ljubav muža i žene postaje iskrenijom, vladaru se vjernije služi, a svaki je posao draži i miliji. 
Zabluda je, pače i krivovjerje, kad žele potjerati pobožni život iz vojarna, iz obrtničkih kuća, iz 
kneževskih dvorova, iz obitelji. 

Dakako, Filotea, čisto kontemplativna pobožnost, samostanska i redovnička, ne da se vršiti u 
tim staležima. No osim tih triju pobožnosti ima i drugih, koje mogu usavršiti ljude u svjetovnim 
staležima. Evo primjera, u starom zavjetu motri Abrahama, Izaka i Jakova, Davida, Joba, Tobije, 
Sare, Rebeke i Judite. U novom zavjetu sv. Josip, Lidija i sv. Krispin bijahu posve pobožni u svojim 
radionicama, sv. Ana, sv. Marta, sv. Monika, Akvila, Priscila u svome gospodarstvu, Komelij, sv. 
Sebastijan, sv. Mavro u vojsci, Konstantin, Jelena, sv. Luj, bi. Amadej, sv. Eduard na svojem 
prijestolju. Desilo se pače, da su mnogi izgubili savršenost u samoći, koja je ipak tako prikladna za 
savršenost, a da su je sačuvah u svjetovnoj buci, koja tako malo prija savršenosti. Lot, kaže sv. 
Grgur, bijaše tako čist u gradu Sodomi, a okalja se u samoći. Bilo gdje da jesmo, možemo i moramo 
čeznuti za savršenim životom“. (Filoteja I, 3) 

Vršenje Božje volje u svakodnevnim dužnostima - najčešće malim - najsigurniji je vodič 
kršćaninu koji traga za svetošću usred svjetovnih stvarnosti. Ove se dužnosti mogu ostvariti na 
različite načine: rezigniranošću onoga kome ne preostaje ništa drugo nego ih izvršiti; prihvaćanjem, 
što uključuje dublje i promišljenije prianjanje; dragovoljno, želeći isto što Bog želi jer, čak i ako to 


249 J. Beyer, Apostolato e discemimento, u Vita consacrata 6, 1976, str. 566 - 577. 

na prvi pogled ne možemo vidjeti, kršćanin zna daje Bog naš Otac i da on želi najbolje svojoj djeci; 
ili, još bolje, u potpunosti se prepustiti zagrljaju Božje volje, prihvaćajući je bez ograničenja. Ovo 
posljednje je uistinu to što Gospodin od nas traži: da ga ljubimo bezuvjetno, u uobičajenim 
svakodnevnim prilikama kao i u, ako on to dopusti, puno težim i izuzetnim okolnostima. 

A vršenje staleških dužnosti je istovremeno za većinu kršćana i apostolat. Često je to 
prigoda ne samo za svjedočenje nego i za izravni naviještaj kršćanske vjere. Apostolat se javlja kao 
plod i cilj dinamike osobnog i crkvenog duhovnog rasta, a u njegovim temeljima je Isusovo 
poslanje: „Idite po svem svijetu i propovijedajte Evanđelje svakom stvorenju“ (usp. Mk 16, 15). Uz 
moralni i teologalni, apostolat je bitni element osobnog sazrijevanja u vjeri. To znači da uz čišćenje 
duše od grijeha i usvajanje evanđeoskih vrijednosti, uz produbljenje našeg odnosa s Bogom po 
vjeri, ufanju u ljubavi te svjedočanstvo kršćanskog života, briga i zauzetost za naviještanje 
Evanđelja i rad na širenju kraljevstva Božjega, nužno prati autentično duhovno sazrijevanje, koje se 
kod nekih može očitovati samo u molitvi apostolatski usmjerenoj, a kod drugih i u pastoralnoj 
aktivnosti. 

Apostoltaska dimenzija rasta duhovnog života oslobađa vjernika od zatvaranja duhovnog 
puta u sferu privatnosti i intimnosti koje se kao napast mogu lako pojaviti na osobnom putu 
življenja vjere. Apostolat zajedno s molitvom proizlazi iz autentičnog odnosa s Kristom i 
predstavlja duhovno obogaćenje, ne kao produžetak molitve, ni darivanje od svog puta rasta u 
svetosti, nego izvor duhovnog života koji može dublje potaći i molitvu. Apostolat je plod rasta i 
sazrijevanja autentične kršćanske ljubavi prema Bogu i čovjeku koja potiče vjernika da uviđa 
potrebe bližnjega i nuka da apostolatski svjedoči Božju ljubav. Vrijedi i obrnuto. Nedostatak 
apostolatkse dimenzije prema svetačkoj tradiciji znak je neautentičnog osobnog puta rasta u vjeri. U 
biti kad vjernik upozna i uzljubi Isusa Krista onda želi da i drugi ljudi do toga dođu, a na poseban 
načinje to poticajno kad se gleda u perspektivi vječnosti. 

Sv. Ljudevit Montforski duboko dirnut tim otajstvima piše: „Zar ću posvuda gledati kako 
duša moga dragoga brata propada zbog grijeha, a da moje srce time nije dimuto? Što? Zar ću gledati 
kako je krv Boga koji ljubi ovu dušu beskorisno prolivena, a njena vrijednost zauvijek izgubljena? 
Radije bih bio proklet. Ah, Gospodine, svi te vrijeđaju u čovjeku koji je tvoja slika, bez riječi bi 
trebao to trpjeti? Tvoji neprijatelji grabe tvoju slavu, a zar da ja budem na njihovoj strani? Uistinu 
radije smrt! S tobom Gospodine, ja ću pobijediti. O veliki Bože, daj mi svoje oružje kako bih 
pobijedio svijet i njegove čari i ono što se protivi tvojim zakonima. Kako bih obraćao duše, ulij, ulij 
u moju dušu svetost, u moj duh istinu, a u moje srce tvoj čisti plamen“ (P 22, 2-8). 

Temelj i uzor svakog poslanja i apostolata u Crkvi je sam Isus Krist poslan od Oca da 
posvjedoči Božju ljubav i spasi svijet. Montfort piše: 

„Isus Krist, Vječna Riječ, Vječna Mudrost, velikom odlukom Presvetoga Trojstva odlučila 
je postati čovjekom da spasi izgubljenoga čovjeka. Ako tu Mudrost promatramo u njezinu izvoru, 
vidimo da je sama dobrota i milina. Ona je dar ljubavi vječnoga Oca i kao učinak ljubavi Duha 
Svetoga. Ona je dana po ljubavi i oblikovana po ljubavi. „Bog je tako ljubio svijet daje dao svoga 
jedinorođenoga Sina” (Iv 3, 16.). Mudrost je, dakle, sva ljubav, ona je ljubav Oca i Duha Svetoga“ 
(LJVM 104, 118). 

Apostolatsko poslanje Crkve, dakle, ima svoj temelj u Kristovom poslanju od Oca koje je on 
ispunio svojim pashalnim otajstvom te u Kristovom poslanju apostola da naviještaju Evanđelje 
svemu stvorenju (usp. Mk 16, 15-18). Kao što je Isus bio poslan od Oca, tako on šalje apostole da 
naviještaj Božjeg kraljevstva donesu svim narodima. 

Tako da za one koji žive posvetu sv. Ljudevit može istovremeno reći: „Oni su vazda u kući 
sa svojom majkom, tj. oni ljube samoću, provode unutarnji život, nastoje oko molitve, i to sve po 
primjeru svoje majke, Presvete Djevice, i u njezinu društvu, kojoj je sav sjaj u unutarnjosti i koja je 


Za apostolatksu duhovnost vidi G. Messa, Spiritualita apostolica, Alma, Rim 1963. 

preko svega svoga života toliko ljubila samoću i molitvu. Istina, oni se katkada pokazuju i vani u 
svijetu, ali samo iz posluha volji Božjoj i svoje drage majke i da izvrše svoje staleške dužnosti. Ma 
ne znam kolikim se prividnim sjajem sjalo što vani rade, ipak još mnogo više cijene što čine u 
samima sebi, u svojoj unutarnjosti, u društvu Presvete Djevice, jer tu se bave velikim poslom svoje 
savršenosti, prema kojemu su svi drugi poslovi dječja igra“ (PP 196). 

Dakle svaki kršćanska duhovnost je istovremeno apostolatsko-misonarska i molitveno - 
mudrosna i nijedna od te dvije dimenzije se ne može dokinuti bez udaljavanja od svetačkog nauka. I 
jedna i druga vjernika vode putem duhovnoga rasta i sazrijevanja. To sprječava shvaćanje 
pastoralne djelatnosti kao čisto ljudski aktivizam, ali i življenje vjere kao zatvaranje u privatnost 
duhovne intime i bilo kakovog duhovnog usavršavanja koje bi bilo samo sebi cilj. Briga oko 
nutarnjeg života je sigurno bitna karakteristika prave duhovnosti, ali ako je ona usvojena na 
autentičan način kako to sveci naučava, ne može ni na koji način zatvarati vjernika u sferu 
intimizma, duhovnog elitizma i individualizma. 

Eklezijalna i apostolatska dimenzija vjere i otvorenosti potrebama Crkve i svijeta 
naviještanjem Evanđelja je više nego očigledna jer se radi o duhovnosti čije su bitne dimenzije 
nutarnjeg života i apostolata nerazdvojne. 

Uz sve ono što smo rekli o vršenju staleških dužnosti shvaćenih kao apostolat praktično 
treba biti jasno da kod nekih vjernika, osobito laika, zbog životnih prilika i poziva, apostolatska 
dimenzija življenja vjere nije naglašena. Ali ako vjernik uistinu sazrijeva u življenju vjere, ona se 
očituje u osobnoj molitvi koja postaje apostolaska. U svakom slučaju, življena vjera, pa čak ako 
toga vjernik i nije svjestan, usmjerena je na dobro bližnjega kao što to govori svetac na početku 
ovog poglavlja, i koliko se više raste u duhu, ta apostolatska dimenzija sve više prožima svijest 
vjernika. 

Isto tako treba naglasiti da mnogi imaju iskustvo da apostolsko poslanje ponekad je sjetva, 
bez vidljivih plodova, drugi put je žetva, možda onoga što su drugi posijali svojom riječju, svojom 
molitvom ih skrivenom patnjom iz bolesničkoga kreveta ili šutljivim radom. 

Ako plodovi kasne ili nas koči napast prosuđivanja vrijednosti naših napora iz neposrednih 
ishoda, ne treba zaboraviti da možda ne ćemo ni vidjeti zrelo klasje; drugi će ga pobrati. Gospodin 
od nas traži da s povjerenjem sijemo bez predaha. Tako će se izbjeći obeshrabrenje, koje je često 
znak nedostatka ispravne nakane, znak da ne radimo za Gospodina, nego da istaknemo svoje »ja«. 

U svim razdobljima povijesti pa, i u našemu, obitelj ima izuzetnu ulogu u apostolatu i u 
očuvanju vjere. »Na posebna način žena i majka je pozvana da u obitelj, u građansko društvo i u 
Crkvu unosi nešto osobito, nešto što je njoj vlastito i što samo ona može dati: svoju osjetljivu 
nježnost, neumornu velikodušnost, ljubav za konkretne stvari, oštroumnu dosjetljivost, intuiciju, 
iskrenu i jednostavnu pobožnost, upornost...«” 

Isus i Crkva očekuju od života u obitelji trud i svjedočanstvo u korist svega onoga što čini 
pravo ljudsko dostojanstvo, njegovu istinsku sreću i autentičan kršćanski život. Kada se život u 
obitelji dobro odvija, učinkovito se ostvaruju i svojstva koje je Bog dodijelio mužu, ženi i djeci 
njihov život i rad bit će stvarno na ljudsku i vjersku izgradnju, plodni i puni smisla. 

Razni načini apostolata a neke od njih možemo nazvati klasičnima u katoličkoj duhovnosti. 
Briga za spas bližnjega koja obvezuje sve kršćane, iskazuje se pozitivno: u molitvi, u pomirbenoj 
zadovoljštini, u dobru primjeru, u djelovanju na bližnjega poukom, ohrabrenjem i ukorom. 
Negativno se pokazuje u izbjegavanju onoga što bi moglo škoditi spasenju bližnjega (sablazan, 
sudjelovanje u tuđem grijehu). 

a) Apostolat molitve. Molitva kršćanina mora biti apostolska, tj. izraz skrbne ljubavi za 
spasenje bližnjega. Mora biti molitva upravo u Kristovu duhu, koji je »u vrijeme svog zemaljskog 
života molitve s jakim vapajima i suzama« (Heb 5, 7) prikazivao za nas i koji u nebu i na oltaru 
neprekidno nastupa kao posrednik između nas i Oca. 


251 G. Brasca, Preghiera e impegno temporale u Vita consacrata 5, 1979, str. 454 -462. 

Molitve apostola sasvim su nošene ovom ljubavi za spas ljudi. I takva mora biti molitva 
sviju nas: »Osobito opominjem da se upravljaju molitve, prošnje i zahvaljivanja za sve ljude... To je 
dobro pred Bogom, našim Spasiteljem, koji hoće da se svi ljudi spase i dođu do spoznaje istine« (1 
Tim 2, 1-4). 

Normalno je, doduše, da osobito revno molimo za spasenje svojih najbližih, kao sv. Monika 
za obraćenje svog sina Augustina. Ali katolička je molitva, po uzorima liturgijskih molitava, uvijek 
i misionarska molitva, u najopćenitijem smislu: »za svetu Crkvu na svem svijetu«, za svetog Oca, 
za sve biskupe, za povratak svih kršćana u jedinstvo, za obraćenje pogana. »Isprosna je molitva 
bitno povezana s apostolatom, vuče iz njega svoj korijen i nalazi u njem stalan poticaj. Molitva 
pripravlja apostolat, prati ga i sama je oblik apostolata« . 

Ne kao da Kristova molitva ne bi bila dovoljna za sve ljude, ali tako sada traži spasenjska 
ekonomija Božjeg kraljevstva, da naša molitva, po Kristovoj molitvi, postane plodonosna za 
postignuće posebnih milosti za naše bližnje. Tako vjerujemo daje molitva Marije, kraljice apostola, 
i u vrijeme zemaljskog života i u nebeskoj slavi, puna ljubavi prema nama. Njezina je molitva 
uključena u Kristovu molitvu za nas. 

b) Apostolat zadovoljštine. Ne samo molitva, nego i mrtvenje i podnošenje tegoba i trpljenja 
ovoga vremena moraju se navrnuti u otkupiteljsku molitvu i otkupiteljsko trpljenje Spasitelja. »Svi 
moraju biti svjesni da se javnim kultom i molitvom, pokorom i dragovoljnim prihvaćanjem napora i 
nevolja životnih - čime se suobličujemo s Kristovim trpljenjem (usp. 2 Kor 4 10; Kol 1, 24) - 
povezuju sa svim ljudima i mogu doprinositi za spasenje čitavog svijeta« . Sudioništvo iz ljubavi u 
Kristovu otkupiteljskom trpljenju, osobito u dobrom suslavljenju Kristove žrtve, neće samo 
probuditi obamrli duh pokore, nego ujedno i svijest da se u mističnom Kristovu tijelu mora 
prihvatiti i podnositi svako trpljenje iz ljubavi prema bližnjemu, i prema najjadnijem grešniku. 
Liturgijska obnova i ponovno naglašena svijest spasenjske solidarnosti i suodgovornosti za 
bližnjega ne bi bili autentični i duboki ako s njima ne bi zatitrala i ideja pomirbe; jer red mističnog 
Kristova tijela jest spasenjski red uzajamnog pomirbenog zadovoljavanja: Glave za udove i udova 
u Glavi uzajamno. 

Ova se potreba osobito snažno izrazila u kultu Srca Isusova i Srca Marijina, koji su bitno 
povezani. Pobožnik presvetog Srca Isusova stoji pod Kristovim križem s Marijom, Majkom bola94, 
i gleda s bolom ne samo probodeno Srce Isusovo, nego s ljubavlju i kršćanskom sućuti gle^da one 
radi kojih je Spasitelj trpio i koje je povjerio Majci bola a u sniženom tonu, i nama. 

Pavao nam ove osjećaje raspoloživosti za pomirbu i žrtvu prikazuje s osobitim žarom: 
»Radujem se u svojim stradanjima za vas i dopunjujem ono što još valja podnijeti Kristovih muka 
za njegovo tijelo, Crkvu« (Kol 1, 24). »Stoga podnosim sve radi izabranih da i oni postignu spas« (2 
Tim 2, 10; usp. 1 Kor 4, 9 si.). Dirljivo izražava ovu vjeru u spasenjsku solidarnost. Ovaj pomirbeni 
duh tiče se svih kršćana. Ali povrh općenite mjere za pomirbenu raspoloživost kroz svagdašnje 
tegobe, ima još osobito uzvišeni poziv da se bude »victima Christi«, tj. žrtva pomimica za spasenie 
grešnka, tako da revnost za duše i raspoloživost za trpljenje postane osnovni motiv cijelog života. 

c) Apostolat dobrog primjera 

Dok se molitva i pokora obraćaju izravno Bogu i jedino zbog spasenjske solidarnosti cijelog 
mističnog tijela Kristova djeluju preko Boga na bližnjega, dotle se dobar primjer, ohrabrenje i ukor 
obraćaju izravno na bližnjega, djelujući na njegovoj psihičkoj razini. Najdjelotvorniji i najtraženiji 
način djelovanja na bližnjega, i preduvjet za ostale oblike apostolata, jest dobar primjer, moć uzor 
ličnosti. 

U obavljanju staleških dužnosti, što je prvi i najvažniji apostolat svakog vjernika iznad 
svega veliku važnost ima svjedočanstvo vjere kao vrijednost koja je preduvjet uspješnog apostolata, 
poštovanje bližnjega je važna ljudska i duhovna dimenzija na tom putu rasta i sazrijevanja. 
Kršćanin je iznad svega svjedok za Isusa Krista, svjedok svoje vjere i nastoji to prenijeti u svoj 
svakodnevni život i ponašanje. 

Kada se govori o poštovanju prema drugima, važno je, prije svega, razlikovati poštovanje 
koje smo dužni pokazivati prema svakomu ljudskom biću kao Božjemu djetetu od poštovanja koje 
dugujemo svakomu pojedincu zbog njegova konkretnoga položaja ili situacije. Prva od te dvije 

vrste poštovanja podrazumijeva općenit stav razumijevanja i prihvaćanja dok nas druga usmjerava 
prema određenim namjerama u skladu s elementima koje nalazimo u svakomu pojedinom ljudskom 
odnosu. 

Dakle, mi ne samo da se moramo suzdržavati od nekih postupaka, nego moramo aktivno 
djelovati, činiti dobro, svjedočiti životom koji je u skladu sa vlastitim uvjerenjima i naviještati istinu 
evanđelja. Ali da se to djelovanje ne bi izrodilo u nepoštivanje, ono se mora čvrsto temeljiti na 
istini. Konkretnije rečeno, drugi imaju pravo znati što objektivnije informacije. Iskrenost je, dakle, 
osnovni sastavni dio poštovanja prema drugima, a iskrenošću moraju upravljati ljubav prema 
bližnjemu i razboritost, to znači da ima trenutaka kada je šutnja znak većega poštovanja i ljubavi. 
Kriterij koji će se koristiti mora biti u skladu sa stupnjem poboljšanja kojemu se teži. 

Kršćanin se ne može zatvoriti u sebe, ne zanimati se i stajati po strani onoga što se događa 
oko njega. Dobar dio našega života sastoji se od kratkotrajnih susreta s osobama koje vidimo u 
dizalu, u redu za autobus, u čekaonici kod liječnika, u vrevi gradskoga prometa ili u jedinoj ljekarni 
maloga mjesta gdje živimo... Makar to bili izdvojeni, ponekad i vrlo kratki trenutci, ipak ih je puno 
u jednome danu, a nebrojeno puno tijekom života. Kršćaninu su oni važni jer su to prigode koje 
nam Bog pruža da molimo za ove osobe i iskažemo im konkretno uvažavanje, kao što priliči djeci 
istoga Oca. Obično to činimo po gestama poštovanja i pristojnosti koje lako postaju prenositeljima 
nadnaravne krjeposti milosrdne ljubavi. Sve su te osobe međusobno različite, ali sve one očekuju 
nešto od kršćanina: ono što bi sam Krist na našemu mjestu učinio. 

U odnosu smo s najrazličitijim osobama u vlastitoj obitelji, na poslu, u susjedstvu, s dosta 
različitim naravima, ljudskim i kulturnim odgojem i obrazovanjem i načinom života. Važno je da se 
učimo suživotu sa svima. Sveti Toma naglašava važnost posebne krjeposti koja u sebi sadrži mnoge 
druge i koja uređuje »odnose ljudi s drugima, kako u djelima, tako i u riječima«. To je krjepost 
ljubaznosti koja nas usmjerava i potiče da život onih koje svakodnevno susrećemo činimo 
ugodnijim. 

Ta krjepost, koja mora oblikovati ustroj suživota, možda ne izaziva veliko divljenje; ipak, 
ako je nema, njezina se odsutnost strahovito osjeća, međuljudski se odnosi zaoštravaju i nerijetko 
nedostaje milosrdne ljubavi; ponekad odnos postaje težak, upravo nemoguć. Ljubaznost i slične 
krjeposti čine svakodnevni život ugodnim: u obitelji, na mjestu gdje radim, u prometu, u odnosima 
sa susjedima... Njima se, po svojoj naravi, suprotstavljaju sebičnost, nestrpljiva i neodmjerena 
gesta, neraspoloženje, nedostatan odgoj, nered, život koji ne vodi računa o ukusima, brigama i 
zanimanjima drugih ljudi. Kao što je napisao sveti Franjo Saleški: »Moramo uvijek u pričuvi imati 
tih općih krjeposti. Njima se, naime, trebamo gotovo redovito služiti.« 

Dok ih bude činio iz ljubavi prema Bogu, kršćanin će uvijek znati kako pretvoriti 
mnogobrojne vidove ljudske krjeposti ljubaznosti u druga djela milosrdne ljubavi. Tada milosrdna 
ljubav od ljubaznosti čini još snažniju krjepost, bogatiju sadržajem i daleko širega obzorja. Može se 
primijeniti i kada je potrebno zauzeti čvrst i nepokolebljiv stav: »Treba se naučiti biti drugoga 
mišljenja - kad je to potrebno - ali s ljubavlju, da ne postaneš odbojan.« 

Putem vjere i milosrdne ljubavi kršćanin umije prepoznati djecu Božju u svojoj braći 
ljudima, koji uvijek zaslužuju najveće poštovanje, pažnju i najveće uvažavanje. Stoga moramo biti 
pažljivi da ne propustimo mnogobrojne prilike koje nam svaki dan donosi. 

Cijelo Evanđelje neprestani je dokaz poštovanja koje je Isus iskazivao prema drugima: 
zdravima, bolesnima, bogatima, siromašnima, djeci, odraslima, prosjacima, grješnicima... Gospodin 
ima veliko srce, božansko i ljudsko; ne zaustavlja se pred manama i nedostatcima ljudi koji mu 
prilaze ili s kojima se susreće. Nama, njegovim učenicima, najvažnije je da ga želimo nasljedovati, 
makar nam se to ponekad činilo teško. 

Brojne su krjeposti koje olakšavaju i omogućavaju suživot: blagost i popustljivost, koje nas 
potiču da osobe i njihova djela promatramo dobrohotno i bez prevelikoga zadržavanja na njihovim 
nedostatcima i zabludama; zahvalnost, koja znači da se nježno prisjećamo primljenoga dobročinstva 
želeći ga nekako uzvratiti. U mnogim slučajevima jedino što možemo reći jest hvala ili nešto slično; 
vrlo je lako biti zahvalan, a čini se mnogo dobra. Ukoliko drugima ukazujemo dužnu pozornost, bit 
ćemo u stanju primijetiti kolike nam osobe čine najraznovrsnije usluge. 

U svakodnevnome suživotu puno pomažu srdačnost i prijateljstvo. Kako bi bilo izvrsno kada 
bismo prijateljima mogli nazivati osobe s kojima radimo ili učimo, roditelje, djecu, osobe s kojima 
živimo ili smo vezani na bilo koji način! Prijatelji, a ne samo suradnici ili oni s kojima se družimo. 
To bi bio znak da smo razvili mnoge ljudske krjeposti koje potiču i stvaraju prijateljstva: 
nesebičnost, razumijevanje, duh suradnje i zajedništva, optimizam, odanost. Osobito duboko 
prijateljstvo je unutar vlastite obitelji: medu braćom i sestrama, s djecom, s roditeljima. Prijateljstvo 
uspješno nadvladava razliku u godinama kada ga osvjetljava primjer Krista, savršenoga Boga i 
savršenoga Čovjeka, koji je potpuno i u punini vršio ljudske krjeposti. 

U svakodnevnome životu radost u obliku osmijeha u prikladnom trenutku ili male uljudne 
geste otvara vrata mnogih duša koje su se kanile zatvoriti za razgovor ili za razumijevanje. Radost 
potiče i pomaže pri radu i nadvladava mnogobrojne poteškoće koje nam život ponekad donosi. 
Osoba koja često pribjegava žalosti i pesimizmu, koja se ne bori istoga trenutka odbaciti takvo 
stanje j est teret, mali rak koji šteti drugima. Radost obogaćuje druge jer je izraz unutarnjega 
bogatstva koje se n«e iznalazi, nego se rađa iz dubokoga uvjerenja da jesmo i znamo da smo djeca 
Božja. 

Mnoge su osobe susrele Boga u svjedočanstvu radosti i mira kršćanina s kojima su se 
družili. Krjepost suživota je i međusobno poštovanje koje nas potiče da druge promatramo kao 
neponovljive slike Božje. U osobnom odnosu s Gospodinom kršćanin uči »štovati Božju sliku koja 
se nalazi u svakome čovjeku«. Ali i Božju sliku onih koji nam se iz nekoga razloga čime manje 
dragima, simpatičnima i zabavnima. Su život nas uči i poštivanju stvari budući da su one Božje 
dobra i na službu su čovjeku. Poštovanje je uvjet da doprinesemo napretku drugih jer kada 
zauzmemo autoritativan stav podvrgavajući druge sebi, savjeti, ispravci i upozorenja postaju 
neučinkoviti. 

Isusov nas primjer potiče da zauzmemo stav prihvaćanja prema drugima; da ih razumijemo i 
promatramo otpočetka sa simpatijom koja raste, koja nam daje da s optimizmom prihvaćamo splet 
krjeposti i nedostataka koji su prisutni u svima. To je pogled koji dopire do najskrivenijih dubina 
srca i zna pronaći dobru stranu koja postoji u svima. Osoba koja osjeća da je razumiju s lakoćom 
otvara svoje srce i dopušta da joj drugi pomognu. Tko živi krjepost milosrdne ljubavi, lako razumije 
osobe, jer je uzeo kao pravilo nikada ne suditi najdublje namjere koje samo Bog poznaje. 

Razumijevanju je vrlo bliska sposobnost spremnoga opraštanja. Bili bismo loši kršćani kada 
bismo na najmanji sukob zahladili odnose i osjetili se odvojenima od članova obitelji ili suradnika 
na poslu. Kršćanin se mora ispitati da vidi svoje reakcije na neugodne situacije koje donosi 
svakodnevica suživota s drugima. 

Postavlja se pitanje svjedočanstva značenje uzora u kršćanskom životu? Valja podsjetiti da 
čovjek je stvoren na sliku Božju (Post 1, 27). Krist je »savršena slika Očeva« (2 Kor 4, 4; Kol 1, 
15). Naša sličnost s Bogom može se jedino razumjeti u Kristu. U Njemu možemo vidjeti 
nevidljivog Oca. »Tko vidi mene, vidi Oca« (Iv 14, 9; 12, 45). Budući da je Krist savršena slika 
Očeva i prototip naše sličnosti s Bogom, i budući da se naša zemaljska zadaća sastoji u tom da 
naravnu i nadnaravnu sličnost s Bogom ostvarimo u sebi, onda put prema tom cilju može jedino biti 
nasljedovanje i »oponašanje« Krista. Nasljedovati Krista, »postati Kristu suobličen«, »obući novog 
čovjeka« znači ostvariti sliku Onoga koji ga je (novog čovjeka) stvorio (usp. Kol 3, 10). Ukoliko 
postanemo živa Kristova slika, utoliko smo objava Božje slave po Kristu, koja će se, dakako, istom 
u budućem životu s punim sjajem objaviti (2 Kor 3, 18). Cjelokupno milosno Božje djelovanje na 
nas ima za cilj da »postanemo suobličeni slici njegova Sina« (Rim 8, 29). 

Putu do tog cilja uči nas Krist dakako, i općim zakonima i normama; ali središte u kom se 
sva njegova nauka sažima jest njegova idealna osoba. I budući da se u kršćanskoj ćudorednosti radi 
ne samo o apstraktnoj zakonitosti, već u prvom redu o pravom odnosu prema apsolutnoj Osobi, 
Bogu i Kristu, zato je i uzor Kristove osobe mnogo važniji od svih pojedinih zakona i norma. 

Najviši je cilj Kristova učenika »postati savršen kao nebeski Otac« (Mt 5, 48). Vodič na tom 
putu može biti jedino Krist, koji nam predočuje Oca, »Tko mene vidi, vidi Oca« (Iv 14, 9) , koji 
stoga može jednako snažno pokazivati na svoj primjer kao i na očevo djelovanje: »Dao sam vam 
primjer da i vi činite što sam ja vama učinio« (Iv 13,15). 

Sveci znače za svoje suvremenike i svojim životom vidljivo pokazuju Krista. Premda su oni, 
u omjeru s Kristom, samo slab odraz, ipak onima koji su ih upoznali Krist zasja življe pred 
njihovim očima. To je jedan od razloga štovanja svetaca u Crkvi. Budući da se u životu ćudoređe 
mnogo neposrednije ostvaruje primjerom negoli apstraktnom poukom, uzorna je osobnost sveca 
najdjelotvornija propovijed. Sveci predočuju Sunce, Krista, kao kroz prizmu u mnogim zrakama, 
prema svojim posebnim darovima i posebnom pozivu vremena. Tako je Pavao, svjestan svojih 
osobitih milosnih darova, smio kršćane pozvati: »Zato me, zaklinjem vas, nasljedujte, kao što ja 
nasljedujem Krista« (1 Kor 4, 16; 11, 1; Fil 3, 17). Svojoj ljubljenoj zajednici u Solunu smije pisati 
da su postali »njegovi nasljedovatelji, i tako nasliedovatelji Kristovi« (1 Sol 2, 14; usp. 1, 6). 
Apostol je svjestan da s apostolskim pozivom, posjeduje milost i dužnost propovijedati Krista ne 
samo riječima nego i primjerom (usp. 2 Kor 10—12). 

Još je u prvim stoljećima Tertulijan govorio: »Jedino svjedočanstvo kršćanskog života i 
dobra djela, izvršena u nadnaravnom duhu, posjeduju moć da ljude privlače k vjeri i k Bogu Ta 
Gospodin kaže: Neka vaše svjetlo zasja pred ljudima da vide vaša dobra djela te slave vašeg 
nebeskog Oca' (Mt 5, 16)« . Ako evanđelje još nije doprlo do svih srdaca, to ovisi djelomično i o 
tom što se premalo propovijeda, ali većim dijelom o tom što se po njem premalo živi Dobar primjer 
prvih kršćana otvorio je put za ondašnji pobjednički hod kršćanstva. Sami su pogani govorili: »Gle, 
kako se uzajamno ljube!« „Krv mučenika je sjeme kršćana.“ 

Petar je kršćane učio da prigovore protiv kršćanstva ušutkaju primjerom (1 Pt 3, 16). 
Kršćanskim ženama kaže da bi svoje muževe jedino svojim primjerom mogle pridobiti za evanđelje 
(1 Pt 3, 1). Ovo svjedočanstvo vjere, značenje dobrog primjera, ili bolje reći uzorne osobe, u 
spasenjskom poretku stvari potpuno priznaje i današnja psihologija. 

Vrijednost uzora leži ponajprije u upoznavanju vrednota što iz njega zrače. Puko zakonsko 
znanje, što ga daju norme, ostaje apstraktno, ne pokazuje bogatstvo mogućih ostvarenja u času 
milosti. Općenito se može reći da se jasno gledanje ili čak toplo osjećanje vrijednosti raspaljuje 
jedino pri promatranju uzora 

U izvanredno živim opisima evanđelja gledamo Krista, prosvijetljeni nutarnjom milosti, kao 
svoj uzor u pravom značenju. Ali je, u nekom pogledu, još neposrednije promatranje Krista u 
njegovu mističnom tijelu, u životu neke svete zajednice, u djelovanju njegovih svetaca. Na uzoru, 
koji je osvojio našu ljubav, rasplamćuje se žar i snaga religioznog i ćudorednog života. Najveća 
životna snaga ne nalazi se u nauci, nego u uzornom životu. 

Iz rečenoga slijedi za naš vjerski nauk i duhovni život, ponajprije, praktična posljedica: da se 
svatko što svjesnije otvori utjecaju uzora, u prvom redu Krista, ali i svetaca te, dakako, uzora koje 
smo sami doživjeli. Svatko ima svoje uzore, svjesno ili nesvjesno. Može biti sudbonosno ako 
ličnost, koja se još razvija, nije na čistu o svojim faktičnim uzorima. Često su to prividni uzori, pa i 
protu-uzori. U nekom slučaju vjerujemo da se nalazimo pred uzorom, u kojem međutim nema 
nimalo privlačnosti ni djelotvornosti. U drugom pak slučaju oblikuje se, na temelju tamnih 
doživljaja npr. s nekim odgojiteljem, ideal: »Samo ne postati kao ovaj čovjek!« 

Tada ćudoredna težnja lako zadobije negativno usmjerenje; doživljava se, svjesno ili 
nesvjesno, kao prkos i protuslovlje. Naprotiv, u potpunoj svjesnosti odabrani uzor posjeduje, kao 
ljubavni izbor, doista oslobađajuću silu - protivno od privlačnosti mase i manje-više nesvjesnih 
uzora okoline. Ljubazni pogled na Krista, kao odgovor na njegovo milosno samoobjavljenje, i — 
ovisno o tome - oduševljenje za nekog omiljelog sveca ili neku privlačnu religioznu ličnost: čuvaju 
čovjeka da ne potpadne mračnim silama duha, vremena i okoline. U odgajanju omladine znači velik 
uspjeh ako se odgajanicima uspije pokazati: koji su dotad bili njihovi anonimni uzori. 

Naime često se događa činjenica da je netko bio potpao lošim uzorima svojih ranijih 
druženja. Oslobođenje od prisile nametljivih primjera duhovno zatrovanog ambijenta donosi 
zapravo snagu velike odgojiteljske ličnosti i nove i zdrave okoline. 

Ako uzor ima tako veliku moć, onda iz suodgovornosti za duševni spas bližnjega proizlazi 
ozbiljna obveza davanja »dobrog primjera«. Ali to znači mnogo više negoli davanje pojedinih 
primjernih čina; znači, naime, opću obavezu nastojanja postati uzorna i privlačna ličnost. 

Briga za spas bližnjega može i mora biti motiv pojedinih primjernih čina. Kršćanin se mora 
uzdržati od koječega, što bi po njegovu nahođenju bilo dobro, radi obzira prema možebitnom 
nepovoljnom utjecaju na bližnjega. Isto tako moraju se izvršiti neka djela, koja po sebi nisu 
zapovjeđena, jer su potrebna kao poticaj za bližnjega i kao preporuka dobre stvari. Ako bi se ipak 
dobra djela vršila stalno samo s nakanom da se daje »dobar primjer« a bez pravog nutarnjeg udjela 
na autentičnoj vrijednosti djela, to bi onda na dotičnu ličnost moralo utisnuti pečat patvorenosti i 
njezin primjer učiniti potpuno nedjelotvornim. Stoga pojedini čin dobrog primjera smije obično biti 
samo pomoćni motiv, kojim će se svladati inače jedva savladivi nutarnji otpor. Nutarnja će se 
vrijednost čina tako čak povećati, ako se radi o finom obziru prema spasenju drugoga (»slaboga«). 
Autentična se djelotvornost dobrog primjera ne sastoji u pojedinim sračunatim činima - mada i ovi 
mogu katkada biti nužni -, nego u privlačnosti dobre (uzorne) osobe. 

Posebna obveza davanja dobrog primjera leži osobito na osobama duhovnog stalež, ali i na 
drugim osobama koje nose odgovornost za odgoj i izobrazbu drugih, napose na roditeljima i na 
onima koji god su u javnom životu postavljeni na svijećnjak. Za sve njih na poseban način važi 
Gospodinova riječ: »Neka vaše svjetlo svijetli pred ljudima, da vide vaša dobra djela i slave 
nebeskog Oca! (Mt 5, 16). Pravi motiv u davanju dobrog primjera i u nastojanju postati uzorna 
osoba, ne smije biti divljenje ljudi, nego slava nebeskog Oca i spas bližnjega. O potrebi uzronog 
osobnog duhovnog života onima koji su pozvani navještati evanđelje sv. Kralo uči: 

„Svi smo doduše slabi, priznajem, ali nam je Gospodin Bog dao sredstva kojima si možemo, 
ako hoćemo, lako pomoći. Onaj bi svećenik zacijelo htio posjedovati neporočnost života za koju 
uviđa da se od njega traži, biti suzdržljiv i pokazivati, kako se dolikuje, anđeosko vladanje. 
Međutim, ne pomišlja da se za to prihvati sredstava: postiti, moliti, izbjegavati razgovore zlih kao i 
štetne i opasne prisnosti. 

Onaj se opet tuži da kad ude u kor moliti psalme i kad ide slaviti misu, odmah mu dušu 
obuze tisuću stvari koje ga odvlače od Boga. Ali što čini prije nego stupi u kor ili k misi u svetištu, 
kako se spremio, koja je sredstva uzeo i upotrijebio da očuva sabranost? Želiš li da te poučim kako 
ćeš napredovati iz kreposti u krepost i, ako si već u koru sabran, kako ćeš drugi put biti još sabraniji 
i tvoj prinos Bogu još miliji? Slušaj što ću reći. Ako je u tebi već zapaljen neki žižak božanske 
ljubavi, nemoj ga smjesta izdati i izložiti vjetru. Tiganj drži zatvoren da se ne ohladi i izgubi 
toplinu. Izbjegavaj - koliko možeš - rastresenost; ostani sabran s Bogom, izbjegavaj isprazne 
razgovore. 

Dužnost ti je propovijedati i poučavati? Trudi se i prioni uz ono što je potrebno da tu 
dužnost valjano obaviš. U prvom redu sam čini, propovijedaj životom i vladanjem da ne bi oni koji 
vide da jedno govoriš, a drugo radiš ismijali tvoje riječi i vrtjeli glavom. Jesi li ti dušobrižnik? 
Nemoj zbog toga zanemariti brigu o sebi. Nemoj se tako izdašno drugima porazdijeliti da tebi ne bi 
od tebe ništa preostalo. Treba da se sjetiš duša kojima si na čelu, ali tako da sebe ne zaboraviš. 
Shvatite, braćo, ništa nije tako potrebno svim crkvenim ljudima koliko mislena molitva koja sve 
naše djelovanje prethodi, prati i slijedi. Molit ću psalme, veli Prorok, i razumjet ću. Obavljaš li 
sakramente, misli, brate, što činiš; ako proslavljuješ misu, razmatraj što prikazuješ; moliš li psalme 
u koru, misli kome i sto govoriš; ako dušama ravnaš, misli kojom su krvlju oprane. I tako neka se 
sve vaše vrši u ljubavi. Tako ćemo lako moći nadvladati sve poteškoće koje danomice, to je nužnost 
(u to smo naime postavljeni), u velikom broju doživljavamo. Tako ćemo imati snage da Krista, 
rodimo u sebi i u drugima“. (Iz Govora što ga održa na posljednjoj sinodi sveti Karlo Boromejski, 
biskup) 


Kad se udruži snaga autoriteta i moć uzora, utjecaj na druge gotovo je neodoljiv, a ipak 
oslobađajući. Za moralnu inicijaciju djeteta izvjesni stupanj uzornosti roditelja upravo je temeljan. 
Dijete još ne može razumjeti zašto je neka zapovijed dobra; ali se u njem može razviti važno 
ćudoredno pouzdanje da su dobri oni koji zapovijedaju: »Što roditelji zapovijedaju, dobro je, jer su 
oni dobri«. Ovo povjerenje čini djetetove čine već ćudoredno vrijednima, i ćudoredni posluh lakim i 
lijepim. 

I na kraju koja su nužna svojstva uzora? »Da bi dobar primjer bio djelotvoran, mora se 
udružiti s dobrohotnom naravi (1 Kor 13, 4); mora biti ozbiljan, ali bez turobne strogosti i još više 
bez svakog farizejskog ekshibicionizma (Mt 6, 16)« . Ništa nije nedjelotvorni je ili čak odvratnije 
od zanovjetnog i nametljivog davanja primjera zato da se bližnjemu pokaže vlastita »ćudoredna 
nadmoćnost«. 

Uzorna osoba može biti uspješna jedino, ako je ljubljena osoba. Stoga je vrlo prikladno da 
roditelji i pretpostavljeni nastoje osvojiti ljubav svojih podložnika. Takvo nastojanje neće biti 
opterećeno egoizmom ako se pri tom vodimo mišlju da bližnjega osvojimo za Božju ljubav. Doista 
dobrohotna ličnost, i jedino takva, posjeduje ogromnu privlačnu moć za ljubav prema Bogu. Ako 
Spasitelj u veliku večer svoje ljubavi ukazuje — nakon pranja nogu — na svoj primjer, onda je time 
također rekao: da su apostoli doživjeli njegovu ljubav, i da se njihov primjer mora sastojati u tom da 
dadu ljudima doživjeti svoju blagotvornu i nesebičnu ljubav. 

Tko je osvojio ljubav nekog čovjeka, obvezan je dvostruko na davanje »dobrog primjera«, 
jer uzajamna ljubav čini primjer mnogo djelotvornijim a zao primjer mnogo opasnijim. Plemenito 
prijateljstvo i osobito plemenita zaručnička ljubav moraju se u prvom redu dokazati to ozbiljnijom 
težnjom da se postane uzorna ličnost, koja će partnera oplemenjivati. 


Razmisli! Shvaćam li svoje staleške dužnosti kao službu Bogu i ljudima, kao moj prvi i 
najvažniji apostol at u životu? Ot\>ara li življenje vjere moje srce za suosjećanje sa Crkvom u potrebi 
navijestanja Evanđelja? Uviđam li potrebe bližnjega za iskustvom vjere u Boga? Svjedočanstva 
kojih ljudi su meni pomogla na ljudskom i krsćanskome putu rasta i sazrijevanja? Kakvo je moje 
svjedočanstvo za Krista? Jesu li moja molitva i duhovni život apostolatski i zalažem li se za 
uspostavu kraljevstva Božjega? 

4.2. Zavjet kao posebna vrsta svjedočanstva i apostolata 

U katoličkoj vjeri i duhovnosti razlikujemo dva značenja pojma zavjet: redovnički zavjeti 
Bogu posvećenih osoba i osobni privatni zavjeti koje vjernici čine Bogu, Gospi, svecima za sebe ili 
druge. Bilo koji oblik zavjeta je istovremeno svjedočanstvo vjere kao i neka vrsta apostolata. 

Zavjet, koji se pojavljuje ne samo u SZ nego i u cijeloj povijest religije, često je to samo 
pojačana isprosna i zahvalna molitva za sebe, bližnjega, pojedinca, zajednicu pa i cijeli narod. 

Zavjet podrazumijeva obvezujući obećanje dara ili žrtve u znak zahvalnosti čini prosnu 
molitvu izražajnijom i osjećaj zahvalnosti sigurnijim. To je očito, npr., u Jakovljevu (Post 28, 20 si.) 
ili Aninu (1 Sam 1, 10 si.) zavjetu. Ako je molitva po sebi čin štovanja Boga, ta se njezina oznaka 
snažno potvrđuje dodanim zavjetom. Vjernik koji se zavjetuje već u molitvi obvezuje da će Bogu, 
ako bude uslišan, iskazati zahvalnost na poseban način, naime prinoseći mi pod obavezu obećani 
dar ili žrtvu zahvalnicu. Oni mogu biti privatni, i u tom se slučaju polažu pred ispovjednikom ili 
biskupom, i javni, kada ih polažu članovi neke redovničke zajednice. 

Kako tumači »Suvremena katolička enciklopedija«, polaganjem redovničkih zavjeta čovjek 
javno u liturgijskom slavlju posvećuje svoj život Bogu i službi Božjem narodu. Kao što znate, 
tradicionalni redovnički zavjeti su zavjeti siromaštva, čistoće i poslušnosti, no »redovnički zavjeti 
katkad uključuju i zavjet postojanosti, poslušnosti papi, revnosti, služenja siromašnima, te 
predanosti određenu apostolatu«. 

Zavjetom se smatra svjesno i slobodno obećanje Bogu, a njegov je cilj »moralno dobro koje 
je u isti mah moguće i bolje negoli njegovo propuštanje«. Zavjeti su svečano obećanje Bogu kojim 
se čovjek obvezuje da će obaviti neku zadaću ili živjeti na određeni način u životu. U ovom 
poglavlju iznijeti ćemo neke osnovne misli i pojašnjenja obadva značenja zavjeta. 

Prvo, bit je redovničkoga života u tome da Kristovi vjernici, po nadahnuću Duha Svetoga, 
žele izbližega slijediti Krista, predati se Bogu kojega ljube iznad svega te tako, težeći k savršenstvu 
ljubavi u službi Kraljevstva, u Crkvi označivati i naviještati slavu budućega vijeka. 

Bogu posvećene osobe polažu tri zavjeta: siromaštva, čistoće i poslušnosti. Crkva ih zove 
„evanđeoskim savjetima". Sva tri zavjeta temelje se na evanđelju i primjeru Isusa Krista. Zavjeti su 
svečano obećanje Bogu kojima se čovjek obvezuje da će izvršiti obećanje i živjeti na određeni 
način. Polaganjem redovničkih zavjeta čovjek javno u liturgijskom slavlju posvećuje svoj život 
Bogu i službi Božjem narodu. 

Redovnik se „posve predaje Bogu kojega najviše ljubi tako da je s novoga i posebnoga 
naslova stavljen u odnos prema služenju Bogu i prema čašćenju Boga“, piše u dogmatskoj 
konstituciji o Crkvi Drugoga vatikanskog koncila Lumen gentium (br. 44) i dodaje: „Po krstu je, 
doduše, umro grijehu i posvećenje Bogu; ah da bi mogao primiti obilniji plod krsne milosti, on se 
zavjetovanjem evanđeoskih savjeta u Crkvi nastoji osloboditi zapreka koje bi ga mogle udaljiti od 
žara ljubavi i savršenosti služenja Bogu te se još prisnije posvećuje božanskom posluhu." 

Dakle, Crkva uči i potiče da oni koji zavjetuju evanđeoske savjete iznad svega traže i ljube 
Boga koji nas je prvi ljubio (usp. 1 Iv 4,10) i neka u svim životnim okolnostima njeguju život s 
Kristom u Bogu skriven (usp. Kol 3,3). Odatle izvire i svim žarom se pokreće ljubav prema 
bližnjem za spasenje svijeta i za izgradnju Crkve. 

Zavjet poslušnosti temelji se na Isusovoj poslušnosti Ocu nebeskom. Ovim zavjetom 
redovnica sve svoje sposobnosti i talente stavlja na raspolaganje Bogu, a zatim zajednici i poslanju 
u svijetu. Položiti zavjet poslušnosti nipošto ne znači odreći se svoje savjesti ili svoje osobne 
slobode, nego znači odreći se svojevoljnosti da bi se bolje ostvarivala karizma određene redovničke 
zajednice. Temelj svih zavjeta jest potpuno predanje Bogu. Sva tri zavjeta zapravo su na izgradnju 
duhovnoga puta nasljedovanja Krista sve do svetosti, a istodobno i čovjekova dostojanstva, njegove 
čovječnosti i njegove slobode za što uspješnije svjedočenje za Krista u svijetu. 

Pravo redovničko zajedništvo proizlazi iz zrela kršćanstva svakoga člana, a vodi prema istinskom 
razumijevanju i prihvaćanju svih međusobno bez obzira na službe koje u zajednici imaju. Tek je 
tada srce pojedinca osposobljeno da i preko brata čuje Boga i njegovu volju. No ništa se od toga ne 
može nametnuti izvana ili odozgor, već prije svega primjerom poticati, a prvi primjer jest molitva, 
osobna i zajednička. Onaj tko se zna poniziti pred Bogom bit će svjestan sebe i imati ispravan odnos 
i prema sebi i prema drugom čovjeku. Svi su u družbi dužni tražiti i vršiti volju Božju. To vrijedi i 
za poglavarice koje bi trebale tražiti volju Božju pazeći na talente, sklonosti i sposobnosti sestara. 

Od tri evanđeoska zavjeta zavjet poslušnosti je taj koji daje potrebnu stabilnost redovničkom 
životu i u kojem svoju osnovu imaju i zavjet čistoće i zavjet siromaštva. Naime, po zavjetu 
poslušnosti redovnici prinose Bogu kao žrtvu samih sebe potpuno posvećenje vlastite volje i time se 
stalnije i sigurnije sjedinjuju s božanskom spasiteljskom voljom. 

Vlastita je volja ta koja treba biti predana u Očeve ruke kako bi se živjelo poslušnost, ali i 
čistoću i siromaštvo. Netko će reći daje to nasilje nad slobodom, no gledano očima vjere upravo to 
i jest sloboda. Sloboda je biti Božji, biti ono za što smo stvoreni, a ako je tako i ako smo pozvani na 
redovnički život, nije li onda najveća sloboda izreći svoje ,,da“ na taj poziv - ,,da“ koje onda 
podrazumijeva sve što redovništvo i redovnički život jest? 

Zavjet čistoće temelji se na Isusovim riječima kada je govorio o ljudima koji se ne žene. On 
je rekao: „A ima nesposobnih koji sami sebe onesposobiše poradi kraljevstva nebeskog." Dakle, to 
je navještaj budućega života, kraljevstva nebeskoga u kojem se ljudi neće ni udavati ni ženiti. 
Zavjet služi oslobađanju čovjeka za bolje služenje Kristu i širem krugu ljudi nego što se to može u 
obitelji. Zavjet čistoće omogućuje redovnici ljubiti velikodušno i nesebično. Zavjetom čistoće 
odriče se bračnoga života da se može u potpunosti darovati Kristu, podložiti volji Božjoj i 
potrebama Crkve. 

Zavjet siromaštva se često veže uz evanđeoski tekst o Isusu i bogatom mladići kojemu je 
Isus rekao: „Hoćeš li biti savršen, idi, prodaj što imaš i podaj siromasima pa ćeš imati blago na 
nebu." Zavjet siromaštva oslobađa redovnika od navezanosti na zemaljska posjedovanja. Redovnica 
osobno ne posjeduje ništa. Stvari koje koristi i upotrebljava ne pripadaju njoj, pa čak ni njezina 
plaća, ako je prima. Sve pripada zajednici i zajednica raspoređuje prema potrebama svih. 


A. Pigna, Consigli evangelici, virtii e voti, Edizioni OCD, Rim, 1993., str. 9-55. 

Osim ovih, možemo reći klasičnih, naglasaka govora o zavjetu redovništva teologija i 
duhovnost redovništva danas naglašavaju i neke druge njegove bitne dimenzije. Prvenstveno se 
naglašava Krista kao uzor siromaštva u smislu ogoljenja njegova bića prema onoj izreci apostola 
Pavla: „On koji je bio bogat radi nas postade siromašan da se mi njegovim siromaštvom 
obogatimo/ 4 To se prvenstveno odnosi na Kristovu muku, zatim danas se u govoru o siromaštvu 
naglašava i naša bitna ovisnost kao stvorenja u svemu o svome Stvoritelju te se želi dublje ukazati 
na dinamiku Božjega dara u svakomu ljudskom životu. 

Privatni zavjet : U Katekizmu Katoličke crkve, uz citiranje ove definicije iz Zakonika 
kanonskog prava, dodaje se kako je zavjet „čin pobožnosti, kojim kršćanin prinosi samog sebe 
Bogu ili mu obećava neko dobro djelo. Držeći svoje zavjete, daje Bogu što mu je obećao i posvetio 44 
(KKC2102). 

Za razliku od redovničkih zavjeta, osobni zavjeti i obećanja, koji se izriču pred Crkvom, 
najčešće su osobne odluke poznate samo onima koji se zavjetuju i izvršavaju zavjete. U navedenim 
definicijama se podrazumijevaju čini pojedinca, međutim zavjeti mogu bili i kolektivni čin jedne 
vjerničke zajednice. 

Zavjet može biti učinjen nekom molitvom ili formulacijom, zavjeti mogu biti učinjeni u 
jednom trenutku bez točno utvrđene i određene formulacije, tako da se može govoriti kako nema 
riječi kojima se zavjeti izriču. Zapravo, postoji samo odluka učiniti neki pobožan čin, pa tako zavjet 
često ostaje i neizrečen. Duboka intima, koja vlada na području zavjeta, prikazuje cijeli odnos 
čovjeka prema Bogu i zato koliko god se, s jedne strane, drugima govori o svojim zavjetima, s 
druge strane, ostaje velika želja da se ova tajna sačuva pred drugima. 

Ipak postoje uvjeti valjanosti i dopustivosti zavjeta. Vjernik koji zavjetuje mora zavjetovati 
slobodno, jer Bog ne želi prisilnih darova. Kao žrtveni dar, zavjet mora izvirati iz apsolutne 
slobode. Stoga je nevaljan svaki iznuđeni zavjet. Ipak je valjan zavjet kojemu je bio povod 
spasonosni, nutarnji strah od grijeha i pakla. Naprotiv, nevaljan je zavjet položen pod prisilom 
bolesnog straha od pakla od kazne. 

O zavjetu se mora razborito promisliti i doći do odluke (usp. Izr 20, 25). U koga nema 
potrebite razboritosti, treba da se posavjetuje. Općenito, nije preporučivo nikakav zavjet položiti 
bez ispovjednikova savjeta. Tko se nerazborito zavjetuje, npr. iznad svojih snaga; sprečavajući veće 
dobro; ili čak na štetu bližnjega zavjet mu je u ovim očitim slučajevima nevaljan; u slučajevima 
sumnje vezane uz zavjet onaj koji ima vlast, obično ispovjednik, može vjernika ili razriješiti ili 
zamijeniti razboritijim zavjetom. 

Bitna oznaka zavjeta je čvrstoća odluke. Nesiguran zavjet nije uopće zavjet. Jer, za razliku 
od obične nakane koja pripušta razne stupnjeve čvrstoće i kao takva ne obvezuje savjest bezuvjetno, 
zavjet je obećanje Bogu s čvrstom voljom sebe obvezati. Kao što je u zavjetovanju nužna sloboda, 
isto je tako bezuvjetna obaveza preuzeta u zavjetu. »Kad što Bogu zavjetuješ, odmah to izvrši, jer 
njemu nisu mili bezumnici. Bolje je ne zavjetovati, nego zavjetovati a zavjeta ne izvršiti.« (Prop 5, 
3 si.). »Gospodin, tvoj Bog, zacijelo će tvoj zavjet od tebe tražiti. I bit će ti kao grijeh« (Pnz 23, 22). 

Ako naknadno nastane sumnja da li se radilo o običnoj nakani ili o zavjetu, vjernik je 
slobodan odlučiti kako želi. Postoji li osnovana sumnja da li je kod zavjetovanja bila prisutna 
sloboda, neophodna za valjanost zavjeta, treba se pobrinuti bar za oprost. 

Budući da obveza savjesti u zavjetu zavisi od vlastite volje, zavjet obvezuje pod teškim ili 
lakim grijehom već prema nakani onoga tko je nešto zavjetovao. Ipak neznatna stvar, općenito 
govoreći, nije materija »sposobna« obvezati pod teškim grijehom. 

Što se tiče samog predmeta zavjeta: Ono što se zavjetuje mora biti ostvarivo i bolje od 
protivnog, to jest, mora biti u sladu sa težnjom za kršćanskim savršenstvom, ne samo općenito 
nego i u posebnim okolnostima. 


A. Pigna, cit. dj ., str. 87-112, autor naglašava sedam dimenzija zavjeta siromaštva. 

Zavjet nije dopustiv ako se može s velikom vjerojatnošću pretpostaviti da ne može ili će se 
jedva ispuniti ili biti u stalnoj opasnosti kršenja zavjeta. Zavjet sam po sebi gubi valjanost ako se 
pokaže da bi za dotičnog vjernika protivno od zavjetovanog dobra bilo pred Bogom bolje. 

Sv. Toma Akvniski navodi napose tri razloga koji zavjetima daju osobitu vrijednost: 1) 
zavjetom svako djelo postaje čin kreposti bogoštovlja; 2) u zavjetu se Bogu prikazuje ne samo 
pojedini čin nego i sva čovjekova sposobnost — »ne samo plodovi već čitavo stablo zajedno s 
plodovima« (što, uostalom, ne važi za svaki zavjet, ali važi svakako na sasvim osobit način za 
redovničke zavjete); 3) zavjet utvrđuje volju u smislu zavjetovanog dobra. 

Sto se tiče vjerničkih zavjeta ili zagovora tiče, oni su povezani sa zagovomom molitvom. A 
ona je molitva prošnje, koja vjernika izbliza usklađuje, kako uči Katekizam, s Kristovom molitvom. 
Krist je, zapravo, »jedini Zagovornik kod Oca za sve ljude, osobito za grešnike« (KKC 2634). A i 
sam Duh Sveti »zagovara za nas« i njegovo je zagovaranje »za svete« u skladu s Božjim planovima. 
Zagovarati - to jest tražiti i moliti, iskati nešto u prilog drugoga i zavjetovati se da će se izvršiti neki 
bogoštovni čin - poslije Abrahama vlastito je srcu koje je u suglasju s Božjim milosrđem. Onaj koji 
moli posredujući, ne traži samo »svoje nego i ono što se tiče drugih« (Fil 2,4). 

Tako se, na primjer, u pučkoj pobožnosti vrlo često zavjetuje i zagovara; kako sebe, tako i 
neke od dragih. Majke u našim velikim prošteništima, marijanskim i drugima, zagovaraju svoju 
djecu, mole za njihovo zdravlje i zagovarajući se »zavjetuju se« - u poniznosti srca - da će činiti 
neku zadovoljštinu ako Bog očuva njihovo dijete zdravim, ili ako ono ozdravi od neke bolesti. To 
nikako ne znači da bi pokušavale »trgovati s Bogom« ili s Majkom Božjom, ili s nekim svecem. 
One, uvjerene u beskrajno Božje milosrđe i u snagu zagovorne molitve, ne idu trgovačkom logikom 
»do ut des« - »dajem da mi daš«, nego se pune pouzdanja utječu Bogu ili nekome svecu da 
pomogne nekome njihovom, pa i njima samima. 

Dakako, u toj zagovornoj molitvi ne moli se samo za neka »fizička« dobra, već se također 
moli i za dar »zdravog razuma«, za dobru odluku, a vjernik ide tako daleko da moli i za one koji mu 
čine zlo, kao što je učinio sv. Stjepan, prvi mučenik Crkve, svojom molitvom za svoje ubojice. 
»Kršćansko zagovaranje ne poznaje granica: 'za sve ljude,... za sve koji su na vlasti' (1 Tim 2, 1), za 
progonitelje, za spasenje onih koji odbacuju Evanđelje« (KKC 2636). Poznato je, isto tako, da 
vjernici često mole za obraćenje grješnika i za duše u čistilištu, te se pri tome zagovaraju, 
obećavajući Bogu neki pokornički čin koji je njihov zavjet koji ispunjavaju kako bi drugome stekli 
vječno blaženstvo ili neku drugu korist. Evanđelist Ivan kaže da »Bog uslišava onoga tko vrši 
njegovu volju« (Iv 9, 31). To je snaga molitve Crkve u ime njezina Gospodina, nadasve u 
euharistiji. 

Za zagovorne molitve ne bismo htjeli Vama i drugima ovdje predlagati »formule«. Molitva 
koja izlazi iz srca pronalazi i riječi. Ona ne mora biti »savršeno« formulirana i ne mora se 
razmišljati da »ne znamo što da molimo kako valja«. Bog, naš Otac, dobro zna što nam je potrebno, 
no on očekuje našu prošnju zato što je dostojanstvo njegove djece u njihovoj slobodi. I zato, kada 
molite i kada zagovarate, molite s njegovim Duhom slobode, da biste uistinu spoznali njegovu 
želju. Kršćanska je molitva suradnja s Božjom providnošću, s njegovim planom ljubavi za ljude. 
Zato nisu važne samo riječi, već je važan duh i nakana. Kada Isus kaže: »Sto god zaištete od Oca u 
moje ime, dat će vam. Ovo vam zapovijedam: ljubite jedni druge« (Iv 15, 16-17). To nam je jasna 
poruka da bez prestanka moli i zagovara onaj tko povezuje molitvu s djelima i djela s molitvom. A 
jednom od zasigurno najljepših zagovomih molitva može se smatrati »Zdravo Marijo«. 

Vjernici mogu zavjetovati sebe ili druge Bogu, uz određeni bogoštovni čin, kao što su 
molitva, hodočašće, post, dobro djelo ili pak odreknuće od nečega ugodnoga. Pri tome je važno reći 
da zavjet mora biti preuzet slobodno, a predmet zavjeta treba biti nešto što je moguće učiniti ili čega 
se može odreći, dobro i ugodno Bogu, nešto što unapređuje duhovno stanje onoga koji se zavjetuje 
ili koga se zavjetuje. 

Zbog nekog razloga započeti zavjet može biti prekinut ili onaj tko gaje obećao nije ga niti 
počeo ispunjavati. Mnogi se vjernici tada uspaniče i pojačavaju svoj religiozni strah kao da će zbog 
toga uslijediti kazna. Razboritost je majka svih kreposti. Zavjet se uvijek može zamijeniti drugim. 
Naravno, oni koje savjest optužuje i smatraju to grijehom, kod ispovijedi mogu tražiti savjet od 

ispovjednika koji će, opet razborito, prema pojedinačnom slučaju odlučiti o promjeni obećanja i 
zavjeta. 

Zavjet može prestati na više načina, tako: ako je učinjen na određeno vrijeme, prestaje 
istekom toga vremena; prestaje bitnom promjenom predmeta koji je obećan; ako je učinjen pod 
određenim uvjetom, prestaje ako se ne ispuni uvjet o kojem ovisi; ako prestane svrha zbog koje je 
zavjet učinjen, prestaje time i sam zavjet; može također prestati oprostom i zamjenom (kan. 1194). 

Od toga javnog i svečanog zavjeta može osloboditi crkvena vlast, dok od privatnoga može 
osloboditi ili ga zamijeniti ispovjednik. Isto tako, obveza izvršenja zavjeta prestaje ako je predmet 
zavjeta postao nemoguć ili su se bitno promijenile okolnosti. 

Oprost od privatnih zavjeta, zbog opravdanog razloga, može dati mjesni ordinarij i župnik 
svojim podložnicima gdje god se nalazili, a na svom području također strancima. Vlast davanja 
oprosta od zavjeta može mjesni ordinarij povjeriti i drugom kojem svećeniku (kan. 1196). 

Oni koji mogu oprostiti od zavjeta, mogu zavjet također zamijeniti s nekim manjim dobrom, 
a sam zavjetovanik ga može zamijeniti s većim ili jednakim dobrom (kan. 1197). 

Bez obzira koji oblik zavjeta bio obavljen, vjernici prinoseći sebe trebaju razvijati svijest da 
pojedinačni zavjeti moraju voditi k rastu duhovnog života koji se ogleda u želji za sjedinjenjem s 
Isusom u zajednici vjernika. Vrhunac svakog obavljenog obećanja i zavjeta mora biti unutar misnog 
slavlja. Zavjeti, iako ih čini pojedinac za sebe i bližnje istodobno je na korist cijeloj Crkvi. Zato se 
kao najbolji znak pravilnog obavljanja obećanja i zavjeta ogleda u tome koliko vjernici svoj 
vjernički život usmjeravaju prema zajedničkim misnim slavljima, ispravljanjem postupaka u 
svakodnevnom životu i zalaganjem u zajednici. Kršćanin koji ostaje zatvoren u svoj svijet, pa bio 
on ma koliko dobar u nakani i strog u pokori obavljenoj u zavjetima, ukoliko ne pruža ruke 
bližnjemu u potrebi, ne može ih ispružiti niti prema Bogu. 

Razmisli! Jesam li ikada Bogu davao zavjet za sebe ili nekoga bližnjega? Jesam li ispunio 
vlastiti zavjet ili sam tražio da me se od njega odriješi? Jesam li primijetio neku duhovnu korist od 
danih i ispunjenih zavjeta? 

4.3. Suradnja s Bogom u radu za spas bližnjega - stavljanje zapreka bližnjem na 
njegovu duhovnom putu 

Svi vjernici, svatko na svoj način i u skladu sa svojim pozivom i staležom bi trebali 
surađivati s Bogom na duhovnoj pomoći bližnjemu za njegov ljudski i duhovni rast te postizanje 
spasenja. Naravno da se to događa na različit način kod svećenika, Bogu posvećenih osoba i laika. 
Na žalost događa se i suprotno, našim protu svjedočanstvom, još gore ako je ono svjesno i 
nepromišljeno možemo biti zaprekom bližnjemu na njegovom putu s Bogom. O ovim dvjema 
stvarnostima govorit ćemo u ovom poglavlju. 

Suradnja s Bogom u radu za spas bližnjega 

Osim što je kršćanskoj duhovnosti zajednički odnos prema Kristu življen u Crkvi koji ima 
svoje sakramentalne temelje svaki stalež vjernika živi tu istu duhovnost sa različitim naglascima. O 
vjernicima laicima Crkva uči: „Pod imenom laika ovdje se razumiju svi vjernici osim članova 
svetoga reda i redovničkog staleža odobrenog od Crkve, to jest vjernici koji, pošto su krštenjem 
združeni ujedno tijelo s Kristom, učinjeni Božjim Narodom i na svoj način postali dionici Kristove 
svećeničke, proročke i kraljevske službe, vrše, koliko na njih spada, u Crkvi i u svijetu misiju 
čitavoga kršćanskog naroda. Laicima je svjetovna narav vlastita i posebna (...). Na laike spada po 
njihovu pozivu da traže kraljevstvo Božje baveći se vremenitim stvarima i uredujući ih po Bogu. 
Žive u svijetu, to jest u svim i pojedinim dužnostima i poslovima svijeta i u redovitim prilikama 
obiteljskog i društvenog života, kojima je kao protkan njihov život. Tu su oni od Boga pozvani, da 
pridonesu, kao iznutra poput kvasca, posvećenju svijeta vršeći vlastitu dužnost, vođeni 
evanđeoskim duhom, i tako drugima otkriju Krista u prvom redu svijetleći svjedočanstvom svoga 

života, vjerom, nadom i ljubavlju. Na njih dakle posebnim načinom spada da sve vremenite stvari, s 
kojima su tijesno vezani, tako rasvijetle i urede da se uvijek vrše po Kristu i da rastu i budu na slavu 
Stvoritelja i Otkupitelja 14 . (LG 40) 

Dakle vlastito duhovnost laika je život u svijetu u obiteljskom i poslovnom okruženju što ne 
mijenja bit kršćanske duhovnosti ali joj daje karakteristične naglaske. Vjernici laici žive u svijetu, 
vrše svoj profesionalni poziv u svim njegovim dimenzijama. Oni idu u susret svijetu nastojeći 
svjedočiti vjeru. Na poseban način su označeni onim Isusovim riječima „oni su u svijetu... ali nisu 
od svijeta 44 (usp Iv 17,11- 17). 

Živeći svoju vjeru nastoje nadvladati sve zapreke koje im stoje na putu vjerskog duhovnog i 
sazrijevanja i profesionalnog angažmana. Zbog toga se trebaju istinski svakodnevno truditi oko 
duha vjere i morenja svega u Božjem svijetlu jer trebaju gajiti svijest da po dobrom obavljanju svoje 
profesije doprinose širenju Božjeg kraljevstva u svijetu. 

Obiteljski život isto tako na poseban način određuje laičku duhovnost. U obitelji se odrasta i 
s njom se ostaje povezan cijeloga života. Duhovnost laička nužno vodi prema posvećenju 
obiteljskoga života i odgoju u zdravim relacijama između supružnika i djece. Valja gajiti kršćansku 
svijest daje Bog oduvijek u svome planu želio obitelj muškarca i žene otvorenu novom životu i da 
je ona mjesto ljudskog i kršćanskog ostvarenja. 

Poslije drugog vatikanskog koncila osim nastojanja oko spasenjskog djelovanja u svijetu 
laici sve više imaju svijest i o svojoj ulozi u Crkvi. Laici isto tako su pozvani svjedočiti svoju vjeru i 
angažirati se u socijalno političkim dimenzijama ljudskog društva. Na dijaloški, i ne arogantan, 
način se truditi sa svima surađivati oko opće ljudskih vrijednosti i zalagati se za opće dobro. 

Dakle svaki vjernik ima mnogo izravnih i neizravnih prilika i načina služenja koji mogu 
pomoći duhovnom rastu i doprinijet spasenju bližnjega, koji su također vrlo značajni. U prvom redu 
mislimo na svagdašnji doprinos kršćana za humanost i kršćanski duh njihova životnog prostora. 
Neosporno je velik utjecaj struktura bližeg i daljeg ambijenta na vjerski duh i ćudorednost velikog 
broja ljudi, s pravom kršćani trebaju poklanjati veću pažnja djelovanju u vlastitoj sredini, u što 
spada i osobita uloga laika u svijetu . 

Otac i majka u obitelji, koji se u svom domu brinu za zdravu hranu, djecu i stan, za razboriti 
životni ritam, radost i zbiljnost, služe na taj način i vječnom spasenju svojih milih. Radnici, 
namještenici i poduzetnici koji se, usprkos svim protivnostima interesa i staleža, ipak brinu za 
socijalni mir i socijalnu pravdu i zajednički se zalažu za zdrave radne odnose i podnošljiviju 
atmosferu na radom mjestu, ispunjaju time izravno svoju zadaću u svijetu, ali neizravno služe i 
kraljevstvu Božje ljubavi - premda možda nisu ni svjesni religioznog zračenja njihova pravilnog 
držanja u svjetovnom životnom prostoru. Teško je reći kako velik utjecaj vrše na duše, svjesno ili 
nesvjesno, političari, pisci, novinari, nastavnici, pravosudni činovnici i odvjetnici, primalje i 
bolničari, umjetnici i direktori programa na radiju televiziji - jedino svojim vrijednim ili 
nevrijednim obavljanjem posla i poziva. 

Sve to postaje izrazom nadnaravne ljubavi prema bližnjemu - apostolatom u širem smislu, 
ako su motivi rada »misionarski« i ako se vršenje svog poziva preispituje svjesno s obzirom na to 
kako se stručnosti u obavljanju posla odražava, u konkretnim prilikama, na spasenje ljudi. 

Osobito značenje imaju profesionalna, kulturna i politička udruženja koja se, u našem 
pluralističkom društvu, mogu za dobro založiti djelotvornije negoli čisto katolička ili crkvena 
udruženja. Katolički laik, koji surađuje u udruženjima koja ne nose crkveni pečat — na ćudorednom 
i religioznom ozdravljenju javnog života i društvenih struktura, nije od Crkve službeno 
opunomoćen. Svoju ulogu u svijetu ne prima od hijerarhije. Ali zbog svog položaja u Božjem 
narodu, duboko je obvezan da svoju ulogu u svijetu podredi radu za kraljevstvo Božje za spas ljudi, 
on je »Crkva u svijetu« . 

Da se ova važna uloga mogne dostojno ispuniti u našem daleko raskršćanjenom svijetu, 
kršćanski se laik, kao živi član Božjeg naroda, mora duboko prožeti vjerom, naukom i duhom 
Crkve. Ipak ne treba čekati jedino na izričite upute službenog vodstva Crkve. On je osobno 
odgovoran za unošenje evanđeoskog duha u profesionalni i kulturni život. On mora u svom krugu 
predstavljati kršćanski duh svojim životom, ponašanjem, sudom, marno stečenom stručnom 

spremom i vlastitom inicijativom. Pri tom je odlučujući kriterij kršćanske zrelosti: solidarnost i 
spremnost na suradnju sa svim dobronamjernim ljudima i vođenje računa o cjelini. 

Ima u Crkvi posebna dušobrižnička služba, na temelju posebnog posvećenja, koja primaoca 
stavlja sasvim u službu duša, u službu Božjeg kraljevstva. Biti svećenik, redovnik i redovnica znači 
biti stavljen, za narod, pred Boga (Heb 5, 1 si.). Posebno svećenik je na oltaru ne samo za sebe nego 
osobito za narod. Nije primio pastirsku službu da sebe pase (Ez 34, 8), nego da hrani duše svoje 
braće i sestara naviještanjem nauke i dijeljenjem sakramenata, da ih očuva i čini revnima, riječju i 
primjerom. S prima^njcm posvećenja i službe mora prihvatiti i lozinku božanskog Pastira: »Potražit 
ću izgubljene, dovesti natrag zalutale, povit ću ranjene, okrijepiti nemoćne, bdjeti nad zdravima i 
jakima« (Ez 34, 16). 

Jao dušobrižniku koji uzvišene darove svog posvećenja ostavlja na ugaru i iznevjeruje, koji 
od oltara doduše živi ali ne doprinosi spasenju duša svom snagom svoje ljubavi i svim 
mogućnostima svoje službe. On bi, kao postavljeni poslanik Božje ljubavi, kršio ne samo ljubav već 
i pravdu. 

Svećenici su za Crkvu i za svijet kao neko sakramentalno posadašnjenje Isusa Krista Glave i 
Pastira. U crkvenoj službi zaređenog svećenika sam Krist je nazočan svoj Crkvi kao glava svog 
tijela, svećenik u službi in persona Cristi (u osobi Krista - glave). Svećenici vjerodostojno 
propovijedaju njegovu riječ, ponavljaju njegove geste oproštenja i ponude spasenja, nadasve 
krštenjem, pomirenjem i euharistijom. Oni postoje i djeluju da navještaju Evanđelje svijetu i da 
izgrađuju Crkve u ime i u osobi Krista Glave i Pastira. Na taj način svećenici sudjeluju u jedincatom 
Kristovom svećeništvu. Duh Sveti ih, na nov i poseban način, po sakramentalnom pomazanju 
svetoga reda, suobličuje Kristu Glavi i Pastiru te ih postavlja u povlašteno stanje službenika 
naviještanja Evanđelja 

Što je svećenik dublje povezan s Kristom i što više po njegovu primjeru biva čovjekom „za 
druge“, to djelotvornije čini Krista prisutnim u pojedinoj zajednici i općenito u Crkvi. Usred 
kršćanske zajednice koja živi po Duhu svećenik je, unatoč svojim ljudskim slabostima, poruka 
Kristove spasiteljske nazočnosti. 

Služba svećenika je posvema za Crkvu; za poticanje vršenja zajedničkog svećeništva 
čitavoga Božjega naroda. Tako svećenik, kao i apostoli, nastupa kao poslanik Isusa Krista te je to 
temelj misijske naravi svakog svećenika. Svećeničko poslanje. Bit svećeničkog poslanja sastoji se u 
ponazočenju Isusa Krista u vremenu i prostoru u kojemu svećenik živi i djeluje. Zbog činjenice 
sudjelovanja u Kristovu pomazanju i poslanju, svećenik produžuje i ponazočuje Kristovu molitvu, 
riječ, žrtvu i njegovo spasenjsko djelovanje za Crkvu i svijet. 

Razmisli! Jesam li svjestan da se Bog služi drugim ljudima da meni pomogne na putu 
spasenja? Mogu li prepoznati te putove Božje providnosti? Jesam li ja i moje ponašanje bližnjem na 
poticaj i pomoć na putu spasenja? 

Stavljanje zapreka bližnjem na njegovu duhovnom putu 

Isus je bio svjestan mogućnosti da ljudi svojim životom i djelovanjem jedni drugima ne 
samo da nisu na pomoć u njihovom ljudskom i duhovnom rastu nego im postaju zaprekom za 
daljnji put rasta u vjeri. „Jao svijetu zbog sablazni. Istina, sablazni moraju doći, ali jao onome po 
kome sablazni dolaze!“ (Mt 18, 7) 

Na svoj način svaki grijeh je neka vrsta zapreka na osobnom ali i putu bližnjega, a vrsti, 
težini, dinamikama pada u grijehe već smo govorili i na Putu čišćenja i ovom prikazu Puta 
prosvjetljenja sada ćemo iznijet samo neke stvarnosti povezane s zaprekama koje ljudi jedni 
drugima stavljaju na duhovnome putu. 

Samo ćemo još napomenuti prija toga da većina grijeha protiv ljubavi prema bližnjemu 
sastoji se u propustu pozitivnih dužnosti ljubavi, što smo ih već izložili. Ipak su u najoštrijoj 
protivnosti prema »kraljevskoj zapovijedi« neprijateljski osjećaji i postupci protiv sebe i bližnjega i 
svako ponašanje koje pozitivno šteti vlastitom ili tuđem dobru. 

Najglavniji takvi grijesi jesu: mržnja i neprijateljstvo protiv osobe bližnjega (za razliku od 
mržnje protiv njegovih grijeha, koja je kao takva dobra); đavolska mržnja koja se svjesno upravlja 
protiv duhovnog spasa, protiv prijateljstva bližnjega s Bogom; zavist koja zavidi bližnjemu dobro, i 
postaje đavolskom zavisti kad mu zavidi čak ljubav prema Bogu. Iz mržnje i zavisti potječu svađa i 
nesloga te nepravedna borba i rat, koji potkopavaju mir koji je i preduvjet i plod ljubavi. Pored toga 
ima, dakako, i neškodljivo svađanje, nastalo iz časovitog proplamsaja duha protuslovljenja i 
strastvenosti. Brza spremnost na izmirenje pokazuje da nije nastala iz mržnje. U nepravednom ratu 
zgušćuje se neprijateljstvo mnogih i provaljuje poput pošasti. Najgora je nus pojava rata često 
planski posijana mržnja protiv drugog naroda i njegovih građana. 

Bezobzirnost može poprimiti stotine oblika. Da ona potječe iz nedostatka ljubavi, pokazuje 
činjenica da bezobzirnik rijetko opaža koliko drugome smeta ili nanosi bola. Tipična je danas 
prekomjerna buka motora, buka radio-aparata koja smeta cijelom susjedstvu, nepoštivanje 
prometnih propisa koje ugrožava živote mnogih, i slično. 

Kao što bratska ljubav dobiva oblik u krepostima po kojima se iskazuje, tako je povreda tih 
kreposti uvijek i indirektna povreda ljubavi prema bližnjemu. Ovdje na to samo ukazujemo, jer 
ćemo o tom napose raspravljati u zadnjem dijelu posebnog moralnog bogoslovlja. Na idućim ćemo 
stranicama obraditi samo one grijehe koji se izravno protive nutarnjoj naravi kršćanske ljubavi 
prema bližnjemu, tj. iskrenoj brizi za spas bližnjega: zavođenje, sablazan i sudjelovanje u tuđem 
grijehu. 

Zavođenje 

Zavođenje je plansko ili svjesno nastojanje da drugi sagriješi. Zavodnik postavlja bližnjemu 
namjerno zamku u koju će ovaj upasti. Zavođenje se može izvršiti nagovaranjem, savjetom ili 
nalogom, ali i namjernim ponašanjem koje odaje da se bližnjega želi zavesti na grešno djelo ili 
raspoloženje. 

Najlukaviji oblik zavođenja jest kad se žrtvi postavi opasna zamka, u koju će ona upasti a da 
ni ne opazi zlu nakanu zavodnikovu. Takav se zavodnik ne želi izvana u stvar uplesti da ne bude 
optužen ili prepoznat kao sluga tame. Takvo mračnjačko zavodništvo ne valja suditi nipošto blaže 
nego otvoreno nastupanje, u kojem zavodnik ne krije svojih nakana. I povlači za sobom, pred 
savješću, jednaku dužnost popravka i vremenite i vječne štete. 

Zavođenje je po svojoj vrsti težak grijeh, i to dvostruk grijeh: jednom protiv ljubavi, a zatim 
protiv kreposti koja se zavodništvom želi povrijediti. Stoga u ispovijedi teškog grijeha zavođenja 
valja navesti na što se zavelo ili htjelo zavesti. Činjenica da li se drugi dao zavesti ili ne, ne mijenja 
po sebi ništa na grijehu, ali ima veliko značenje zbog obaveze popravka vremenite i vječne štete. 

Zavođenje samo na lake grijehe može biti teško grešno, ako su oni koji su na temelju svog 
položaja dužni sprečavati upravo takve grijehe izazvali osobitu sablazan, ili ako zavoditelj u tim 
lakim grijesima vidi put k daljnjim, teškim grijesima, i kad god su mali grijesi izraz neprijateljstva 
ili vrlo teške neodgovornosti za spas bližnjega. 

Zavođenje obično potječe od grešnog iskorištavanja ili od želje da se nađu pristalice svog 
uvjerenja i djelovanja. Dogodi li se iz svjesne nakane da se drugi duševno pokvari i otrgne od Boga, 
tada je to đavolsko zavođenje (usp. Iv 8, 44: »Đavao je ubojica od početka«), koje je u cijeloj svojoj 
vrsti vrlo težak grijeh. 

Spasitelj zavoditeljima prijeti kao lav komu se otimlje mladunče: »Tko sablazni jednog od 
ovih malenih koji u mene vjeruju, bilo bi mu bolje da mu se o vrat objesi mlinski kamen i da se baci 
u more« (Mt 18, 6). Smisao je otprilike: Bila bi za nj sreća kad bi, prije nego se okalja takvom 
krivnjom, morao umrijeti makar i tako strašnom smrti. 

Sablazan 

U Sv. pismu i predaji pribraja se pojmu sablazni, koji je vrlo širok, i zavodništvo. Sasvim 
općenito, sablazan znači poticaj na pad, postavljanje zamke ili klipa o koji će se netko spotaknuti. 

Dok se kod zavođenja zamka postavlja namjerno, kod sablazni u užem smislu to se događa 
nenamjerno, ali ipak u donekle svjesnoj nemarnosti. Između zavođenja i neizravne sablazni postoji 
ista razlika kao između ubojstva i usmrćenja iz nehaja, samo što se prvo odnosi na područje vječnog 
spasa. Sablazan je dakle slobodan čin nekog čovjeka koji je takav da bližnjemu postaje, kakav je on 
u konkretnoj situaciji, zamka na putu spasenja. 

U Sv. pismu se riječ sablazan ne ograničuje - kao što se obično ograničuje u teološkoj 
literaturi - na čine u kojima se opaža nedostatak suodgovornosti za spas bližnjega i ovom se daje 
grešan povod za posrtaj. Riječju sablazan označuje Sv. pismo često sve što drugomu može biti, iz 
bilo kojeg razloga, povod za pad - pa i ono što ga izaziva konačno na odluku i tako dovodi bilo do 
uzdignuća ili do pada. 

Grijeh sablazni ima korijen u moralnom stavu neobaziranja na spas bližnjega. Sablažnjivač, 
u najgorem smislu riječi, uopće se ne obazire na učinak svog ponašanja na spas bližnjega upravo 
zato što u njemu nema obzira za nadnaravnu ljubav prema bližnjemu. Od toga se sasvim razlikuje 
nevini »sablažnjivač« kojemu se, uza svu ljubav prema bližnjemu, može katkada dogoditi da učinak 
svog ponašanja na bližnjega previdi ili krivo prosudi. U ovom slučaju nema grijeha sablažnjavanja; 
dok u prvom slučaju, svaki pojedini čin dobiva svoju zloću od stava neobaziranja, prema stupnju 
njegove grešnosti. 

Obično čovjek nije vjerojatno u sebe već toliko začahuren da više nikako ne bi opažao 
zlokoban utjecaj svog ponašanja; što ipak sablažnjava, potječe onda od sebičnosti, od težnje za 
neograničenom slobodom ponašanja ili od prolazne prevage udobnosti nad finoćom obzira. 

Predvidljivi učinak na dušu bližnjega jedna je od glavnih komponenata situacije. Zbog 
raznih uzroka može ponašanje imati škodljiv ili bar opasan učinak na bližnjega: zbog nutarnje 
opakosti djela, zbog mogućnosti da se ono krivo razumije, zbog slabosti bližnjega ili i zbog njegova 
zlog raspoloženja. Najčešće je po srijedi splet neprovidnih uzroka. 

a) Sablazan zlog djela i sablazan osrednjosti. Najopasnija i najproširenija je sablazan već po 
sebi zlog čina, zlog primjera, koji djeluje posebno privlačno ako dolazi od ljubljene osobe ili od 
nosioca autoriteta. Svojim stalnim nastupanjem i ambijentalnim prodiranjem zao je primjer uprav 
ogromna moć moralnog kvarenja. Tu moć podržava već obični simpatizer i donekle sablažnjava. 
Sablazan je to veća i grešnija što oni koji sablažnjavaju imaju, zbog svog društvenog položaja, veći 
utjecaj na druge. Sablažnjava se samo grešnim djelima, premda i čisto nutarnji grijesi, kao gubitak 
snaga u Kristovu tijelu, nepovoljno djeluju na druge i pripremaju sablazan djela. 

U ispovijedi treba sablazan zlog primjera samo onda napose priznati ako su riječ ili čin 
sadržavali osobitu opasnost; jer opća opasnost sablazni priznata je ispovijeđu grijeha kao takvog. 
Legalistički bi moral, zaustavljajući se na lako uočljivoj sablazni zlog djela, mogao previdjeti ne 
manje opasnu sablazan što je daju kršćani i cijele kršćanske zajednice koje »svjetlo stavljaju pod 
vagan« i krivotvore svjedočenje za evanđelje samozadovoljnom osrednjošću. Vjernici koji žele 
ispitati svoju savjest u zrcalu evanđelja, ispituju se osobito i o oblicima sablazni što je dijelom 
primaju a dijelom daju: o sablazni dosadnog zakonskog minimalizma, čak i u najvećoj zapovijedi 
ljubavi prema Bogu i bližnjemu; o zaobilaženju kristalno jasnog svijeta evanđelja u korist kiča na 
području pobožnosti, pobudne literature »pobožnih predmeta« i slika, lova na privatne objave, 
isprazne upotrebe blagoslova; o velikoj sablazni fonnalističke liturgije nepristupačne običnim 
ljudima; malograđanski stil pobožnosti i načina života; stalna sumnjičenja i pritužbe protiv svih 
pokušaja oživljavanja pasterizacije; spasenjski egoizam mnogih »pobožnjaka« koji misle jedino na 
svoju dušu i na svoje nebo, a ne na kraljevstvo i slavu Božju. 

Nije li katkada upravo naša strahovito dobra savjest pred takvim načinima davanja sablazni 
ona koja guši radost vjere tolikih obraćenika, u njima rađa osjećaj pljesnive uskoće, i konačno u 
mnogim nevjernicima i inovjemicima učvršćuje dobru savjest kad preziru i napadaju Crkvu. Ova 
sablazan, davana sa začudno »dobrom savjesti«, često se pokazuje gorom od sablazni što je stvaraju 
pojedini grijesi iz slabosti. 

Na tu je vrst sablazni vrlo snažno ukazao PIO XII.: »Najgora zapreka našim nastojanjima 
nije možda prosvijetljeno protivljenje neprijatelja Boga i neumrlih duša, nego ravnodušnost, 
bezbrižnost i ironična nadmoćnost ljudi koji se smatraju korektnim kršćanima i uvjerenim i 

praktičnim katolicima. Njima otvoriti oči i dovesti im u svijest težinu i vlastitu njihovu 
odgovornost... nije najlakši dio naše dužnosti« 

Kraj sve hrabrosti da pogledamo u oči ovim velikim i opasnim sablaznima, moramo ipak 
pripaziti na slijedeće: nikad ne smijemo Crkvu optuživati ostajući — tako rekavši — izvan nje, kao 
da mi s tom sablazni nemamo ništa zajedničko. To bi onda bila najveća sablazan, sablazan 
farizejizma. Bog i Crkva ne trebaju laži ni krive apologetike. Ali nepodmitljiva istinoljubivost mora 
započeti s nama samima. Uostalom, uza svu kritiku podmuklih oblika sablazni, ne smijemo ostati 
slijepi za vidljivu i skrivenu svetost u Crkvi. Ako npr ne poričemo da je otpad širokih radničkih 
masa od Crkve imao svoj uzrok i u sablazni ne muške, malograđanske i ukrućene liturgije i 
pastoralnog rada, ne možemo ipak jednostavno ispričati niti sve Crkvi otuđene radnike ni nas same: 
jer u Crkvi nikad nije nedostajalo socijalnih apostola, ne manjkaju zakonite odredbe za liturgiju 
pristupačniju radnicima, niti primjeri muške pobožnosti. Nismo prepušteni - bez spasa i pomoći - 
ovim sablažnjavanjima i sablažnjenostima. Crkva nam svojim mudrim uputama, svojom naukom i 
svojim svecima pokazuje put kojim ćemo se hrabro i djelotvorno suprotstaviti sablazni. 

b) Sablazan »slabih«. U izvjesnim okolnostima, može se prouzročiti teška sablazan djelima 
koja su po sebi (tj. ako se apstrahira od njihova učinka na druge) dobra ili indiferentna; ali, zbog 
privida zla što ga u nekoj situaciji mogu probuditi, lako zbune slabu savjest, i slabima daju povod 
da se na taj primjer pozovu u sličnim situacijama, koje su za njih ako ne sasvim zle, a ono za spas 
vrlo opasne. Vanjski dakle razlog sablazni leži ovdje neposredno u ćudorednoj slabosti i 
osjetljivosti bližnjega otud izraz scandalum pusillorum!, ali i u njegovoj manjoj ili većoj teškoći 
shvaćanja situacije. Grešnost sablazni (tj. davanja sablazni) potječe od nedostatka obzira prema 
ćudorednoj slabosti bližnjega. O takvim slučajevima govori sv. Pavao u 1 Kor 8, i Rim 14. 

Ozbiljna je dužnost imati obzira prema tuđoj slabosti, ukoliko je to moguće a njemu služi na spas. 

Ne valja, međutim, iz obzira prema slabome usvojiti način ponašanja koji bi mu, ako se 
produži, bio još opasniji (usp. Gal 2). Obzir prema slabima ne smije ići tako daleko da bi bila 
ugrožena potrebna sloboda odlučivanja i radosnog zalaganja za Božje kraljevstvo. Obično nismo 
također dužni, iz obzira prema bližnjemu, pretrpjeti tešku vlastitu štetu - osim ako je moralno 
sigurno ili bar vrlo vjerojatno da se doista radi o velikoj opasnosti po bližnjega. 

Situacija bi se odviše pojednostavila mišljenjem da je u ovakvoj sablazni slabih dovoljno 
dati objašnjenje svog ponašanja pa, ako se i nakon toga onaj sablažnjuje, znači da razlog leži u 
njegovoj zlobi. Tada bi to doista bila »farizejska« sablazan , prema kojoj ne treba imati obzira. No 
tako jednostavno nije slučaj riješio sv. Pavao. Takvo bi tumačenje previdjelo psihologiju 
ograničenog pogleda na vrijednosti; precijenilo bi važnost vanjskih riječi naprema snazi situacije i 
osobito naprema snazi osobnih ili društvenih predrasuda. No ipak važi: Kad se čin, koji slabome 
može biti povod sablazni, ne može iz važnih razloga propustiti, mora mu se obično pokušati stvar 
objasniti. 

U svjetlu tih načela, treba riješiti slijedeće probleme i pojedine slučajeve. Njihova je 
prednost u tom da opći principi dobivaju zornu primjenu. Ali valja unaprijed primijetiti da se ne 
radi o gotovim receptima. Svaka nova situacija zahtijeva novi razboriti sud na temelju duha 
evanđelja i otvorenog gledanja na kon kr etnu situaciju. 

Ne smijemo, bez razmjerno teškog razloga, zahtijevati od drugoga nešto što bi doduše 
mogao učiniti bez grijeha, ali što zbog stvarne ćudoredne slabosti ili zbog svoje pogrešne savjesti 
vjerojatno neće učiniti bez subjektivnog grijeha. Ne valja dakle, u običnim okolnostima, tražiti 
zakletvu od nekoga za koga se treba bojati da će se krivo zakleti. Također ne valja tražiti, bez 
važnog razloga, da nam podijeli sakramente svećenik koji ih, po svoj prilici, ne može podijeliti a da 
i sam ne sagriješi. 

Valja voditi računa o bitnoj razlici da li se bližnjemu daje samo povod da, pošto je već u 
stanju teškog grijeha, počini nove grešne čine, ili mu se daje povod da izgubi doduše slabi ali još 
stvarni milosni život. 

S pozitivnim sablažnjavanjem ne valja staviti na istu razinu jednostavno pripuštanje grešnog 
čina, koji bi se mogao spriječiti tako da se ukloni neka prilika ili povod (koji se nije naročito 

postavio). Smio bi se tuđi grijeh pripustiti kad bi se taj povod teško mogao ukloniti, ili kad bi se 
prekršitelj mogao pripuštanjem jednoga njegova grijeha možda osloboditi grešnog stanja. Tako bi 
roditelji smjeli ostaviti novac nezatvoren da tako uhvate na djelu dijete, koje je više puta ukralo ili 
bar sumnjaju da je to učinilo - s nakanom da ga privedu temeljitom popravku. Isto je dopušteno 
učiniti sa stranim lupežom, pa i s nakanom konačno se zaštiti od nepravde. Ali se ne bi smio 
namjestiti takav povod ili kušnja, koji bi bili jednaki izravnom zavođenju. Jer bi se na taj način 
mogao podmuklo zavesti netko koji je dosad bio nevin i što nije manje zlo uvaliti ga u sasvim novi 
grijeh. 

Nikad se drugi ne smije pozitivno zavesti u lakši grijeh da bi se tako zadržao ili odvratio od 
težega. Ali ne bi bila sablazan kad bismo namjerice pripustili, pa i kad bismo otvoreno dali do 
znanja da smo spremni pripustiti ga - samo zato da se spriječi veći grijeh, ako nam je to jedini cilj a 
pripuštanje manjega grijeha jedini put. U tom smislu valja razumjeti autore koji smatraju 
dopuštenim savjetovati manji grijeh. Pravi cilj takva savjeta nije dakle manji grijeh, nego izrazita 
opomena da se izbjegne bar težak grijeh. 

Smiju se a katkada i moraju, iz obzira prema ćudorednom stanju i religioznoj osjetljivosti 
drugih, propustiti čisto pozitivni propisi, dakako, nikad tako da se stavi u sumnju crkveni autoritet i 
jasno ispovijedanje vjere, što bi svakako značilo jednu od najvećih mogućih sablazni. 

Samo namjeravane čine valja bar privremeno odgoditi ako se nadati da će se kasnije moći 
izvesti bez sablazni bližnjega. Smio bi se privremeno odgoditi ulazak u redovnički stalež ili u 
svećeničko zvanje da se izbjegne teška sablazan slabih. Budući da se jedva može dogoditi da bi tko 
odricanjem od duhovnog zvanja bio u stanju nekoga očuvati od teške sablazni i spasiti ga, rijetko će 
se smjeti ili čak morati na temelju takvog razloga definitivno napustiti zvanje tako važno za Božje 
kraljevstvo. 

Predstavnici Crkve moraju se radije odreći vlastite vremenite koristi negoli izložiti bližnjega 
opasnosti da se odbije od Crkve i vjere. Misnik mora biti radije spreman odreći se ove ili one 
propisane nagrade za svoju službu negoli, zbog prividne škrtosti, sablazniti sebe i kompromitirati 
čitavo svoje dušobrižništvo. Crkva će se uvijek odreći čak zahtjeva na temelju legitimno stečenih 
prava onda kad ustanovi da se inače stavlja u pitanje čistoća njezina svjedočenja. 

Pokoja djevojka ili žena mora se spremno odreći ponekih zabava ili plesova, nepotrebnog 
nakita, pa čak i povremenog posjeta crkve - ako je to potrebno ili korisno da bi se tko očuvao teške 
kušnje, odnosno se oslobodio napasti. 

Ako djevojka bez opravdanog razloga, namjerice traži susret s muškarcem za kog znade da 
mu je to povod teške napasti, čini težak grijeh sablazni, pa i kad bi imala ispriku da se ponaša i 
oblači pristojno i da se ne da zavesti ni na kakvo grešno djelo. Mogu i čisto nutarnji grijesi biti 
uzrokom duševne propasti bližnjega. 

c) Sablazan zlobnih. Iz obzira prema Božjoj slavi i prema spasenju bližnjega valja 
izbjegavati, kad je to lako moguće, da se, po sebi dobrim ali ne obaveznim činima, dade zlima 
povod da počine nova grešna djela. To važi osobito onda kad se u životu mora prihvatiti česta 
mješavina zloće i slabosti. 

Ali kršćanin mora biti svjestan daje on sam, već svojim doista kršćanskim životom, Bogu 
neprijateljskom »svijetu« nužno »kamen spoticanja«. Oličena svetost, Isus Krist, upravo je svojom 
svetošću dovodio u bijes zle ljude i raskrinkavao ih. U odluci, donesenoj protiv njega, otvorio se 
bezdan zloće koji se, da On uopće nije došao, ne bi bio mogao ni zamisliti. »Da nisam došao, ne bi 
imali grijeha« (Iv 15, 22 si.) Tako će se i na dobra djela i na svetost Kristovih učenika neprestano 
rasplamsavati i iskaljivati neprijateljstvo svijeta, sotonina podanika. Takvu sablazan ne valja 
izbjegavati, nego joj se valja oprijeti (usp. Mudr 2, 10-20). 

U onima koji se zatvore snažnom svjetlu spasenjske poruke i u njoj uključenom zakonu 
ljubavi, propovijedanje uzrokuje još dublji pad. A za neodlučne, čiji se površni način života 
pokoleba, ono je velika blagodat: za njih je propovijedanje spasenjske pomke spasonosna sablazan. 
Radosna ih vijest privlači, podvrgava ih radikalnom sudu i prisiljava na pravu odluku. Kako se 

pokazuje u biblijskoj nauci o sablazni, ovaj izazov igra neobično važnu ulogu u Božjem 
spasenjskom planu. 

U tom smislu, sam je Krist »velika sablazan« a s njime i život njegovih učenika i 
propovijedanje njegovih apostola. Vrijedi izazvati krizu, da se bolesnik privede ozdravljenju. 

Odatle se izvodi temeljni zakon propovijedanja i uopće pastoralnog rada. Svaki dušobri ž nik i svaki 
apostol-svjetovnjak mora vrlo pomno misliti na to da se prilagodi načinu mišljenja i osjetljivosti 
onih koje želi pridobiti za radonsu vijest, ali nipošto ne smije izglađivati oštru suprotnost između 
»Božje mudrosti« - koje je veliki simbol smrt na križu Božjeg Sina i »mudrosti ovog svijeta«. 
Propovijedanje i svaki apostolat mora ljude konačno postaviti pred odluku i primorati ih na jasno 
»da« ili »ne«. Htjeti evanđelje pod svaku cijenu učiniti bezazlenim »prihvatljivim« značilo bi lišiti 
ga njegove snage. 

Ali isto tako moramo u svakoj propovijedi i u svakom našem nastojanju oko spasa bližnjega 
paziti na to da ne stvaramo nepotrebnih teškoća, da ljude ne dovodimo pred odluku u nevrijeme i na 
sporednim pitanjima. Inače bismo mogli skriviti tuđi posrtaj. Spasonosna sablazan evanđelja postala 
bi, našom krivnjom, po spasenje opasna sablazan. Osobito se ne smiju pojedinačni zahtjevi stavljati 
ispred cjeline radosne vijesti. Odgoditi valja neke zahtjeve koje slabić, iako pun dobre volje, sad još 
ne može podnijeti (Iv 16, 12), dok u njem spoznaja ne ojača. Svakako, ne smije se izostaviti ni jota; 
ali se odluka mora donijeti na centralnim istinama evanđelja, na zakonu milosti. 

Najveća se i najopasnija sablazan za svijet sastoji možda baš u tom što kršćani ne daju, 
dovoljno jasno i odlučno, spasonosnu sablazan svetosti i potpunog prihvaćanja zakona milosti. Kao 
sveti Božji narod moramo biti svjedoci Božje ljubavi i značiti sud nad Bogu neprijateljskim 
svijetom. 

O sablažnjenost. Grešna sablažnjenost u užem moralno-teološkom smislu, znači slobodno 
uzeti ponašanje bližnjega, dobro ili zlo, kao povod svome padu. Tuđi čin, pa i grešan, samo je 
povod ili podražaj. Djelotvorni uzrok sablažnjenosti uvijek je slobodna volja. Stoga sablažnjenik 
nije ispričan, iako on sam ispričava svoj čin ponašanjem sablažnjivača ili time da tako »svi« rade. 

Tipičan primjer takve sablažnjenosti predstavlja današnje ograničavanje porođaja i 
zloupotrebljavanje ženidbe iz straha pred žrtvom. Moć je javnog mišljenja (razgovori pri poslu i u 
gostionicama, idoli filma i štampe) uostalom sablazan koja može tako ubitačno utjecati na 
spoznavanje vrijednosti te ne možemo jednostavno reći da je svaki tko je primio jednostavnu pouku 
Crkve već teško sagriješio , ako se toj javnoj sablazni ne odupre. Najgrešniji oblik sablažnjenosti 
jest sablažnjenost bezbožnog svijeta koji svoju mržnju pothranjuje upravo dobrom kao takvim. 

b) Opasna ali ne grešna sablažnjenost. Često ljudi (osobito djeca) smatraju ponašanje drugih 
dobrim i nasljeđuju sablažnjivača, pouzdajući se da čine dobro. Premda takav sablažnjenik ne 
griješi, ipak time ulazi u opasno duševno stanje, koje često može značiti najveću kočnicu zdravog 
moralno-religioznog razvitka. Odgovornost za to pada jedino na sablažnjivača. 

Često se s naprosto opasnom sablažnjenosti ispreplete u nerazrješivi čvor prava, grešna 
sablažnjenost. Posljednji sud o većoj krivnji (sablažnjivača ili sablažnjenika) može donijeti samo 
Bog. Ah i sada možemo čuti riječi suca: »Jao čovjeku po kojemu sablazan dolazi'« (Mt 18, 7). 

c) Spasonosna »sablažnjivost«. Iskreni bol i čak razjareni gnjev na grijeh bližnjega, već 
prema njegovoj zloći, predstavlja primjereni ćudoredni odgovor. Ako je taj gnjev doista ćudoredan 
pri čemu je osobito važno da se ne odnosi na osobu grešnika, već samo na grijeh, onda nužno 
poziva na veću odlučnost u borbi protiv zla, i to najprije u vlastitom životu. 

Tako se dakle ne samo na spasonosno »sablažnjavanje« nego i na pravu, grešnu sablazan 
može odgovoriti spasonosnom plodnom »sablažnjenošću«. (Tu moramo biti na čistu da se radi o 
dva različita pojma »sablažnjenosti«!). Cilj Božjeg pripuštanja »sablazni« - »Sablazni moraju doći« 
(Mt 18, 7) - jest da se prokušaju i učvrste dobri, da se izazove njihov odlučan otpor proti grijehu; da 
se dovedu do odluke mlaki; i, dakako, da se raskrinkaju zli i lijeni. 

Područja na kojima su sablazni česte. 

a) Moda. Mjera i prekomjemost u modi: Odjeća čovjeku, a osobito ženi, ne služi samo kao 
zaštita od nepovoljnog utjecaja atmosfere, nego je i izražajni oblik njihova spola i naravi. Veliko 
značenje i vrijednost što ih Crkva pridaje liturgijskom ruhu (usporedi na primjer blagoslove 
crkvenog ruha u rimskom obredniku i u pontifikalu) odnosi se u izvjesnoj mjeri i na svečanu 
svjetovnu odjeću. Lijepa je odjeća simbol milosti. 

I prirođeni smisao žene da se njeguje, kiti i dopada valja pozitivno suditi; to može i u braku 
imati veliko značenje. Upravo zanemarena i neuredna žena može biti na sablazan i postati povod 
grijeha. I kozmetička sredstva mogu poslužiti njegovanju ljepote, što se može sasvim odobriti. 

U prosuđivanju troškova (vrijeme, novac) za modno odijevanje i njegu ljepote ima dakako 
važnu ulogu držanje mjere: i na ovom se području može pogriješiti s »previše« i »premalo«. Tu još 
osobito odlučuje motiv: da li se žena želi svidjeti svom mužu ili drugim muškarcima; da li se 
djevojka kiti iz bezbrižne taštine, da se dobro uda, ili zbog lakoumnog ljubakanja. 

Sve što je prekomjerno, napadno i neobično lako sablažnjava i daje povod vlastitim i tuđim 
napastima. Lako je ili teško grešno već prema nakani i predvidljivoj sablazni. Stoje potpuno novo, 
djeluje osobito privlačno. No dok se ne radi o nepristojnosti već samo o prekomjernosti i napadnosti 
odijevanja, ne treba - u sumnjivim slučajevima - vidjeti težak grijeh. 

Nepristojnost u načinu odijevanja je lak ili težak grijeh prema predviđenoj sablazni. Kod 
ćudorednog prosuđivanja ne valja zanemariti ni potkopavanje vlastite stidljivosti i obzira prema 
dostojanstvu svoje osobe niti na taj način povećanu osjetljivost za napasti. Što je u pojedinom 
slučaju lako ili teško nepristojno, ne može se dakako izmjeriti centimetrima i odrediti uzorak za sva 
vremena i mjesta. Nova, neuobičajena moda lako djeluje nepristojno i podražljivo, dok je već 
uhodana moda manje opasna, premda finom osjećaju stida ni ona bolje ne odgovara. 

Dok god sablazan nije javna, valja biti na oprezu da se u pojedinim slučajevima ne govori o 
teškom grijehu. Osim toga, mnoge modne pretjeranosti radije valja ocijeniti kao neukus negoli kao 
grijeh. Često istom nakana i moralno raspoloženje pridaje veliku opasnost po sebi indiferentnoj ili 
samo lako grešnoj modi. 

b) Moralno izopačena umjetnost. Pokvarena umjetnost može grijeh okružiti sjajem ljepote i 
učiniti ga tako dvostruko zavodljivim. No autentična umjetnost može i plemenitu ljepotu golog 
ljudskog tijela prikazati tako da njegova slika ne predstavlja za nonnalna čovjeka nikakvu napast. O 
sablazni odlučuje način prikazivanja ne samo nagog nego i odjevenog tijela. Prikazivanje intimnih 
ljubavnih scena promašuje vrlo lako poštovanje, pa ga i vrsni umjetnici teško mogu prikazati tako 
da na mnoge gledaoce ne djeluju sablažnjivo. Izrađivanje, izlaganje i prodavanje nepristojnih slika 
lako je ili teško grešno, već prema mjeri sablazni. 

Osobito sablažnjivo djeluje na današnje ljude pokvarena umjetnost u kinematografima. 
Kako je sablazan javna, valja se protiv nje boriti udruženim silama, osobito tako da se pomažu dobri 
filmovi. 

c) Pornografija i loš tisak. Ne samo odrasli već i nezrela mladež zasuta je danas pravom 
poplavom loših knjiga, časopisa, ilustriranih listova i magazina. Tu se ne sablažnjuju samo slabi, a 
često se radi o planskom zavođenju; tu se hladnokrvno špekulira sa osjetljivošću ljudi za 
razdražljivo i nepristojno. Loš tisak donosi ogromne dobitke. A silna je duhovna šteta, osobito 
omladine. Protiv te moralne pošasti mora se svatko boriti, kako mu je moguće. Tu, dakako, 
iskrsavaju teška pitanja kako potisnuti loš tisak a ne dirnuti u nužnu slobodu dobrog tiska, i osobito 
kako spriječiti mnoge mračne i podzemne putove. 

Pojedinac i crkvena hijerarhija su u borbi protiv pomogafije i šund-literature prilično 
nemoćni, bez organiziranog obrambenog fronta. Knjižar ne samo ne smije lošu štampu javno na 
prodaju nuditi, 

Popravljanje sablazni. Prvo načelo: Tko je grešno dao sablazan, mora se prema svojim 
mogućnostima truditi da spriječi daljnje djelovanje dane sablazni i da popravi pričinjenu duševnu 
štetu. 

Drugo načelo: Tko je sablažnju sagriješio ne samo protiv ljubavi nego i protiv posebnih 
staleških dužnosti ili čak protiv pravednosti, dužan je na temelju iste kreposti na naknadu. Osobito 
roditelji, odgojitelji i dušobrižnici moraju, na temelju voje službe, opozvati po mogućnosti danu 

sablazan. Tko je bližnjega naveo na grijeh nasiljem, ulijevanjem straha ili podmuklom prijevarom, 
mora - na temelju pravde - popraviti štetu. 

Treće načelo: Tko je sablazan dao javno, mora je po mogućnosti javno i popraviti. 

Četvrto načelo: Kad nije moguće sablazan potpuno popraviti onda to jače obvezuje naknadu 
dobrim primjerom, molitvom i pokorom za grijehe zavedenoga, odnosno sablažnjenoga. 

Zavoditelj mora, po sebi, nastojati sam utjecati na zavedenoga da ga obrati. Često se ipak to ne 
može savjetovati zbog bliže opasnosti ponovnog pada u stare grijehe, i da se bližnji još dublje ne 
upropasti. U takvim okolnostima, postoji apsolutna obveza molitve i pokore Često će se moći 
zavedenoga preporučiti apostolskim nastojanjima treće osobe. Tko je sablažnjavao kao pisac, 
političar, umjetnik, glumac vlasnik kina ili slično, njemu se upravo na njegovu području pruža 
obilato i važno polje da radi za dobro, čime će donekle popraviti sablazan. Da se tome smije nadati, 
potreban je dakako najprije duboki preobražaj sablainjivosti, na kojemu sada valja da radi i zbog 
dužno popravka sablazni. 

Pomaganje u tuđem grijehu 

Bog nas je učinio oruđem i suradnicima u izgrađivanju njegova kraljevstva ljubavi. U 
bratskom zajedništvu moramo biti svjedoci njegove ljubavi. I kako da se onda upustimo u to da 
budemo sredstvo zla kao »ortaci« »gospodara ovog mračnog svijeta« (Ef 6, 12)? A ipak, tko nije 
katkada sa zgražanjem otkrio da je ono što je s najboljom nakanom učinio olakšalo drugima 
ostvariti njihove opake planove! Kako bi onda mogli svjedočiti za božansku ljubav »usred svijeta« i 
surađivati na izgrađivanju bratske zajednice, koja treba obuhvatiti sve ljude? Kako ovdje treba 
primijeniti Gospodinove riječi: »Ostavite da na polju raste oboje do žetve! Jer biste inače, berući 
kukolj, istrgli i pšenicu« (Mt 13, 29 si.), i rijeci Apostolove: »Ne mislim da se uopće ne smijete 
družiti s bludnicima ovog svijeta ili s lakomcima i razbojnicima ili idolopoklonicima: jer biste inače 
morali izaći iz ovoga svijeta« (1 Kor 5, 9 si.)? 

Načela o sudjelovanju u grijehu. Pomaganje ili sudjelovanje u tuđem grijehu općenito e 
doprinos, fizički ili moralni, za grešno djelo zajedno s drugima. U tom smislu sudjeluju u 
znanstvenoj mjeri osobito naredbodavac, zavodnik i neposredni izvođač. Iako se krivnja raznih 
suradnika može veoma razlikovati, ipak je po svojoj vrsti ista. Činjenica da mnogi sudjeluju u 
jednom grešnom djelu objektivno ne umanjuje krivnju pojedinaca, nego je i povećava, jer se svatko 
svojim sudjelovanjem ujedno ogrešuje o ljubav prema bližnjemu, ukoliko druge u zlu pomaže li im 
omogućuje grešno djelo. 

Ovdje ćemo raspravljati samo o jednom određenom načinu sudjelovanja u grijehu: o 
pomaganju u izvođenju grešnog djela, na koji se drugi - glavni izvršitelj djela - sam od sebe već 
odlučio. 

Time smo postavili najhitniju razliku sudjelovanja u grijehu - prema sablazni. Dok je ova, 
općenito, samo povod grijeha bližnjemu, odnosi se sudjelovanje, o kojem ovdje raspravljamo, 
samo na izvođenje već odlučenog grešnog djela. Dakako, i u sudjelovanju se krije moment sablazni: 
ukoliko pomaganjem biva glavni izvršitelj ohrabren u svome zlom naumu, i omogućivanjem 
ostvarenja djela na nj privezan; a da i ne govorimo da se i treće osobe mogu u punom smislu 
sablazniti zbog takva sudjelovanja. 

Kad to ne dolazi u obzir, samo pomaganje u grijehu manje je, po sebi, upravljeno protiv 
duševnog spasa bližnjega negoli sablazan, koja vodi k padu onoga koji je još stajao. Ali dok 
sablažnjivač kao takav ne surađuje u punom smislu u grešnom djelu, dotle se pomagač-sudjelovatelj 
zapleo u grešno djelo i u njegove posljedice. Čitav sklop ovog pitanja ne valja, osim toga, 
promatrati samo okviru individualnog morala, što smo već gore naglasili u vezi sa sablazni. 

Najveći obzir, zbog kojeg trebamo izbjegavati grešno sudjelovanje, jest dužnost svakog 
kršćanina da pomaže vanjsko ostvarivanje Božjeg kraljevstva na zemlji, i da se, prema svojim 
silama, protivi svakom umanjivanju Božje slave i spasenja bližnjega. Za moralno prosuđivanje od 
temeljnog je značenja razlika između fonnalnog i materijalnog sudjelovanja u tuđem grijehu. 

a) Formalno sudjelovanje. Formalno sudjelovanje je onaj doprinos tuđem grijehu koji je, po 
svojoj naravi ili nutarnjem određenju ili pak po slobodnom određenju sudjelovatelja označen kao 
doprinos tuđem grijehu. Formalni sudjelovatelj stavlja dakle sam sebe u direktnu službu zla bilo 
nutarnjim odobravanjem grešnog čina bližnjega, bili vanjskim doprinosom koji po svojoj naravi 
znači odobravanje djela glavnog izvršitelja. 

Formalno je sudjelovanje uvijek u sebi grešno, i to prema veličini samog grešnog djela u 
kom se pomaže, prema veličini doprinosa koji se daje i prema podržavanju glavnog izvršitelja u 
zloći. Osobito je velika odgovornost sudjelovatelj a ako njegov doprinos odlučuje da se izvršenje 
grijeha uopće omogući. 

Formalno sudjelovanje povređuje osim ljubavi (caritas) uvijek još i krepost koja je na 
poseban način pogažena grijehom u kom se sudjeluje. Kad se radi o pravdi, dužan je formalni 
sudjelovatelj solidarno s glavnim izvršiteljem na naknadu, u prvom redu, prema mjeri njegova 
sudjelovanja. 

b) Materijalno sudjelovanje. Puki materijalni sudjelovatelj izvršuje po sebi dobru ili 
indiferentnu radnju, koja ni po sebi — tj. po svom nutarnjem značenju, ni po nakani sudjelovatelja 
ne znači doprinos tuđem grijehu, ali koju bližnji zlorabi i koja mu poslužuje u grešnom djelu. 

Sudjelovatelj sa sigurnošću ili bar vjerojatnošću predviđa da će se njegova radnja zlorabiti, 
ili bi to morao predvidjeti; inače njegov čin, u odnosu na tuđu zloupotrebu, ne bi uopće podlijegao 
ćudorednoj ocjeni. Ali to ne može predvidjeti iz svog čina kao takvog, jer ovaj sam po sebi nema 
nikakva određenja za grijeh zlorabijivača. Naslućivanje ili znanje o tuđoj zloupotrebi potječe iz 
posebnih okolnosti: iz lošeg iskustva, iz priopćenja trećih osoba ili po direktnoj izjavi zle nakane od 
strane glavnog izvršitelja. 

Težak problem može se sastojati u značenju posebnih okolnosti, koje su katkada takve da po 
sebi indiferentan čin jasno orijentiraju prema ciljevima zlorabijivača, koje, dakle, u strukturu radnje 
tako duboko ulaze da one ovu kvalificiraju kao direktan doprinos tuđem grijehu. To važi sigurno 
onda i prema tomu ne predstavlja više nikakav problem, kad su posebne okolnosti takve da radnju 
čine nedopuštenom, i bez obzira na zle ciljeve glavnog izvršitelja. 

No između okolnosti i okolnosti postoji velika razlika. Pogotovo okolnost predviđenog 
sporednog zlog učinka ne ulazi u sam čin nikad tako duboko kao što ulazi zbir okolnosti koje ga 
izazivaju i prate. 

Za osvjetljenje problema neka posluži mnogo diskutiram primjer iz XVIII stoljeća: 
Gospodar zahtijeva da mu sluga noću pomogne popeti se u sobu svoje ljubavnice ili čak otvoriti 
vrata. Njegova je nakana nedvoznačno jasna i pokazuje se jasno i u okolnostima. 

Može se reći: otvoriti vrata ili pomoći pri penjanju na prozor može, u nekim okolnostima, 
značiti čin ljubavi prema bližnjemu. Taj se čin, međutim ovdje samo zlorabi. Radi se dakle, što se 
tiče samog čina sluge, samo o materijalnom sudjelovanju. 

Okolnost da vlastiti čin ima u sebi razuman smisao i da postoji opravdan razlog da se on 
izvrši bez obzira na to da li će biti zlorabljen ih ne, predstavlja važnu pretpostavku da se radi o 
pukom materijalnom sudjelovanju. 

Činjenica da je neka radnja materijalno sudjelovanje, tj. da se njome netko služi u svom 
grijehu, predstavlja ozbiljno pitanje savjesti; tim ozbiljnije ako ona tuđim zlim ciljevima služi ne 
samo izdaleka već izbliza, a sasvim osobito ozbiljno ako je to neizostavni preduvjet izvršenja tuđe 
grešne nakane. 

Prvo načelo: Na temelju ljubavi prema sebi i prema bližnjemu (tj. odgovornosti za Božje 
kraljevstvo na zemlji) i na temelju kreposti koju glavni izvršitelj grijeha kani povrijediti: dužni smo, 
po mogućnosti, spriječiti da se naši čini na zlo upotrebljavaju. 

Drugo načelo: Međutim, ima razloga koji materijalno sudjelovanje opravdavaju i čak 
savjetuju, premda možda na nj ne obvezuju. Ali razlozi moraju biti to jači što je veće zlo za koje će 
se naše materijalno sudjelovanje zlorabiti; što je naš doprinos bliže povezan s grešnim djelom; što je 


419 



vjerojatnije da bi se bez našeg doprinosa tuđi grijeh mogao spriječiti; i, napokon, što je veća 
opasnost sablazni za druge. 

Pojedina pravila: 

1) Čisto materijalno sudjelovanje je dakle dopušteno ako se njime zaštićuje veće dobro ili izbjegava 
veće zlo. Ipak se po načelima »dvostrukog učinka« nikad ne smije težiti za dobrim učinkom preko 
zloga učinka; jer cilj ne posvećuje sredstva. 

2) Nikakva privatna korist (ni strah od privatne štete) ne čini dopuštenim bliže sudjelovanje u 
djelima koja bi nanijela tešku štetu većoj zajednici (osobito Crkvi ili državi); jer je zlo zajednice 
uvijek gore od zla pojedinčeva. 

3) Daljnje sudjelovanje, od koga izvršenje zlodjela nikako ne zavisi, dopušteno je zbog bilo kojeg 
razmjernog (proporcionalnog) razloga, dakako uz uvjet da to nikako ne bude formalno sudjelovanje. 

4) Materijalno sudjelovanje u djelu koje nanosi nepravednu štetu trećoj osobi, dopušteno je jedino 
da se udalji veća šteta po bližnjega ili po samog sudjelovatelja - dakako, uz uvjet da se ima pravo na 
dotični čin koji će imati štetan učinak po drugoga. 

Treće načelo: Motiv materijalnog sudjelovanja ne smije biti lakomost na vremenita dobra, a 
niti u prvom redu strah od vremenitih šteta, nego poglavito otklanjanje duhovne štete od sebe i od 
bližnjega i mogućnosti djelovanja »u svijetu«. 

Za onoga koji se iz svijeta povukao i brine se jedino za spas svoje duše, može biti sasvim 
lako smatrati nedopuštenim svako materijalno sudjelovanje; ali je to teško za onoga koji »usred 
svijeta« želi raditi za Božje kraljevstvo i za spas ugroženih duša. Prestrogo shvaćanje s obzirom na 
materijalno sudjelovanje - kakvo je npr. zastupao već Tertulijan — onemogućuje kršćanskom 
svjetovnjaku da uopće izvrši svoju ulogu u svijetu. Tko u svoj moralni kodeks postavi načelo: ne 
učiniti ništa što će drugi na zlo upotrijebiti ili moći upotrijebiti; taj sebi unaprijed zatvara put npr. u 
politiku, ali i mnoga druga područja apostolskog djelovanja. 

Kao kršćani, imamo poslanje za sva područja u svijetu koja nisu po sebi zla. Ne samo na 
apostole, nego upravo i na sve svjetovnjake odnose se Kristove riječi: »Kao što si ti mene poslao u 
svijet, tako sam i ja njih poslao u svijet« (Iv 17, 11). »Ne molim: Uzmi ih sa svijeta« (Iv 17, 15). 
Dakako, nikad svijetu ne smijemo platiti jednu cijenu: da se s njime u duhu izjednačimo; nikad ne 
smijemo zla djela svijeta direktno činiti ili pomagati - zato da bismo »u svijetu« mogli izdržati. 
»Molim te: očuvaj ih od Zloga; ta oni ne pripadaju svijetu, kao što ni ja ne pripadam svijetu« (Iv 17, 
15 si.). 

Upravo u bezuvjetnom izbjegavanju formalnog sudjelovanja, u razboritom izbjegavanju 
materijalnog sudjelovanja i u bolnom pripuštanju da se naša dobra djela katkad na zlo 
upotrebljavaju - a da se zbog toga obeshrabreni ipak ne povučemo: pokazuje se napetost kršćanske 
egzistencije »u svijetu« a ipak ne »od svijeta«. Da takvu napetost izdržimo, potrebna nam je 
»bezazlenost golubova« i ujedno »mudrost zmija« (usp. Mt 10, 16). 

Primjeri dopuštenog i nedopuštenog sudjelovanja. 

Svaka pojedina zapovijed donosi brojne probleme u vezi sa sudjelovanjem. Na slijedećim će 
se stranicama iznijeti neki tipični primjeri, i ovdje valja napomenuti što je rečeno u vezi s 
kazuistikom sablazni. Ne mogu se donijeti u svakom pogledu gotova rješenja za sve moguće 
slučajeve. Radi se u prvom redu o tom da osvijetlimo opće principe, koji uvijek važe. Predloženo 
rješenje pojedinih slučajeva može ipak u konkretnom slučaju, uključivanjem posve novih okolnosti, 
dozvati u igru i druge principe . 

a) Sudjelovanje poslužitelja i namještenika. Kuharica može u dane posta i nemrsa - na 
zahtjev svojih gospodara-katolika kuhati meso i biti sudionica za stolom, premda znade ili 
opravdano pretpostavlja da njezini gospodari nemaju nikakva razloga da budu ispričani od nemrsa. 

Kod nekatolika je stvar za nju jednostavnija jer mora pretpostaviti dobru savjest. Kod 
katolika bi morala, ako ima izgleda na uspjeh, pokušati ih na dužan način odvratiti. Ali u svakom 
slučaju njezino je sudjelovanje samo materijalno te se ne odnosi na nešto što je apsolutno zlo. 

Poslužitelj bi u slučaju nekog sumnjivog prijateljstva svog gospodara mogao najprije 
pretpostaviti da se ne radi o zlu. No i kad je grešnost veze i posjeta očita, smio bi ipak vršiti 
uobičajeno posluživanje, koje se ne može izbjeći: otvoriti posjetiteljici vrata, odvesti je do 
gospodara, posluživati kod stola, rediti gostinjsku sobu i slično. Trebao bi, uostalom, eventualno 
izraziti svoje osuđivanje grešne veze. Ali ako obavlja samo svoje običajne usluge, moći će reći da 
se njegova služba zlorabi. Drugo je dakako ako se od njega traži direktno pomaganje grešne veze: 
stajati na straži, obavljati noćne pozive možda tajnim putem, pozivati izravnim aluzijama, prenositi 
usmene poruke. Sve bi to morao bezuvjetno odbiti. 

Jednostavno prenošenje pismenih grešnih poruka, tj. prenošenje pisama o kojima poslužitelj 
s pravom mora slutiti da se radi o zlu, ne predstavlja po sebi fonnalno sudjelovanje, jer u svom činu 
kao takvom ne može nužno vidjeti doprinos tuđem grijehu. Ipak je to vrlo sumnjiva stvar koju bi 
smio obavljati samo iz važnih razloga, jer je možda prenošenjem pisma izvršio neposredni 
preduvjet za grijeh. Ako bi, opazivši zle posljedice, pristao da stalno bude »poštar ljubavi«, ne bi 
više o sebi mogao lako reći da se njegove usluge zlorabe, nego bi ostavljao utisak da je s grijehom 
sporazuman. Da se primi namještenje čije se obične usluge često zlorabe na grijeh, bili bi potrebni 
teški razlozi. 

Taksist ili namješteni šofer ne bi nikad smjeli pokazati put do javne kuće - ako se istom tako 
omogućuje grijeh. Ali mogao bi, u izvjesnim okolnostima, voziti svog gospodara ili mušteriju u 
ulicu koju žele - iako znade ili pretpostavlja da dotičnik tamo traži grijeh. No ako već u samom 
nalogu vožnje dođe do izraza to da vožnjom treba poslužiti grijehu, tad bi morao - po mogućnosti - 
odbiti nalog, ili bar se jasno ograditi npr. riječima: »Mogu Vas odvesti u tu ulicu, ali s onim što ste 
rekli ne želim imati nikakve veze«; jer valja izbjeći i sam privid odobravanja. Ako vozač vidi da bi 
uskraćivanjem svoje usluge mogao spriječiti grijeh, morao bi to učiniti. Što mu tako propada 
nagrada, nije nipošto opravdanje za tako očito materijalno sudjelovanje u grijehu. 

Prodavač-namještenik: Prodavanje predmeta koji se po sebi mogu dobro upotrijebiti a o 
kojima se ovdje i sada može slutiti da će ih kupac grešno upotrijebiti, predstavlja za prodavača po 
sebi materijalno sudjelovanje koje se, u danim okolnostima, može pripustiti. Prodavanje predmeta 
koji po svojoj naravi služe jedino za grijeh (npr. sredstva za prekid trudnoće) predstavlja fonnalno 
sudjelovanje u kupčevom grijehu. 

Prodavač u ljekarni ili drogeriji - koji mušterije stručno poslužuje i koji, dakle, doista znade 
što svaki put prodaje, jer to znanje spada u njegovo osnovno stručno znanje - po mom je sudu kriv 
za fonnalno sudjelovanje ako prodaje sredstva za prekid trudnoće. Ne valja isprika da on radi po 
naređenju a ne sam od sebe. S takvom su isprikom izvršeni već nečuveni zločini. Od savjesti koja se 
ravna po Božjem zakonu takva je isprika daleko. No dakako, vlasnik koji izdaje naredbe kriv je 
mnogo više od male prodavačice. 

Ipak sam vrlo sklon mišljenju da prodavačica koja poslužuje na blagajni ili koja zamotava 
predmete što ih je stručno osoblje već priredilo, ne može se okriviti s fonnalnog sudjelovanja. I 
čovjek koji jednostavno misli mogao bi u ovoj prilici još reći da se jednostavno poslovi kasiranja, 
pakiranja i uručivanja paketa samo u zle svrhe zlorabe, odnosno mogu zlorabiti; dok to sigurno ne 
bi mogao reći o poslu stručnog ljekarničkog pomoćnika i prodavača koji odgovara i kompetentno 
traži grešni predmet. Ovdje predmet bitno određuje radnju; dok se, naprotiv, posao računanja i 
pakiranja može sasvim dobro izvršiti a da namještenik koji ga izvršuje ništa ne zna o kupljenom 
predmetu niti se osvrće na njegovu svrhu: predmet dakle ulazi nužno u bitni oblik njegova posla. 
Svakako, tu se ne možemo lako odlučiti o formalnom sudjelovanju. 

Ispovjednik odnosno dušobrižnik bi u slučajevima formalnog sudjelovanja stručnih 
prodavača (apotekara) - koje je uvijek nedopušteno — smio najviše šutjeti o apsolutnoj 
nedopustivosti takva formalnog sudjelovanja, ako je subjektivna savjest namještenikova inače 
mirna, osobito onda kad takav namještenik s druge srane mnoge od grijeha odvraća i sprečava veće 
zlo. No ako je ispovjednik direktno upitan, morat će jasno potvrditi nutarnju nedopustivost takva 
sudjelovanja. Ne valja podcijeniti ni sablazan što je na takvom mjestu može davati osoba koja je 
poznata sa svoje pobožnosti. 

Nestručno osoblje (kao blagajnica) smjelo bi ipak svojim znatnim doprinosom materijalno 
sudjelovati samo iz teških razloga i izbjegavajući što pomnije sablazan. Jednako strogo valja 
prosuđivati svjesnu suradnju u prodavanju opojnih droga, radi dobitka. Ni lažna samilost prema 
preklinjanjima toksikomana ne predstavlja nikakvo opravdanje. 

b) Sudjelovanje liječnika i bolničkog osoblja. Asistiranje liječnika u nedopuštenoj operaciji 
valja u najviše slučajeva označiti kao fonnalno sudjelovanje, jer on, dakako, mora biti spreman 
podržati svaki potez glavnog kirurga ili ga čak u nuždi zamijeniti. Čisto pasivno asistiranje 
(studenata) ili samo pripremne radnje, koje se vrše i inače kod svake operacije, znače i za liječnika 
samo materijalno sudjelovanje, pogotovo ako pri tom može izbjeći i svaki privid odobravanja 
nedopuštene operacije. 

Moraju li bolničarke i medicinsko osoblje u operacijskoj dvorani redovito obavljati izvjesne 
stalne poslove - kao što je steriliziranje instrumenata, pripremanje ili izvođenje narkoze, dodavanje 
instrumenata: sve je to samo materijalno sudjelovanje, pa i kad se jednom »slučajno« dogodi u 
posluživanju kod nedopuštene operacije, čak kod pobačaja. Po sebi se razumije da osoblje 
operacijske dvorane kao i njegovateljice (koje se obično samo u daljnjem smislu mogu zlorabiti) i 
sasvim napose kad se radi o redovničkim osobama, moraju sve učiniti da se njihov rad ne zlorabi i, 
po mogućnosti, spriječiti nedopuštene zahvate; jer bi sablazan mogla biti vrlo velika kad bi 
redovnice redovito stavljale svoju običajnu suradnju na raspolaganje u grešnim operacijama. 

Obično bi se redovnice, prije nego preuzmu u nekoj klinici ili bolnici stalnu službu, 
ugovorom morale osigurati da neće morati sudjelovati kod operacija koje Crkva osuđuje kao 
nećudoredne. Onda dakako ne može više biti njihova dužnost da s liječnikom u svakom pojedinom 
slučaju raspravljaju da lije ovaj ili onaj slučaj još dopušten ili nije. 

Povremeno i manje-više udaljeno materijalno sudjelovanje redovnica u nedopuštenim 
operacijama i metodama liječenja može, obično, biti opravdano zato što je time uopće uvjetovana 
blagoslovna djelatnost redovnica u bolnicama i klinikama. Ali nikad ne bi smjele sudjelovati u 
grijehu fonnalno, a niti materijalno na takav način da bi se, u danim okolnostima, općenito shvatilo 
kao odobrenje nećudoredne suradnje. 

Ako je očevidno da neki instrumenti mogu poslužiti jedino za nedopuštene zahvate, onda bi 
već njihovo pružanje značilo fonnalno sudjelovanje, pogotovo ako bi liječnik dao naputak: 
»Priredite instrumente za prekid trudnoće!«, itd. No ako se istim spravama mogu izvršiti i dopušteni 
zahvati, npr. prijevremeni porođaj, tada se opet ne može tvrditi daje pružanje takvih instrumenata 
već po sebi formalno sudjelovanje u grijehu. 

Ali i samo materijalna pomoć ne bi se smjela pružiti ako bi njome došao u krajnju opasnost duhovni 
spas pacijenta, a s druge bi se strane odbijanjem materijalnog pomaganja ta opasnost vjerojatno 
izbjegla. 

Namještenici socijalne skrbi (u zdravstvenoj službi i si.) ne smiju sudjelovati u propagandi 
protiv djece za kontrolu porođaja ili čak preporučivati nećudoredna sredstva. 

No oni se mogu nerijetko naći pred problemom manjeg zla ako zgodnom primjedbom mogu 
spriječiti velik grijeh, kao npr. pobačaj. Ako se ne radi o pravom savjetovanju koje bi ostavilo 
dojam odobravanja zla, nego o jasnom nastojanju da se spriječi bar veći grijeh i o ukazivanju na 
prvi korak prema konačnom potpunom obraćenju, tada ne može biti govora o grijehu sudjelovanja u 
zlu. 

Izdavanje sredstava za saniranje poslije grešnog spolnog snošaja i izvršenje terapije ne 
predstavlja po sebi nikakvo formalno sudjelovanje, kao što to nije ni liječenje spolnih bolesti; jer je 
cilj takvog postupka ubijanje eventualnih klica bolesti. Samo se ta pomoć ne smije pružati na način 
da se praktički poveća poticaj na grijeh. 

c) Sudjelovanje gostioničara i trgovaca 

Ako gostioničari već pripite mušterije potiču da još dalje piju, počinjaju grijeh zavođenja ili 
fonnalnog sudjelovanja. To isto čine, dakako, i oni koji ih muktaški podržavaju. Ako jednako 
poslužuju sve goste, bez razlike da li piju umjereno ili neumjereno, počinjaju opasno materijalno 

sudjelovanje u grijehu opitih, koje im se upisuje u težak grijeh - ako nemaju razmjerno teške 
razloge opravdanja (opasnost žestoke prepirke, teških psovki i neprijateljstva). Ako roditelji 
zapijaju djeci svagdanji kruh, tada gostioničar osim grešnog sudjelovanja u opijanju počinja još i 
tešku nepravdu prema obitelji pijanca, te je dužan na naknadu štete i na davanje pripomoći obitelji u 
njezinoj potrebi - prema veličini počinjenih šteta. 

Priređivanje nepristojnih plesova i zabava od strane gostioničara znači formalno 
sudjelovanje u predvidljivim grijesima, odnosno zavođenje. No ako su priredbe po sebi pristojne a 
mogu se predvidjeti jedino grijesi zbog zloće pojedinih sudionika, tad se radi samo o materijalnom 
sudjelovanju, koje je - prema prilikama - grešno ili prosto od grijeha. 

Trgovcima nije nikako dopušteno izlagati zle novine ili časopise da bi privukli mušterije. Ni 
na zahtjev mušterije ne smiju ih, bez daljega, prodavati. 

Kino vlasnici koji prikazuju loše filmove griješe zavođenjem, odnosno sablažnjavanjem i 
sudjelovanjem u grijehu gledalaca. Najmodavci prostorija koji nemaju utjecaja na programe 
predstava, griješe materijalnim sudjelovanjem - ako nemaju odgovarajućeg razloga kojim bi se 
ispričali. Namještenici u kino dvorani koji su zaduženi samo tehničkim redovitim funkcijama, 
sudjeluju samo materijalno - tako da se mogu lakše ispričati ako se ne radi o sasvim zlom kino- 
kazalištu. 

Trgovci nisu općenito dužni ispitivati kako njihovi kupci upotrebljavaju indiferentne stvari. 
Kad naslućuju zloupotrebu, važe pravila o materijalnom sudjelovanju. Trgovačke kuće, modistice i 
krojačice koje proizvode i prodaju očevidno nepristojnu odjeću, počinjaju formalno sudjelovanje, 
odnosno zavođenje. Rad jednostavnih namještenika u takvoj trgovini treba prosuditi prema gore 
iznesenom primjeru raznih namještenika u ljekarni. 

Dobrovoljno iznajmljivanje sobe ili stana za zle svrhe razvrat, sastajalište za preljubnike, 
itd.) svakako je teško grešno, pa i kad se radi o zakonski dopuštenoj i kontroliranoj prostituciji. Po 
prirodi same stvari radi se tu »samo« o materijalnom sudjelovanju, ali predstavlja tešku sablazan. 
Ako stanar naknadno zlorabi stan za nemoralne ciljeve, vlasnik ima po sebi pravo prigovora i, ako 
se radi o njegovoj kući u kojoj i sam stanuje, također dužnost onemogućiti svaku sablazan. Ali kako 
državno zakonodavstvo obično ne daje kućevlasniku nikakvu podršku da intervenira (osim ako se 
krše i državni zakoni), obično će biti dovoljno bilo kako izraziti svoje negodovanje. 

Namještenici javnih prijevoznih poduzeća (željeznica, pošte, zrakoplovstva) koji otpremaju 
sve bez razlike - kako zle novine tako i druge predmete sa zlom namjenom - ne počinjaju svojom 
službom nikakvo formalno sudjelovanje; jer predmet ne ulazi u njihov posao toliko da bi ga 
određivao u njegovoj nutrini. Da bi svoj posao obavljali u redu, ne trebaju pobliže znati i obično ne 
znaju što otpremaju. Kad bi se htjelo posao ovih namještenika okarakterizirati kao formalno 
sudjelovanje, onda bi jedva koji kršćanin smio danas biti namještenik u prijevoznim poduzećima 
javne službe. Ako se takav namještenik u javnoj službi daje zlorabiti, to se bitno razlikuje od slučaja 
kad se samostalni prijevoznik svjesno i dobrovoljno stavi u službu zlih poduzeća. Ovaj posljednji 
slučaj, zbog sudioništva u nakanama, predstavlja formalno sudjelovanje. 

d) Sudjelovanje sudaca i odvjetnika 

Sudac se mnogo puta može naći u neprilici da mora »krojiti pravdu« po nepravednom 
zakonu. Ako postoji pravna mogućnost da se izbjegne primjena nepravedna zakona a sudac ga ipak 
primijeni, ne može se ispričati od formalnog sudjelovanja. No ako ne može izbjeći primjeni 
nepravednog zakona, onda treba reći da se njegova uloga sastoji u izjavi da se zakon na slučaj 
primjenjuje. I to se može shvatiti kao obično materijalno sudjelovanje. 

Teža je situacija kad je zakon ne samo nepravedan nego i zahtijeva nepravdu i grijeh, npr. 
pobačaj, prisilnu sterilizaciju ili odricanje od vjere. Tu sudac više ne može surađivati. Napose o 
sterilizaciji - kad sudac mora nevinog osuditi prema zakonskim kategorijama - možda se još dade 
sumnjati, ako sam poduzima sve da se osuda izbjegne. Naprotiv, smatram formalnim sudjelovanjem 
kada tko podnese prijavu o takvom slučaju, na temelju koje će se pokrenuti čitav postupak, pa i 
onda kad prijavu vrši službeni liječnik koga zakon na to obavezuje. 

Osobito često dolazi danas u nepriliku »ženidbeni sudac. Njegovo je sudjelovanje formalno 
ako svojom presudom doista pristaje uz nakanu nekršćanske države da proglasi rastavu ženidbenog 
veza i dopuštenost sklapanja novog braka. Ali se državni zakoni o rastavi mogu tumačiti i tako da 
oni uređuju jedino građanske učinke bračne zajednice, odnosno da te učinke dokidaju. A izjava da 
građanski učinci neke bračne zajednice prestaju (zajedništvo dobara i pravo žene da nosi muževo 
ime) dopuštena je u određenim prilikama, premda se predviđa da će ta izjava mnogima biti povod 
za sklapanje nove, ženidbenoj slične, zajednice. 

Kad god sudac smatra ženidbu valjanom po Božjem pravu, i kad nijedan od bračnih drugova 
nema pravo (kao kod opravdane rastave od stola i postelje) na poništenje civilnih učinaka svog 
braka, mora kao katolik sve učiniti da izbjegne presudu o rastavi . Ako je ne može izbjeći, 
dopušteno mu je materijalno sudjelovanje iz teških razloga (npr. da ne izgubi službu). 

Radi primjera navodimo slijedeće: Ovdje izrečenim načelom da odvjetnik ne smije braniti 
očevidno ili vrlo vjerojatno nepravedan proces za rastavu braka — nije još ništa rečeno kako se to 
načelo mora provesti. Jedan će odvjetnik možda srdito odbijati sve takve procese. Neposredna će 
posljedica biti da će klijent odmah potražiti povodljivijeg pravnika, koji će se u prvom redu svojski 
pobrinuti da se već razjareni duhovi supružnika ne ohlade. Međutim, neki je inteligentni katolički 
odvjetnik, svojim elastičnijim načinom, već nebrojene brakove spasio od raspada: Dođe li mu 
supružnik sav razjaren nakon nesretnog vikenda, on ga mirno sasluša, izloži mu uvjerljivom 
objektivnošću pravnu situaciju i pozove ga da u roku od desetak dana nabavi točno određene 
dokumente. Četiri petine, prema iskustvu, ne dolaze natrag, jer su se u međuvremenu smirili i 
pomirili. Ali i s jednom petinom onih koji su se povratili s potrebnim dokumentima nije se 
dovitljiva razboritost našeg advokata ni izdaleka još iscrpla. 

Ozbiljnije valja prosuđivati sudjelovanje odvjetnika u nepravednom procesu. Nipošto ne 
smije braniti stvar koja nanosi direktnu nepravdu trećemu - državi ili Crkvi ili nekom Božjem 
pravu. Dopušteno mu je da svojom obranom pokuša krivca osloboditi od kazne, ako je iskreno 
uvjeren da se time ne oštećuje javno dobro. 

e) Sudjelovanje u lošem tisku. Već i članovi izdavačke kuće ili uredništva sudjeluju 
fonnalno u grijehu kad stavljaju svoj rad na raspolaganje kod izdavanja zle štampe. Ako u dotično 
kući ili časopisu izađe samo katkada ponešto zlo, u grijehu ne sudjeluju članovi vodstva koji se 
protiv toga ograde ili u tom nemaju udjela. 

f) Sudjelovanje na političkom polju. Izbor zastupnika ili političke stra nk e koja izričito i 
javno zastupa nećudoredna i protu kršćanska načela znači po sebi odobravati i podu~pirati ta 
načela, i predstavlja prema tome fonnalno sudjelovanje. 

No ako birač ima mogućnost glasovati jedino za stra nk e od kojih svaka zastupa nećudoredna 
načela i ima u programu protuvjerske stavove, mora se - prema situaciji - ili uzdržati od glasanja 
(ako se ne mora pobojavati da će tako veće zlo uslijediti) ili mora svoj glas dati za stranku koja je 
stvari vjere i ćudoređa, sve u svemu, najsklonija odnosno najmanje neprijateljski raspoložena. U 
ovom slučaju već je iz okolnosti očevidno da birači ne odobravaju naprosto nećudoredne stavove 
partijskog programa ili da ih podupiru, nego da glasaju za manje zlo. 

Tko se daje birati kao zastupnik na listi stranke, u kojoj u ime discipline i frakcijskog 
pristanka mora podupirati protuvjerske i nećudoredne zakonske prijedloge, neće se moći ispričati od 
fonnalnog sudjelovanja i teškog grijeha. Ako je, međutim, zastupnik slobodan te može u stranci i u 
parlamentu zauzeti stav protiv zlih programskih točaka, tada ne može biti govora o formalnom 
sudjelovanju; i kršćanin bi se u takvoj stranci mogao dati birati, ako - uzevši sve u obzir - ne daje 
sablazan i ne potpomaže zlu stvar, nego naprotiv potiskuje utjecaj zla. 

Zastupnik koji naprosto odobrava protuvjerski ili nećudoredni zakon, sudjeluje fonnalno u 
grijehu. Ali ako mu preostaje jedino izbor između podržavanja opasnijeg i drugog manje zlog 
zakona, tada u danim okolnostima mora glasovati za manje zli zakon - da spriječi veće zlo. Ali bi 
moralo iz okolnosti ili na temelju izričite izjave biti jasno da njegovo glasanje ne znači odobravanje 
nepravde sadržane u dotičnom zakonu, nego samo odabiranje manjeg zla. 


424 




Policajac koji, provodeći protucrkveni ili inače nepravedan zakon, uhiti očito nedužnu 
osobu, neće se vjerojatno moći ispričati. No ako se njegova podređena uloga sastoji samo u 
mehaničkom izvođenju uhidbenih naloga, moglo bi se njegovo ponašanje — u osobito teškim 
okolnostima - promatrati kao još donekle podnosivo materijalno sudjelovanje. Ali tko kao 
zapovjednik ili njegov zamjenik po vlastitoj inicijativi traži i hapsi nedužne, postaje u duši fonnalni 
pomoćnik nepravednog zakona i progonitelj. 

Vojnik koji, po nalogu, ubije očito nedužna čovjeka ili surađuje u masovnom ubojstvu 
nedužnih počinja formalno sudjelovanje i ne može se ispričati, iako subjektivno njegov zločin nije 
obično tako težak kao zločin onih koji su za to izdali nalog. 

Razmisli! Imam li iskustvo da je bližnji meni bio zapreka na putu duhovnoga rasta? Što 
milim jesam li drugima bio zaprekom na njihovu putu života i vjere? Što mislim o zavođenju, 
sablazni i pomaganju u tuđem grijehu nakon što sam pročitao ovu cjelinu? 


4.4. Kršćanski život u obitelji 

Bog traži poštovanje prema roditeljima i poglavarima. Prirodni, objavljeni Božji, crkveni i 
građanski zakoni na temelju pravednosti propisuju da su djeca dužna poštivati roditelje. 

Bog preko roditelja daje djeci život. Roditelji se brinu za hranu, odijelo, stan i uzdržavanje 
djece. Daju djecu u školu i brinu se za odgoj. Nakon smrti baštinom ostavljaju djeci imovinu. Sve, 
dakle, što djeca imaju bilo u duševnom bilo u tjelesnom pogledu, iza dobrote Božje, primaju 
najvećim dijelom upravo od roditelja. 

Kolike besane noći provedu majke pokraj malene djece! Žuljave očeve ruke i ispaćeno 
znojno lice najočitije dokazuju s koliko je muka povezano uzdržavanje djece. Jasno je da iz svega 
toga proistječe pravednost, pa se traži od djece da roditelje štuju, ljube i slušaju. 

Crkva uči: „Poštuj oca svoga i majku svoju, da imadneš dug život na zemlji koju ti da 
Gospodin, Bog tvoj (Izl 20,12). I bijaše im poslušan (Lk 2,51). 

Sam Gospodin Isus istaknuo je važnost te »Božje zapovijedi« (Mk 7,8-13). Apostol uči: 
»Djeco, slušajte svoje roditelje u Gospodinu, jer je to pravedno. Poštuj oca svoga i majku - to je 
prva zapovijed s obećanjem: da ti dobro bude i da dugo živiš na zemlji'« (Izl 6,1-3). 

Četvrta zapovijed otvara drugu ploču Zakona. Naznačuje poredak ljubavi. Bog je htio da, iza 
njega, poštujemo roditelje kojima dugujemo život i koji su nam predali spoznaju o Bogu. Pozvani 
smo častiti i poštivati sve koje je Bog, za naše dobro, zaodjenuo svojim autoritetom. 

Ova zapovijed izrečena je u pozitivnom obliku, kao dužnost koju treba vršiti. Ona 
nagovješćuje slijedeće zapovijedi koje izriču posebno poštovanje prema životu, braku, zemaljskim 
dobrima, riječi. I predstavlja jedan od temelja crkvenoga društvenog nauka“. (KKC 2196- 2198) 

Dužnosti roditelja 

Dijete pripada roditeljima. Ono je plod roditeljske ljubavi, nastavak roditeljskog života. 
Roditelji su prvi učitelji i odgojitelji svoga djeteta. Crkva uči: „Plodnost bračne ljubavi ne svodi se 
samo na rađanje djece nego se mora proširiti na njihov moralni odgoj i duhovno oblikovanje. 
Odgojno djelovanje roditelja »toliko je važno da se teško može ičim zamijeniti«. Pravo i dužnost 
odgoja roditeljima su prvotni i neotuđivi. Roditelji treba da svoju djecu smatraju djecom Božjom te 
ih poštuju kao ljudske osobe. Oni ih odgajaju u vršenju Božjeg zakona pokazujući kako su i sami 
poslušni volji Oca nebeskoga. 

Roditelji su prvi odgovorni za odgoj svoje djece. Tu odgovornost svjedoče prije svega 
stvaranjem obitelji u kojoj su nježnost, opraštanje, poštovanje, vjernost i nesebično služenje pravilo 
života. Domaće ognjište osobito je prikladno mjesto za odgoj u krepostima. Taj odgoj zahtijeva 
priučavanje odricanju, ispravno rasuđivanje, vladanje sobom, sto su uvjeti svake prave slobode. 
Neka roditelji pouče djecu podlagati »ono sto je tvarno i nagonsko onome što je unutarnje i 

duhovno«. Na roditeljima je također teška odgovornost pružati djeci dobar primjer. Poznavajući 
iskreno pred djecom svoje slabosti bit će sposobniji voditi ih i ispravljati: 

Tko ljubi sina svog, često ga bije šibom (...) Tko valjano odgaja sina, imat će od njega 
koristi (Sir 30,1-2). A vi, očevi, ne srdite djece svoje, nego ih odgajajte stegom , urazumljivanjem 
Gospodnjim (Ef 6,4). 

Obiteljsko ognjište prirodna je sredina za uvođenje čovjeka u skupnu solidarnost i 
odgovornost. Neka roditelji uče djecu čuvati se popuštanja i zastranjivanja koja ugrožavaju ljudska 
društva. 

Milošću sakramenta ženidbe roditelji su primili odgovornost i povlasticu naviještati vjeru 
svojoj djeci. Neka ih od najranije dobi uvode u otajstva vjere, kojih su svojoj djeci »prvi 
navjestitelji«. Neka ih od najnježnijeg uzrasta čine sudionicima crkvenoga života. Način obiteljskog 
življenja može razvijati čuvstvena nagnuća koja za cio život postaju istinski preduvjeti i potpornji 
žive vjere. 

Roditelji treba da počnu djecu odgajati za vjeru od njihove najnježnije dobi. Taj se odgoj 
ostvaruje već time što se članovi obitelji potpomažu u rastu vjere svjedočenjem kršćanskog života 
življenoga u skladu s Evanđeljem. Obiteljska kateheza prethodi, prati i obogaćuje druge oblike 
vjeronauka. Poslanje je roditelja učiti djecu moliti se i otkrivati u sebi zvanje djece Božje. Župa je 
euharistijska zajednica i srce bogoslužnog života kršćanskih obitelji; ona je povlašteno mjesto 
kateheze za djecu i za roditelje. 

Djeca opet pridonose roditeljskom rastu u svetosti. Svi zajedno i svaki napose, plemenito i 
neumorno, uzajamno daju oproštenje što ga iziskuju uvrede, svađe, nepravde i nevjernosti. Na to ih 
upućuje uzajamna privrženost. To zahtijeva ljubav Kristova. 

U doba djetinjstva roditeljsko se poštovanje i ljubav osobito iskazuje u skrbi i pažnji pri 
podizanju djece i zadovoljavanju njihovih materijalnih i duhovnih potreba. U tijeku rasta isto 
poštovanje i odanost upućuju roditelje odgajati djecu da se pravilno služe razumom i slobodom. 

Pravo je roditelja, kao najodgovornijih za odgoj, djeci izabrati školu koja odgovara njihovu 
uvjerenju. To je jedno od osnovnih ljudskih prava. Roditelji su, koliko je god moguće, dužni birati 
škole koje im mogu najbolje pomoći u zadaći kršćanskih odgojitelja. Javne su vlasti dužne 
roditeljima to pravo jamčiti osiguravajući uvjete da se njime mogu stvarno služiti. 

Kad odrastu, pravo je i dužnost djece izabrati zvanje i vlastiti životni stalež. Te nove 
odgovornosti preuzimat će u povjerljivu odnosu s roditeljima, od kojih će tražiti i rado primati 
upozorenja i savjete. A roditelji će paziti da djecu ne sile ni glede izbora zvanja ni glede izbora 
ženidbenog druga. Ta dužnost obazrivosti ne priječi im pomagati djeci mudrim savjetima, osobito 
kad namjeravaju osnovati obitelj. (KKC 2221 - 2230) 

Četvrta Božja zapovijed »Poštuj oca i majku da dugo živiš i dobro ti bude na zemlji«, 
uzakonjuje i jasnije izražava ono što nalaže već prirodni zakon do koga dolazi svaki čovjek svojim 
razumom. Dosljedno tomu obveza da su djeca dužna štovati roditelje i poglavare, a mlađi starije, 
bila bi na snazi i onda, kad ne bi bilo ni Objave ni Crkve, ni svećenika, ni bilo kakve nadnaravne 
vjere. Zato ovaj zakon obvezuje sve ljude i kroz sva vremena bez obzira da li su kulturni ili neuki, 
da li ispovijedaju ovu ili onu vjeru, ili su bez vjere, bez obzira kakav tko životni nazor ispovijeda. 
Dok bude svijeta i vijeka bit će na snazi i zakon da su djeca dužni poštivati roditelje. 

Dužnost djece prema roditeljima i starijim 

Svakomu je čovjeku i bez veće naobrazbe jasno da su djeca dužna svojim roditeljima 
iskazivati poštovanje, ljubiti ih i slušati. Samo je pitanje načina kako će djeca štovati, ljubiti i slušati 
svoje roditelje? Crkva uči: 

„Božje očinstvo izvor je ljudskog očinstva; na Božjem se očinstvu temelji dužnost 
poštivanja roditelja. Poštovanje što ga djeca, malodobna ili odrasla, iskazuju svom ocu i majci, 
hrani se naravnom privrženošću koja se rađa iz veze koja ih združuje. To je poštovanje što ga traži 
Božja zapovijed. 

Poštivanje roditelja (sinovska odanost) je čin priznanja onima koji su, darovavši život, s 
ljubavlju i radom dali djecu na svijet i omogućili im rasti u dobi, mudrosti i milosti. »Svim srcem 
poštuj oca svoga, i ne zaboravi majčinih bolova. Sjeti se da im svoj život duguješ: kako da im 
uzvratiš sve što učiniše za te?« (Sir 7,27-28). 

Djetinje poštovanje iskazuje se također u poučljivosti i pravoj poslušnosti: »Sine moj, čuvaj 
zapovijedi oca svoga i ne odbacuj nauka matere svoje (...) da te vode kada hodiš, da te čuvaju kada 
spavaš i da se s tobom razgovaraju kad se probudiš« (Izr 6,22). »Mudar sin sluša naputak očev, a 
podsmjevač ne sluša ukora« (Izr 13,1). (KKC 2216 - 2214) 

Djeca su dužna izbjegavati sve čime bi mogla uvrijediti ili ražalostiti svoje roditelje. Djeca 
se moraju uživjeti u roditeljske muke i ne tražiti ono što roditelji ne mogu dati. Djeca se ne smiju 
nikada stidjeti svojih roditelja. Majka sv. Pape Pia X bila je pralja. Prala je tuđe rublje da može 
školati sina. Kad je sin postao Papa, doveli su majku u posjete, svečano obučenu. Kad ju je Papa 
vidio, reče: »To nije moja majka«. Malo nakon toga pojavi se u svom običnom odijelu, a Papa 
ganut, veselo reče: »To je moja prava mama«. 

Djeca su dužna pomagati roditelje u nevolji, a napose pod stare dane kad navale bolesti, 
nemoć i drugi starački problemi. Djeca pokazuju štovanje i ljubav prema roditeljima kad strpljivo 
snose njihove nedostatke i mane. Može biti da su se roditelji već rodili s kojom tjelesnom ili 
duševnom manom. Može biti i to da su kasnije zlim življenjem navukli ovu ili onu zlu naviku. 
Jedini je Bog koji će roditelje zvati na red i suditi, a dječje je strpljivo snositi sve ono što je kod 
roditelja nepoželjno. Ako djeca upozoravaju roditelje na njihove nedostatke, to mora biti čedno, 
uljudno i na lijepi način da se ne povrijedi roditeljska čast i ugled. 

Djeca su dužna moliti za žive i mrtve roditelje. Dok su roditelji živi, da ih Bog čuva i 
blagoslovi, da ih već na zemlji nagradi za roditeljske žrtve. A kad umru, da ih Bog što prije iz 
čistilišta dovede u nebo i zauvijek nagradi za sve dobro što su ga učinili svojoj djeci. 

Iza roditelja djeca su dužna štovati sve one osobe koje sudjeluju u njihovu odgoju i 
odrastanju. To su u prvom redu učitelji i odgojitelji, a napose svećenici. Dijete pripada Bogu i 
roditeljima. Roditelji su prvi učitelji i odgojitelji svoga djeteta. Učitelji i odgojitelji samo su 
zamjenici roditelja. Njihova je dužnost uživjeti se u roditeljski položaj i nastupati prema djeci kako 
bi nastupali vlastiti roditelji. Pouka i odgoj djece traže silne žrtve. Zato je učiteljsko i odgojiteljsko 
zvanje tako važno i odgovorno, jer traži veći trud i napor nego ikoje drugo građansko zvanje. Djeca 
su to dužna priznati i cijeniti. Svoje učitelje i odgojitelje dužna su slušati i susretati s čašću i 
ljubavlju. 

255 

Rast u zreloj i razboritoj ljubavi u obitelji 

Najvažnija je na svijetu ljubav. Ona pokreće svemir. Ona je uzrok stvaranja svega što 
postoji. Ona će vječno trajati. Ljubav je, prema sv. Ivanu, najbolji izraz u pokušaju da se sam Bog 
definira. "Bog je ljubav". Međutim, treba odmah reći, kako je ta riječ danas prilično "opterećena", 
budući da se pod nju stavlja i ono što nema veze s ljubavlju. Prava, autentična ljubav nije bilo koja, 
nego razborita ljubav. 

Ljubav koja nije razborita tako se ne bi smjela ni zvati, jer nerazborita ljubav ne čini dobro 
osobi, što više, može je čak i upropastiti. Roditelji nisu ni svjesni koliko mogu zagorčati a ponekad i 
posve upropastiti život svojoj djeci nerazboritom ljubavlju. Koliki se brakovi raspadnu zbog 
nerazborite ljubavi. 

Carl Lewis Staples u svojoj knjizi Četiri ljubavi donosi ovaj drastičan, ali istinit primjer 
gospođe Fidget koja se preko svake mjere žrtvovala za svoju obitelj, a članovi njene obitelji 
pronašli su svoj mir tek onda kad je ona umrla. Njezino služenje obitelji izgledalo je idealno: uvijek 
je dočekivala svoju djecu pa i onda kad su se vraćala kući iza ponoći. Uvijek su morali imati toplu 
hranu, pa i onda kad oni to nisu željeli. Skrupulozno se brinula da njena djeca imaju dijetu koju 
liječnik odredi. Međutim, uza sve to, ili upravo zbog toga, obitelj nije bila sretna. Jedna kćer je bila 


U ovom poglavlju parafraziramo i sažimljemo članke p.Mije Nikića o obiteljskoj problematici 

stalno bolesna, bez ikakvog pravog razloga. Muž je bio mrzovoljan, najstariji sinje bježao od kuće 

Sada kad je gospođa Fidget umrla, muž je sretan, sin dolazi redovito kući, kćer je sama od 
sebe ozdravila. Što se dogodilo? Gospođa Fidget je voljela svoju obitelj ali na jedan nezreo, 
nerazborit način: praveći se žrtvom radi dobra svoje obitelji, ona je zapravo u svome mužu i u 
svojoj djeci stvarala osjećaj krivnje koji je u njima stvarao tjeskobu radi koje onda nisu mogli 
osjećati istinsku ljubav i zahvalnost prema toj ženi, "mučeniku" vlastite obitelji. Gospođa Fidget je 
imala potrebu da neprestano nešto radi, jer tako je ispunjavala uvjet da je nekome nužno potrebna. 
Ta njezina velika briga za svoju obitelj trebala je ukloniti svaku sumnju u autentičnost njene ljubavi. 
Što su je više pekle ruke i boljela leđa, ona se bolje osjećala, jer joj je ta činjenica govorila njenoj 
obitelji: Kako je moramo voljeti jer sve to trpi za nas. 

Drugi nerazboriti oblici roditeljske ljubavi događaju se onda kad majka svojom 
nerazboritom ljubavlju zarobi dijete i priveže ga uza se jednom infantilnom ljubavlju koja može 
postati velika zapreka autentičnoj ljubavi prema vlastitom mužu. Ponekad se dogodi da muž od 
žene traži majčinsku, a ne supružničku ljubav. Svaki nerazboriti oblik ljubavi ne pridonosi dobru ni 
osobi koja nerazborito ljubi niti nerazborito ljubljenoj osobi. 

Razborita ljubav živi u istini, poštuje drugu osobu i traži njezino istinsko dobro. Nije 
infantilna ni posesivna, nego iskrena, autentična i velikodušna. Razboritost je stožerna krjepost koja 
upućuje praktični razum da u svim prilikama razlikuje naše istinsko dobro i da izabere prikladna 
sredstva da ga izvrši. Ona nema ništa zajedničkog s plašljivošću ili strahom, ni s dvoličnošću ili 
pretvaranjem. Nju nazivaju "kormilarom krjeposti": jer ravna drugim krjepostima pokazujući im 
pravilo i mjeru. 

Autentična ljubav je razborita ljubav. Ona zna mjeru u svemu što poduzima. Razboritu 
ljubav ima izgrađena, afektivno zrela osoba. Čitav čovjek je skladna cjelina srca i uma, ili rečeno u 
jednoj sintagmi: mudro srce, odnosno srce koje misli i ljubi. Emocionalno inteligentna osoba je ona 
koja se ne boji svojih emocija, koja ih ne potiskuje, niti se dade od njih nadvladati pa onda 
impulzivno i agresivno djelovati. Emocionalno inteligentna ima razborito srce, ona kontrolira svoje 
emocije i koristi njihovu snagu za ostvarenje svojih plemenitih ciljeva. Međutim, treba odmah reći 
kako nije lako unijeti razboritost ili inteligenciju u svoje emocije. 

Treba uložiti puno osobnog truda i od Boga izmoliti milost da nam udijeli mudro i razborito 
srce. Biblija nam donosi poučan primjer kralja Salomona koji nije tražio od Boga bogatstvo ni smrt 
svojih neprijatelja, nego je tražio mudro srce, a to znači razboritu ljubav da mogne pravedno vladati 
narodom. Bijaše to milo Bogu što je Salomon to zamolio. Zato mu Jahve reče: "Jer si to tražio ... 
evo ću učiniti po riječima tvojim: dajem ti srce mudro i razumno, kakvo nije imao nitko prije tebe 
niti će ga imati itko poslije tebe, ali ti dajem i što nisi tražio: bogatstvo i slavu kakve nema nitko 
među kraljevima." 

Sretan, plodan i zadovoljan život u braku moguće je ostvariti uz uvjet da su oboje 
supružnika ušli u brak kao zrele i samostalne osobe koje u braku ne traže, prije svega, utočište za 
liječenje svojih duševnih rana, niti stvaraju novu obitelj kako bi pobjegle iz svojih dosadašnjih 
obitelji, nego ulaze u brak i grade svoju obitelj na vrijednostima, prije svega na nesebičnoj ljubavi 
koja se daje i koja zna zahvalno primati i po tom nesebičnom davanju i primanju postati 
stvaralačka. 

Velike tragedije i "brodolomi" u bračnom i obiteljskom životu nastaju onda kad 
prevladavaju egoistične želje i kad se druga osoba ne doživljava i ne prihvaća više kao ravnopravni 
partner i subjekt zajedničkog života, nego kao objekt kojim se manipulira za zadovoljavanje 
sebičnih interesa, potreba i želja. 

Što je osoba nezrelija u opće ljudskom, psihološkom i duhovnom pogledu, ona će težiti da se 
i nezrelije, odnosno infantilnije i ponaša, nastojeći više zadovoljavati svoje potrebe, a manje živjeti 
istinske vrjednote i ideale. Zato je vrlo važno kazati nekoliko riječi o zrelosti koju je potrebno 
postići prije ulaska u brak i stvaranja nove obitelji. 

U ovom se osvrćemo na fizičku (fiziološku), intelektualnu, afektivnu i duhovnu (religioznu i 
moralnu) zrelost potrebnu za jedan sretan i plodan brak. U drugom dijelu ukazat ćemo na glavne 
probleme i teškoće u obiteljskom i bračnom životu nastale zbog nezrelosti jedne ili druge osobe i 

predložiti neke savjete kako da se ublaže, i, po mogućnosti, otklone teže negativne posljedice koje 
nastaju zbog nezrelosti osoba koje neodgovorno ulaze u brak i stvaraju novu obitelj. 


Glavne oznake zrele ličnosti. Zrelost neke osobe je sposobnost da ostvari (aktualizira) 
mogućnosti svoje osobnosti. Drugim riječima zrelost neke osobe vidi se po načinu kako uspješno 
ostvaruje svoje ciljeve koje se temelje na vrijednostima. Da zrelost neke osobe nije dostigla svoj 
vrhunac, odnosno daje zapriječena u svom rastu vidi se po tome što osoba ne upotrebljava svoje 
bitne sposobnosti kako bi djelovala kao slobodno, razumno i duhovno biće koje ljubi Boga i 
bližnjega. "Zrelost, psihološki, ovisi o stupnju nutarnjeg sklada (harmonije) i sposobnosti da se 
kontrolira neizbježivi konflikt nužno prisutan u misteriju osobe" 

Fizička ili fiziološka zrelost. Fizička ili fiziološka zrelost za brak postiže se onog trenutka 
kad muškarac i žena postanu sposobni izvršiti bračni spolni odnos. Drugim riječima, fiziološka 
zrelost muškarca za brak postignuta je onda kad je njegov spolni sustav postao sposoban stvarati i 
pohranjivati oplodne elemente. 

Treba napomenuti kako mehanizam spolnog ponašanja i kod muškarca i kod žene pokazuje 
tijesnu povezanost živčanog i endokrinog sustava, prema tome, o kvaliteti i normalnom 
funkcioniranju tih sustava uvelike će ovisiti i zadovoljavajuće funkcioniranje spolnog ponašanja. 

Što se tiče razlike između ljudske i životinjske seksualne aktivnosti, očito je kako u ljudskoj 
vrsti u upravljanju spolne aktivnosti sve više sudjeluju i odlučuju sve razvijenije regije moždane 
kore. 

Kad je u pitanju starosna dob za valjano sklapanje ženidbe, Zakonik kanonskog prava 
donosi sljedeće norme: "Muška osoba prije navršene šesnaeste godine, a ženska osoba prije 
navršene četrnaeste godine ne mogu sklopiti valjanu ženidbu" (Kan. 1083, & 1). "Biskupska 
konferencija može odrediti višu dob za dopušteno sklapanje ženidbe" (Kan 1083, & 2). 

"Prethodna i trajna nemoć za spolni čin, ili kod muške osobe ili kod ženske osobe, bilo apsolutna 
bilo relativna, po samoj svojoj naravi čini ženidbu nevaljanom" (Kan. 1084, & 1). "Ako je smetnja 
nemoći dvojbena, bila to pravna bila činjenična dvojba, ženidba se ne smije spriječiti niti proglasiti 
ništavom dok traje dvojba" (Kan. 1084, & 2). 

Intelektualna zrelost. Intelektualna zrelost potrebna za sklapanje valjanog braka uključuje u 
sebi sposobnost osobe da se služi svojim razumom, drugim riječima da se ponaša pametno, onako 
kako odgovara naravi čovjeka koji je razumno biće. U intelektualnu zrelost spada također 
sposobnost osobe da objektivno prosuđuje stvarnost i donosi zrele sudove koji bi se trebali temeljiti 
na objektivnim činjenicama, a ne samo na subjektivnim, afektivnim i trenutačnim raspoloženjima 
osobe. 

Zakonik kanonskog prava, koji je za nas kršćane prva i najvažnija norma postupanja kad je u 
pitanju brak i obitelj kaže: "Nesposobni su za sklapanje ženidbe: oni koji nisu dovoljno sposobni 
služiti se razumom; oni koji boluju od teškog manjka prosuđivanja o bitnim ženidbenim pravima i 
dužnostima koje treba da se uzajamno predaju i primaju; oni koji zbog razloga psihičke naravi ne 
mogu preuzeti bitne ženidbene obveze" (Kan. 1095). 

Intelektualna zrelost neke osobe za brak podrazumijeva da dotična osoba zna daje ženidba 
trajna zajednica između muške i ženske osobe usmjerena na rađanje djece stanovitom spolnom 
suradnjom. Kanon 1096, & 1. kaže: da bi se mogla imati ženidbena privola, potrebno je da 
ugovornim strankama ova istina ili definicija braka, barem nije nepoznata. U & 2 kaže: "To se 
neznanje ne pretpostavlja poslije doraslosti" tj poslije spomenute tražene kanonske dobi (muški 
navršena šesnaesta, a ženske navršena četrnaesta godina života). 

Afektivna zrelost. Afektivna je zrelost osobe sposobnost da svoje osjećaje i cjelokupni svoj 
afektivni svijet razborito živi i izražava podložeći ga razumskom dijelu svoje osobnosti, koristeći ga 
za ostvarenje svojih ideala, a ne samo za zadovoljavanje svojih potreba. Takva zrelost je rezultat 
višegodišnjeg sazrijevanja, odnosno upoznavanja i prihvaćanja sebe i ostale stvarnosti. Radi si o 
jednom procesu koji traje čitav život. Dokle god je čovjek živ, on može biti još zreliji, još 
slobodniji, još ostvareni)'i. Afektivno zrela osoba jest ona koja je uspjela na jedan zreo način 
ujediniti svoju pamet i svoje srce kako bi mogla živjeti istinske objektivne vrijednosti i preko njih, 

osmišljujući svoj život, ostvariti sebe Spolna ih seksualna zrelost jest jedan vid afektivne zrelosti. 
Sastoji se u postignuću stvarne sposobnosti dijalogiziranja s partnerom, s jednim posebnim ti. 

Spolna zrelost pretpostavlja uspješno diferenciranje psihoseksualnog identiteta osobe. U 
svojoj knjizi Seksualnost u službi ljubavi, Ivan Fuček kaže da ne postoji pojedinac kao aseksualno 
biće, nego postoji kao muško i žensko. Muškarac bez žene i žena bez muškarca nisu potpuni, oboje 
su nužni. Kao bračni par oni su slika Trojedinog Boga (Oca, Sina i Duha) u odnosu na Krista i 
Crkvu. "Iz te činjenice proizlazi savršena jednakost i identitet u dostojanstvu. Čovjek, kao muž i 
žena, odgovara Božjem planu. Potpuni čovjek je par (muž i žena): čovjek u zajedništvu, ili 
recipročnost u jedinstvu na temelju različitosti. Zbog toga, seksualnost, shvaćena kao različitost 
čovjeka i kao potreba recipročne integracije, jest željena od Boga. Činjenica da postoje u različitosti 
i da se upravo snagom te različitosti traže u ljubavi, odgovara božanskom naumu." 

Afektivnost kao mjesto očitovanja čovjekova misterija. Ljudska afektivnost nije samo čisto 
psihološki fenomen, emocija koja traži svoje zadovoljenje. Ona je mjesto očitovanja čovjekova 
misterija. Kroz nju se izražava tajna ljudske osobe. U njoj se događa temeljna antinomija osobe. Na 
području ljudske afektivnosti događa se susret konačnog i beskonačnog. U njoj se doživljava 
iskustvo tijela i duha, susret objektivne i subjektivne spoznaje istine, susret slijepe želje i svjesnog 
"logosa". Konačno, afektivnost je mjesto očitovanja nemira ljudskog srca koje je raspeto između 
iluzornog mira kojeg mu nudi ovozemaljski užitak i mira kojeg mu nudi prava sreća, koju, 
međutim, još ne posjeduje.'" 

Dok razumska sposobnost pomaže čovjeku da stvarnost doživi objektivno, daje na neki 
način razdijeli i na vani izrazi, dotle afektivna sposobnost teži da ujedini, poveže i na neki način 
stvarnost "priveže" uz srce, uz naše najdublje "ja" Na području afektivnosti događa se istinski susret 
ili ranjavanje druge osobe, grubo manipuliranje ili nesebična ljubav izražena kroz velikodušno 
služenje. Imajući na pameti takvu ulogu i značenje ljudske afektivnosti za cjelokupni osobni život 
pojedinca kao i zajedničke sreće u braku, očito je da onaj koji želi u svom životu nešto veliko 
postići, koji želi iskreno voljeti svog partnera u braku i svoju djecu u obitelji mora najprije dozreti u 
svojoj afektivnosti. Čini se daje manjak ljubavi koja se ipak najviše simbolizira u ozračju afektivne 
topline, najčešći uzrok obiteljskih tragedija i rastava braka. 

Afektivna i racionalna procjena stvarnosti. Prema fenomenološkoj analizi emocija prvi 
čovjekov kontakt sa vanjskim i nutarnjim svijetom uvijek je afektivan. Drugim riječima naša 
percepcija stvarnosti vanjskog objektivnog ili nutarnjeg subjektivnog svijeta uvjetovana je našom 
afektivnošću koja je impregnirala dušu kroz čitavu našu prošlost. To znači da tajnoviti svijet naše 
afektivnosti satkan od skrivenih želja, potreba, radosti, strahova i rana iz čitave naše prošlosti, 
uvjetuje našu percepciju vanjskog svijeta. 

Afektivno zrela osoba se ne boji svojih emocija, ona ih u sebi registirira i doživljava, ali se, 
u isto vrijeme, ne da zarobiti od njih. Ona ih kontrolira na taj način što ih podvrgava sudu svoje 
pameti, svoje intelektualne sposobnosti koja prosuđuje prikladnost ili neprikladnost probuđene 
emocije s obzirom na konačni čovjekov cilj. 

Afektivno zrela osoba kao partner u braku ne doživljava i ne prosuđuje svog bračnog 
partnera samo na temelju prvog dojma, nastalog pod utjecajem emocija, nego uključuje i svoju 
racionalnu sposobnost pomoću koje objektivno otkriva stvarnu vrijednost osobe. 

Sklad između razuma i osjećaja. "Osjećajna zrelost znači ravnotežu između razuma i 
osjećaja, skladnost između hladnoće glave i topline srca, što daje ispravnost i dobrotu, ukratko, 
puninu života".’ Osoba koja je na zreo način integrirala svoje osjećaje i svoj razum, ponaša se tako 
da razumom traži istinu, a svojim srcem je živi. Osobe koje su u tome dobro uspjele, imale bi, 
prema R.W. Menningeru sljedeće oznake, bolje rečeno sposobnosti: 

- Sposobnost u teškoj nevolji pravilno postupati. Kad je netko u nevolji i mora brzo donijeti 
odluku, onda je u opasnosti da u takvoj stresnoj situaciji regredira na infantilnu fazu svog razvoja i 
donese lošu odluku. Osjećajno zrela osoba radije prihvaća neuspjeh i razočaranje, nego da pobjegne 
u infantilni svijet iluzija u kojem nema pravog rješenja problema. 

- Hrabro podnositi udarce života. Zrela osoba prihvaća činjenicu daje život po sebi težak. 
Nezrele osobe lako postaju neurotičari upravo zato što ne mogu prihvatiti stvarnost onakvu kakva 
ona jest, nego se ljute na stvari što su takve kakve jesu, a ne onakve kakve bi one željele da budu. 
Tko prihvati istinu da je život po sebi težak, on prihvaća i hrabro podnosi i udarce, bolje rečeno 
neizbježive križeve koje život svaki dan sa sobom. nosi. 

- Sposobnost promijeniti se, u smislu poboljšati se. To je jedna je od najvažnijih oznaka 
zrele osobe. Ljepota Božjeg stvorenja sastoji se u sposobnosti tog stvorenja da se mijenja i obnavlja. 
Sto je osoba labilnija, nezrelija, ona teži da bude tvrdoglava, ne želi se lako mijenjati, jer u 
tvrdoglavosti nalazi neku svoju sigurnost. Sto je osoba zrelija i sigurnija u sebe, ona je otvorena za 
promjenu, za integraciju novih iskustava i novog znanja. 

- Pametno postupati pod pritiskom i strahom. Veličina i zrelost neke osobe najbolje se vidi u 
njenom ponašanju u situacijama stresa i straha. Nezrele osobe se u takvim okolnostima najčešće 
izgube, počnu se infantilno ponašati i donose krive odluke. Zrela osoba i u stresnoj i zastrašujućoj 
situaciji ne gubi glavu, nego sačuva svoj mir i donosi ispravne odluke, donesene racionalno, a ne 
pod pritiskom iracionalnih emocija. 

- Radije davati nego primati. Smisao je ove izreke prema Antonu Trstenjaku u ovome: 
"Samo onaj, tko zna davati zna i pravilno primati. Svaki je, naime, prisiljen, da također prima od 
drugih pomoć i savjet, dobra i usluge. Bez toga nema nikakvog života, jer je svaki čovjek društveno 
biće i zato je navezan na druge i na njihovu pomoć. Međutim, tko ne zna davati, prebrzo pruža 
svoju prosjačku ruku i često posiže za ispruženom desnicom svoga bližnjega, iako bi sam sebi 
mogao pomoći. Tako se čovjek razmazi i misli, da su drugi samo za to, da njemu pomažu, primajući 
pomoć od drugih koji su sami možda potrebniji nego on. 

- Znati se s bližnjim slagati. To je glavna društvena krjepost, bez koje je nemoguć život u 
bilo kojoj zajednici Ova je krjepost posebno važna u braku, odnosno u obitelji jer istinska sreća i 
sam opstanak braka ovisi o sposobnosti i spremnosti osoba da žive u slozi i ljubavi. Očito je da 
međusobna sloga ovisi o spremnosti na žrtvu i samoprijegor Svatko mora negdje malo popustiti, 
odreći se sebe, kako bi suživot postao ugodan. To znači biti uvijek obziran vidjeti potrebe i želje 
drugoga, a ne samo svoje. 

Prihvaćati križeve koje život donosi. Jedna od glavnih kvaliteta zrele, izgrađene osobe jest i 
njena spremnost da prihvati patnju, neugodnost, razne teškoće, jednom riječju svoj križ. Nezrela 
osoba djeluje (reagira) prema načelu užitka. Prema ovom kriteriju, dobro je ono što mi se sviđa, ono 
što je važno za me, ovdje i sada. Ali od jedne odrasle i zrele osobe očekuje se da djeluje razumno, 
ravnajući se po načelu realnosti koji uključuje u sebi nužnost podnošenja neugodnosti, patnje i 
odricanja kada su u pitanju viši ideali koji daju dostojanstvo ljudskoj osobi. 

Duhovna (religiozna i moralna) zrelost. Duhovna zrelost osobe sastoji se u njenoj 
sposobnosti i spremnosti da živi krjeposno, da ostvaruje ideale. Osoba koja posjeduje duhovnu 
zrelost, svjesno, slobodno i iz ljubavi prema Bogu i bližnjemu usmjeruje svoj život prema istinskim, 
objektivnim vrjednotama. Duhovna zrelost nužno u sebi uključuje nutarnju slobodu koja omogućuje 
autentičnu ljubav. Duhovna zrelost uključuje u sebi religioznu u moralnu zrelost. 

Religiozna zrelost. Religiozna zrelost se najviše očituje u sposobnosti osobe da osmisli svoj 
život. Ova zrelost pomaže osobi da i one teške situacije kao npr. neizlječivu bolest ili gubitak 
voljene osobe, stavi u koordinate Božje Providnosti i tako ih osmisli i lakše prihvati. 

Pravu religioznu zrelost posjeduje osoba koja svoj život temelj, na Bogu tako da Mu se u 
slobodi i ljubavi stavi na raspolaganje. Takva osoba ponizno traži od Boga pomoć ali je također i 
ona sama spremna raditi za Kraljevstvo Božje tražiti prije svega Božju slavu i vršiti Njegovu volju. 

Moralna zrelost. Moralnu zrelost posjeduje osoba koja se u svom djelovanju i ponašanju 
ravna po objektivnim opće važećim moralnim normama ili principima. U moralnom smislu zrela 
osoba poštuje objektivnu stvarnost, prihvaća i živi spoznatu istinu, a svoje želje i potrebe podvrgava 
idealima i vrjednotama koje daju smisao životu osobe. Kohlberg, jedan od najistaknutijih 
istraživača čovjekova moralnog ponašanja, zaključio je da postoje tri razine moralnog razvoja: 

pretkonvencionalna, konvencionalna i postkonvencionalna i šest stadija čovjekova moralnog 
prosuđivanja. 

Na prvoj razini vlada pretkonvencionalni moral sebičnog interesa. U prvom stadiju 
(heteronomni moral) izbjegava se kršenje normi jer ono sa sobom nosi određenu kaznu, a pokorava 
se samo iz vlastitog interesa. Radi se dakle o egocentričnom moralu koji ne gleda dobro druge 
osobe 

U drugom stadiju (individnalističko ponašanje) poštuju se pravila samo onda kad je u igri 
neposredna korist. Dopušta se pravo da i drugi imaju svoje vlastite koristi za koje se smiju. 

Na drugoj razini vlada konvencionalni moral. Ovdje je pozornost usmjerena na društvene 
potrebe i zajedničke vrijednosti. 

U trećem stadiju (interpersonalni recipročni odnos,) dijete se trudi da bude dobro u svojim 
očima pred drugima, tj. da se prilagodi ponašanju većine. Vjeruje se u Zlatno Pravilo i osoba se, u 
svom ponašanju, nastoji sve više uživjeti u situaciju drugoga. 

U četvrtom stadiju (društveni sustav i moralna svijest) osoba se trudi da udovolji 
društvenom redu i zahtjevima zajednice, braneći, opravdavajući i podržavajući ovaj društveni 
poredak. 

Na trećoj razini vlada postkonvencionalni moral. To je moral etičkih principa koji se 
usvajaju jer su sami u sebi dobri i korisni, a ne samo zato jer ih kao takve društvo nameće. 

U petom stadiju (društvena korist i pojedinačna prava) osoba je svjesna činjenice da same 
osobe u sebi imaju vrijednost koja je neovisna od grupe kojoj te osobe pripadaju. Zbog toga treba 
ostati vjeran apsolultnim vrijednostima (istina, život) bez obzira što o tome misli većina. 

Konačno, u šestom stadiju (univerzalni etički principi) osoba slijedi etičke principe koje je 
sama svjesno i slobodno odabrala. Osoba shvaća kako su društveni zakoni, odnosno norme koje 
reguliraju društveni život, valjani zato što su utemeljeni na općim etičkim principima, a ne zato što 
ih je donijelo društvo. Ukoliko bi došlo do kolizije, sukoba društvenih normi i općih etičkih 
principa, prednost treba dati etičkim principima, odnosno treba poštivati dostojanstvo svake ljudske 
osobe i njezina neotuđiva prava. 

Prema nekim statističkim istraživanjima mnogi dječaci ostaju na pretkonvencionalnoj razini 
sve do svoje adolescencije, a veći dio odraslih se zaustavlja na razini konvencionalnog morala, dok 
se peti stadij, dakle postkonvencionalni moral rijetko susreće, a šesti ili zadnji stadij još rjeđe, 
praktički, izgleda kao da ga i nema. 

Moralna zrelost koja se traži za uspješan i sretan bračni i obiteljski život trebala bi biti ona 
treće razine, odnosno postkonvencionalni moral koji poštuje neotuđiva prava svake osobe koja su 
utemeljena na općim etičkim principima, ili, barem, ona druge razine, tj. konvencionalni moral 
četvrtog stadija u kojem dolazi jače do izražaja moralna svijest osobe. 

Problemi i teškoće bračnog i obiteljskoga života 

Nutarnja nesigurnost i pokušaji da se ona nadvlada. Nestabilnost ili nutarnja nesigurnost 
veliki je problem mnogih osoba, a svoj korijen (razlog nastajanja) ima u neriješenim ili krivo 
postavljenim pitanjima afektivne naravi. Osobe koje za sebe kažu: "Nisam siguran u sebe", "manjka 
mi samopouzdanje", "uvijek se bojim da ne ću uspjeti", "strah me je javno nastupiti", "uvjeren sam 
da ću pogriješiti onda kad mi je najvažnije da uspijem", dokazuju da pate od kompleksa manje 
vrijednosti, koji je najčešće samo subjektivne naravi. To znači da se osobe samo tako subjektivno 
osjećaju, a objektivno bi mogle učiniti daleko više nego što misle i osjećaju. 

Razna statistička istraživanja kao i kliničko terapeutsko iskustvo potvrđuju, na prvi pogled, 
nevjerojatnu činjenicu: sebe volimo vrlo malo, ili se volimo na pogrješan način. A kao posljedica 
takvog stava jest naša nesposobnost da druge volimo nesebično i velikodušno. Zato je vrlo važno 
odgovoriti točno na pitanje zašto tako malo volimo sami sebe. Glavni razlog je u tome što sebe 
iznutra (u svojoj podsvijesti) doživljavamo kao negativne, a rezultat takvog doživljavanja je naša 
nesigurnost u sebe. 

Za sretan, uspješan i plodan brak traži se od osoba spremnost i sposobnost da sebe predaju 
drugoj osobi. Tko nema u sebi tog temeljnog povjerenja u samog sebe, ne će se moći upustiti u rizik 

da sebe pokloni drugoj osobi. Isto vrijedi i za osobe koje se predaju Bogu u duhovnom staležu; ako 
im nedostaje temeljno samopouzdanje nikada se ne će moći radikalno, nesebično predati Bogu iz 
ljubavi. Spomenuta nutarnja nesigurnost može se izraziti kroz dva životna stila, dva načina kako ne 
volimo sebe: biti "hvalisavac, razmetljivac" i biti "bojažljiv, stidljiv". 

Nijekanje nesigurnosti: "hvalisavac". Problemu svoje nesigurnosti "hvalisavac" pristupa 
tako da je zaniječe. On ne može prihvatiti svoja naravna ograničenja (svoje fizičke, psihičke i 
moralne kvalitete). On se boji samog sebe, ili bolje rečeno tamne strane (sjene) u sebi pa je zaniječe 
i uvjeri sebe da je u njemu sve odlično, sve kako i treba biti. Ako pak postoje kakvi problemi, onda 
su za njih krivi drugi. Međutim, treba odmah reći da takve osobe potroše previše energije zato da bi 
zadržale pod kontrolom, na ovako primitivan način, svoju sjenu, pa se zato vrlo brzo iscrpe i onda 
reagiraju impulsivno i agresivno. Posljedica takvog ponašanja jest osjećaj krivnje koji se najčešće 
potisne i onda stvara još veću nutarnju nesigurnost. "Hvalisavac" se boji i bježi od onoga što u sebi 
ne poznaje, naime svoje sjene kojoj se ne smije približiti. A poznato je, gledajući psihodinamički, 
da se osoba više boji onoga što u sebi nosi, a što ne poznaje, odnosno, što samo naslućuje, a nije ga 
posve svjesna. Što je više takvog nutarnjeg nejasnog ("difuznog") straha, to je veća i nutarnja 
nesigurnost osobe. 

Ovakvi tipovi ličnosti koji pate od nutarnje nesigurnosti nastale zbog jakog osjećaja manje 
vrijednosti mogu se svrstati u dvije osnovne kategorije: prvu sačinjavaju narcističke ličnosti ili 
osobe s narcističkim crtama, a u drugu spadaju paranoidne ličnosti ili osobe s paranoidnim crtama 
ličnosti. Obje kategorije osoba trpe od nutarnje nesigurnosti nastale zbog jakog osjećaja osobne 
nevrijednosti, ah ga "rješavaju" na različite načine. 

Narcističke ličnosti. Narcist, odnosno osoba s narcističkim crtama ličnosti na prvi pogled 
izgleda kao osoba uspjeha, sigurna u sebe, sposobna privući pažnju i pljesak drugih na se. Nikada 
ne smije pokazati nijednu svoju slabost ili ograničenost. Predstavlja se kao onaj koji sve zna i koji 
nikada ne griješi, a za sve nevolje u svom osobnom ili zajedničkom životu, optužuje druge, najčešće 
svog bračnog partnera. Ima silnu potrebu i želju da mu se drugi dive i da ga obožavaju, dok on sam 
druge ponižava i omalovažava kako bi na taj način spasio svoju umišljenu veličinu u koju je 
zaljubljen. To je ono što se izvana može vidjeti. Kad se pogleda malo dublje u psihodinamiku takve 
osobe otkriva se njena velika nesigurnost i praznina srca. 

Jedan narcist, duboko u svojoj podsvijesti se osjeća nemoćan i nevrijedan, jadan kao crv koji 
ne znači nikome ništa. Tu svoju inferiornost osoba ne može podnositi i zato se primitivnim 
obrambenim mehani z mima (nijekanje realnosti i bijeg u grandioznost odnosno umišljenu 
veličinu...) brani od bolnog osjećaja nemoći i nevrijednosti. Budući da se u jezgri svoje osobnosti 
doživljava kao "posve loš", narcist ima potrebu da stvori o sebi potpuno drukčiju sliku. On to i čini 
tako što se "zaogme" fantazijom, u kojoj se doživljava kao "posve dobar" . Ovdje se otkriva jedan 
veliki paradoks: narcist po svojoj definiciji, jest onaj koji voli sebe, koji je zaljubljen u sebe, a u 
stvari, kad se malo dublje upozna prava stvarnost (njegova psihodinamika), postaje jasno da narcist 
zapravo ne voli sebe. Podsvjesni osjećaj koji ima prema samom sebi jest zapravo mržnja. 

Potreba da se na vani pokaže kao veličina kojoj se svi moraju klanjati, otkriva veliki strah 
koji narcist ima u svojoj podsvijesti, od susreta sa vlastitim "ja" od kojeg bježi, kojeg ne može 
prihvatiti i kojeg ne može voljeti. Prema tome, istina je daje narcist jadan čovjek, on ne voli sebe 
Narcistička osoba ili, u blažem obliku, osoba s narcističkim crtama ("hvalisavac") ne voli sebe, a 
onda ne može iskreno voljeti ni drugoga. Ako je takva osoba u braku za nju dijalogizirati znači 
dominirati, gospodariti, zapovijedati što će tko raditi. Takve osobe se tako ponašaju jer duboko u 
sebi, najčešće nesvjesno ovako razmišljaju: "što više gospodarim, dominiram, to se više osjećam 
netko i nešto, to više vrijedim". Što je jedna takva osoba na višem položaju, više se i zaluđuje da-je 
vrlo važna i nezamjenljiva. Zbog toga takve osobe ne mogu i ne znaju služiti, nego najčešće 
najčešće uspostavljaju konfliktualne odnose prožete suptilnom zavisti i ironičnim rivalstvom. Ne 
mogu podnositi nikakve kritike, a različitost druge osobe često doživljavaju kao napad na vlastitu 
sigurnost. Uistinu je teško živjeti s takvom osobom, posebno u braku gdje bi morao vladati princip 
ravnopravnosti u različitosti. 

Paranoidne ličnosti. Druga vrsta tipova "hvalisavaca" koji pate od nutarnje nesigurnosti 
nastale zbog jakog osjećaja manje vrijednosti jesu paranoidne ličnosti ili osobe s paranoidnim 
crtama. Evo nekoliko glavnih oznaka za prepoznavanje takve ličnosti: 

- Takva je osoba sposobna upropastiti čitavu zajednicu, razoriti obitelj, organizirati 
kontestacije, poticati druge na pobunu, zato prema njoj treba biti jako oprezan. 

- Glavna karakteristika takve osobe nije samo agresivnost nego jedna vrsta hladne 
agresivnosti koja je obično kontrolirana u izražavanju, koja je "egosintonik". Takva osoba misli da 
uvijek ima pravo: "Ja sam u pravu". 

- Stav paranoidne osobe da uvijek ima pravo zadržaje se i učvršćuje sa mnogo projekcije 
(obrambeni mehanizam), a logika joj izgleda ovako: postoje problemi; krivnja ne može biti moja, 
budući da ja uvijek imam pravo, dakle drugi su krivi za probleme. 

- Obično takve osobe ne govore gluposti; često su inteligentne, sa velikom analitičkom 
sposobnosti. Manje inteligentni obično biraju drugi oblik patologije, npr. pasivnu agresivnost. 
Potrebna je dakle solidna inteligencija da netko bude dobar paranoik. Paranoidna osoba vidi dobro 
određene 

aspekte neke situacije, primjećuje također postojeće napetosti među osobama koje može iskoristiti. 

Obično se ne može prepoznati paranoidni proces na temelju gluposti poduzetih stavova: sud 
se zato temelji na određenim načinima kako osoba zauzima stav: 

-rigidnost (krutost, strogost): zauzeti stav je vrlo jednostran i nefleksibilan: nema sumnje, 
postoji samo jedan način gledanja stvari, svako drukčije razmišljanje ne vrijedi ništa. 

- svaka stvar se personalizira u smislu da: "svaki onaj koji nije sa mnom, loš je, ja uvijek 
imam pravo, situacija je po sebi jasna, prema tome nesloga je nastala zbog zle volje drugih". 

- manjak spontanosti: paranoidna osoba se teško izdaje ne će reagirati impulzivno. Ostaje u 
hladnoj i kalkulators'koj srdžbi. Nema intimnih prijatelja s kojima može biti spontana, ali može 
imati saveznike, istomišljenike. 

- Mnogo je jasnije što takva osoba osuđuje, a manje jasno što predlaže. 

- Nikada nije zadovoljna. Kad završi jedan rat, mora odmah početi drugi, zato što ona ne 
podnosi mir, jer joj on ne da priliku za projekciju vlastitog nezadovoljstva i potisnute agresivnosti. 

-Paranoidna osoba može lako zaplašiti druge jer dosta lako nalazi njihovu "slabu točku i 
tamo puca". 

Ukoliko je jedan bračni partner paranoidna ličnost ili osoba s paranoidnim crtama, život u 
takvom braku bit će vrlo težak jer ce takva osoba sve ono nezadovoljstvo što u sebi nosi nesvjesno 
projicirati na drugu osobu, najčešće svog bračnog partnera i onda je osuđivati i prema njoj se 
odnositi hladno i bezosjećajno. 

Predanje nesigurnosti: "bojažljivac". Drugi, također nezreli i neprihvatljivi način življenja 
vlastite nesigurnosti jest ne činiti ništa protiv nje, nego joj se slijepo predati. Bojažljiva i patološki 
stidljiva osoba postaje žrtvom vlastite nesigurnosti kojoj se kao plijen izručuje. Takva osoba vrlo 
brzo uočava svoje negativne strane, dok one pozitivne jedva zamjećuje. 

Drugim riječima jedna plašljiva i pretjerano stidljiva osoba daje središnje mjesto nekim 
kvalitetama koje joj nedostaju (npr. boji se nastupiti javno), dok zanemaruje ili marginalizira one 
svoje kvalitete koje ona već ima i koje bi trebale zauzimati glavno mjesto u doživljavanju i 
prosuđivanju vlastite ličnosti. 

Budući da se ne osjeća sposobnom i vrijednom (zbog krive procjene svoje osobnosti), takva 
osoba ne može ljubiti samu sebe, a onda ne može autentično voljeti ni druge. Kada se takva osoba 
nađe u braku, dijalog bračnih partnera postane vrlo težak i škrt, ili ga uopće nema. Osoba se zatvori 
u osjećaj svoje neprikladnosti u kojoj vrlo brzo počne osjećati krivnju i još veću inferiornost. Tako 
se formira začarani krug po sljedećoj logici: što se više osoba osjeća nesigurna u sebe, više će se 
zatvoriti u se, a što se više zatvori i povuče u sebe, više će se osjećati nesigurnom. 

Nesigurna osoba teži da se što više izolira, dijalog joj postaje težak, a svaki međuljudski, ili, 
u braku partnerski, odnos postaje moguća opasnost. Način razmišljanja i djelovanja takve osobe 
prožet je pesimizmom i potrebom da bude žrtva kako bi opravdala svoju pasivnost, drugima 

pripisujući odgovornost, a sebi pravo da ih kritizira. Ima osoba koje uistinu puno trpe, koje su prave 
žrtve, ali ne žrtve tuđe bezobzirnosti, nego žrtve učinjene po vlastitom izboru, motivirane nejasnim i 
podsvjesnim razlozima da dominiraju drugima svojim stavom "nevine žrtve". 

Nesloga koja vodi do rastave braka. Jedna od najčešćih nesloga što vode do rastave braka 
obično započinju raspravom o tome tko ima, a tko nema pravo. Sama pojava rasprave o tome "tko 
ima pravo" u braku, očit je znak da nema ljubavi. Ako se muž i žena iskreno vole, onda oni jedno 
drugome daju, upravo nude to pravo. Tvrdoglavo tražiti svoje pravo, uvijek je znak osjećajne 
nezrelosti. 

Anton Trstenjak donosi jedan primjer bračne rasprave o tome tko ima pravo. On kaže: "Tako 
su došli u sukob Drago i Ljubica, dok su se spremali u kazalište. "Gdje su ulaznice?" Ona: "U 
kaputiću, u gornjem džepu". Drago: "Ali nema ih’" Ona: "Moraju biti!" Kada je Ljubica pokušala sa 
svom obzimošću i zabrinutošću objasniti, da ih je zaista stavila u kaputić, njega je već napustila 
strpljivost i on se sav bijesan zaleti k njoj, vičući: "Pa što ih još ti tražiš, kad znaš daje uzalud!" 
Drago se uskoro prisjeti, daje odijelo, u koje je žena stavila ulaznice, malo prije odnio u kemijsku 
čistionicu, a da prije toga nije pregledao i ispraznio džepove. 

Umjesto da joj se, kako je trebalo, ispričao tukući se po glavi, samo je nešto promrmljao za 
se. Žena je od tog trenutka šutjela. Tako je nastala mučna napetost, sasvim nepotrebna zbog 
tvrdoglavosti, kada netko ne će priznati, daje učinio krivo. 

Ljubica je nastavila već započetu pogrješku. Otišla je k prijateljici i potužila joj se, a ova joj 
je dala još drugi, poznati ženski recept: "Ne počinji prva govoriti s njime, dok on ne počne!" 
Srećom, žena tu živčanu napetost nije izdržala. "Prijateljica nije u pravu. Meni se čini daje gotovo 
smiješno, kada bračni drugovi zbog takve sitnice ugrožavaju bračnu sreću. Istina, da mu njegov 
ponos ne dopušta da nešto prizna. Alije istina i to da oboje plaćamo veliku cijenu živčane napetosti 
i zdravlja. Sami si uskraćujemo lijepe dane života". 

Ali svaki put ne ide tako glatko. Početak bračne nesloge, a kasnije i rastave obično je već u 
takvom prekidu "diplomatskih odnosa", kada se čitave dane i tjedne svaki drži namrgođeno na 
svojoj strani i ne razgovara. Ukratko, imaju tihe tjedne. Zatim se umiješaju treće osobe, ogovaraju i 
spletkare, unoseći svoj vlastiti život i svoje trzavice drugima koji već i sami imaju dovoljno svojih 
nevolja, te ih tako zaraze još slabijim primjerima i običajima. 

Sve su to znakovi osjećajne nezrelosti. Osobno nezreli ljudi sklope brak, a da nemaju 
n ik akve temeljne krjeposti za zajednički život. To zamjeravanje, "rječkanje", tko "je u pravu", 
mrzovoljnosti, kada po cijele dane nijedan ne progovori ni riječi, obijest i bahatost, ogovaranje i 
spletkarenje, dok, misli, kako će onog drugog prevesti žednog preko vode, sumnjičenja i težnja za 
osvetom i odštetom...sve su to samo znakovi osobne čuvstvene nezrelosti, što spada u dječji vrtić, u 
malu školu, da ga tamo iznova počnu "socijalizirati, a ne u sudbonosnu životnu vezu koju nazivamo 
brakom i koja bi trebala biti temelj ljudske zajednice, te kolijevka novog, sretnijeg života". 

Oznake afektivno zrele osobe. Afektivno je zrela: osoba koja promisli prije nego što donese 
odluku a donesenu odluku temelji na činjenicama, na onome što’je dobro i pravedno; osoba koja 
upotrebljava stvari u toliko u koliko joj služe za njen razvoj; osoba koja je sposobna sebe pokloniti 
drugome, ah da sama sebe pri tome ne izgubi; osoba koja je u stanju sačuvati sebe a da se ne izolira 
od drugih; osoba koja zna popustiti kad se uvjeri da drugi ima pravo; osoba koja je nepokolebiva u 
obrani bitnih vrjednota; osoba koja je spremna podnijeti bilo koju žrtvu da bi postigla veće 
vrijednosti; osoba koja nipošto ne prodaje svoju savjest; osoba koja pod svaku cijenu drži obećanu 
riječ; osoba koja prakticira svoju vjeru u Boga kojemu se obraća u dijalogu i povjerenju. 

Prema tome, zrela osoba djeluje po načelu realnosti i daje se voditi svojim idealnim ja koji 
uspijeva gospodariti zahtjevima potreba i želja dotične osobe koje su protivne njenim idealima. 
Drugim riječima, zrela osoba je svjesna napetosti (temeljne dijalektike) koja je nužno u njoj 
prisutna zbog dva svijeta koja u sebi nosi. To su neograničeni svijet njenih želja i ograničeni svijet 
njene stvarnosti. Pogrješno se misli kako psihički zdrava osoba ne smije i ne treba osjećati nikakvu 
nutarnju napetost, odnosno kad je osjeti, daje treba pod svaku cijenu ukloniti zadovoljavajući sve 

svoje potrebe i želje. Afektivna zrelost ne isključuje napetost u psihodinamici osobe nego je 
prihvaća kao datu stvarnost i kao priliku za još veće sazrijevanje. Bez te nutarnje zdrave napetosti 
nema i ne može biti nikakvog pravog napretka ni stvarne zrelosti osobe. 

Ljubav nikad ne prestaje. Na kraju citat iz nedavno izašle knjige gospodina Rajka Bundala 
Ljubav nikad ne prestaje: 

"Brak nije cilj nego put do cilja, put naše ljubavi do savršenstva u Ljubavi. Jer ispunjenje 
svoje naravi, svoga iskonskoga smisla čovjek postiže kad je sav u Ljubavi i kad je sav kao Ljubav. 
Zato se brak već od početka dvojako doima: kao ljubav puna svih užitaka i kao nedogledna patnja 
satkana od strpljenja, od podnošenja svih boli, nenadanih udaraca i gubitaka, nesporazuma i 
neispunjenih želja ... Osoba kojoj je užitak životni idol, vidi samo trnje ovog puta i brzo odustaje od 
braka. U trci za užitkom mijenja osobu za osobom, ne obazirući se na nered što ga ostavlja u svim 
napuštenim životima: povrede dostojanstva, obeščašćenja i tijela i duša što više nisu skupocjen dar 
voljenom biću, već napukla i odlivena posuda. Dar vrijedi onoliko koliko je čuvan. Neprocjenjiv je 
kad je namijenjen i sačuvan samo jednoj osobi. U braku je najveći dar života. Darujemo čitavu 
svoju narav sve što nam pripada. Teški je grijeh teška uvreda Vječne Mudrosti i Stvoriteljske 
Ljubavi - ražalostiti dušu čovječju u koju je osobno položen čitav Svemir. 

U dobrom braku patnja je svakodnevni gost. Ali dobitak što ga daruje podnesena patnja 
nema usporedbe. Brak nije dolina sreće, već put ka vječnoj sreći koju posjeduju duše suobličene 
Vječnoj Ljubavi." 

Istinski sretne i ostvarene osobe u braku postižu najveću moguću sreću i potpuno ostvarenje 
svoje osobnosti samo onda kad ne idu u prvom redu za tim da budu sretni i da sebe ostvare, nego 
kad se trude da ostvare plan koji Bog ima s njima. U tome je paradoks sretnih ljudi. U tome je tajna 
svetaca. Njima nije najveća želja i glavna preokupacija života da budu sretni i da sebe ostvare, nego 
da, prije svega, Bog bude sretan i zadovoljan s njima, a kao posljedica takvog stava nužno slijedi 
maksimalno ostvarenje osobe koju nužno slijedi sreća od koje više ne može pobjeći. Sreća je naime 
kao sjena. Tko trči za njom, nikad je ne će stići. 

Tek onda kad se okrenemo k suncu, a sreći okrenemo leđa, sreća će trčati za nama. Sunce je 
Kraljevstvo Božje. Zar nije Isus jasno rekao: "Tražite najprije Kraljevstvo nebesko i pravdu 
njegovu, a sve ostale će vam se nadodati". U prihvaćanju ove istine leži tajna sretnih ljudi. Oni se 
odriču svoje volje kako bi volja Božja postala njihova volja. A volja Božja je naše posvećenje, naša 
sreća i naše potpuno ostvarenje. 

Prema tome, ako želite imati sretan brak i zadovoljnu i blagoslovljenu obitelj, nemojte na 
brak i obitelj gledati onako kao što ovaj svijet gleda, nego nastojte ostvariti Božji plan koji On ima s 
brakom i obitelji. A Bog je zamislio brak kao zajednicu neopozive ljubavi i nesebičnog darivanja 
koje rađa novim stvorenjima. Prema tome, i u braku, tražite najprije Kraljevstvo Božje i Njegovu 
pravdu, a sve ostalo će vam se u izobilju nadodati. 

U svima pa i u najboljim obiteljima dolazi do napetosti i trenutka nemira. Zbog toga je 
važno naglasiti neke stvari o ophođenju u obitelji u tim konfliktualnim situacijama. 256 

»Dobro mira toliko je da u sferi zemaljskog i prolaznog nema ničega o čemu bi se radije 
slušalo, ničega za čim bi se tako strastveno žudjelo, i, konačno, ničega boljega što bi bilo moguće 
pronaći«, kazao je sv. Augustin u svom djelu De civitate Dei (CD, 19,11). Unatoč čovjekovu 
nemiru, mir je prisutan kao iskonska svrha ljudskog življenja. 

Odgoj čovjeka za mir uvelike je zaostajao za dostignućima znanosti i tehnike u pronalaženju 
sve razomijih sredstava te izgubio utrku s naoružanjem. Odgoj za mir nije ni približno pratio brzi 
tempo nasilja nad prirodom te je izgubio utrku sa suvremenim antropocentrizmom, utilitarizmom, 
hedonizmom i ekocidom. Odgojne strukture ostale su zatvorene za usavršavanje instrumentarija i 
svijesti čovjekova samonadzora, tj. za očuvanje života na Zemlji. Rezultat takvog stanja je mirovna 
nepismenost, svijet prepušten nasilju. 


Slijedimo članak Vulete iz Obnovljenog života br. 10, 1999 godine. 

To se nasilje očituje ne samo u razornim ratovima, obračunima različitih kriminalnih 
organizacija ili pojedinaca. Ono je prisutno, otvoreno ili latentno, i u društvenim ustanovama koje 
su po definiciji usmjerene na to vrhovno dobro ili na opće dobro čovjeka, primjerice, škole, 
poduzeća, vjerske zajednice, brak, obitelj. U svoj složenosti nasilja i nemira velik broj uzroka 
postoji u obiteljskim odnosima. Jednako tako obitelj je ključno mjesto u zahtjevnoj izgradnji mira u 
društvu. Obiteljski su odnosi u mnogočemu uvjetovani okolnostima u društvu, ali njihov bitni 
čimbenik ipak čine temeljne ljudske vrednote koje oblikuju odnos čovjeka prema samom sebi i 
prema drugima. 

Kad govorimo o temeljnim ljudskim vrednotama, religiozni sadržaji su nezaobilazni. Stoga 
dužnu pozornost zaslužuju čimbenici mira i nemira kojima je korijen u religioznom svijetu 
pojedinca ili njegova okruženja. Religiozni sadržaji nude se kao izvor mira i lijek nepomirenim 
odnosima sa samim sobom, svojim najbližima i u široj društvenoj zajednici. Međutim, odmah to 
recimo, svaki lijek, u krivo propisanoj i primjenjivanoj terapiji, ima i svojstva otrova. Upravo to čini 
vrlo složenim razotkrivanje uzroka nemira. Stoga latentno nasilje, osobito u obiteljima, nalazi vrlo 
plodno tlo u »religioznom« ozračju, tj. u predrasudama koje svoj izvor imaju u krivom poimanju 
određenih vjerskih sadržaja. Nedovoljno poznavanje psiholoških zakonitosti ljudskog ponašanja od 
vjernika i dušobrižnika otežava ispravno poimanje Božje riječi o čovjeku i međuljudskim odnosima. 

»Krepost« potiskivanja srdžbe i izbjegavanja sukoba kao izvor nemira 

U engleskom selu u Essexu (Little Dunmow) postojao je običaj godišnje dodjele nagrade 
onim bračnim partnerima koji su pod zakletvom mogli posvjedočiti da se u protekloj godini nisu 
svađali ili požalili na svoj brak. Za običaj se zna od 1244. godine, a kao nagrada dodjeljivanje 
komad slanine. Taj je običaj samo jedan od pokazatelja daje u zapadnoj civilizaciji koja je 
obilježena kršćanskim utjecajem duboko ukorijenjeno uvjerenje daje kreposno izbjegavati sukobe 
pod svaku cijenu, ili sačuvati mir pod svaku cijenu. »Svladaj se pa prešuti« glasio je poziv na tu 
»krepost«. Tu su »krepost« osobito uvježbavali svećenički pripravnici koji će poslije u njoj 
uvježbavati svoje vjernike. I sama srdžba ili ljutnja promatrani su nužno lošim i grešnim. Zato se 
svaki osjećaj srdžbe ili ljutnje potiskuje. Istina, srdžbu treba obuzdavati, ali ne i potiskivati. 

Međuljudski odnosi moraju se odvijati na partnerskom pravu i obvezi izmjene vlastitih 
osjećaja. Svi osjećaji uključuju dvije osnovne ljudske značajke: nježnost i srdžbu. Da bi se mogao 
održati dobar odnos i da bi mogao rasti, moraju se iskazivati obje značajke. Stoga potiskivanje 
srdžbe ili mir pod svaku cijenu ne znači nužno krepost, niti su sukobi sami po sebi nužno loši. 
Izbjegavanje razmirica zbog mira u kući nikako ne stvara pravi mir. Sv. Pavao kaže: »Srdite se, ali, 
ne griješite! Neka sunce ne zađe nad vašom srdžbom« (Ef 4,23-26). Sv. Pavao je znao daje srdžba 
među Efežanima gdjekad bila izražena na grešan način; završavala bi kadikad čak i ubojstvima. 
Zato sv. Pavao poziva Efežane na odnose u duhu Evanđelja, licem u lice, odnose u kojima može biti 
i sukoba, ali ne mora biti zla, grijeha. 

Za Isusa možemo reći daje bio i odveć zdrav čovjek da bi skrivao svoje osjećaje. Isus se 
znao ražalostiti (Lk 7,13; Mt 26,37), čeznuti (Lk 13,34), ljutiti se (primjerice na one koji su priječili 
djeci da mu priđu, Mk 10,14), plakati (Lk 19,41-42), i, napokon, rasrditi se (primjerice, kad su mu 
prigovarali što liječi subotom, jer je subotom bilo zabranjeno raditi, Mk 3,5). On nije bio 
emocionalno smrznuti Mesija. Osjećao je i pokazivao svoje osjećaje jer je to ljudski. 

Nigdje u Svetom pismu nije osuđen osjećaj ljutnje. Međutim, neki se tekstovi ponekad 
pogrešno tumače. Isus je, primjerice, rekao: »Ćuli ste daje rečeno starima: 'Ne ubij! Tko ubije, bit 
će odgovoran sudu.' A ja vam kažem: Svatko tko se ljuti na svog brata, bit će odgovoran sudu« (Mt 
5,21-22). Stari zavjet osuđuje fizičko ubojstvo. Isusov zakon ljubavi osuđuje i psihičko 
zlostavljanje, tj. uvrede riječima, ponižavanja, podcjenjivanja, izrugivanja, prijezire, itd. Isus govori 
o ljutnji u kojoj kuhaju takvi oblici zlostavljanja i koja teži za osvetom. Isus zacijelo ne osporava 
niti zabranjuje ljutnju kao osjećaj (ta i sam se ljutio, a zasigurno nije griješio), niti je rekao daje 
osjećaj ljutnje grijeh. 

Zbog površnog tumačenja svetopisamskih tekstova poput, primjerice, Isusovih riječi: 
»Svatko tko se ljuti na svoga brata bit će odgovoran sudu« (Mt 5,22), u kršćanskoj se tradiciji 

stvorilo uvjerenje daje i sam osjećaj ljutnje ili srdžbe grijeh. Mnogi zbog toga imaju osjećaj krivnje, 
iako u svom osjećaju srdžbe nikome ništa zla nisu učinili. U tom slučaju mogli bismo reći da je 
jednako tako netko kriv što drhti kad mu je hladno ili što se znoji kad mu je vruće Međutim, za 
takve i slične reakcije tijela nikome se ne pripisuje odgovornost, odnosno krivnja. 

Upravo zbog uvjerenja daje osjećaj ljutnje ili srdžbe samo po sebi zlo, najčešće se ona u 
obitelji zabranjuje. Djeci se osporava pravo da se ljute jer su mladi, roditeljima da ne bi pružali loš 
primjer, starcima jer navodno ništa ne pridonose, pa nemaju razloga ni da se ljute. Slično se događa 
i sa svađama. Tradicionalno su se problemi u obiteljima često rješavali tako daje netko snagom 
autoriteta, koji mu daje položaj starijega u obitelji, okončavao svađu riječima: »Ne želim čuti tu 
svađu među vama!« Međutim, ako se svađa »ne čuje«, ne znači da je i nema. Ako nema svađe, ne 
znači daje nestalo problema. 

Izbjegavanje sukoba pošto-poto obično povećava napetost u međuljudskim odnosima. Pod 
koprenom nelagodnog primirja ili mira ostaju neriješena sporna pitanja. U takvom stanju ljudi se 
susreću kao lopovi: svatko nešto skriva Ako postoj, nešto kao problem, primjerice, netko se osjetio 
ponižen, zapostavljen prevaren, itd., o tome treba razgovarati pa makar taj razgovor izazvao sukob 
Skrivanje neugodnih osjećaja slično je pokopavanju nekoga tko je živ Kad bi se taj koga bismo 
živoga zakopali uspio izvući, sigurno bi nam se žestoko osvetio za to. 

Tako je i s problemima koje zakopavamo. Zato načelo* »Neću nikoga uznemirivati sa 
svojim problemima«, nikome ne služi na dobro a svakako šteti međuljudskim odnosima. Jednako je 
tako ništavno »pravilo«- »Svladaj se pa prešuti!«, ako to znači da nikad i ni u kojem slučaju nećeš 
govoriti o problemu koji te nukao da izraziš svoj osjećaj ljutnje, povrijeđenosti ih slično. To može 
biti dobro jedino ako je popraćeno odlukom da se nađe drugo vrijeme, kad će se u boljim uvjetima i 
s puno više spremnosti s obje strane govoriti o dotičnom problemu, pa makar taj razgovor 
uzrokovao sukob odnosno svađu. 

Srdžbu moramo obuzdavati ali ne i potiskivati. Stoga možemo parafrazirati spomenutu 
devizu: »Svladaj se pa prešuti!«, te reći: »Svladaj se pa reci!«, tj. ne odustani od rješavanja 
problema, samo se potrudi naći najbolji način i vrijeme. 

Jednako tako mnogi ljudi za zlatno pravilo svoga ponašanja uzmu odluku da nikoga neće 
ljutiti ili uznemirivati. Svaki put kad se netko naljuti na njihovo ponašanje, oni se osjećaju krivima. 
Pravilo: »Ne ljuti i ne uznemiruj nikoga!« - smrtonosno je oružje za međuljudske odnose. K tome 
doda još: »Svoju patnju prikaži Bogu za ljubav!« Kroz pukotine tih načela njihovi zagovaratelji 
propadaju do najnižeg stupnja međuljudskih odnosa koji se na kraju ugase ili održe samo kao 
fonnalnost. Takav način odaje se pretpostavkom da neki ljudi smatraju za druge ljude ili pak sami 
za sebe da imaju božansko pravo da ne budu uznemiravani. To pravo mogu imati svete indijske 
krave, ali nipošto ljudi. Bogu možemo prikazati svoju patnju, ali onda kad smo sami pokušali učiniti 
ono što možemo. 

Slično se događa i s drugim osjećajima, kako »negativnim« tako i pozitivnim. U brojnim 
mentalitetima vlada uvjerenje da se, primjerice, muškarcu ne pristoji plakati, da mu ne priliči 
raznježiti se ili slično. Time mu je zapravo oduzeta mogućnost istinskog izražavanja svojih osjećaja. 
Koliko puta ljudi kažu »da« onda kada misle i žele reći »ne«, i obratno. Umjesto da izražavaju svoje 
osjećaje, mnogi ih pohranjuju u želudac. Želudac se naravno buni, jer ga je Bog stvorio za 
pohranjivanje hrane a ne problema. Svoj prosvjed pokazuje otkazivanjem poslušnosti, tj. bolešću 
koja ometa njegove normalne funkcije. Takvo i slično zatomljivanje osjećaja može uzrokovati 
duševne neuroze, na kojima mnoge farmacijske industrije zarađuju goleme svota novaca 
proizvodeći različita sredstva za smirenje. Ako zdravo vjerujemo, ne možemo se osjećati krivima za 
ono što je posve prirodno, što je sastavni dio našega života, što služi učvršćivanju međuljudskih 
odnosa, makar taj proces učvršćivanja bio bolan. 

Iako je život više od beskrajnog niza problema ili sukoba koje valja rješavati, oni su 
nedjeljivi od svakodnevnice. Uspješno rješavanje tih problema nije moguće postići slijedeći 
određene upute ili savjete za ophođenje s pojedinim problemima ili prijepornim situacijama. Da bi 
se čovjek mogao snalaziti u mnoštvu svakodnevnih problema, da bi neke od njih mogao 
preduhitriti, prijeko je potrebno da izgrađuje kulturu ophođenja. 

Način na koji se pristupa rješavanju sukoba značajno utječe na njihov ishod, pa prema tome i 
na kakvoću života pojedinca, obitelji i društva. Ophođenje u konfliktnim situacijama moguće je 
učiti, usavršavati, kao što je čovjeku moguće učiti i usavršavati se u različitim radnim, sportskim, 
meditativnim ili drugim disciplinama. Upravo to učenje i usavršavanje nazivamo kulturom. 

U toj školi snalaženja u sukobima možemo upoznati ne samo da su sukobi sastavni dio 
našega života, da su neizbježni, nego jednako tako da sukobi imaju i svoju pozitivnu stranu. Stoga, 
u određenim slučajevima, ne samo da ih ne moramo već i ne smijemo izbjegavati. 

Žrtvovanje braka za obitelj kao izvor nemira 

»Sto dakle Bog združi, čovjek neka ne rastavlja!« (Mk 10,9). Mnogi vjernici taj evanđeoski 
tekst shvate kao isključivanje svake mogućnosti neuspjeloga braka. Ipak, ima kršćanski sklopljenih 
brakova koji nisu uspjeli. Međutim, još veći problem u (neuspjelom) braku predstavlja uvjerenje da 
je bračni partner izricanjem svoje privole svom partnera pred Bogom izručio svoje ljudsko 
dostojanstvo na milost i nemilost. Iz tog uvjerenja njihovi odnosi prestaju biti partnerski. Njih jedan 
bračni drug počne zasnivati na svom pravu koje proizlazi iz bračne privole izrečene pred Bogom. 
Drugi pak bračni drug prihvati podređeni položaj u koji je gurnut. On prihvati ulogu poslušnog roba 
smatrajući to svojom obvezom koja proistječe iz izrečene privole. Tu ulogu prihvati kao volju 
Božju. U tom ga stavu često učvršćuju i nekritični duhovnici koji zahtijevaju ili preporučuju da 
patnju iz tog ropskog odnosa prikažu Bogu za ljubav. Tako ropska uloga postaje cijenom 
nerazrješivosti braka. Taj se ropski odnos očituje u svakojakom zlostavljanju i ponižavanju osobe 
bračnog druga. Čak se prihvaća i tjelesno zlostavljanje. I poslije opetovanog tjelesnog zlostavljanja 
dotični bračni drug čak polaže pravo (!) na »intimne« spolne odnose, dok drugi bračni drug ne 
smatra svojim pravom da ih uskrati. 

Naravno, psihičko zlostavljanje i ponižavanje može biti još teže. Tjelesno zlostavljanje je 
istaknuto jer je prepoznatljivije. U Crkvi se često zatvaraju oči i uši pred takvim nasiljem koje je, na 
žalost, ipak rasprostranjenije nego što crkveni ljudi hoće to vjerovati. Oni odbijaju to vjerovati jer ih 
to stavlja u krizu. Naime, ne znaju kako bi onda opravdali nerazrješivost braka. Međutim, gdje 
ljudsko dostojanstvo prestaje biti nedodirljivom svetinjom u međuljudskim odnosima, oni gube svoj 
smisao i njihove se institucije same od sebe ruše. 

Takvi bračni odnosi u kojem je pogaženo Bogom dano ljudsko dostojanstvo gube svako 
opravdanje. Najčešće racionaliziranje kojim se opravdavaju i takvi brakovi uvlači djecu kao razlog 
njihova očuvanja. Međutim, takvi odnosi nisu ni na čije dobro. Nisu na dobro niti onog bračnog 
druga koji uspijeva u tako nepartnerskim bračnim odnosima osigurati sebi nadmoć i zadovoljenje 
svih svojih potreba, pa čak i seksualnih. 

On je lišen pomoći da spozna svoje zlo i izvor svoje duševne praznine. Ni djeca ni na kakav 
način ne mogu biti dobitnici u tim odnosima. Ako je jedan od njihovih roditelja prihvatio ropsku 
ulogu u svom bračnom odnosu, a drugi ulogu robovlasnika, djeca će teško naučiti ispravan odnos 
prema sebi i prema drugima. 

Često takvi odnosi traju sve dok dotični bračni drug ne potroši i posljednji atom energije a 
drugi pak stekne naviku iz koje ne može ni zamisliti drukčiji odnos. Djeca izgube svako poštovanje 
prema roditeljima. Prema jednom od roditelja razvije se osjećaj sažaljenja koji priječi poštivanje 
zbog toga što gaje dotični roditelj sam dao pogaziti. Prema drugom se razvije osjećaj odbojnosti pa 
čak i mržnje. Naravno, djeca imaju još većih poteškoća izraziti svoje doživljaje i osjećaje u odnosu 
prema roditeljima nego bračni drugovi međusobno. Tako se ugasi svaka komunikacija koja bi 
vodila izgradnji međusobnih odnosa i međusobnog poštivanja. Naravno da »mir« u takvim 
odnosima ne zaslužuje to ime. 

Skloni smo takve nepartnerske odnose u braku prepoznati samo u krajnjim slučajevima 
fizičkog ili psihičkog zlostavljanja. Međutim, oni su latentno prisutni u brojnim obiteljima u kojima 
se izbjegava suočavanje s problemima, u kojima se problemi potiskuju proglašujući ih nevažnima, 
neznatnima, sitnicama i izdižući »mir u kući« kao veću ili apsolutnu vrednotu. U tim se slučajevima 
olako kaže da se sukobi događaju, čak i često ponavljaju »zbog sitnica« ili »zbog gluposti«. Često je 
to ipak pokazatelj, osobito kad se sukobi ponavljaju, daje riječ o dubljim razlozima. Često se radi o 

potisnutim povredama, potisnutim neispunjenim potrebama, o nemogućnosti uviđanja i izricanja 
temeljnih razloga. A sve se to događa na štetu istinskoga mira. 

Stoga možemo reći da čine propuste oni crkveni službenici koji u bračnim drugovima 
prvotno vide roditelje apelirajući na njihovu roditeljsku odgovornost. Međutim, teško je zamisliti 
dobre roditelje bez rada na učvršćivanju i izgradnji njihove bračne veze. Nitko ne može zaštiti dijete 
od lošeg braka ako ne radi na tome da u tom lošem braku zaštiti svoje ljudsko dostojanstvo. Ne 
mora dotična osoba nužno uspjeti da njezin bračni drug u njoj poštuje Bogom joj dano dostojanstvo, 
ah mora jasno označiti granice snošljivosti, a ostalo učiniti vlastitim izborom. Ne može se tek tako 
prenijeti na Boga ili delegirati Boga za ono što sami moramo uraditi. U brojnim je situacijama 
potrebnije moliti Boga da nam dadne snage da se suočavamo sa svojim problemima nego da nam 
dadne snage da ih skrijemo i »strpljivo« podnesemo. Takva patnja ne samo da nije produktivna i da 
ne unosi mir u našu dušu, već je protuučinkovita i popraćena je nemirom. 

Duh partnerstva, uvažavanja i međusobnog poštivanja nedvojben je u svetopisamskim 
tekstovima: »Žene, pokoravajte se svojim muževima kao što dolikuje u Gospodinu! Muževi, ljubite 
svoje žene i ne budite osorni prema njima! Djeco, slušajte roditelje u svemu, ta to je milo u 
Gospodinu. Očevi ne ogorčujte svoje djece da ne klonu duhom!« (Kol 3,18-21; usp: Ef 5,22-33; 1 
Kor 7,11-13; 1 Pet 3,1-7; Tit 2,5). (»A ja vam kažem: Tko god otpusti svoju ženu - osim zbog 
bludništva - navodi je na preljub i tko se god otpuštenom oženi čini preljub« - Mt 5,32 (usp. Lk 
16,18; Mk 11-12). 

Vjerska nesnošljivost kao izvor nemira u obiteljima 

I onda kad bračni drugovi pripadaju istoj vjerskoj zajednici, rijedak je slučaj da imaju iste 
religiozne stavove, da su jednako religiozno odgojeni i izgrađeni, da imaju jednake religiozne 
potrebe i da su jednako religiozno nadareni. U našim se vjerničkim zajednicama uvriježio govor o 
netoleranciji isključivo nekršćanskoga bračnog druga ili pak bračnog druga koji se deklarira 
nevjernikom. Tome su u velikoj mjeri razlogom ateistički ili protukršćanski društveni sustavi. 
Međutim, bez obzira na to, prijeko je potrebno svrnuti pozornost na netoleranciju onih koji vjeruju, 
što možda nije rijedak slučaj. 

Iz vlastitog iskustva znam za brojne slučajeve sukoba koji rezultiraju psovkom i prekidom 
odnosa među bračnim drugovima kojima je predmet vjera i vjerska praksa. Česti su sporovi, 
primjerice, oko odlazaka na nedjeljnu svetu misu. Jedna strana ima potrebu koju želi nametnuti 
drugoj koja je očito nema. Tako često nedjelja ujutro bude ispunjena psovkom, a možda i čitav 
tjedan zategnutim odnosima. Ne znači da bračni drug svom bračnom drugu ne smije izraziti svoju 
želju da zajedno pođu na svetu misu, da zajednički mole, itd. Jednako tako, to ne znači da vjernički 
nadaren supružnik ne smije raditi na razvijanju vjerničkih potreba i prakse u svoga bračnoga druga. 

Međutim, ako pri tomu nije ostavljena mogućnost slobodnog izbora, ako se umjesto želje 
čuje opetovani prijekor, onda su takva nastojanja protuučinkovita. Takvo netolerantno ponašanje 
proistječe u nekih zbog pogrešno shvaćene vjerničke obveze koja porasta u nepodnošljivu moralnu 
prisilu. U drugih je riječ o strahu za vječno spasenje svoga druga. Kod nekih su pak razlozi naravi- 
ispunjavanje potrebe da njihova bračna zajednica bude prepoznata kao skladna i uzorna bračna 
zajednica. Nesposobnost razlučivanja izvora iz kojih proizlazi nečija želja da drugi slijedi njegove 
religiozne potrebe stvara zbrku a samim tim i konfliktne situacije. 

Takvi su sukobi još češći između roditelja i djece. Oni znaju biti česti tragični u slučajevima 
u kojima u vjerskom odgoju djece roditelj, ne ostavljaju ni malo prostora slobode djeci. A pitanje 
vjere u konačnici ipak je bitno pitanje slobode. Stoga je i u vjerskom odgoju djece već od samog 
početka potreban stupanj slobode primjeren djetetovoj životnoj dobi i drugim okolnostima. 

U ispovjedničkoj i obitelj savjetničkoj praksi doživio sam da su sukobi takve naravi vrlo 
česti. Sjećam se jedne gospođe, kaže Vuleta, kojoj je dvadesetogodišnja kći katolkinja prešla na 
budizam. Tražila je pomoć svećenika pa ju je jedan moj kolega zbog nekih okolnosti uputio na 
mene. Saslušao sam izljeve njezine boli zbog toga što je njezina kći »skrenula s puta spasenja«. 

Obećao sam napisati pismo, što sam i učimo. U pismu sam iznio svoje viđenje razloga zbog 
kojih je ona prešla na budizam. Naveo sam mogućnost »obračuna« s majkom, a budući daje majci 

najvažnija vjera »obračun« se dogodio upravo na tom planu. Djevojka je pristojno odgovorila na 
moje pismo te kad je prvom zgodom došla kući, o tome smo i razgovarali U međuvremenu, 
susrećući se nekoliko puta s njezinom majkom još sam više učvrstio svoje uvjerenje, što mi je 
djevojka u razgovoru potvrdila. Već sam prije rekao majci daje to zapravo njezin problem i da sam 
spreman s njom razgovarati onda kada ona zatraži pomoć. Naravno, ona nikada takvu pomoć nije 
zatražila. Umjesto toga, samo je zapomagala kako je nesretna zbog svoje kćeri, kako je nesretna 
zbog muža koji ne ide u crkvu, koji i ne vjeruje. 

Ostao je jedino sin koji je na pravom putu. Budući da smo se dobro upoznali, vidio sam da 
na intelektualnoj razini ona svoj problem čak razumije. Stoga sam joj rekao da se ne čudim što 
njezin muž ne vjeruje, jer da sam joj ja muž, zacijelo bih izgubio vjeru jer bi bilo nemoguće 
prihvatiti i podnijeti njezinu mjeru, njezin način prakticiranja vjere. Nije se uvrijedila, ali nije bila 
spremna ništa promijeniti. Rekao sam joj da će, ne promijeni li išta u svom ponašanju »izgubiti« i 
sina. I doista, nakon nepune godine dana doznao sam od njezinih poznanika daje sin postao 
sljedbenikom neke istočnjačke religije. 

Kao tipičan primjer sukoba koji proizlaze iz neosjetljivost, za pripuštanje djeci primjerene 
slobode i miješanja religioznoga sa sociološkim, je jedna obitelj s trojicom sinova, što također 
iznosim iz vlastitoga iskustva, piše Vuleta. Majka ih je tako odgajala da nikada nisu propustili 
nedjeljnu misu. Bili su vrlo zauzeti u zajednici. Čak su svirali u crkvenom vokalnoinstrumentalnom 
sastavu. Sukobi su se događali ne zbog njihova otpora da idu na misu nego zbog majčine želje da 
svaki put moraju obući odijelo i kravatu. Oni su bili gotovo jedini koji su se tako oblačili. 
Upozoravao sam je na opasnosti. Nije uopće htjela čuti o čemu sam joj govorio. Rekao sam joj da 
se dovodi u opasnost da joj sinovi kad postanu punoljetni odu iz Crkve. Upravo se to dogodilo. 

Najstariji je otišao neposredno poslije osamnaestoga rođendana, a tako i druga dvojica. 
Takvi roditelji ili takve osobe sebe redovito vide kao žrtve a zapravo ne uviđaju da su nasilnici. 

Nezadovoljene osnovne potrebe kao izvor sukoba 

Mnogi ljudi pogrešno pretpostavljaju daje izvor svakom sukobu zlo: zao čovjek, zla ljudska 
volja, zle namjere, itd. Mnogi olako pripisuju uzrok svakog sukoba Zlome, tj. đavlu. Međutim, 
brojni su sukobi rezultat posve normalnih ljudskih datosti, potreba i okolnosti. 

Mnoge su ljudske potrebe. Poprilično od njih čovjek je sklon pripisati onim osnovnima, iako 
se radi o stečenim potrebama koje su rezultat navike ili prilagođivanja sredini. Međutim, vrlo je 
malo osnovnih potreba. Neki su ih stručnjaci sveli na pet: 

1. Prva je i najosnovnija egzistencijalna potreba - potreba da čovjek živi, da bude zdrav, da 
može disati, jesti, piti i da njegov tjelesni život nije ugrožen. 

2. Potreba za sigurnošću čvrsto je u svezi s egzistencijalnom potrebom. To je osjećaj da 
imam dovoljno i za sutra, tj. da se ni u čemu ne osjećam ugrožen. 

3. Taj osjećaj sigurnosti ozbiljuje se u društvu s drugima. Odatle potreba za zajedništvom - 
potreba da čovjek osjeti da je primijećen, da nije izdvojen, daje poželjan, da smije voljeti i daje 
voljen. 

4. Čovjek ima udjela u božanskoj stvarateljskoj moći. Učinak toga Božjega dara jest 
čovjekova sposobnost za rad. U svom radu čovjek ima potrebu za uspjehom. Ima također pravo da 
njegov rad bude priznat i da uživa u tom osjećaju priznanja. 

5. Vrhunac ljudskih težnji sastoji se u potrebi za samoozbiljenjem (samo ostvarenjem). 
Čovjek nastoji uspostaviti sklad između onoga što želi, radi, osjeća, vjeruje, i onoga što drugi o 
njemu misle. Možemo reći da čovjek teži za cjelovitošću, odnosno da bude ono što uistinu jest. Zato 
čovjek u svojoj potrebi za samoozbiljenjem pokušava izgraditi vlastiti način ili stil življenja. 

U svakom sukobu postoji temeljni uzrok koji određuje ponašanje, a to ponašanje opet rađa 
sukobom. Temeljni uzrok sukoba redovito je jedna od naših nezadovoljenih potreba, i to redovito 
osnovnih. Primjerice, imamo potrebu priznanja za svoj rad. Ta nam je potreba neispunjena, tj. nitko 
nam nije odao priznanje. Ako u razgovoru s drugima izričito ne kažemo da smo očekivah priznanje 
i da nam priznanje manjka, često pokušavamo neizravno voditi razgovor upravo tome da bismo 
izmamili priznanje za ono za sto smatramo da ga zaslužujemo. U našem se ponašanju osjeća naš 

pokušaj manipuliranja razgovorom ili preuzimanja isključivog prava. Takvo naše ponašanje ljuti 
onoga s kim razgovaramo. On možda ne zna ili ne želi izraziti uzrok svoje ljutnje. Takav odnos 
uvjetuje sukob. Može se činiti daje uzrok tom sukobu neka sitnica, a u zbilji je temeljni uzrok 
sukoba jedna od naših neispunjenih potreba, u ovom slučaju potreba za priznanjem. Naravno, svi 
moramo biti svjesni da se sve potrebe ne mogu ispuniti, ali pravo je svakoga da ih barem i / rekne. 
Samim tim što ih izreknemo na određen način i u određenoj mjeri se ispunjaju. 

Ostali izvori sukoba 

Izvor brojnim sukobima nalazi se u posve zdravim i uobičajenim razlikama koje vladaju 
među ljudima, od kojih su mnoge rezultat Božjeg djela stvaranja. Kao djelo Božje, svaki je čovjek 
jedinstven i neponovljiv. Osim toga, različiti uvjeti odgoja također pridonose oblikovanju različite 
osobnosti. Te razlike zacijelo mogu biti izvor sukoba. Svaki čovjek ima i različitu ljestvicu 
vrednota, različita viđenja, očekivanja, ukuse, potrebe. Ljudska dob nosi sa sobom goleme razlike 
mnogih potreba, očekivanja, ukusa, itd., što je opet mogući uzrok generacijskih sukoba. Odgoj za 
mir treba shvatiti kao temeljnu pedagogiju koja je usredotočena na usađivanje dubokog respekta ili 
strahopoštovanja prema »drugom«, prema »drugom« u svakom čovjeku, prema »drugom« u 
svakom stvorenju. 

Osjećaji koji ne podliježu moralnom vrednovanju, također su izvor sukoba. Čovjek rijetko i 
malo može utjecati na doživljaj kako prirodnoga, tako i društvenoga okoliša. Osjećaji najčešće 
izmiču nadzoru. Ne može se reći da netko nešto mora ili ne smije osjećati. Čovjek može utjecati na 
svoje čine, na koje potiču pojedini osjećaji i njima upravljati. Time dolazi na područje ćudoredne 
odgovornosti, tj. odgovara za svoja djela. U tom bi se slučaju moglo reći daje nešto dopušteno ili 
nije dopušteno. Samim tim što se netko naljutio, ne znači daje i sagriješio. Slično je tako s 
osjećajem zavisti. I drugi osjećaji, poput osjećaja opasnosti, pritiska, smetenosti, nemoći, 
osamljenosti, nesigurnosti, itd, mogući su izvor sukoba. Tako primjerice, ako je netko u svojoj 
nesigurnosti neodlučan donijeti određenu odluku, a netko uporno ustrajava na tome daje 
neodgodivo donese, moguć je sukob ili svađa. 

Različite okolnosti u kojima se pojedinac ili skupine nalaze mogu biti uzrokom sukoba ili 
otežavaju mogućnost za konstruktivan oblik ophođenja s određenim problemima. Svima je poznato 
da se ljudi redovito lakše naljute i izazovu sukobe kad su umorni, bolesni (tjelesno ili duševno) ili 
gladni. Mnoge supruge, primjerice, ako žele izbjeći sukob zbog problema o kojem žele razgovarati 
s mužem, ili ga žele udobrovoljiti za određenu uslugu, najprije mu dopuste da jede i da se odmori, a 
potom započinju razgovor. Gubitak bilo kojeg dobra, materijalnoga ili duhovnoga, gubitak drage 
osobe, različite nesreće predstavljaju nepovoljne okolnosti koje lako mogu prouzročiti sukob. 
Prijetnje zbiljske opasnosti ili ratne okolnosti mogući su izvor sukoba i dodatno opterećenje u 
postojećim sukobima. 

Za neka ljudska ponašanja kažemo da su urođena, a za druga da su rezultat okolnosti odgoja 
kakav je imao dotični pojedinac. Bez obzira na odgovornost zbog stečenoga načina ponašanja, i 
način ponašanja također je mogući izvor sukoba. Tako, primjerice, ako netko po svojoj naravi ili 
pak po stečenom načinu ponašanja želi nadzirati druge, ili je pak neiskren i sebičan u svom odnosu 
prema ljudima, njegovo će ponašanje prije ili poslije biti uzrokom sukoba. Još snažniji pokretač 
sukoba su pokudno, zazomo, okrutno, rušilačko i nasilničko ponašanje te pokušaj manipuliranja 
drugim ljudima ili događajima. 

Svrha sukoba 

Na žalost, mnogi se međuljudski sukobi odvijaju s nakanom i pokušajem nanošenja uvrede 
ili nekog drugoga zla. Takav sudionik u sukobu snosi ćudorednu odgovornost. Međutim, to ne može 
biti istinska svrha sukoba, koji je usmjeren na pokušaj otklanjanja problema koji su se pojavili u 
određenim međuljudskim odnosima. Svrha sukoba ne može biti ni pokušaj da se promijeni druga 
osoba, ili da druga osoba vidi stvari onako kako ih mi vidimo. Svrha sukoba je pružanje mogućnosti 
da se problemi iznesu na svjetlo dana. 

U središtu uspješnog sukoba ili svađe nalazi se mogućnost da uočimo bol ili patnju u duši 
partnera, da uočimo njegove zakonite potrebe koje su neispunjene. Ta će nam spoznaja pomoći da 
izbjegavamo ono što bi mu iznova nanijelo bol. Istodobno, konfliktna situacija, ako to ne 
uspijevamo drukčije, omogućuje i nama da to isto izrazimo, pa i naš sugovornik može uskladiti 
svoje ponašanje sukladno našim potrebama, barem onoliko koliko mu je to moguće. Stoga možemo 
reći da se ne treba prestati svađati dok ne otkrijemo ono čime smo drugome nanijeli bol, ili dok ne 
uspijemo objasniti razloge zbog kojih smo se osjetili povrijeđenima. 

Suočavanje sa sukobom 

Suočiti se s konfliktom znači upravo to što sadrži sama riječ: pogledati se oči u oči. To u 
prvom redu znači priznati da postoji problem, priznati svoje raspoloženje, odnosno osjećaje, 
primjerice, ljutnje, povrijeđenosti, poniženosti, itd. Mnogi ljudi izbjegavaju priznati problem i svoje 
raspoloženje. Tako će netko tko je očito uzrujan i ljut, kad to primijeti, zanijekati povišenim glasom 
koji samo potvrđuje daje srdit. Usput će možda dodati da se nikad ne ljuti ili da ga ništa ne može 
naljutiti, što, naravno, ne odgovara istini. 

Sukob treba prihvatiti. Povlačenje iz sukoba, unatoč svojoj pasivnosti, u svojoj je biti 
nasilno, jer to drugi doživljuju kao ignoriranje, odbacivanje i kaznu. Povlačenje iz sukoba odaje 
djetinji odnos prema problemima. Naime, djeca se u svojoj podređenosti i dubokoj emocionalnoj 
povrijeđenost, znaju povući. To im služi za obranu, ali često i za kažnjavanje onih koji su ih 
povrijedili. 

Kad smo priznali problem, kad smo priznali svoje raspoloženje, odnosno osjećaje, i kad smo 
prihvatili sukob, ostaje nam da promotrimo okolnosti. Potrebno je vidjeti koji su vanjski uzroci ili 
povodi sukoba. Čini li moje ponašanje sukob još gorim ili je možda čak preprekom rješavanju 
nastalog sukoba? S čim se moj sugovornik ne može pomiriti? Ta ista pitanja potrebno je postaviti i 
o ponašanju sugovornika, ali se to ne smije upotrijebiti kao osuda. 

Potrebno je biti do kraja iskren sam sebi i vidjeti koji je dublji, odnosno temeljni uzrok 
sukoba: koje od mojih potreba nisu ispunjene a koje nisam spomenuo? (Preko ovog pitanja ne smije 
se olako prijeći, jer, kako smo rekli, redovito se u sukobu radi o nekim nezadovoljenim potrebama.) 
To se isto pitanje mora postaviti o svom sugovorniku. 

Na temelju zaključaka iz prethodnoga pitanja može se vidjeti ozbiljnost predmeta sukoba i 
ozbiljnost samog sukoba: ozbiljan »na život i smrt«, vrlo ozbiljan, ne baš tako ozbiljan, nevažan. 

Potrebno je također vidjeti je li naše ponašanje primjereno težini problema, odnosno stupnju 
ozbiljnosti samog sukoba. Ako, primjerice, ne govorim s nekim što je uzeo moju olovku bez 
pitanja, moje je ponašanje neprimjereno stupnju ozbiljnosti sukoba: pretjerujem. Ako ja, naprotiv, 
čistim, pospremam, kuham, itd. za nekoga tko me neprestano zlostavlja i tuče, moje ponašanje je 
neprimjereno stupnju sukoba: reagiram puno blaže nego što stupanj sukoba zahtijeva. Toleriranje 
tjelesnoga ili duševnoga zlostavljanja ne može biti krepost ako postoji izlaz iz takvoga stanja. 

Treba vidjeti koliko dugo postoji problem, odnosno sukob, a isto tako upitati se što smo 
pokušali učiniti da se nastali sukob razriješi. Moramo također vidjeti je li još netko pogođen našim 
sukobom i kakav učinak naš sukob ima na okolinu. 

Izbjegavanje odgovornosti za nastali sukob ne pridonosi procesu njegova rješavanja, 
zapravo ga onemogućuje. Treba vidjeti koja je svrha postojećega sukoba. Pri tomu se ne smijemo 
olako zavaravati. Naime, ljudi nekada potiču sukob, podržavaju ga i obnavljaju jer time postižu 
brojne popratne ciljeve: privlače na sebe pozornost, sažaljenje, izbjegavaju odgovornost, 
zadovoljavaju potrebu da se pokažu kao žrtve ili čak da budu kažnjeni; izbjegavaju blizinu s nekim 
tko im je nesimpatičan ili mu je potrebna njihova pomoć, itd. 

Najbolje rješenje u slučajevima gdje nema izgleda za poželjno rješenje 
Bez izvanjske pomoći, tj. bez posrednika, ne mogu biti riješeni sukobi u kojima jedna ili više strana: 

- niječe svaku odgovornost za nastali sukob ili krivnju prebacuje isključivo na drugoga; 

- kad ne mogu priznati i imenovati svoje osjećaje; 

- kad ne mogu slušati bez prekidanja; 

- kad iskrivljuju ili manipuliraju s onim što njihov sugovornik kaže; 

- kad imaju vidljive znakove ozbiljne depresivnosti, straha, prisilnih misli, kad se neuračunljivo 
ponašaju; 

- kad su u pijanom stanju ili pod utjecajem narkotika. 

Zbog prisutnih snažnih osjećaja korisno je pri rješavanju sukoba u proces uključiti 
posrednika, kako je to poznato u različitim političkim ili ratnim sukobima. O izboru te osobe 
moraju se suglasiti sudionici u sukobu. Mirovni posrednik nije samo neutralna strana, nego puno 
više od toga. On također mora vjerovati da postoji rješenje prihvatljivo za obje strane, i da ga 
sudionici sukoba sami mogu naći. Mirovni posrednik ne predlaže rješenja nego priprema ozračje da 
se sudionici sukoba mogu susresti. Zatim svojom vještinom vođenja razgovora pomaže da se osobe 
u sukobu počnu slušati i razumijevati, te da oblikuju pravila po kojima će se u tijeku razgovora 
ponašati. 

Kad se uspostavi razgovor, obično se problemu može dati novo, tj. pravo ime. Sudionici na 
kraju zajedno odlučuju o najprihvatljivijem rješenju, makar katkad i privremenom. Kad se sukob 
riješi, ili već nakon uspostavljanja komunikacije i suradništva između strana u sukobu, dobar se 
posrednik povlači. Bog, koji poznaje srce svakoga čovjeka, njegove potrebe i strahove, može uvijek 
biti posviješten kao posrednik u razmiricama. 

Lijepe primjere ljudskog posredovanja nalazimo i u Bibliji. Tako, primjerice, Jonatanovo 
zauzimanje da spasi Davida koga je Šaul htio ubiti (1 Sam 19,1-7), Abigajilino posredovanje 
između njezinog muža Nabala i Davida (1 Sam 25,1-35), Esterino zauzimanje za svoj narod kod 
kralja Hamana (Es 7,1-7). 

Ako pak prevlada uvjerenje da za određeni problem nema rješenja, bolje je pokušati tražiti 
način kako živjeti s problemom nego vječito rasipati energiju. U tom slučaju moramo biti 
osvjedočeni daje to najbolje rješenje. Odluku za takvo rješenje donosimo svjesno. Odlučujemo da 
se nećemo tužiti na postojeći problem. Takva odluka isključuje svako ogovaranje, sve negativne 
komentare, svaku osudu. Moramo također odlučiti da se nećemo samosažalijevati, tj. da nećemo 
preuzeti ulogu »mučenika«. Potrebno je isključiti svaki svjesni plan ili napor da bismo riješili 
problem. Prihvaćamo činjenicu da se stanje neće promijeniti. Poželjno je izraditi popis strategija 
koje će nam pomoći da umanjimo patnju i da s problemom živimo. 

» Pravila« za uspješne sukobe 

Da bi sukob služio izgradnji i poboljšanju međuljudskih odnosa, potrebno je usvojiti 
određena pravila ponašanja u skladu s prethodim tekstovima. Kao svojevrsni sažetak, navest ćemo 
nekoliko »pravila« koja sukobe mogu učiniti pozitivnima. 

1. U sukobu se bori za odnos, a ne protiv partnera. Ako je motiv sukoba borba za dobre 
međuljudske odnose s osobom s kojom smo u sukobu, takav sukob mora imati dobre rezultate. 
Moramo izbjegavati sukobe koji bi kao motiv imali borbu protiv osobe s kojom smo u sukobu, jer 
takvi sukobi vode uništavanju međuljudskih odnosa. Drugim riječima, treba se sukobiti s nastalim 
problemima, i to posve konkretnim, a ne s osobom. Umjesto da, od straha od sukoba pustimo da naš 
odnos s pojedinim osobama umire, bolje se boriti za taj odnos i uz rizik da dođe do sukoba. Borba 
jedne osobe protiv druge razlikuje se kao nebo od zemlje od pojedinačne ili zajedničke borbe za 
njihov dobar odnos 

2. Drži se glavnog predmeta razmirice. Ne pozivaj se na stare sukobe ili uvrede i ne unosi 
nove predmete. To isto zahtijevaj od svoga partnera. Puno predmeta u sukobu otežava mogućnost 
pozitivnog rješenja. 

3. Nemoj optuživati partnera, već govori o svojim osjećajima; primjerice osjećaju da si 
napušten, omalovažen, nedovoljno priznat, ponižen itd Pokušaj pronaći najprikladnije ime za ono 
što osjećaš. Pri tom budi posve konkretan Nemoj uopćavati problem. Nemoj, primjerice, reći da svi 
kažu ono što i ti osjećaš, ili da nešto uvijek ili nikada doživljuješ od svog partnera. Nemoj se 
pozivati na druge da bi dotukao svoga partnera. Jednako tako nazivanje nekoga histeričnim, glupim, 
sebičnim, itd., otežava sam tijek razmirice i njezin dobar ishod. 

4. Onome s kojim si u razmirici ili svađi ostavi pravo i daj mu prigodu da ispravi tvoje 
osjećaje, odnosno da kaže što je on mislio kad je rekao ili učinio ono stoje tebe povrijedilo. Izreci 
svoje doživljaje, ali znaj da tvoje pretpostavke na temelju kojih si stekao svoje doživljaje, ne moraju 
biti uvijek ispravne. Primjerice, ukoliko netko s tobom duže vremena ne razgovara, možeš pomisliti 
daje na tebe ljut ili da te izbjegava. Međutim, isto tako može biti da ga nešto drugo tišti što nema 
veze s tobom. Sjeti se da i ti imaš takvih trenutaka 

5. Govori što jasnije i kraće. Pruži dovoljno vremena svom partneru da govori. Slušaj ga bez 
prekidanja i upadica. Dok on govori nemoj smišljati odgovor, već pozorno slušaj da bi što bolje 
shvatio razloge njegovu raspoloženju Izbjegavaj prosuđivanje, optužbe i napadaje. Izbjegavaj davati 
savjete. 

6. Govori ne samo o svojim negativnim osjećajima, već i o pozitivnim Nemoj olako misliti 
da nema ništa pozitivnoga što bi mogao reći o nekoj osobi Uzmi vremena za to i iznenadit ćeš se 
koliko dobra ima koje uopće nisi vidio ih si promatrao kao nešto što se razumije samo po sebi. 

7. Govori prirodno, polako. Brz govor povećava napetost. Svjesno nastoj usporiti govor. Ne 
govori visokim tonom. Visok i kreštav ton djeluje napadački. Posveti pozornost laganom i dubokom 
disanju. Tako ćeš se osjećati lagodnije imat ćeš već, nadzor nad sobom. Uvijek zadrži vidljivi 
kontakt s osobom s kojom s, u sukobu, tj. gledaj je u oči. Govori o tome kako si se osjećao prije za 
vrijeme poslije razmirice. Ako se osjećaš bolje i to kažeš, to će situaciju učiniti opuštenijom. Ako, 
naprotiv, osjećaš da počinješ zauzimati obramben, stav, reci to. 

8. Ako osjećaš da, primjerice, zbog umora, nisi spreman na razgovor reci da razgovor ne 
izbjegavaš nego zamoli da ga odgodite. Ako tijekom sukoba osjetiš daje situacija uzavrela, predloži 
da razgovor nastavite drugi put odredite točno vrijeme kad ćete nastaviti razgovor 

9. Prije nego se raziđete pokušajte donijeti neke zajedničke odluke u svezi budućeg 
ponašanja i djelovanja. Vidite je li problem rješiv ili nije. Bi li se problem mogao riješiti uz pomoć 
posrednika? Možete li se dogovoriti o posredniku? Ako je problem nerješiv, kako izbjeći nove i 
možda još veće probleme? 

10. Ne zaboravi da u sukobu, koji je motiviran borbom za dobar odnos, ne postoji pobjednik. 
Naime, koji god partner pobijedi, međuljudski odnos ostaje poražen. Odnos treba biti pobjednik. I 
na kraju zahvali drugoj osobi za to što te saslušala i što je iznijela svoje osjećaje i svoje viđenje 
nastaloga sukoba. 

Transcendentalni izvor mira 

Pri pisanju ovog teksta odlučio sam se, kaže Vuleta, za pretežno »negativni« pristup. Ali 
sve što je rečeno o izvorima nemira ili sukoba, mijenjanjem predznaka postaje izvorom mira. Za 
ovaj sam se pristup odlučio zbog toga što je predavanje upućeno religioznim osobama koje se nisu 
naviknule kritički odnositi prema svom vjerskom ponašanju i uvjerenjima. Time religiozni sadržaji 
u izgradnji mira u obiteljima ne gube na značenju. Naprotiv, vjerujemo, zajedno s Ivanom Pavlom 
II, da dobro mira »ima svoj zadnji temelj u Božjem srcu«. Kršćanstvo ima odrednicu vječnog mira u 
Bogu. 

Čovjekov mir ne ovisi samo o miru sa sobom, s bližnjim i s okolišem. Čovjek prije svega 
mora biti u miru s Bogom. Čovjek može imati mir ukoliko participira na miru Stvoritelja. Taj ga 
mir uvodi u dinamički proces smanjivanja nasilja i uvećavanja ljubavi u svijetu. Glavna je značajka 
Isusova programa »evangelium pacis«, radosna vijest mira (Ef 6,15). Mir je personificiran u Isusu 
Kristu (Ef 2,14). Međutim, Isusov govor o miru nije jednoznačan, on se čak doima proturječnim. 
Promotrimo na nekoliko na primjera tu formalnu proturječnost Isusova govora o mir i 
međuljudskim odnosima 

»Tko ne mrzi svoga oca i majku...« (Lk 14,25) ili: protiv uvjetne ljubavi 

»Dođe li tko k meni a ne mrzi svoga oca i majku, ženu i djecu, braću i sestre, pa i sam svoj 
život, ne može biti moj učenik« (Lk 14,25). Te je riječi izrekao Isus, a zapisao sv. Luka evanđelist. 
Upravo zato što je Isus rekao te riječi, one zbunjuju. Zbunjuju stoga što je Isus uvijek pozivao na 
ljubav. Čak je rekao: »Ljubite neprijatelje svoje i činite dobro onima koji vas mrze.« Dapače, sve je 

zapovijedi sveo na jednu jedinu zapovijed, zapovijed ljubavi. Čini se da su te Isusove riječi u 
suprotnosti i s četvrtom Božjom zapovijedi: »Poštuj oca i majku da dugo živiš i da ti bude dobro na 
zemlji.« Znači li to daje Krist tu zapovijed poništio rekavši: »Dođe li tko k meni a ne mrzi oca i 
majku (...), ne može biti moj učenik«? 

Ima li Krist pravo biti toliko sebičan da našu ljubav prema sebi uvjetuje mržnjom prema 
onima koji su nam najdraži: otac, majka, žena, muž, djeca, braća, sestre. Dapače, on traži da 
mrzimo i sami sebe da bismo mogli njega voljeti. Nije li bolesna ta njegova ljubav prema nama i 
njegova potreba za našom ljubavlju prema njemu? 

Da bismo mogli otkriti pravi smisao tih Isusovih riječi, potrebno je promotriti kontekst u 
kojem su napisane. One su nastavak i završetak čitavog niza oštrih riječi kojima evanđelist Luka 
uvjetuje nasljedovanje Krista. Tako, primjerice kaže da se na uska vrata ulazi u Kraljevstvo Božje, 
da će prvi biti posljednji a posljednji prvi, da Isus nije došao donijeti mir nego mač, da je došao 
baciti oganj na zemlju, pa što drugo želi nego da plane, itd. 

Luka piše svoje Evanđelje u vrijeme između 80-tih i 90-tih godina. Vrijeme je to kad se 
kršćanske zajednice omasovljuju, kad evanđeoske vrednote »pojeftinjuju«. Brojni su se ljudi krstili, 
fonnalno postali kršćanima, a nisu živjeli kršćanski. U takvim okolnostima sv. Luka navodi te 
Isusove riječi kao upozorenje. Znači da te riječi nije uputio onima koji ne žele prihvatiti evanđelje, 
koji odbacuju Krista, već onima koji kažu da su ga prihvatili, ali ne žive dosljedno Kristovu 
evanđelju. Riječi nisu upućene niti samo onima koji su pozvani u duhovni stalež. Uvjet da možemo 
slijediti Isusa jest sloboda. 

Hoćemo li reći da Isus zapravo tako nije mislio? Nema potrebe »braniti« Isusa. On je to 
rekao i zacijelo zna zašto je to rekao. On je rekao da treba mrziti i oca i majku, i muža i ženu, i 
braću i sestre, pa i sam svoj život da bismo mogli biti njegovim učenicima. Ostaje pitanje kakav je 
to oblik mržnje koji vodi do ljubavi. 

Isus je svakog čovjeka promatrao kao biser koji je Bog stvorio. Malo tko sebe vidi Božjim 
očima, malo tko sebe vidi kao biser. Taj je biser često skriven kao što je skriven biser u školjki. 
Postoje mnogi oklopi koji skrivaju taj biser. Isus nam je htio pomoći da se oslobodimo svih oklopa. 
Zato je napadao svećenike i farizeje koji su »narodu navaljivali breme koje ni sami nisu mogli 
nositi«. Zato je oslobađao grešnike od tereta grijeha. Zato se družio s prezrenima: s carinicima, 
grešnicima, s gubavcima, sa ženama koje su uvelike bile zapostavljane u tadašnjem židovskom 
društvu. Htio je osloboditi ljude, htio im je pomoći da sebe otkriju kao biser. 

Isus je znao da i oni koji se vole mogu jedni drugima nametnuti terete koji skrivaju onaj 
biser koji je Bog u njima stvorio i kako je teško osloboditi taj biser da bi svaki od nas bio 
jedinstven, neponovljiv. Samo takve, zrele osobe, osobe koje odgovorno znaju tko su i što Isus 
prima za svoje učenike. Isus je volio djecu, ali ne može prihvatiti »djetinjaste«, one koji čitav život 
ostanu ovisni o roditeljima kao djeca. Isus im je htio pomoći da sazrijevaju i rastu u ono za što ih je 
Bog stvorio. 

Rast u zrelu ljudsku osobu često je popraćen mukom, bolima i šokom. To su novi bolovi 
rađanja: bolovi majke i šok djeteta koje je izgubilo skrovitost majčine utrobe i našlo se u praznom 
prostoru. Zbog porođajnih bolova žena ne može odustati od donošenja djeteta na ovaj svijet. Ne 
može odustati od rađanja niti zato da bi sačuvala dijete od šoka koji doživi kad se nađe izvan 
majčine utrobe. Isto se tako zbog bolova sazrijevanja ne može odustati od procesa sazrijevanja, od 
rađanja zrele osobe u svakom pogledu. Ne može se odustali od procesa sazrijevanja zbog šoka 
samostalnosti, zbog šoka preuzete odgovornosti. Taj proces sazrijevanja nekada će biti tako bolan i 
mučan da će se doimati kao da dijete mrzi svoje roditelje, da ih prezire i da zato od njih želi otići, da 
se zato želi osamostaliti. Nekada će dijete doživjeti da ga roditelji mrze zbog njegove želje da se 
osamostali. To je bolan proces. 

Tu dolazimo do odlučujućeg pitanja: Je li pred Bogom dopušteno cijeloga života ostati dijete 
i koja je cijena koju moramo platiti za slobodu, za mogućnost sazrijevanja u vlastitu sliku? Je li 
moguće biti Kristov učenik a u isto vrijeme biti nezreo čovjek? Visoka je cijena koju čovjek treba 
platiti za svoju slobodu - zbog nje i oni najdraži mogu doživjeti da ih mrzimo. 

Znamo da je redovito istina da roditelji vole svoju djecu i da djeca vole svoje roditelje. Ali 
»rastanak« je težak. Djeca se moraju osamostaliti, odrasti, »obračunati« s roditeljima. Ima slučajeva 
u kojima djeca ne žele »odrasti«, žele na neki način vječito ostati djeca jer ne žele preuzeti 
odgovornost života na sebe. U takvim slučajevima roditelji moraju učiti svoju djecu da se moraju 
osamostaliti. Moraju im pomoći da preuzimaju odgovornost na sebe da bi jednog dana mogli biti 
posve neovisni. To su roditelji dužni učiniti i onda ako bi djeca to doživjela kao pokušaj roditelja da 
ih se riješe jer ih mrze. 

Roditelji ne smiju ništa učiniti za svoju djecu što mogu učiniti sama djeca. Zbog 
nepoštivanja tog načela događaju se strašne katastrofe. Roditelji, primjerice, misle da moraju sve 
osigurati svojoj djeci: kuću, ušteđevinu, auto, posao. Mnogi to, na žalost, i čine. Mnogi stoga 
doslovno onesposobe svoju djecu, učine ih bogaljima za život. Djeca se nizašto ne moraju brinuti. 
Budući da im je sve osigurano, oni ne smatraju potrebnim niti da uče ili bilo što rade. A kako imaju 
sve, onda pokušavaju imati još više od života. To »više« pokušavaju tražiti u maglovitim stanjima 
alkohola ili droge. Drugi pak neodgovorno se služeći onim što nisu zaradili nego su nezasluženo 
dobili od roditelja, primjerice, motorkotač ili auto, u svojoj neodgovornosti stradaju: postaju 
invalidima ili smrtno stradaju. I tako se događaju velike tragedije zbog bolesne ljubavi, zbog straha 
da se ne bi činilo da jedni druge mrze. Među duševnim bolesnicima puno je više žrtava pretjerane 
brige, posesivne ili uvjetovane ljubavi nego žrtava nebrige. 

Slične se tragedije događaju među zaručnicima i bračnim partnerima. Često se čuje da jedan 
partner kaže drugom: Ja bez tebe ne mogu živjeti. Ja bih se bez tebe ubio (ubila). Je li moguće čitav 
život »nositi« nekoga tko je toliko nesamostalan da bez nas ne bi mogao ili htio živjeti?! To da 
netko bez nas ne bi želio živjeti može nam se činiti privlačnim, može nam laskati. Međutim, često 
se tu krije nezrelost, djetinjasta nesamostalnost, nesposobnost da dotična osoba »uzme« život u 
svoje ruke, jer svakom je dovoljno tereta vlastitoga života. Teško netko može sam nositi ta dva 
tereta. Nosit će ih onda kada to uistinu mora, kad njegov partner, primjerice, oboli. U protivnom, 
pametnije je odbiti takvu »veliku ljubav« koja bez nas ne može živjeti. Bolje ju je odbiti pa makar 
ta »velika ljubav« doživjela daje mrzimo. Nitko tko nije sposoban vladati vlastitim životom, nije 
sposoban za zajednički život. 

Očito je da Isusov govor o mržnji oca, majke, žene, muža, djece, brata, sestre ne ide za tim 
da poruši te odnose nego da ih učvrsti, da ih ojača, da omogući da se oni stvarno vole, jer ljubiti je 
moguće samo u slobodi i zbog slobode. Stoga svakom pokušaju »zarobljavanja« treba reći ne, kaže 
Isus, pa makar to bilo proglašeno mržnjom. Bolesnu ljubav treba liječiti, ako ničim drugim, onda 
»zdravom mržnjom«. 

Isus želi da idemo za njim kao osobe koje su slobodno i odgovorno izabrale put vlastite 
zrelosti i vlastite odgovornosti. Naravno da je to svojevrsni križ koji moramo nositi na putu prema 
samima sebi. Na tom putu prati nas osjećaj nesigurnosti, umora, zdvajanja. Ali taj je put istodobno 
početak čudesnog otkrića, početak spoznaje koliko smo u sebi bogati, koliko mogućnosti u nama 
ima i što sve u sebi možemo otkriti i razviti samo ako se usudimo. 

Nema nikakve zamjene za ono najdragocjenije u ovom svijetu: nema zamjene za čovjeka 
koji se odvaži živjeti. Ta odvažnost za život, za razvoj vlastitog života, krepost je vlastitog 
mišljenja, vlastitog stava. Tu krepost doduše ne nalazimo na popisu kršćanskih kreposti, ali je ona 
možda u najvećoj mjeri božanska, tj. od Boga, jer ta krepost razvija ono što je Bog stvaranjem 
započeo: razvija čovjeka. Postoji neotuđiva odgovornost za ono što jesmo. Tu odgovornost ne 
možemo prenijeti ni na koga. Tu odgovornost nitko za nas ne može preuzeti. 

Kaže se da šumu čine stabla - svako na svom mjestu. Mi bismo trebali učiti od stabala, od 
njihove neovisnosti i slobode da stoje na svom mjestu. Bez pojedinačnih stabala - nema šume. Bez 
zrelih osoba - nema dobrih zaručnika. Bez zrelih bračnih partnera - nema dobra braka. Bez zrele 
braće i sestara - nema dobrih rodbinskih veza. Bez zrelih roditelja - nema zrele obitelji. Bez »zdrave 
mržnje« - nema ni zdrave ljubavi. 

Ne želim biti onakav kakvog ste me vi zamislili: pitanje poslušnosti (Mk 3,20-21; Lk 4,16- 
22; Mt 12,22-32) 


447 



»Isus dođe kući (u Nazaret). Opet se skupi toliko mnoštvo da nisu mogli ni jesti. Čuvši to, 
dođoše njegovi da ga obuzdaju (da ga se domognu, uhite), jer se govorilo: 'Izvan sebe je!'(poludio 
je)«. Isus je od jednog dijela naroda prihvaćen kao čudotvorac, kao prorok. Međutim, drugi ga vide 
kao onog koji nastupa u ime đavolskoga poglavice. Počelo se govoriti daje izvan sebe, tj. da je 
poludio. Obzir je rodbini iznimno važan. Žele spriječiti tu sramotu. Isus očito odbija živjeti tako da 
bude definiran po vlastitoj obitelji. Zato ga rodbina doživljava kao onog koji onečišćuje vlastito 
gnijezdo. To neprilagođivanje rađa sukobom. 

»I dođe u Nazaret, gdje bijaše othranjen. I uđe po svom običaju na dan subotnji u sinagogu 
te ustane čitati. Pruže mu knjigu proroka Izaije. On razvije knjigu i nađe mjesto gdje stoji napisano: 
Duh Gospodnji na meni je jer me pomaza. On me posla blagovjesnikom biti siromasima, proglasiti 
sužnjima oslobođenje, vid slijepima, na slobodu pustiti potlačene, proglasiti godinu milosti 
Gospodnje. Tada savi knjigu, vrati je poslužitelju i sjede. Oči sviju u sinagogi bijahu uprte u njega. 
On im progovori: 'Danas se ispunilo ovo Pismo što vam još odzvanja u ušima. I svi su mu 
povlađivah i divili se milini riječi koje su tekle iz njegovih usta. Govorahu: Nije li ovo sin 
Josipov?« 

Tamo gdje je bio dijete, Isus se pokazuje kao odrastao čovjek. Tamo treba biti prepoznat i 
prihvaćen kao odrastao. Tu samosvijest Isus crpe iz spoznaje daje Duh Gospodnji na njemu. Duh 
Gospodnji daje čovjeku njegovu neponovljivost, jedinstvenost. Mnoštvo se čudi jer ga pozna kao 
»sina Josipova«. 

Drugi često sebi svojataju pravo da nas poznaju bolje od nas samih. Roditelji su oni koji na 
to najviše polažu pravo. I kad se rodi potreba da ne budemo onakvi kakve nas oni »poznaju«, rađa 
se nasilje, ucjenjivanje, optužbe. Međutim, ne biti kao roditelj niti onakav kakvog nas roditelji 
»poznaju«, čovjekovo je zakonito pravo jer je vođen Duhom Gospodnjim. 

Na žalost, ipak se često dogodi da se u toj borbi za neovisnost samo zamijeni mjesto 
ovisnosti. Oni koji izbore neovisnost o roditeljima često se daju definirati po skupini ili prijateljima 
s kojima se poistovjećuju. Neki padnu u ovisnost alkohola, droge i slično. Potom se čuje onaj 
pobjedonosni roditeljski usklik: »Znali smo mi to. Govorili smo ti.« To je u službi pobuđivanja 
osjećaja krivnje kojom se drugi ponovno pokušava učiniti ovisnim. 

Isus se često ističe kao primjer poslušnosti. No, ovo je primjer koji jasno pokazuje da se nije 
podvrgnuo volji rodbine. I unatoč tome nije prekršio četvrtu Božju zapovijed poštivanja roditelja. 
Ovisnost o drugome u čovjeku pothranjuje potrebu naklonosti i priznanja. Bez toga se ovisni ljudi 
ne osjećaju vrijednima. Takvi odnosi rađaju depresivnim stanjima. Depresivna stanja rezultiraju 
iznenadnim, naglim i neprimjerenim izljevima bijesa. 

Takva stanja mogu zahvatiti i šire društvo. Mnogim je ljudima dolazak kući, koliko god bila 
snažna potreba za tim, opterećenje jer očekuje poznata predbacivanja od roditelja: »Jesi li ti 
zaboravio gdje si se rodio?« »Tebi nije ni briga kako mi živimo.« »Zaboravio si svoje roditelje.« 
»Raspustio si djecu.« »Samo se truješ tim cigaretama.« Takvi često pođu roditeljskoj kući s 
nakanom da se suprotstave takvim predbacivanjima. 

Međutim, obeshrabri ih majčina radost što su ipak došli ili njezino tužno lice koje vapi da se 
vidi kao žrtva ili pak prijekorna šutnja. Tako se odlazak od roditeljske kuće vidi prijeko potrebnim, 
ali se mnogima nikada ne dogodi. 

Isus nam je ipak ohrabrenje za takav korak. Njemu nisu bila dovoljna niti čudesa koja je 
činio da opravda takav korak. Opravdanost takvog koraka rijetko se može dokazati, ah ga ipak treba 
učiniti. Međutim, sama spoznaja da nismo kao naši roditelji, ne stvara spoznaju o tome tko zaista 
jesmo. Izgradnja takve spoznaje životna je zadaća. Ona je zaista teška, zato mnoga djeca cijeloga 
života ostaju poslušna roditeljskom zagrljaju ostajući čitav život djetetom ih pak djetinjastim. 

Razmisli! Kako je moje iskustvo života u obitelji? Doprinosim li ja pozitivnom ljudskom i 
duhovnom ozračju u mojoj obitelji? U čemu mi je najviše pomogao život u mojoj obitelji? U čemu 
nailazim na poteškoće? Kako se s njima nosim? 


448 




4.5. Tjelesna djela milosrđa 


Papa Franjo u svome pismu Lice milosrđa, kojim je 11. travnja 2015. najavio izvanredan 
Jubilej, savjetuje kako uspješno provesti ovu Svetu godinu Božjega milosrđa (od 8. prosinca 2015. 
do 22. studenoga 2016.). I poziva cijelu Crkvu da se vrati na izvore evanđeoskog duha između 
ostaloga prakticirajući sedam tjelesnih i sedam duhovnih djela milosrđa. 

Povijesni kontekst nastanka popisa sedam tjelesnih i duhovnih djela milosrđa 

U povijesti katoličke tradicije oslanjajući se Isusov nauk vjernici su nastojali sažeti popis 
vjerničkog djelovanja, dakle apostolata koje kao temelj ima Božju ljubav i svjedoči njegovo 
milosrdno Srce. 

Sto je to milosrđe? Ono je izraz Očeve ljubavi prema nama ljudima do koja ide do te mere 
da nam daje svoga Sina za Spasitelja i Otkupitelja. Milosrđe je Očevo Srce koje se smili ili smiluje 
grešniku i nevoljniku; srce koje pokazuje milost, samilost prema bijedniku, ne samo teorijski nego i 
praktičnim darom, plemenitošću, nesebičnošću koje su vjernici dužni nasljedovati. Kršćanko 
milosrđe je ljudska sućut prema nekomu tko trpi u bilo kojem pogledu. 

I to ne samo puko suosjećanje, nego i konkretna akcija ljubavi ili vidljive pomoći da se 
patniku njegovo trpljenje ublaži i, po mogućnosti, ukloni. Milosrđe je pomoć drugom čovjeku u 
njegovim osnovnim i krajnjim potrebama koje su nužne za njegov život i samo preživljavanje. 

Sto su to djela milosrđa? - To su radnje, čini, pothvati kojima pritječemo u pomoć našima 
bližnjima u njihovim tjelesnim potrebama. A znamo tko je naš bližnji: svaki Samarijanac koji se 
nađe na našem životnom putu, a ne samo „domaći u vjeri“ (Gal 6,10) i najbliži po krvi, kako obično 
mislimo. A takvih istinskih potrebnika imamo sve više svaki dan i u kući, i u selu, i u gradu i u 
cijeloj Crkvi i u svijetu. 

U novom Zavjetu kad Isus govori o općem sudu nabraja neke čine milosrđa koje je svaki 
čovjek dužan činiti: „Bijah gladan dadoste mi jesti, bijah žedan dadoste mi piti, bijah stranac 
primiste me, bijah gol obukoste me, bijah bolestan pohodiste me, bijah utamničen i pohodiste me“ 
(Mt 25, 35-36) 

Na temelju ovih poticaja kršćanski autori su počeli izlagati popise dijela kršćanske ljubavi. 
Jedan od prvih nalazimo u spisu iz II stoljeća, Pastir Erme, Ciprijan iz Kartage u III stoljeću piše 
cijelu jednu malu raspravu o dobrim djelima i milosrđu. I pravilo sv. Benedikta koje je toliko 
obilježilo duhovnost cijele Crkve nabraja popis sredstava dobrih djela. Naravno da sve ove popise 
ne treba shvaćati u restriktivnom obliku nego su oni samo pomoć vjerniku da čineći dobro nastoji 
ući u duh evanđelja i Božjeg milosrđa koje je pozvan svjedočiti u svome životu i radu. 

Ideja o duhovnim djelima milosrđa pored onih materijalnih nastaje s alegorijskim 
tumačenjem 25 poglavlja Matejeva evanđelja koje prvo nalazimo kod Origena. Naime on proširuje 
shvaćanja tjelesnih djela milosrđa na duhovnu stvarnost čovjeka, tako da na primjer gol nije samo 
ona koji nema potrebnu odjeći nego je u duhovnome smislu gol onaj koji ne poznaje put kreposti. 

Malo nakon njega Teofilat komentirajući isto poglavlje kaže: „čini ovih šest oblika ljubavi 
bilo u tjelesnom bilo duhovnom smislu“. Dvostruki izričaj, tjelesnih i duhovnih djela milosrđa 
nalazimo kod sv. Agustina, a sv. Grgur Veliki komentirajući knjigu o Jobu 29, 12 -13 izričito 
potvrđuje već postojeću tradiciju nabrajanja tjelesnih i duhovnih djela milosrđa. 

Definitivni popis od sedam tjelesnih i duhovnih djela milosrđa nastaje vjerojatno tek u 12- 
estom stoljeću i to na način da se tjelesnim djelima iz Mt 25 dodaje poticaj iz knjige o Tobiji 1, 17 o 
sahranjivanju mrtvih. Počevši od spisa sv. Tome Akvinskoga koji su imali veliki utjecaj na cijelu 
Crkvu i koji o njima potanko razleže imamo današnji popis djela milosrđa koji je ušao u Katekizma 
katoličke Crkve (KKC 2447) 

Koja su tjelesna djela milosrđa? - Na temelju Biblije Katekizam Katoličke Crkve navodi ovih 
sedam: 1. Gladna nahraniti, 2. Žedna napojiti, 3. Siromašna odjenuti, 4. Putnika primiti, 5. Bolesna i 
utamničena pohoditi, 6. Zarobljena i prognana pomagati, 7. Mrtva pokopati (KKC, 2447). Prvih je 

šest uzeto iz Mt 25, a sedmi iz Tob 1,17. Ovo su razna fizička stanja u čovjekovu životu bilo kao 
osnovne i naravne potrebe bilo kao situacije u koje ljudi dospiju više nesvojevoljno negoli 
namjerno. 

Gladna nahraniti 

Tijesna djela milosrđa odnose se na ljude koji su u oskudici krajnjim elementarnim 
potrebama. Prva je kada je čovjek gladan a nema hrane da svoju glad ublaži. U svako vrijeme kroz 
ljudsku povijest bilo je siromaha koji nisu imali dovoljno hrane te su kao takvi dosta trpjeli i posve 
oskudno živjeli pa tako i danas kad su infonnacije o svemu pa i potrebnima lako svima dostupne . 
Iz tog razloga danas imamo puno prilika da siromasima priskočimo u pomoć da ih nahranimo i 
spasimo od gladi. 

Biblija često potiče na ova djela. Dostaje citirati proroka Izaiju da one koji su gladni rado i 
nesebično pomažemo: "Podijeli kruh svoj s gladnima!" (Iz 58,7). A Isus sam se poistovjećuje s 
gladnima: „Bijah gladan i dadoste mi jesti“ (Mt 25, 35) 

Ovo djelo milosrđa mnogi Božji prijatelji su gorljivo su vršili kroz cijelu ljudsku povijest. 
Mnogi utemeljitelji redovničkih družbi su osnivali družbe koje su i ovo djelo ljubavi imali za cilj. 
Ako imamo evanđeoski duh ljubav uvijek ćemo pronaći način i prikladna sredstva da ovo prvo 
djelo tjelesnog milosrđa činimo i da u krajnjoj životnoj potrebi pomognemo bližnjemu. 

Razmisli! Što mislim o ovom djelu milosrđa? Je li ono prisutno u mome iskustvu življenja 
vjere? Ima li pozitivnih ili možda mučnih iskustava kad sam htio provesti ovo u praksu? Jesam li što 
naučio iz tih iskustava? 


Žedna napojiti 

Ovo djelo milosrđa se nadovezuje na prvo. Još veća teškoća i zlo od gladi je žeđ, jer ona 
čovjeku uzrokuje veliku neugodnost dovodeći ga do toga da misli da mora uskoro umrijeti! Zna se 
vrlo često dogoditi da se bolesnici i umirući više tuže na žeđ nego na bolest i boli koje ih snalaze. 

Iz Gospodinova primjera koji je najveće boli podnio šuteći se vidi da je nešto prije svoje 
smrti na križu upravo radi žeđi povikao: "Žedan sam." (Iv 19,28). Koliko je Gospodinu ugodno 
djelo kada napojimo bližnjega koji se nalazi u potrebi vidi se iz njegovih riječi: "Tko napoji jednog 
od ovih malenih samo čašom hladne vode jer je moj učenik, zaista, kažem vam, sigurno mu neće 
propasti plaća." (Mt 10,42). Na poseban način u misijskim područjima vjernici poduzimaju mnoge 
aktivnost za opskrbiti cijela sela pitkom vodom, na primjer kopanjem bunara, te je danas lako doći 
do načina kako zaživjeti i ovo djelo tjestenog milosrđa. 

Razmisli! Što mislim o ovom djelu milosrđa? Je li ono prisutno u mome iskustvu življenja 
vjere? Ima li pozitivnih ili možda mučnih iskustava kad sam htio provesti ovo u praksu? Jesam li što 
naučio iz tih iskustava? 


Siromaha odjenuti 

Uz nedostatak hrane i pića nedostatak odjeće spada u osnovnu ljudsku potrebu. Da smo 
dužni siromaha odjenuti vidi se iz Isusovih riječi: „Bijah gol i odjenuste me“ (Mt 25,36) a još je 
Bog preko proroka opominjao: "Odjenuti onoga koga vidiš gola." (Iz 58,7). 

U ovim Božjim riječima pod golim se podrazumijeva bližnji koji nema nikakva odjela, 
takvih ljudi je danas malo, kao i bližnji siromah kojemu fali potrebno odijelo da se može dostojno 
prikriti i od zime obraniti te da bude pristojno odjeven da se među ljudima ne bi nelagodno i 
ponižavajuće osjećao. Kao i sva djela milosrđa važno je činiti s ispravnom nakanom i razborito 

pomažući onim siromasima koji su u stvarnoj potrebi koji će darove dobro i korisno upotrijebiti, a 
ne darovati tako da stvaramo od ljudi lijenčine koji te darove zloupotrebljavaju. 


Razmisli! Što mislim o ovom djelu milosrđa? Je li ono prisutno u mome iskustvu življenja 
vjere? Ima li pozitivnih ili možda mučnih iskustava kad sam htio provesti ovo u praksu? Jesam li što 
naučio iz tih iskustava? 


Putnika primiti 

U biblijskoj kulturi primanje putnika na konak ima posebnu tradiciju.Tako je u dolini 
Mambre uz samu cestu Abraham sagradio šator u kojem je primao strance, dvorio ih i kao svojim 
gostima prao im noge. Nadalje, dok su stanovnici Sodome prema siromasima bili puni opačina i 
nemilosrđa, Lot je sjedio kod gradskih vrata i silio strance da se kod njega navrate i prenoće da ne 
bi bili zlostavljani od njegovih sumještana. 

Gospodin Bog je veoma nagradio ljubav te dvojice pravednika tako da je jednog dana 
Abraham imao sreću podvoriti samoga Gospodina i dva Anđela u ljudskoj spodobi te je primio 
obećanje da će mu Sara roditi sina i da će se njegovo pleme umnožiti kao zvijezde na nebu. 
Gostoljubivog Lota po jednom svome Anđelu Gospodin je dao izvesti iz grada i tako ga spasio od 
propasti za razliku od ostalih stanovnika Sodome. 

Isus se nadovezuje na potrebu pomoći čovjeku koji je putnik: „Bijah stranac, primiste me“ 
(Mt 25,36) Da smo putnika u potrebi dužni primiti i po svojim mogućnostima ugostiti vidi se iz 
riječi apostola Pavla:"Gostoljubivosti ne zaboravljajte, jer su njom neki, a da nisu znali, pogostili 
anđele!" (Heb 13,2). 

Također i prvi kršćani smatrali su sebi za dužnost da ni jednog putnika u potrebi olako od 
sebe ne puste i svakome su u potrebi s pripravnošću otvarali svoje kuće i davali koliko je njihova 
ljubav mogla dati. U srednjovjekovnoj tradiciji na poseban način ovo djelo milosrđa se odnosilo na 
brojan hodočasnike koji su išli u velika svetišta i tako se smatralo da im se pomaže u ostvarenju 
njihovih ne samo materijalnih nego i vjerskih potreba. 

Zbog Isusove riječi i iz ovih primjerima kao i po mnogim primjerima Svetih i mi smo danas 
po svojim mogućnostima dužni vršiti ovo djelo tjelesnog milosrđa posebno prema ljudima u 
krajnjoj potrebi. 

Razmisli! Što mislim o ovom djelu milosrđa? Je li ono prisutno u mome iskustvu življenja 
vjere? Ima li pozitivnih ili možda mučnih iskustava kad sam htio provesti ovo u praksu? Jesam li što 
naučio iz tih iskustava? 


Bolesna i utamničena pohoditi 

Između tjelesnih djela milosrđa jedno od najzaslužnijih je bolesna pohoditi, jer bolesnici 
osobito ako su siromašni i zapušteni najviše trebaju našu pomoć i utjehu! Mnogi bolesnici i danas 
nalaze se u najvećoj zapuštenosti te im fali nužna hrana i nužne životne potrepštine, prikladan 
smještaj, prikladna liječnička skrb i briga društvene zajednice te su kao takvi prepušteni sami sebi. 
Iz tog razloga velika je njihova sreća kada ih milosrdni često posjetimo, utješimo i darovima 
nu ž nim za život ublažimo njihovo žalosno stanje. Već i sama naša sućut njima je ugodna da 
strpljivo nose križ koji im je Gospodin udijelio. Većina župa danas ima udrugu caritasa koji 
redovito uz druge aktivnosti pomaže starije i bolesne osobe te oni koji žele lako se mogu uključiti i 
vršiti ovo djelo milosrđa. 

Uz to posjet je prigoda da mislimo na spasenje njihove duše i možemo ih prijateljski 
savjetovati da urede svoju savjest da bi se primanjem svetih sakramenata pripravili na vječnost. Na 

taj način prema bolesnicima vršimo duhovno djelo milosrđa, a ti će nam nevoljnici vrlo zahvalni 
biti na drugom svijetu. 

Naš posjet bolesnicima ima duhovnu korist za nas same jer nam može poslužiti za duhovni 
rast. Dobro je činiti dobro. Na bolesničkoj postelji drugih ljudi možemo vrlo upečatljivo uvidjeti 
prolaznost ljudskog života i postati svjesniji da smo Bogu dužni revno služiti i brinuti se za spasenje 
svoje duše. A, koliko je posjećivanje bolesnika za nas koj smo milosrdni dobro i spasonosno vidi se 
iz ovih riječi koje Duh Sveti govori po Sirahu: "Ne zaboravi posjetiti bolesnika, jer će te za to 
ljubiti." (Sir 7,35). 

Nadalje, u ovo djelo milosrđa također spada i utamničena pohoditi! Državna vlast s punim 
pravom u tamnicu stavlja ljude koji su prekršili pojedine njene zakone i tako nanijeli veliku štetu 
kao društvu tako i pojedincu ali Bog ni njih ne odbacuje nego želi da se obrate i vrate na put vjere, 
pravde i čistoće savjesti. Kao i bolesnike tako je i utamničene potrebno pohoditi, jer su i oni kao 
takvi potrebni naše pažnje i pomoći. Kod pohoda treba ih pozivati na pokoru i obraćenje te im ako 
je potrebno zbog loših uvjeta u kojima žive i služe kaznu milostinjom pomoći da se njihov položaj 
popravi na zadovoljavajuću razinu života. Za takve ljude dužni smo se uvijek moliti da bi vrijeme 
provedeno u tamnici iskoristili i promijenili se na bolje pa da po odsluženju kazne više ne nanose 
štetu pojedincu, a ni društvu u cjelini. 

Razmisli! Što mislim o ovom djelu milosrđa? Je li ono prisutno u mome iskustvu življenja 
vjere? Ima li pozitivnih ili možda mučnih iskustava kad sam htio provesti ovo u praksu? Jesam li što 
naučio iz tih iskustava? 


Zarobljenika i prognanika pomagati 

Ovo djelo tjelesnog milosrđa ima svoju biblijsku i povijesno društvenu tradiciju sve dubljeg 
shvaćanja da svaki čovjek zaslužuje poštovanje i ima svoje dostojanstvo. Pomoć ljudima u ovim 
krajnje mučnim situacijama je čin velike evanđeoske ljubavi. Sloboda je jedna od temeljnih 
vrijednost čovjeka i izraz njegova dostojanstva. Tako daje zarobljeništvo veliko zlo, a pogotovo 
ako veoma dugo traje i ako je posve nehumano. Kada se govori o pomaganju zarobljenika potrebno 
je reći da se prema svome neprijatelju trebamo humano ponašati, odnosno trebamo ga ljubiti kao 
bližnjega. 

Što se tiče prognaničkog ili izbjegličkog života treba reći da je posebno težak, jer je 
neopisivo teško kada su ljudi iz bilo kojeg razloga, a pogotovo zbog ratnih strahota prisiljeni da 
napuste svoj dom. U takvom stanju i položaju ljudi su bespomoćni i ako nemaju potrebnih sredstava 
za život izvrgnuti su mnogim pogibeljima i poniženjima te im je dobrodošla svaka pa i najmanja 
pomoć bližnjega. Za takve ljude društvena zajednica i svaki pojedinac dužni su se pobrinuti i 
pomoći im po svojim mogućnostima u njihovim životnim potrebama. 

Razmisli! Što mislim o ovom djelu milosrđa? Je li ono prisutno u mome iskustvu življenja 
vjere? Ima li pozitivnih ili možda mučnih iskustava kad sam htio provesti ovo u praksu? Jesam li što 
naučio iz tih iskustava? 


Mrtva pokopati 

Ovo djelo tjelesnog milosrđa se poziva na biblijsku povijest Tobije (usp. Tob 1,17) i 
svjedočanstvo da su to Bogu ugodna dijela koja on nagrađuje. Mrtva pokopati zasigurno s pravom 
spada u tjelesno djelo milosrđa, jer svaki čovjek zbog svoga dostojanstva treba da poslije svoje 
smrti bude dostojno pokopan. Ne biti pokopan i poput životinjske strvine postati plijen ptica i 
divljih zvijeri oduvijek seje smatralo za najveću sramotu. 

Sveti Augustin o tome govori: "Tijela mrtvih, osobito pravednika i vjernika ne smijemo 
prezirati, jer su ona bila oruđe kojima se duša služila u svim dobrim djelima." Upravo iz ovog 
razloga prvi kršćani su bili gorljivo zauzeti za tijela svetih mučenika koja su bila vrlo često i 
nemilosrdno izvrgnuta divljim zvijerima. 

Bez obzira što se u današnje vrijeme pokop mrtvih dostojno organizira i danas ima siromaha 
za koje se nitko ne brine i kojima ako smo milosrdni možemo upriličiti dostojan pokop i prikazivati 
svete mise, oproste, molitve i milostinju za njihove duše te tako postati dionici zasluga ovog 
tjelesnog djela milosrđa. 

Razmisli! Što mislim o ovom djelu milosrđa? Je li ono prisutno u mome iskustvu življenja 
vjere? Ima li pozitivnih ili možda mučnih iskustava kad sam htio provesti ovo u praksu? Jesam li što 
naučio iz tih iskustava? 


4.6. Duhovna djela milosrđa 

Već smo napomenuli da su duhovna dijela milosrđa nastala u otačkoj povijesti kao 
posljedica alegorijske interpretacije 25 poglavlja Matejeva evanđelja. Grijeh dušu onesposobi za 
Božje kraljevstvo te dovodi do sablazni i sobom nosi zlo i propast. Malo po malo u povijesti 
tradicije su došli do toga da kao što ima sedam tjelesnih tako ima i sedam duhovnih dijela milosrđa, 
a to su: dvoumna savjetovati, neuka poučiti, grešnika ukoriti, žalosna i nevoljna utješiti, uvredu 
oprostiti, nepravdu strpljivo podnositi, za žive i mrtve Boga moliti 

Dvoumna savjetovati 

Dvojba i sumnja mogu dovesti bilo kojeg čovjeka do velikih poteškoća zbog toga je čin 
velike ljubavi pomoći bližnjemu u tim njegovim problemima koji mogu biti vezani uz ovo 
zemaljske stvari, stvari vjere ali i vječno spasenje. Ipak kod ovog prvog duhovnog djela milosrđa 
dvojba se ne podrazumijeva toliko u zemaljskim prilikama nego se govori o dvojbi bližnjega u 
stvarima spasenja! 

Tako, bližnji može dvojiti o tome je li u pravoj i spasonosnoj vjeri, koji stalež izabrati, 
sklopiti brak ili ostati slobodan, u koji crkveni red stupiti, je li može ovo ili ono činiti da svoju 
savjest ne povrijedi, je li se dobro ispovjedio i postigao oproštenje grijeha, kao i o tome hoće li se 
spasiti od vječne propasti. 

Činimo veoma dobro djelo kada bližnjemu u dvojbi dobar savjet dajemo, pomognemo mu u 
njegovim nedoumicama i ispravimo njegov sud te mu pokažemo put kojim treba ići da se Bogu 
dopadne. 

Sveti Jeronim o tome govori: "One koje ne možeš svojim imetkom podupirati, njih podupri 
savjetom. Jer ti možeš onoga koji je u dvojbi pomoći više svojom mudrošću nego netko drugi s 
najvećom materijalnom moći." 

U Bibliji ima puno primjera savjetovanja. Dosta se podsjetiti na svetog Ivana Krstitelja koji 
je, a kako se vidi iz Evanđelja (Lk 3,10-14), savjetovao narod, carinike i vojnike dajući im propise 
kojih se trebaju držati da bi izbjegli pravednu Božju kaznu i spasili dušu od vječne propasti. 

Isus Krist savjetuje bogatog mladića koji je k njemu došao i upitao ga što treba činiti da 
bude savršen rekao: "Ako želiš biti savršen, hajde prodaj sve što imaš i podaj novac siromasima, pa 
ćeš imati blago na nebu! Onda dođi i slijedi me!" (Mt 19,21). 

I mi u današnje vrijeme imamo priliku vršiti ovo djelo milosrđa, jer oko sebe uvijek imamo 
mnoštvo bližnjih koji imaju dvojbu u prilikama spasenja. Međutim, od nas se traži da imamo znanje 
i ispravnu moralnu savjest, jer ono u čemu bližnjega želimo savjetovati dužni smo dobro poznavati 
da onda po savjesti možemo potreban savjet dati. Zao savjet može mnogo zla prouzročiti i kao 
takav biti na štetu onome koji ga daje i onome koji ga prima. 

Upravo iz tog razloga kada bližnjemu dajemo savjet to nikada ne smijemo činiti brzo i 
lakoumno već samo poslije zrelog promišljanja i ispitivanja svih okolnosti kao i poslije srčane 
molitve prema Bogu za osobno prosvjetljenje. A, ako je dvojba takva da bližnjega ne možemo 
savjetovati tada smo ga dužni upraviti na svećenika ili na nekog drugog duhovnika koji je 
prosvijetljen i bogobojazan te kao takav ima potrebno znanje. 

Razmisli! Što mislim o ovom djelu milosrđa? Je li ono prisutno u mome iskustvu življenja 
vjere? Ima li pozitivnih ili možda mučnih iskustava kad sam htio provesti ovo u praksu? Jesam li što 
naučio iz tih iskustava? 


Neuka poučiti 

Neukost o kojoj se govori u ovom drugom djelu duhovnog milosrđa ne odnosi se toliko na 
neznanje bližnjega u zemaljskim stvarima, već njegovo neznanje u stvarima vjere povezane uz 
vječno spasenje! Neuk je ona tko je premalo poučen i zato ne zna što treba vjerovati i činiti da se 
Bogu dopadne i kao takav spasi od vječne propasti. 

Duhovno neznanje je veliki izvor zablude i mnogih grijeha. Međutim, postavlja se pitanje 
odakle dolazi to da su toliki među nama nestalni u vjeri i da odbacuju mnoge istine katoličke vjere? 
Odgovor je da nestalnost i odbacivanje dolaze poglavito odatle što mnogi ne poznaju nauku svete 
Katoličke Crkve, a posebno ne poznaju temelje na kojima je ona postavljena. 

Nadalje, postavlja se pitanje, odakle dolazi to da među ljudima vlada tolika opačina? 
Odgovor je da ta opačina vrlo često dolazi odatle jer nam nedostaje temeljito poznavanje Božjeg 
zakona. Zbog ne poznavanja Božjeg zakona mnogi drže i smatraju da im je mnogo toga dopušteno i 
nije zabranjeno što je ipak težak grijeh te kao takvi u svojim djelima veoma teško Boga vrijeđaju, a 
da ih kod toga savjest uopće ne uznemiruje. 

Najčešće zbog svoga neznanja ljudi se ne okoriste ni sredstvima milosti koja im je Isusa dao 
na raspolaganje. Tako na primjer mnogi zanemaruju molitvu, jer ne poznaju potrebu i moć molitve, 
mnogi ne primaju sakramente pokore i ne pričešćuju se jer ne znaju što se traži za njihovo dostojno 
primanje. 

Takvo neznanje u stvarima spasenja vodi u zabludu, grijeh i opačinu te upravo radi toga 
prorok Hošea i govori: "Nema više vjernosti, nema ljubavi, nema znanja Božjega u zemlji, već 
proklinjanje i laž, ubijanje i krađa, preljub i nasilje, jedna krv drugu stiže." (Hoš 4,2). 

Iz rečenog se vidi daje veliko i zaslužno djelo neuke poučavati u istinama svete katoličke vjere i 
spasenja. Oni koji bližnje u istinama spasenja budu poučavali sjati će kao zvijezde na nebu u sve 
vjekove, što potvrđuje Daniel:"Umnici će blistati kao sjajni nebeski svod, i koji su mnoge učili 
pravednosti, kao zvijezde navijeke, u svu vječnost." (Dn 12,3). 

Stari i novi zavjet su jedno veliko svjedočanstvo i Božja želja da pouči ljude putu spasenja. 
Dosta je podsjetiti na proroke pa i samog Isusa koji je većinu svoga javnog djelovanja posvetu 
naučavanju naroda. Po Isusovoj zapovijedi i apostoli su u svoje vrijeme pošli u sve poznate 
pokrajine i zemlje tadašnjeg svijeta da bi u tajnama kršćanske vjere poučili mnoge narode 
oduzimajući tako moć zabludi i grijehu. Cijela povijest Crkve je samo jedan slijed nastojanja da 
pouči svaku generaciju ljudi Božjem putu spasenja. 

Ovo Bogu dopadno djelo milosrđa u današnje vrijeme prema svome bližnjemu smo dužni 
vršiti koliko je god to u našoj mogućnosti. Priliku za to imamo na svakom koraku, jer svugdje oko 
nas ima bližnjih koji su u stvarima spasenja više ili manji posve neuki i koji zbog toga trebaju 
zdravi kršćanski duhovni nauk. 

Dakle, iz svega rečenog je vidljivo koliko dobrih i Bogu ugodnih djela u današnje vrijeme 
možemo učiniti ako iskoristimo pruženu priliku da bližnjega poučimo u istinama svete katoličke 
vjere i privedemo ga na pravi put kreposna i spasonosna katoličkog života. 

Razmisli! Što mislim o ovom djelu milosrđa? Je li ono prisutno u mome iskustvu življenja 
vjere? Ima li pozitivnih ili možda mučnih iskustava kad sam htio provesti ovo u praksu? Jesam li što 
naučio iz tih iskustava? 


Grešnika ukoriti 

Ovo djelo duhovnog milosrđa je najuže povezano s bratskom opomenom o čemu smo već 
govorili pa pozivamo čitatelja da pogleda tu cijelinu. Grešnika ukoriti znači pokazati mu na pravi 
put, odnosno nastojati ga s puta grijeha dovesti na put kreposti! Opomenu treba promatrati kao djelo 
milosrđa učinjeno iz svete katoličke ljubavi prema bližnjemu koju uz stanovite uvjete svi možemo 
vršiti bez obzira na stalež u kojem se nalazimo. Ta opomena zove se bratska, jer smo je prema 
bližnjemu dužni vršiti u pravoj bratskoj ljubavi. 

Još u Starom zavjetuje Izraelcima Bog naložio da su dužni opomenuti brata koji pogriješi 
izričito ih upozoravajući da će im se propuštanje te službe ljubavi u grijeh uračunati:"Dužnost ti je 
koriti svoga sunarodnjaka. Tako nećeš pasti u grijeh zbog njega." (Lev 19,17). 

Po ovom Božjem zahtjevu bližnjega smo dužni opomenuti bez obzira na to hoće li spoznati 
svoju pogrešku i popraviti se ili će i dalje ostati u svojoj zabludi. I Isus Krist nam nalaže dužnost 
bratske opomene: "Ako ti brat sagriješi, pođi te ga ukori nasamo. Ako te posluša, dobio si svoga 
brata. Ako te ne posluša, dovedi još jednoga ili dvojicu sa sobom da sve, oslanjajući se na izjave 
dvojice ili trojice svjedoka, bude vjerodostojno. Ako ni njih ne posluša, saopći to Crkvi! Ako li ni 
Crkve ne posluša, smatraj ga za poganinom ili carinikom!" (Mt 18,15-17). 

Iz ovih Isusovih riječi se vidi koliko je bitna bratska opomena i koliko je važno da se vrši. 
Dakle, nipošto ne smijemo propustiti učiniti bratsku opomenu, nego naprotiv dužni smo sve 
upotrijebiti da bude uspješna. Ako u svome nastojanju sami ništa ne postignemo tada smo u pomoć 
dužni pozvati i drugu braću, a ako i tada ništa ne postignemo onda smo dužni i svetu Crkvu u 
pomoć uključiti. O toj našoj dužnosti apostol Pavao govori: "Braćo, ako i upadne tko u kakav 
prekršaj, takvog vi duhovni ispravljajte u duhu blagosti!" (Gal 6,1). 

Isto tako, o toj katoličkoj dužnosti uče i Oci svete Katolička Crkve. Tako, sveti Ivan Krisostom 
govori: "Ako si pravo dijete Duha onda dokaži svoju krepost ne samo brigom za svoje vlastito 
spasenje, već i brigom za spasenje svoje braće kao i svojom pomoći koju daješ onima koji su u 
grijeh pali. Čovjek pun kršćanskoga duha ima kršćansku dužnost da ne prezire svojih bližnjih koji 
su s njim članci jednoga Tijela." 

Sveti Bernard o tome govori: "Nitko neka ne laska opačini i neka se ne pretvara da ne vidi 
grijeha. Nitko neka ne rekne:'Zar sam ja čuvar brata svoga?' (Post 4, 9). Nitko ne smije, koliko je do 
njega, biti ravnodušan kada vidi da se red krši i da discipline nestaje. Jer ako šutiš gdje bi govoriti 
trebao tada daješ svoju privolu a trebaš znati da ista kazna čeka i onoga koji zlo čini i onoga koji zlu 
daje svoju privolu." 

Sveti Toma Akvinski uči da je propuštanje bratske opomene kada se radi o važnoj stvari, a 
koja bi se s dobrim uspjehom mogla izvršiti posve teški grijeh. Ovaj sud svetog Tome nije prestrog 
ako se uzme i razumije činjenica da ako grešnika ne opomenemo tada veoma teško griješimo iz 
ljubavi prema bližnjemu. 

Sveti Augustun o tome govori: "Zar ne bi bio okrutan onaj čovjek koji bi vidio slijepca gdje 
ide rubom ponora a ne bi ga opomenuo da ga izbavi od vremenite smrti. A, zar onaj nije još 
okrutniji koji bi svoga brata mogao osloboditi od vječne smrti, a to propušta učiniti od lijenosti?" 

Dužni smo znati daje veliko i posve izvrsno djelo kada se po našem milosrdnom djelovanju 
grešnik obrati i krene puteni spasenja. Tada suzbijamo grijeh koji je najveće zlo i pridobivamo dušu 
za koju je Gospodin Isus Krist na križu prolio svoju predragocjenu krv. 

Čineći tako pripravljamo Bogu, Anđelima i Svetima najveću radost i veselje, a sam grešnik 
čija je duša spašena kroz cijelu vječnost sjećat će se tog djela milosrdne ljubavi i pred Bogom u 
Nebu nama će zahvaljivati priznavajući da je blažen postao jer smo ga u svojoj ljubavi prema 
bližnjemu opomenuli i na put pokore i spasenja doveli. 

Ivan Krstitelj je svojom odlučnošću opomenuo zlog kralja Heroda da ne može imati ženu 
svoga brata Filipa te mu prostodušno i jasno rekao: "Nije ti dopušteno imati je."(Mt 14,4). 

Po Gospodinovoj zapovijedi apostoli su prešli gotovo cijelu zemlju i poučavali ljude u nauci 
spasenja. Također i apostol Pavao opominje svoga učenika Timoteja da se na svaki način zauzme za 
grešnike da ih dovede na put Istine i kreposti kada mu piše: "Zaklinjem te - pred Bogom i Kristom 
Isusom koji će suditi žive i mrtve - i njegovim dolaskom i njegovim kraljevstvom: propovijedaj 
riječ - pristupi (k vjernicima) - bilo da im je zgodno, bilo nezgodno - kori, prijeti, opomeni u svoj 
strpljivosti i svakoj vrsti pouke." (2 Tim 4,1-2). 

Po primjerima Svetih i mi smo danas dužni sve učiniti da grešnika dovedemo do toga da upozna 
svoje pogreške kako bi za njih vršio potrebnu pokoru. To nam nalaže sveta katolička ljubav koja se 
zauzima za nesretne i ne pazi na nikakvu žrtvu samo da od njih odvrati nesreću i vječnu propast. 

Ovdje je nužno naglasiti da se dužnost opomenuti grešnika veže na stanovite ili određene uvjete 
koje je potrebno navesti. 

Prije svega, odnosno u prvi uvjet spada to da je grijeh bližnjega siguran bilo da za grijeh sami 
znamo ili su nam to kazale druge osobe dostojne vjere, jer sve dok posve sigurno ne znamo da je 
bližnji ovu ili onu pogrešku učinio nismo ga dužni opomenuti. 

Dakle, bratsku opomenu smo dužni odgoditi sve do onda dok se posve ne uvjerimo u 
pogrešku bližnjega. Drugi uvjet je da bližnjega, a za kojeg smo sigurni daje pogrešku učinio, smo 
dužni opomenuti samo onda ako se bez te bratske opomene bližnji ne bi nikako poboljšao. Ako je 
bližnji pogrešku učinio pa seje gotovo već sam od sebe popravio onda ga nismo dužni opomenuti. 

Svi smo dužni znati da je bratska opomena duhovno milosrđe. Takvoga smo dužni samo 
bodriti da ustraje na pravom putu i da se više ne udalji od njega. Dakako da onda kada se bližnji još 
nije popravio, ali postoji nada da će se popraviti i da neće opet u istu pogrešku pasti možemo 
opomenu propustiti. Tada smo dužni biti razboriti kao liječnik koji bolesniku ne propisuje nikakve 
lijekove ako vidi da će sam od sebe ozdraviti. Ako imamo siguran razlog da se grešnik sam od sebe 
neće popraviti već da će i dalje nastaviti svoj zli život tada smo ga obavezno dužni opomenuti. 

Treći uvjet je da smo bližnjega dužni opomenuti onda ako ima nade da ćemo svojom 
bratskom opomenom nešto i postići. Ako nema nikakve nade da će bližnji riječi opomene poslušati i 
popraviti se ili smo u strahu da će našu opomenu bližnji prezreti pa umjesto da se popravi još 
zlobniji postati onda je opomena bez svrhe i treba je izostaviti. Koji bi to liječnik dao bolesniku 
lijekove za koje zna da mu neće koristiti ili koji će mu štetiti? Sam Gospodin o tome govori: "Ne 
dajte svetinje psima! Ne bacajte svoga biserja pred svinje, da se, pošto ga pogaze, ne okrenu te vas 
rastrgaju!" (Mt 7,6). 

Ali, ovo vrijedi samo o bližnjemu koji nam nije podložan. Poglavari kojima je u dužnosti da 
opominju one koji su im podložni iako bi i znali da njihove opomene neće koristiti ipak se ne smiju 
ustegnuti od opomene jer ih na to obavezuje njihov stalež. Trebaju se vladati po Gospodinovu 
primjeru koji je pismoznance, farizeje i mnoge druge tvrdokorne grešnike puno puta opomenuo iako 
je znao da se neće obratiti. Kao takvi, oni imaju sredstvo da podložnika koji je tvrdokoran propisno 
kazne jer trebaju u svojoj savjesti paziti na sud pravednosti po kojem krivca trebaju kazniti i tako se 
brinuti za dobro ostalih podložnika. 

Četvrti uvjet je da smo bližnjega dužni opomenuti samo onda ako to poglavari propuste, a 
nema nikoga drugoga koji bi to htio i mogao ispravno učiniti. Ako poglavari uredno vrše svoje 
dužnosti i opominju podanike onda nitko drugi to nema pravo, a ni potrebe činiti. 

U peti uvjet spada to da je bratska opomena naša dužnost samo onda ako se bez velike štete 
može izvršiti. Ovdje treba reći da ljubav prema bližnjemu nas ne obavezuje ako bi nam bila 
nanesena velika šteta zbog opomene koju bi učinili. Dakle, kada bi radi bratske opomene mogli 
izgubiti imetak ili život tada je možemo propustiti i to nam se neće uzeti za grijeh. Ali, ako je šteta 
neznatna tada smo dužni bližnjega opomenuti, a pogotovo ako ima ikakve nade za njegov popravak. 

Međutim, s poglavarima je drukčije, jer oni radi svoje službe bližnjega trebaju opomenuti i onda 
ako zbog toga mogu imati veliku štetu. Pogotovo duhovni poglavari trebaju koriti zlo koje je 
zavladalo među podložnicima bez obzira na to što bi ih zbog toga njihovi bližnji mogli mrziti i 
proganjati. Ako postoje svi ovi navedeni uvjeti onda imamo strogu dužnost da grešnika bratski 

opomenemo, a kada bi to propustili učiniti u nekoj važnoj stvari tada bi teško sagriješili i bili gori 
od grešnika koji je grijeh počinio. 

Nadalje, da bi bratska opomena bližnjemu bila posve od koristi dužni smo je učiniti: oprezno 
iz ljubavi, u pravo vrijeme, na pravom mjestu i popratiti je dobrim primjerom. 

Razmisli! Što mislim o ovom djelu milosrđa? Je li ono prisutno u mome iskustvu življenja 
vjere? Ima li pozitivnih ili možda mučnih iskustava kad sam htio provesti ovo u praksu? Jesam li što 
naučio iz tih iskustava? 

Žalosna i nevoljna utješiti 

Kada se govori o žalosti onda smo dužni znati da ona može biti dvostruka, odnosno 
svjetovna i duhovna. Svjetovna ako je razlog nešto zemaljsko, a duhovna ako je razlog duhovne 
prirode. 

Mi imamo puno razloga za svjetovnu žalost. Tako, možemo se žalostiti radi svoga 
siromaštva, radi gubitka kojeg vremenitog dobra, odnosno radi časti, dobrog glasa, zdravlja, imetka, 
nesretne ženidbe, radi smrti voljene osobe. Ta svjetovna žalost, a pogotovo ako je dostigla veliki 
stupanj odnosno intenzitet je veliko zlo jer nas čini zlovoljnima, oduzima nam gorljivost u vršenju 
naših dužnosti, potkopava nam zdravlje te nas često može dovesti do toga da sami sebi i život 
oduzmemo. 

Duhovna žalost vrlo često nastaje radi učinjenih grijeha. Tom žalošću se možemo žalostiti 
ako Boga kao svoga Oca i najvećeg dobročinitelja tako često i teško uvrijedimo da je u njegovu 
nemilost padnemo i kao takvi Nebo izgubimo i vječnu propast zaslužimo. 

Ako nas duhovna žalost tako gane da učinjeno zlo zamrzimo i počnemo sve svoje sile 
upotrebljavati da Bogu služimo i činimo dostojne plodove pokore tada to nije nikakvo zlo već 
veliko dobro kojemu smo se dužni radovati. Tom se je radošću apostol Pavao radovao radi 
pokorničke žalosti Korinćana kada im je pisao: "Sad se radujem; ne zbog toga što ste postali 
žalosni, nego zbog toga što vas je ta žalost dovela k obraćenju." (2 Kor 7,9). 

Međutim, sasvim je drugo kada bi ta duhovna žalost postala žestoka grižnja savjesti ili se 
izrodila u malodušnost, ili pak u zdvojnost tada bi to bilo veliko zlo kojemu smo se svim svojim 
silama dužni oduprijeti. 

Bez obzira da li se bližnji žalosti radi zemaljskih ili duhovnih neprilika nas treba siliti sveta 
katolička ljubav da ga u žalosti tješimo, što potvrđuje Sirah: "Ne uklanjaj se od onih koji plaču, već 
s tužnim tuguj." (Sir 7,34). 

Isto tako na tu ljubav prema bližnjemu opominje nas i apostol Pavao: "Također vas molimo, 
braćo, opomenite neuredne, sokolite malodušne, pomažite slabe, budite strpljivi sa svima!" (1 Sol 
5,14). Ovo duhovno djelo milosrđa također je vjerno vršio i Tobija koji je svaki dan išao svojoj 
zarobljenoj braći i tješio ih. Ali, u tome kao i u svemu drugome kao uzor osobito nam treba služiti 
Gospodin koji je sve one koji su bili potišteni zvao sebi govoreći: "Dođite k meni svi koji ste 
umorni i opterećeni, i ja ću vas okrijepiti." (Mt 11,28). 

Po njegovom svetom i prekrasnom primjeru svi pobožnici smatrali su za svoju dužnost da 
tješe svoju žalosnu braću. Ovo duhovno djelo milosrđa možemo vršiti na razne načine, jer uvijek 
imamo oko sebe bližnjih koji su žalosni i koje treba utješiti. 

Međutim, dužni smo odabrati takvu utjehu koja bližnjega može, ne samo osloboditi od 
žalosti, već koja ga također može i potaći na ljubav prema Bogu i da živi posve pobožnim životom. 
Ako se bližnji žalosti radi vremenitoga zla tada smo mu dužni pokazati potrebu, korist i veoma 
kratko trajanje istoga i uputiti ga na uzore, odnosno na Gospodina i Svete koji su svi morali ići 
putem križa. 

Također smo ga dužni osvjedočiti o dobrim nakanama koje Bog sa svakom kušnjom spaja i 
potaknuti da sve nevolje, ako ne veselo onda barem strpljivo na sebe uzme i podloži se pravednoj 
volji Božjoj. Isto tako ako se bližnji žalosti duhovnom žalošću tada smo dužni ispitati je li žalost 

opravdana ili nije. Ako je opravdana tada smo bližnjemu dužni pokazati sredstva po kojima će svoj 
život temeljito popraviti i do potrebnog mira savjesti doći. 


Razmisli! Što mislim o ovom djelu milosrđa? Je li ono prisutno u mome iskustvu življenja 
vjere? Ima li pozitivnih ili možda mučnih iskustava kad sam htio provesti ovo u praksu? Jesam li što 
naučio iz tih iskustava? 

Uvredu oprostiti 

Bližnjemu koji nas vrijeđa dužni smo s radošću sve oprostiti, a čineći tako iskazujemo mu 
svoje milosrđe. Ako nas bližnji vrijeđa riječima ili kakvim djelom, odnosno ako prema nama griješi 
protiv pravednosti tada mu je dužnost da popravi zlo ili štetu koju nam je nanio. Međutim, ako 
svoje pravo ne tražimo te nanesenu nepravdu oprostimo tada bližnjemu otpuštamo dug koji nam 
duguje, odnosno prema bližnjemu vršimo djelo milosrđa. 

Dužni smo opraštati po Gospodinovu primjeru koji je prikovan na križu svojim ubojicama 
oprostio kada je rekao:’’Oče, oprosti im, jer ne znaju što čine!" (Lk 23,34). 

Na životnom putu čovjeka prepreke se javljaju i iz ogorčenosti zbog nepravde koju je osoba 
pretrpjela. Osoba se osjeća povrijeđenom i ranjenom, a u njoj vriju osjećaji nepravde i osvete. 
Ljudski život ne teče uvijek mimo. On podrazumijeva padove i slabosti kako vlastite tako i osoba s 
kojima živimo. U nekim se situacijama čovjeku čini nemoguće oprostiti, te se iz duhovnih rana 
stalno javljaju uznemirujuće misli. Treba se boriti protiv beskorisnih sjećanja i misli, nastojati 
zaboraviti uvrede koje su nam nanesene. Vjernik u volji treba odlučiti da želi oprostiti jer grijeh 
nije u protivnim osjećajima koji se javljaju u duši prema onome tko gaje povrijedio. 

I u tim situacijama najvažnije je vjerovati Isusu koji za naše i opće dobro traži da oprostimo 
drugima. Ako ljubimo Isusa i želimo ga slušati, mora postojati želja da oprostimo onome tko nas je 
povrijedio i da molimo pred Isusom za sebe i drugoga, a Gospodin nas postupno mijenja i daje 
snagu. Na takav način malo po malo i protivni osjećaji će se s vremenom promijeniti. S druge strane 
treba posvjestiti činjenicu da smo i mi povrijedili druge ljude na što nas poziva Isus u molitvi 
Očenaša. Svetac nas upozorava: 

„Otpusti nam duge naše kako i mi otpuštamo dužnicima našim. Naši grijesi, kažu sv. 
Augustin i Tertulian, jesu naši dugovi koje imamo kod Boga, dugovi za koje njegova pravednost 
zahtijeva da budu isplaćeni do zadnjeg novčića. Svi mi imamo ove žalosne dugove. Ali usprkos 
našim brojnim grijesima, približimo mu se s povjerenjem i kažimo mu iskrenim kajanjem: „Oče 
naš, koji jesi na nebesima, oprosti grijehe našeg srca i naših ustiju, grijehe naših djela i propusta, 
koji nas čine neizmjerno krivima u očima tvoje pravde. Da, oprosti ih zato što i mi, sinovi jednoga 
tako blagoga i milosrdnog Oca, opraštamo iz poslušnosti i ljubavi onima koji su nas uvrijedili” 
(TSK 39). 

Razmisli! Što mislim o ovom djelu milosrđa? Je li ono prisutno u mome iskustvu življenja 
vjere? Ima li pozitivnih ili možda mučnih iskustava kad sam htio provesti ovo u praksu? Jesam li što 
naučio iz tih iskustava? 

Nepravdu strpljivo podnositi 

Kao prvo treba napomenuti da niko ne bi trebao nanositi nepravdu bilo kome jer to je volja 
Božja. Bog hoće i ćeli da poštujemo svakog čovjeka. Ipak u životu ljudi događaju se napetosti pa i 
nepravde. Nepravdu od bližnjega dužni smo mirno trpjeti uzdržavajući se pri tome od svakog 
uzvraćanja na učinjenu nam nepravdu. Dobro i kreposno djelo je samo onda ako zbog nepravde 
koja nam je učinjena mirno i bez krivnje trpimo. 

Ali, da to dobro djelo kod Boga zasluži plaću uz tu svoju nedužnost dužni smo dodati i svoju 
strpljivost, odnosno svu nepravdu koja nam je učinjena dužni smo posve strpljivo podnositi. Prema 
bližnjemu koji nam nepravdu nanosi u srcu ne smijemo svojevoljno imati nesklonost i mržnju, 

n ik akvo zlo željeti i ne osvećivati se, nego bližnjemu smo dužni svako dobro željeti i moliti se za 
sebe, da možemo u evanđeoskom duhu podnijeti tu mučnu situaciju, i za njega da uvidi nepravdu 
koju nam nanosi i odustane od nje, a ako imamo priliku tada na njegovo zlo svojom dobrotom smo 
dužni uzvratiti. 

Ovo sve od nas traži Gospodin jer govori: "Ljubite svoje neprijatelje! Činite dobro onima 
koji vas mrze! Blagoslivljajte one koji vas proklinju! Molite za one koji vas ogovaraju!" (Lk 6,27- 
28). Ove riječi Gospodin je i svojim primjerom potvrdio te je bio uzor apostolima i mnogim 
kršćanskim mučenicima koji su nepravde strpljivo podnosili te su s apostolom Pavlom jasno mogli 
reći: "Vrijeđaju nas, a mi blagoslivljamo; progone nas, a mi strpljivo podnosimo; ocrnjuju nas, a mi 
uzvraćamo lijepim." (1 Kor 4,12-13). 

Dakle, veliko djelo milosrđa iskazujemo svome bližnjemu kada od njega nanesenu nepravdu 
strpljivo podnosimo. Kada nas kakva nepravda snađe dužni smo potisnuti srdžbu i biti krotki prema 
svojim uvrediteljima, odnosno dužni smo šutjeti i trpjeti. Čineći tako gorljivo nasljedujemo 
Gospodina i njegove Svete koji su bili sama ljubav i krotkost te od Boga smo dužni očekivati obilnu 
nagradu, što potvrđuje Gospodin: "Blago progonjenima zbog pravednosti, jer je njihovo kraljevstvo 
nebesko!" (Mt 4,10). 

Razmisli! Što mislim o ovom djelu milosrđa? Je li ono prisutno u mome iskustvu življenja 
vjere? Ima li pozitivnih ili možda mučnih iskustava kad sam htio provesti ovo u praksu? Jesam li što 
naučio iz tih iskustava? 

Za žive i mrtve Boga moliti 

Već smo u više cjelina govorili o važnosti i dinamikama molitve. Sad ćemo samo naglasiti 
molitvu za druge. Ovo sedmo duhovno djelo milosrđa ima prednost pred svim ostalim djelima zbog 
toga što ga u svako vrijeme možemo vršiti. 

Nemamo uvijek priliku grešnika ukoriti, neuka poučiti, dvoumna dobro savjetovati te činiti i 
ostala djela milosrđa, ali svaki dan imamo priliku i možemo za žive i mrtve Boga moliti. U toku 
dana svako vrijeme je prikladno za molitvu dok se ostala duhovna djela milosrđa mogu vršiti samo 
u stanovito vrijeme i u određenim okolnostima. 

Molitva je jedno od najdjelotvornijih sredstava pomoću kojega možemo pomoći svome 
bližnjemu, što potvrđuje apostol Jakov: "Molite jedan za drugoga da odzdravite, mnogo može 
molitva pravednika ako je žarka." (Jak 5,16). Ne samo za žive nego i za mrtve, odnosno za duše u 
Čistilištu dužni smo se moliti da im olakšamo patnje i pomognemo da što prije ugledaju lice Božje. 

Razmisli! Što mislim o ovom djelu milosrđa? Je li ono prisutno u mome iskustvu življenja 
vjere? Ima li pozitivnih ili možda mučnih iskustava kad sam htio provesti ovo u praksu? Jesam li što 
naučio iz tih iskustava? 

4.7. Obveza milostinje 

Sv. Pismo i predaja često i uporno govore o vrijednosti i dužnosti milostinje. Sam je 
Gospodin najdjelotvornije naglasio dužnost milostinje u divnim obećanjima i jezivim prijetnjama 
opisujući posljednji sud, gdje će se vršenje tjelesnih djela milosrđa uzeti kao kamen kušnje za to da 
li smo stvarno i djelotvorno u našem bližnjemu gledali i ljubili Krista. Nahraniti, zaodjenuti, ugostiti 
siromaha znači nahraniti, odjenuti, primiti samog Krista; ne pružiti pomoć bijedniku znači uskratiti 
je samom Kristu (Mt 25, 35). Čak i oni koji Krista ne poznaju u izričitoj vjeri, nalaze spasonosnu 
vezu s Njime u nepokolebivoj ljubavi prema bližnjemu. 

Duhovna se ljubav ne da rastaviti od samilosti prema bijedi. »Tko posjeduje dobra ovog 
svijeta i vidi svoga brata u nevolji i od njega zatvori svoje srce: kako će ljubav Božja ostati u 
njemu?« (1 Iv 3, 17). »Onoga koji ne bude iskazivao milosrđa, zadesit će sud bez milosrđa; a 
milosrđe se smije sudu... Ako su neki brat ili neka sestra goli i bez svagdašnje hrane, pa im netko od 

vas rekne: ’ldite u miru, utoplite se i nasitite!' a ne dadne im ono potrebno za život: što to koristi?« 
(Jak 2, 13. 15 ). 

Prva kršćanska Crkva priznavala je najveću vrijednost milostinje. U Jeruzalemu su bogati 
dijelili sav svoj suvišni imutak siromašnim članovima zajednice preko apostolskih ruku, kasnije 
preko đakona (Dj 2, 44 si.; 4, 32 si.). Apostoli su organizirali brigu za siromahe (Dj 6). Pavao 
održava u raznim zajednicama karitativno sabiranje za jeruzalemsku zajednicu (2 Kor 8-9 najstarija 
je sačuvana propovijed o karitasu). Brojna su svjedočanstva svetaca koji potiču vjernike na davanje 
milostinje najpotrebnijim. 

U Crkvi postoji privatni i javni, organizirani karikativni rad koji valja da postoje usporedno i 
da se međusobno dopunjuju. Pojedinačni karitativni rad, od čovjeka k čovjeku, ima veliku prednost 
neposrednosti, jer se u njemu uz materijalni dar najlakše prelijeva i osobna toplina ljubavi, te se 
siromah može obdariti a darovatelj suosjećanjem obogatiti i oplemeniti. »Dublje ćudoredno 
utjecanje na siromahe nije stvar kancelarija i odbora, već osobne snage ljubavi. Nitko se ne može 
osloboditi svoje dužnosti davanja milostinje time da svoj izračunati doprinos preda zajedničkoj kasi 
i tako sebe zaštiti od pogleda na tuđu bijedu i od same zahvalnosti bijednikove. Prava dobrotvomost 
djeluje i uzvratno: oplemenjujući, pročišćujući i oživljujući samog dobrotvora« . Posljednji i jedini 
cilj dobrotvornosti, kao djela kršćanske ljubavi, nije u tom da se doskoči materijalnoj potrebi. Ona, 
povrh toga, hoće da poteče još dragocjenije nutarnje bogatstvo ljubavi, koje će obdarenoga otvoriti 
božanskoj ljubavi a darovatelja učiniti Bogu sličnim. 

Tko ne vidi ovo bogatstvo ljubavi što struji od srca k srcu, nikad neće razumjeti kako npr. 
bolničarke s velikim predanjem njeguju upravo najsiromašnije, neizlječive, duševno bolesne; taj još 
nikad nije vidio kako ova nesebična ljubav može u zaostalom i naoko neodgojivom djetetu 
probuditi sasvim novi život. Tu se rasipaju najveća bogatstva, upravo nebeska bogatstva ljubavi kao 
dragocjeno sjeme, koje će darovatelju donijeti bogatiju žetvu nego kad bi čitav svijet na 
»najrentabilniji« način iskorištavao. 

Privatni je karitativni rad, od čovjeka k čovjeku, prikladniji ne samo kao osobni dar za ideju 
kršćanske ljubavi, ona je s više gledišta jednostavno nezamjenjiva. Najčešće je sposobna ublažiti 
mržnju razbaštinjenih. Jedino ona umije pronaći »stidljiva« siromaha, koji se ne bi odlučio iznijeti 
»svoj slučaj« pred nekim uredom. 

Međutim, za veće zadaće potrebno je karitativni rad organizirati. Bogalji, zaostali, umni 
bolesnici, ugrožena omladina i drugi jadnici kojima je potrebna pomoć mogu jedino u domovima 
biti pravo zbrinuti; a potrebnu stabilnost takvih domova može jamčiti organizacija. Stoga se 
karitativni rad za veće zadaće, već od apostolskih vremena, organizirao i učvršćivao. Tako 
nastadoše kršćanske bolnice, utočišta, ustanove za javnu pomoć, potpomagane od vlastitih 
karitativnih udruženja. Pojaviše se veliki karitativni redovi i udruge. 

Organizirana karitativna djelatnost u najraznolikijim oblicima ima, u usporedbi s dakako 
neophodno potrebnom privatnom inicijativom, tu prednost da pruža ne samo prolaznu pomoć, nego 
se na širokom planu može suprotstaviti najhitnijim socijalnim potrebama ili opasnostima. Osim 
toga, nije u karitativnih redova osobni karitativni rad nipošto potisnut, nego je u organiziranom radu 
- često kao poticaj i podrška - obuhvaćen. Ljubav što je iskazuju npr. bolničarke i njegovateljice u 
ustanovama javne skrbi, duševne rane što ih one zacjeljuju: to je vječna pjesma hvale Božjoj 
ljubavi. 

Dužnost milostinje može se pravo sagledati jedino u sklopu s općom dužnošću socijalne 
uloge zemaljskih dobara, od koje se mora razgraničiti. »Karitativna djelatnost« koja ne bi imala 
osjećaja za pravdu nije uopće prava ljubav, i ne čini dobra već vrijeđa. Iako je ljubav najuzvišenija 
kraljica svih kreposti, ipak je pravda potporni stup na kome red ljubavi dobrim dijelom počiva. 

Prvo načelo: Uzajamna pravda zahtijeva da se rad naplaćuje po principu zamjene: 
»jednakovrijedno za jednakovrijedno«. »Mjera naplaćivanja rada mora se bezuvjetno pridržavati 
kriterija pravde i pravičnosti«. Tko svoje radnike ne naplaćuje po tom načelu, ne čini dobro ako 
zadržanu plaću razdjeljuje kao milostinju. Ova dobra mora dati onima koji su ih zaradili, i to kao 
plaću a ne kao milostinju . 

Drugo načelo: Zakonska pravda nalaže da se plate poreski iznosi što ih država pravedno 
zahtijeva. Samo kad vapije krajnja potreba, kojoj država neće ili ne može doskočiti, mogao bi se - u 
izvjesnim okolnostima - doprinos predati u obliku milostinje neposredno na pravu adresu, mjesto 
određenog poreza ili takse. 

Način i granice dužnosti davanja milostinje. Prvo načelo: Božja (naravna i pozitivna) 
zapovijed davati od suviška milostinju ili drukčije doprinositi za dobro siromaha obvezuje svakog 
vjernika. 

Drugo načelo: Mjera ove obveze zavisi od veličine vlastitog bogatstva ili prihoda i od težine 
tuđe potrebe. U vrijeme oskudice obvezuje zapovijed teže nego u vrijeme blagostanja, ah nikada ne 
prestaje, jer »siromaha imamo uvijek«. Tvrdnju da se može jedva tko naći koji bi posjedovao 
suviška iznad onoga što priliči njegovu staležu, odbacio je papa Inocent XI. Ali je istina da tamo 
gdje je ljubav mrtva jedva tko uviđa da, u usporedbi sa siromahom, ima dosta suviška koji treba 
razdavati. Što znači »suvišak« za prava Kristova učenika, kaže kratko Sveto pismo: »Tko ima dvije 
haljine, neka podijeli s onim koji nema nijedne!« (Lk 3, 10). Pred golim čovjekom koji ništa nema, 
već su dvije haljine suvišak, što se po sebi i apsolutno nikako ne može ustvrditi. Mjerilo nužde u 
drugim zemljama nužda je našeg bližnjega. 

Treće načelo: U krajnjoj potrebi bližnjega (pogibelj smrti ili teške zaraze) mora mu se dati 
ne samo od suviška nego i od dobara koja se čine potrebna za život prema svom staležu. Ah stroga 
dužnost traži samo pridignuti drugoga iz krajnje nužde. Izvanredni troškovi, npr. skupi lijekovi za 
bolesna siromaha, ne moraju se obično poduzeti, osim ako su posrijedi posebni razlozi (npr. kad se 
radi o nezamjenjivom hraniocu brojne obitelji). Velikodušnoj se ljubavi pruža širok prostor, za koji 
ne postoji općenita obaveza. 

Četvrto načelo: U teškoj nuždi strogo smo obvezani ne samo dati od suviška nego, ako 
ustreba, i »nešto od svog osnovnog imutka«. Ne postoji prava dužnost davanja milostinje, ako se 
potrebi bližnjega može doskočiti npr. zajmom (u izvjesnim prilikama, beskamatnim) ili davanjem 
zaposlenja, pogotovo jer je često takva pomoć za siromaha časnija i probitačnija za njegov 
ćudoredni život. 

Peto načelo: Ako je očito da bližnjega nužda strmoglavijuje u teške ćudoredne opasnosti, iz 
kojih se može izbaviti jedino ulaganjem materijalnih sredstava, tada smo na to obvezani - sigurno 
od svog suviška, a - u izvjesnom stupnju - i od dobara »staležu primjerenog života«. 

Šesto načelo: Nema nikakve dužnosti dati milostinju od dobara koja su nam za život 
bezuvjetno potrebita. Jer svatko ima pravo i dužnost brinuti se, u prvom redu, za život i zdravlje 
svoje i svojih. 

Sedmo načelo: Sveto pismo i predaja stavljaju nam pred oči ideal, ali nipošto opću obavezu 
»sve prodati i razdati siromasima« (Mt 19, 21), i onda živjeti samo od rada svojih ruku, pa još i od 
toga dijeliti siromasima (usp. Ef 4, 28; Sol 3, 8). 

Kršćanski način dijeljenja milostinje. 

Odlučujući je ponajprije pravi kršćanski motiv. Bez nadnaravne nakane, dar iz ljubavi 
darovatelju ništa ne koristi. »I kad bih sve svoje imanje razdijelio siromasima - a ljubavi ne bih 
imao, ništa mi ne bi koristilo« (1 Kor 13, 3). Pravo je moralno shvaćanje poistovjećenje s 
Kristovom ljubavi, suizvršenje njegove ljubavi. »Tko jednom od najmanje braće pruži samo čašu 
hladne vode jer je moj učenik, doista neće mu propasti plaća« (Mt 10, 42; usp. Mk 9, 41; Mt 25, 
40). Tko u siromahu gleda Krista, tomu će On naplatiti kao daje njemu učinjeno. 

U dijeljenje milostinje ne smije se uvući koristoljublje i licemjernost. »Činite dobro i 
pozajmljujte, a da ništa ne očekujete natrag! Tako će vaša plaća biti velika, i bit ćete sinovi 
Previšnjega« (Lk 6, 35). »Kad dijeliš milostinju, neka ne zna ljevica što čini desnica« (Mt 6, 3). To 
ne znači da ne valja razborito promisliti komu i kako se milostinja daje, nego da se daje iz čiste 
nakane pred Bogom, a ne radi svog ugleda. 

Ne samo nakana, već i način davanja mora biti uredan. Poštovanje siromaha, dobra riječ i 
fini takt kriju u sebi veću moć da otvore srce prema Božjoj ljubavi, nego najveći materijalni dar bez 
ovakve srdačne ljubavi. Bogataš ne smije s visoka gledati na siromaha, već se mora osjećati kao 

Krist koji je posluživao najsiromašnije; neka na svoje bogatstvo gleda kao na svoju dužnost služenja 
braći u Kristu. Dar ne valja davati mrzovoljasto, kao da ga siromah ne bi bio vrijedan. »Ve^sela 
darivaoca ljubi Bog« (2 Kor 9, 7; usp, Rim 12, 8). »U svim tvojim darivanjima pokazuj prijazno 
lice« (Sir 35, 8). »Ako imaš malo, daj malo ali ne oklijevaj (Tob 4, 8). 

Dijeljenje milostinje valja daje razborito. Gospodinova riječ, kako je donosi Didahe, »Tvoja 
milostinja neka ti se u ruci uznoji, dok saznaš kome da je daš« divno izražava nastojanje oko 
razboritosti. Već je mudri Sirah opomenuo da se milostinja daje tako da ne bude potpora zlima (Sir 
12, 1-7). Kad kaže: »Uskrati milostinju zlome«, ne znači da se zlima uopće ništa ne da, nego samo 
da im ne valja davati u tolikoj mjeri i u takvim okolnostima da se time podržava njihova zloća. 
Kršćanska se karitativna djelatnost ne smije ograničiti na uzak krug dobrih i pobožnih. Mora 
svakako voditi računa o inovjercima i bezvjercima, ali ne tako da praktički izlazi kao da se podupire 
nevjera ili nećudorednost. Razboritost mora voditi računa o starosti, radnoj sposobnosti, obiteljskom 
stanju, o naukama, o krivnji ili nevinosti siromaha. Lijenčini ne valja davati, ili samo malo. »Tko 
neće da radi, neka ni ne jede« (2 Sol 3, 10). Ali njegovu potrebitu obitelj valja podupirati. Često 
takvima je bolje dati hane i odjeće nego novce. 

Razmisli! Dajem li milostinju? Koja mi je nakana pri tome? Jesam li razborit kad mi traže 
milostinju ? 


4.8. Kršćanski apostolat kao dimenzija socijalnog nauka Crkve 

Crkva primjenjuje načela Božjeg zakona i na društveni život te potiče vjernike da se u 
svome apostolatu angažiraju i u društvu prema načelima socijalnog nauka Crkve koji se odnosi na 
sve sfere društva a na poseban način na moralnost, etike na društvene odnose. Crkvs zastupa: pravo 
na život od začeća do prirodne smrti, slobodu vjere, udruživanja i izražavanja, ravnopravnom svih 
osoba, privatno vlasništvo i poduzetništvo u ekonomiji, prioritet rada pred kapitalom, humani 
standard života za sve (hrana, odjeća, stan, medicina, posao), racionalnu ekologiju, demokraciju, 
smanjenje naoružanja uključivši nuklearnog, mir i ljudsku solidarnost - i okviru istine, društvene 
pravde i općeg dobra, svrha države, politika vlasti je da u društvu brani pravdu, i dostojanstvo svih 
građana (djeca, bolesnici, starci, itd.). 

Papa Ivan XXIII. će reći u svojoj enciklici Mater et Magistra: "Ovom je nauku glavno 
načelo: čovjek je nužno temelj, uzrok i cilj svih društvenih ustanova, čovjek ukoliko je po naravi 
društveno biće uzdignuto u nadnaravni red" (MM, 219). A nekoliko godina kasnije ponovit će to 
načelo jezgrovitije Drugi vatikanski sabor: "Čovjek je naime, začetnik, središte i cilj svega 
gospodarsko-društvenog života" (GS, 63). Polazište je, dakle, u personalističkom humanizmu, u 
kojem su ujedno zastupljene individualno-osobna i društvena komponenta. Poimanje čovjeka kao 
osobe od temeljne je važnosti. 

Polazeći od čovjeka kao osobe koja je ujedno i individualna i društvena, u katoličkom 
socijalnom nauku isprepleću se tri polazišta s obzirom na zaokružen i koherentan pristup socijalnoj 
problematici: a) "naravni zakon" (ljudska narav); b) dostojanstvo čovjeka (i ljudska prava); c) 
društvo kao zajedništvo osoba. 

Već odavna su u katoličkoj socijalnoj misli istaknuta dva temeljna načela na kojima počiva 
društveni život: solidarnost i supsidijarnost. 

Središnja i detenninantna točka svega društvenog nauka Crkve jest dostojanstvo i apsolutna 
vrijednost ljudske osobe, što se odnosi na čitava čovjeka i sve ljude. Ljudska osoba je uvijek cilj, 
nikada sredstvo. Ona je živa slika Božja. Ljudski život ima svetu i nepovredivu vrijednost od časa 
začeća do smrti. 

Obitelj, jedna i nerazdvojiva, jest zajednica ljubavi u kojoj ljudsko biće raste i razvija se do 
potpune zrelosti. Po načelu supsidijarnosti, ona je prirodna zajednica koja prethodi svim drugima i 
nju treba pomagati da može ostvarivati svoju svrhu, te da ne bude zamjenjivana ili potiskivana u 
svojoj odgovornosti. 

Načelo supsidijarnosti utemeljuje priznavanje autonomne funkcije tzv. posredničkih tijela, 
među kojima se odavna pojavljuje i kompleksan svijet volontarijata, dajući mjesta ne samo 
pluralizmu institucija nego omogućujući i pluralizam na polju obrazovanja, odgoja, zdravstva i 
asistencije. Država ne smije gušiti, nego, štoviše, mora pomagati organe na nižemu nivou da mogu 
ispunjavati svoje institucionalne svrhe: društvo ima uvijek prvenstvo pred državom. 

Solidarnost, koja označava čvrsto opredjeljenje da se ostvaruje opće dobro, jedan je od 
stožera društvenoga nauka Crkve, koji se zbog toga i naziva solidarizam. Prema kršćanskom 
shvaćanju osoba se ostvaruje u zajednici. Danas se prema tome prosuđuju različiti pokreti, stra nk e i 
programi. Negiranje solidarnosti je pravi grijeh, koji može zadobiti i dimenzije socijalnog i 
strukturalnog grijeha. Osobito kršenje solidarnosti danas je lihvarstvo, privatno ili javno. 

Crkva uči: „Socijalni nauk sastavni je dio evangelizacijskoga služenja Crkve. Sve ono što se 
tiče zajednice ljudi - stanja i problemi koji se odnose na pravdu, na oslobođenje, na razvoj, na 
odnose medu narodima, na mir - nije strano evangelizaciji i ona ne bi bila potpuna ako ne bi vodila 
računa o uzajamnom apelu što ga jedan drugomu stalno upućuju evanđelje i konkretni, osobni i 
društveni život čovjeka. Između evangelizacije i promicanja čovjeka duboka je povezanost: »Ona 
je antropološkog reda jer čovjek kome treba navijestiti Evanđelje nije nipošto neko apstraktno biće, 
nego nosilac različitih društvenih i gospodarskih problema. Ona je i teološkog reda budući da je 
nemoguće razdvojiti razinu stvorenja od razine otkupljenja u suočenju s vrlo stvarnim nepravdama s 
kojima se treba boriti kako bi se pravda ponovno uspostavila. Ta povezanost je izrazito 
evanđeoskog reda, reda ljubavi: kako zapravo razglašivati novu zapovijed a ne promicati, u pravdi i 
istinskome miru, ispravan čovjekov rast?« 

Socijalni nauk »sam po sebi posjeduje vrijednost instrumenta evangelizacije« i razvija se u 
uvijek novome susretu između evanđeoske poruke i ljudske povijesti. Shvaćen tako, takav nauk 
osobit je put za obnašanje služenja Riječi i proročke zadaće Crkve: »naučavati i širiti socijalni nauk 
pripada evanđeoskom poslanju Crkve te je bitan dio kršćanske poruke zato što takav nauk iznosi 
njezine neposredne posljedice u životu društva te uključuje svakodnevni rad i borbe za pravdu u 
svjedočenju za Krista Spasitelja« . 

Ovdje nije riječ o tek sporednom zanimanju ili djelovanju koje se pridodaje poslanju Crkve, 
nego o samome središtu njezine ministerijalnosti: socijalnim naukom Crkva »nagoviješta Boga i 
otajstvo spasenja u Kristu svakom čovjeku i, zbog istog razloga, otkriva čovjeka njemu samomu« . 
A to služenje ono je koje proizlazi ne samo iz naviještanja nego također iz svjedočenja. 

Crkva ne preuzima teret života u društvu pod svakim aspektom, već s kompetencijom koja 
joj je vlastita, a to je naviještanje Krista Otkupitelja:'" »Misija koju je Krist povjerio svojoj Crkvi 
kao njoj vlastitu, nije niti političkog, niti gospodarskog, niti socijalnog reda: svrha, naime, koju joj 
je odredio, religioznoga je reda. Ali upravo iz te religiozne misije izviru zadaci, svjetlo i sile koje 
mogu poslužiti da se ljudska zajednica izgradi i učvrsti po Božjem zakonu«. To znači da Crkva 
svojim socijalnim naukom ne ulazi u tehnička pitanja i ne uspostavlja niti predlaže sustave ili 
modele za društveno organiziranje: to ne pripada poslanju koje joj je Krist povjerio. Crkva ima 
kompetenciju koju crpi iz evanđelja, tj. poruke oslobođenja čovjeka što ju je navijestio i svjedočio 
Sin Božji koji je postao čovjekom“. ( Kompendija socijalnog nauka Crki’e 66-68 ) 

Razmisli! Jesam li svjestan da življenje vjere ima i društvenu dimenziju? Trudim le se 
unositi duh evanđelja u hrvatsko društvo, ako ne drugačije onda barem molitvom? 

4.8.1. Sloboda i jednakost u dostojanstvu svih osoba 

Socijali nauk Crve se gradi na kršćanskim teološkim postavkama da je čovjek slobodo biće 
koja otkriva u sebi prirodni i Božji zakon te tek kad ga poštuje u biti ostvaruje svoju istinsku 
slobodu. S druge strane svaki čovjek ima jednako dostojanstvo koje se temelji na tome daje stvoren 
na sliku i priliku Božju te je ljubljeno dijete Božje. O ovim dimenzijama socijalnog nauka Crkve 
koji su jako važni za kršćanski život i apostolat svakog vjernika Crkva uči: 

„Čovjek se može okrenuti dobru samo u slobodi koju mu je dao Bog kao najuzvišeniji znak 
svoje slike: »Bog je naime htio čovjeka 'dati u ruke vlastite odluke' (usp. Prop 15, 14) tako da sam 
od sebe traži svojega Stvoritelja i da, slobodno prianjajući uza nj, dođe do potpuna i blažena 
savršenstva. Dostojanstvo čovjeka zahtijeva, dakle, da radi po svjesnom i slobodnom izboru, to jest 
potaknut i voden osobnim uvjerenjem, a ne po unutarnjem slijepom nagonu ili po čisto vanjskom 
pritisku« . 

Čovjek s pravom cijeni slobodu i strastveno je traži: ispravno hoće i mora oblikovati i voditi 
- po svojoj slobodnoj inicijativi - svoj osobni i društveni život prihvaćajući za njega osobno 
odgovornost. Sloboda čovjeku, naime, ne samo da omogućuje prikladnu promjenu stanja stvari 
koje je izvan njega nego određuje rast njegova 'biti osoba’ preko izbora koji su u skladu s istinskim 
dobrom: na taj način, čovjek sam sebe stvara, otac je vlastita bića," gradi društveni poredak. 

Sloboda nije u suprotnosti s čovjekovom ovisnošću kao stvorenja o Bogu. Objava uči da 
vlast određivanja dobra i zla ne pripada čovjeku nego Bogu samome (usp. Post 2, 16-17): »Čovjek 
je zacijelo slobodan, čim može razumjeti i prihvatiti zapovijedi Božje. I ima najširu slobodu, jer 
može jesti ’sa svakoga stabla u vrtu’. Ali ta sloboda nije neograničena: mora se zaustaviti pred 
stablom 'spoznaje dobra i zla', budući da je pozvana prihvatiti moralni zakon što ga Bog daje 
čovjeku. Zapravo, baš u tome prihvaćanju sloboda čovjeka nalazi svoje istinsko i potpuno 
ostvarenje« . 

Ispravno služenje osobnom slobodom zahtijeva točne uvjete ekonomskog, socijalnog, 
pravnog, političkog i kulturnog reda, koji se »često ne priznaju i krše. Ta stanja zaslijepljenosti i 
nepravde opterećuju moralni život te jake i slabe uvode u napast da griješe protiv ljubavi. Kad 
odbacuje moralni zakon, čovjek se diže protiv vlastite slobode, postaje roba samoga sebe, kida 
bratstvo sa sebi sličnima i buni se protiv božanske volje«. Oslobađanje od nepravdi promiče 
slobodu i ljudsko dostojanstvo: ipak, »nadasve je potrebno podsjećati na duhovne i moralne 
sposobnosti osobe i na trajnu potrebu unutarnjeg obraćenja, ako se žele postići ekonomske i 
socijalne promjene koje će doista biti u službi čovjeka« . 

U služenju slobodom čovjek ostvaruje moralno dobre čine koji izgrađuju njegovu osobu i 
društvo kada je poslušan istini, to jest kada ne smatra da je tvorac i apsolutni gospodar istine i 
etičkih normi. Sloboda, naime, »nema svoje apsolutno i bezuvjetno polazište u sebi samoj, nego u 
postojanju unutar kojega se nalazi i koje za nju predstavlja istodobno znači granicu i mogućnost. To 
je sloboda stvorenja, ili darovana sloboda, koju valja prihvatiti poput klice i odgovorno se potruditi 
da dozri«. U suprotnome, umire kao sloboda, uništava čovjeka i društvo. 

Istina o dobru i zlu praktično je i konkretno priznata sudom savjesti koji dovodi do 
prihvaćanja odgovornosti o ostvarenom dobru i počinjenom zlu. 

Služenje slobodom podrazumijeva uporište u naravnom moralnom zakonu univerzalnog 
obilježja koji pretječe i objedinjuje sva prava i obveze. Naravni zakon »nije ništa drugo do li svjetlo 
razuma što gaje u nas ulio Bog. Zahvaljujući njemu spoznajemo ono što se mora činiti i ono što se 
mora izbjegavati. To svjetlo ili taj zakon Bog je darovao stvorenju« i sastoji se u sudioništvu na 
njegovu vječnom zakonu koji se poistovjećuje s Bogom samim. Taj se zakon naziva naravnim jer 
je razum što ga proglašuje svojstven ljudskoj naravi. On je univerzalan, obuhvaća sve ljude jer ga 
utvrđuje razum. U svojim poglavitim zapovijedima, božanski i naravni zakon izložen je u Dekalogu 
i pokazuje prva i bitna pravila koja ureduju moralni život. Oslonac su mu čežnja i podvrgavanje 
Bogu, izvoru i sucu svakoga dobra, kao i osjećaj za drugoga kao jednakoga nama samima. Naravni 
zakon izražava dostojanstvo osobe i postavlja temelje njezinim pravima i njezinim temeljnim 
obvezama. 

U različitosti kultura, naravni zakon povezuje ljude međusobno, nalažući zajednička načela. 
Ma koliko njegova primjena zahtijevala prilagodbu mnogostrukosti uvjeta života, već prema 
mjestima, dobima i okolnostima, on je nepromjenjiv, »usred svih povijesnih mijena; odolijeva 
svemu razvoju ideja i običaja i podupire njihov napredak... Pa i kad mu se načela zaniječu, njega se 
ne može uništiti ili čovjeku iščupati iz srca. Uvijek ponovno iskrsava u životu pojedinaca i društva« 

Njegove zapovijedi, ipak, svi ne uočavaju jasno i neposredno. Vjerske i moralne istine mogu 
spoznati »svi, bez poteškoća, s čvrstom sigurnošću i bez primjese zablude«, samo uz pomoć milosti 

464 





i Objave. Naravni zakon pruža temelj što ga je pripremio Bog za objavljeni zakon i milost, u 
potpunome skladu s djelovanjem Duha. 

Naravni zakon, koji je Božji zakon, ne može izbrisati ni ljudska zloća. On postavlja 
nezaobilazan moralni temelj za izgradnju ljudske zajednice i za građanski zakon koji izvlači 
posljedice konkretne i prolazne naravi iz načela naravnoga zakona. Ako se razumijevanje 
naravnoga moralnog zakona zamagljuje, ne može se izgraditi stvarno i trajno zajedništvo s drugim 
jer, kada nedostaje zajednička upravljenost prema istini i dobru, »sa krivnjom ili bez nje, naši čini 
ranjavaju zajednicu osoba nanoseći štetu prema svakome«. Naime, samo ona sloboda koja je 
ukorijenjena u zajedničku narav može sve ljude učiniti odgovornima i kadra je opravdati javni 
moral. Onaj tko se samoproglašava jedinom mjerom stvari i istine, ne može mimo živjeti i 
surađivati sa sebi sličnima. 

Sloboda je otajstveno sklona izdati otvorenost istini i ljudskome dobru i prečesto radije bira 
zlo i sebičnu zatvorenost, uzdižući se na božanstvo koje stvara dobro i zlo: »Čovjek, utemeljen od 
Boga u pravednosti, no pod utjecajem Zloga, već je na početku povijesti zloupotrebljavao svoju 
slobodu dižući se protiv Boga i želeći da svoj cilj postigne izvan Boga... Ne htijući često priznati 
Boga kao svoje počelo, čovjek je poremetio i dužno usmjerenje prema svom posljednjem cilju i 
ujedno sav sklad sa samim sobom, s drugim ljudima i svim stvorenjima« . Stoga ljudska sloboda 
treba biti oslobođena. Krist, snagom svojega vazmenog otajstva, oslobađa čovjeka od neuredne 
ljubavi prema sebi samome, koja je izvor podcjenjivanja bližnjega i odnosa usmjerenih na vladanje 
nad drugim; on objavljuje da se sloboda ostvaruje u darivanju sebe. Svojom žrtvom na križu Isus 
svakoga čovjeka ponovno uvodi u zajedništvo s Bogom i sa njemu sličnima. 

»Bog nije pristran« (Dj 10,34) jer svi ljudi imaju isto dostojanstvo stvorenja na njegovu 
sliku i priliku. Utjelovljenje Sina Božjega očituje jednakost svih osoba što se tiče dostojanstva: 
»Nema više: Židov - Grk! Nema više: rob - slobodnjak! Nema više: muško - žensko! Svi ste vi 
Jedan u Kristu Isusu!« (Gal 3, 28). 

Budući da na licu svakoga čovjeka odsijeva nešto slave Božje, dostojanstvo svakoga čovjeka 
pred Bogom temelj je dostojanstva čovjeka pred drugim ljudima, Osim toga, to je posljednji temelj 
radikalne jednakosti i bratstva medu ljudima, neovisno o njihovoj rasi, naciji, spolu, porijeklu, 
kulturi, klasi. 

Samo priznavanje ljudskoga dostojanstva može omogućiti zajednički i osobni rast sviju 
(usp. Jak 2,1-9). Da bi se sličan rast pospješio potrebno je, na osobit način, podupirati posljednje, 
zajamčiti doista uvjete ravnopravnosti između muškarca i žene, zajamčiti objektivnu jednakost pred 
zakonom različitim društvenim klasama. 

I u odnosima medu narodima i državama uvjeti jednakosti i ravnopravnosti pretpostavka su 
za istinski napredak međunarodne zajednice. Unatoč napretku u tom smjeru, ne treba zaboraviti da 
još uvijek postoje brojne nejednakosti i oblici ovisnosti. 

Jednakosti u priznavanju dostojanstva svakoga čovjeka i svakoga naroda mora odgovarati 
svijest da će ljudsko dostojanstvo moći očuvati i promicati samo zajednički cijelo čovječanstvo. 
Samo ujedinjenim djelovanjem ljudi i naroda koji se iskreno zanimaju za dobro svih drugih može se 
postići istinsko sveopće bratstvo; i obratno: trajanje okolnosti najteže neravnopravnosti i 
nejednakosti osiromašuje sve. 

»Muško« i »žensko« razlikuju dvije individue istoga dostojanstva, no koje ne odražavaju 
statičnu jednakost, jer ono što je specifično žensko različito je od specifično muškoga i ta je 
različitost u jednakosti obogaćujuća i nužna za skladni ljudski suživot: »Da bi se osigurala prava 
prisutnost žene u Crkvi i u društvu, treba pronicavo i pažljivo razmotriti antropološke temelje 
muškog i ženskog stanja kako bismo što točnije ustanovili osobni identitet vlastit ženi, u njegovu 
odnosu različitosti i uzajamna upotpunjavanja s muškarcem, ne samo s obzirom na uloge koje ima 
odigrati i funkcije koje mora izvršiti nego također dublje s obzirom na njegovo ustrojstvo i osobni 
smisao« . 

Žena je dopuna muškarca, kao što je muškarac dopuna žene: žena i muškarac uzajamno se 
dopunjuju, ne samo s fizičkog i psihičkog nego i s ontološkog stajališta. Samo zahvaljujući dvojstvu 
»muškoga« i »ženskoga« potpuno se ostvaruje »ljudsko«. To je »jedinstvo u dvoje«, to jest 

odnosno »jedno-dvojstvo« koje svakomu dopušta da interpersonalni i uzajamni odnos doživi kao 
dar koji je istodobno i poslanje: »Tom jedinstvu u dvoje’ Bog je povjerio ne samo djelo rađanja i 
život obitelji nego samu izgradnju povijesti« . »Žena je 'pomoć' muškarcu, kao što je muškarac 
'pomoć' za ženu!«: u njihovu se susretu ostvaruje jedinstveno shvaćanje ljudske osobe, utemeljeno 
ne na logici egocentrizma i samopotvrđivanja, nego na logici ljubavi i solidarnosti. 

Osobe oštećene ti razvoju u potpunosti su ljudski subjekti, nositelji prava i obveza. »Usprkos 
ograničenjima i trpljenju upisanima u njihovo tijelo i u njihove sposobnosti, još više ističu 
dostojanstvo i veličinu čovjekovu« . Budući da je osoba, koja je nositelj oštećenja (hendikep) 
subjekt sa svim svojim pravima, mora joj se pomoći da sudjeluje u obiteljskom i društvenom životu 
u svim dimenzijama i na svim razinama koje su dostupne njezinim mogućnostima. 

Prava oštećene (hendikepirane) osobe treba promicati djelotvornim i prikladnim mjerama: 
»Bilo bi posve nedostojno čovjeka i bila bi to negacija opće humanosti kad bi se u društveni život, 
pa prema tome i na rad, pripuštali samo članovi u posjedu svih svojih funkcija. Tako bimo upali u 
težak oblik diskriminacije, diskriminacije onih sna ž nih i zdravih protiv slabih i bolesnih« . Velika se 
pozornost mora posvetiti ne samo fizičkim i psihološkim uvjetima rada, pravednoj plaći, 
mogućnosti napredovanja i uklanjanju raznih prepreka, nego i osjećajnim i spolnim dimenzijama 
oštećene (hendikepirane) osobe: »I ona ima potrebu voljeti i biti voljena, ima potrebu za nježnošću, 
bliskošću, prisnošću« već prema vlastitim mogućnostima i u poštovanju moralnoga reda koji je isti 
za zdrave i za one koji su nositelji oštećenja (hendikepa)“. ( Kompendija socijalnog nauka Crkve 
135- 148) 

Razmisli! Jesam li svjestan svoga ali i dostojanstva drugog čovjeka? Poštujem li sebe i 
drugoga? U čemu pri tome nailazim na veće poteškoće? 

4.8.2. Ljudska društvenost i ljudska prava 

Bog je stvoritelj svakog pojedinog čovjeka kao takvoga, a našu ljudsku narav je htio takvom 
da ima dimenziju društvenosti kao bitnu za ostvarenje svake osobnosti. A na temeljima dostojanstva 
svake osobe stvorene na sliku Boju i otkupljene krvlju Isusa Krista temelji se i govor o ljudskim 
pravima. 

O ovim dimenzijama socijalnog nauka Crkve koji su jako važni za kršćanski život i apostolat 
svakog vjernika Crkva uči: 

„Osoba je po svojoj najdubljoj naravi društveno biće, jer takvom ju je htio Bog koji ju je 
stvorio: Naime, narav se čovjeka očituje kao narav bića koje na svoje potrebe odgovara na temelju 
odnosne subjektivnosti, to jest na način slobodnoga i odgovornog bića koje priznaje potrebu da se 
integrira i da surađuje sa sebi sličnima, te je otvoren za zajedništvo s njima s obzirom na spoznaju i 
ljubav: »Društvo je skup osoba organski povezanih načelom jedinstva koji nadilazi svaku od njih. 
Skup, u isti mah vidljiv i duhovan, kao društvo traje u vremenu: ono je baštinik prošlosti i pripravlja 
budućnost« . 

Stoga je potrebno istaknuti da je zajednički život prirodno obilježje po kojem se čovjek 
razlikuje od ostatka zemaljskih stvorenja. Društveno djelovanje nosi posebno obilježje čovjeka i 
čovječanstva, znak osobe koja djeluje u zajednici osoba: taj znak određuje njegovo unutarnje stanje 
i na određeni način tvori samu njegovu narav. To obilježje odnosa u svjetlu vjere stječe dublji i 
postojan smisao. Stoga je ljudska osoba - stvorena na sliku i priliku Božju (usp. Post 1, 26) i 
ustrojena da u vidljivome svijetu živi u društvu (usp. Post 2, 20. 23) te da vlada zemljom (usp. Post 
1,26.28-30) - od početaka pozvana na društveni život: »Bog čovjeka nije stvorio kao ’samotničko 
biće’, već gaje htio kao 'društveno biće'. 

Društveni život, dakle, nije nešto što je čovjeku pridodano: on se ne može razvijati niti 
ostvariti svoje poslanje osim u odnosu s drugima« . Ljudska društvenost ne ide automatski prema 
zajedništvu osoba, prema darivanju sebe samoga. Zbog oholosti i sebičnosti, čovjek u sebi samome 

otkriva klice nedruštvenosti, individualističke zatvorenosti i presizanja nad drugim. Svako društvo, 
dostojno toga imena, može smatrati da je u istini kada svaki njegov član zahvaljujući vlastitoj 
sposobnosti da spozna dobro, to dobro slijedi za sebe i za druge. U postojane skupine udružuje se 
zbog ljubavi prema svojem dobru i dobru drugoga, a one za cilj imaju postizanje općega dobra. I 
različita društva moraju ući u odnose solidarnosti, komunikacije i suradnje služeći čovjeku i 
općemu dobru. 

Ljudska društvenost nije jednolika, nego poprima različite izričaje. Opće dobro ovisi, naime, 
o zdravome društvenom pluralizmu. Različita društva pozvana su sastaviti jedinstveno i skladno 
tkivo u kojemu će biti moguće svakomu od njih sačuvati i razvijati vlastitu fizionomiju i 
autonomiju. Neka društva - poput obitelji, građanske zajednice i vjerske zajednice - neposredno 
odgovaraju unutarnjoj čovjekovoj naravi, druga pak proizlaze iz slobodne volje: »Da bi što veći 
broj osoba sudjelovao u društvenom životu, treba promicati osnivanje društava i saveza 
'gospodarskih, socijalnih, kulturno-zabavnih, športskih, profesionalnih i političkih, koji mogu biti ili 
samo nacionalni ili međunarodni’. Ta socijalizacija izražava također naravnu težnju koja potiče 
ljude da se udružuju radi ostvarenja ciljeva koji nadilaze mogućnosti pojedinaca. Ona razvija 
prirodne darove osobe, napose duh inicijative i smisao za odgovornost te pridonosi zaštiti njezinih 
prava« . 

Gibanje prema otkrivanju i proglašavanju čovjekovih prava jedan je od najvažnijih pothvata 
za djelotvorno davanje odgovora na potrebe koje su nerazdvojno povezane s ljudskim 
dostojanstvom. Crkva u tim pravima uočava izvanrednu prigodu što je pruža naše doba kako bi se 
ljudsko dostojanstvo - preko njihove afirmacije - univerzalno djelotvornije priznavalo i promicalo 
kao obilježje što gaje Bog Stvoritelj utisnuo svome stvorenju. Crkveno Učiteljstvo nije propustilo 
prigodu da pozitivno procijeni Opću deklaraciju o pravima čovjeka, što su je proglasili Ujedinjeni 
narodi 10. prosinca 1948., a koju je Ivan Pavao II. nazvao »prekretnicom na putu moralnog 
napretka čovječanstva« . 

Korijen čovjekovih prava treba, naime, tražiti u dostojanstvu koje pripada svakomu 
ljudskom biću. To dostojanstvo, urođeno ljudskom životu i jednako u svakoj osobi, uočava se i 
shvaća nadasve razumom. Prirodni temelj prava čini se još postojanijim ako se u nadnaravnome 
svjetlu promisli da je ljudsko dostojanstvo, nakon što ga je darovao Bog i nakon što je duboko 
ranjeno grijehom, prihvatio i otkupio Isus Krist po svojem utjelovljenju, smrti i uskrsnuću. 

Ljudska prava svoj posljednji izvor nemaju u pukoj volji ljudskih bića, niti u državi, u 
javnim, vlastima, nego u samome čovjeku i u Bogu njegovom Stvoritelju. Ta su prava »univerzalna, 
nepovrediva, neotuđiva«' . Univerzalna jer su prisutna u svim ljudskim bićima, bez ikakve iznimke 
glede vremena, mjesta i subjekata. Nepovrediva jer »su urođena ljudskoj osobi i njezinu 
dostojanstvu« i zato što »bi bilo uzaludno proglašavati prava, ako se istodobno ne bi poduzimao 
svaki napor da se nužno zajamči njihovo poštivanje od strane sviju, svugdje i u odnosu na 
svakoga«. Neotuđiva, jer »nitko ne može legitimno tih prava lišiti sebi sličnoga, bez obzira tko on 
bio, jer bi to značilo provoditi nasilje nad njegovom naravi«. 

Čovjekova prava treba štititi ne samo pojedinačno, nego u njihovoj cjelokupnosti: njihova 
djelomična zaštita pretvorila bi se u neku vrstu nepriznavanja. Ona odgovaraju zahtjevima 
ljudskoga dostojanstva i podrazumijevaju, na prvome mjestu, zadovoljenje bitnih potreba osobe na 
materijalnom i duhovnom području: »Ta prava tiču se svih faza života i svakoga političkog, 
socijalnog, ekonomskog i kulturnog okružja. Ona tvore jedinstveni skup, koji je zauzeto usmjeren 
promicanju svakog aspekta dobra osobe i društva... Cjelovito promicanje svih kategorija ljudskih 
prava istinsko je jamstvo potpunog poštivanja svakoga pojedinog prava«. Univerzalnost i 
nedjeljivost su crte koje odlikuju ljudska prava: »To su dva vodeća načela koja ipak traže nužnost 
da se ljudska prava ukorijene u različite kulture, kao i da se produbi njihov pravni profil da bi se 
zajamčilo njihovo potpuno poštivanje«. 

Pobliže određivanje prava 

Naučavanju Ivana XXIII., Drugoga vatikanskog sabora i Pavla VI pružila su opširna 
objašnjenja koncepcije ljudskih prava kako ih vidi Učiteljstvo. Ivan Pavao II. napravio je njihov 
popis u enciklici Centesimus annus (Stota godina): »Pravo na život, integralni dio kojega jest pravo 

na rast pod srcem majke pošto smo se začeli; pravo živjeti u ujedinjenoj obitelji i u moralnoj okolini 
koja je pogodna za razvoj vlastite osobnosti; pravo na dozrijevanje vlastite inteligencije i vlastite 
slobode u traženju i spoznaji istine; pravo na sudjelovanje u radu kako bi se oplemenila dobra 
zemlje i od njih dobila mogućnost za uzdržavanje vlastitog života i života svojih dragih; pravo 
slobodno osnivati obitelj te primati i odgajati djecu živeći odgovorno vlastitu seksualnost. Vrelo i 
sinteza tih prava jest, u stanovitom smislu, religiozna sloboda shvaćena kao pravo da se živi u istini 
vlastite vjere i u sukladnosti s transcendentnim dostojanstvom vlastite osobe«. 

Prvo pravo koje je navedeno na tom popisu jest pravo na život, od začeća do prirodnog 
završetka, koje uvjetuje ostvarenje svakoga drugog prava i - na osobit način - zahtijeva 
nedopustivost svakog oblika prouzrokovanog pobačaja i eutanazije. Istaknuta je visoka vrijednost 
prava na vjersku slobodu:»... svi ljudi moraju biti slobodni od pritiska bilo pojedinaca bilo 
društvenih skupina ili bilo koje ljudske vlasti, i to tako da u vjerskoj stvari nitko ne bude 
primoravan da radi protiv svoje savjesti ni sprečavan da radi po svojoj savjesti, privatno i javno, 
bilo sam bilo udružen s drugima, unutar dužnih granica«. Poštovanje toga prava simbolički je znak 
»istinskog napretka čovjeka u svakom režimu, u svakom društvu, sustavu i sredini«. 

Nerazdvojivo je povezana s temom prava tema koja se odnosi na dužnosti čovjeka, koja je 
prikladno istaknuta u interventima Učiteljstva. Više se puta podsjeća na uzajamno upotpunjavanje 
između prava i dužnosti, koji su nerazrješivo povezani na prvome mjestu u ljudskoj osobi koja je 
njihov subjekt nosilac. Ta povezanost očituje također društvenu dimenziju: »... u ljudskoj zajednici 
određenom naravnom pravu jednoga čovjeka odgovara dužnost ostalih ljudi, to jest dužnost da to 
pravo priznaju i poštuju« . Učiteljstvo ističe proturječje skriveno u afirmaciji prava koja ne predviđa 
odgovarajuću odgovornost: »One, dakle, koji ili posve zaboravljaju ili premalo ističu svoje 
dužnosti, dok sebi svojataju prava, valja nekako usporediti s onima koji jednom rukom grade kuću, 
a drugom je ruše«. 

Prava naroda i nacija 

Područje čovjekovih prava proširilo se na prava naroda i nacija- naime, »ono što je istinito 
za čovjeka, istinito je i za narode«. Učiteljstvo podsjeća da se međunarodno pravo »temelji na 
načelu jednakoga poštovanja država, prava na samoodređenje svakoga naroda i slobodne 
kooperacije s obzirom na veće opće dobro čovječanstva«. Mir se temelji ne samo na poštovanju 
prava čovjeka nego i na poštovanju prava naroda, osobito prava na neovisnost. 

Prava nacija nisu ništa drugo doli »'ljudska prava’ shvaćena na toj specifičnoj razini 
zajedničkoga života«. Nacija ima »temeljno pravo na postojanje«; na »vlastiti jezik i kulturu, preko 
kojih određeni narod izražava i promiče svoju »duhovnu 'suverenost'«; na »oblikovanje vlastita 
života prema svojim tradicijama, isključujući dakako svako kršenje temeljnih ljudskih prava i, 
osobito, ugnjetavanje manjina«, na »izgradnju vlastite budućnosti priskrbljujući mladim naraštajima 
prikladan odgoj«. Međunarodno ustrojstvo zahtijeva ravnotežu između posebnosti i univerzalnosti, 
na čije su ostvarenje pozvane sve nacije za koje je prva obveza da žive u miru, poštovanju i 
solidarnosti s drugim nacijama. 

Svečanom proglašenju čovjekovih prava proturječi žalosna stvarnost njihovih kršenja, ratova 
i nasilja svake vrste, na prvome mjestu genocida i masovnih deportacija, gotovo posvemašnjeg 
širenja novih oblika ropstva kao što su trgovanje ljudskim bićima, djeca vojnici, iskorištavanje 
radnika, nezakonita trgovina drogom, prostitucija: »I u zemljama gdje vrijede oblici demokratske 
vlade ne poštuju se uvijek potpuno ta prava« . 

Nažalost, postoji razlika između »slova« i »duha« čovjekovih prava, kojima se često 
iskazuje tek puko formalno poštovanje. Socijalni nauk, vodeći računa o prvenstvu što ga evanđelje 
daje siromasima, više puta ponavlja da se »oni sretniji moraju odreći nekih svojih prava i s više 
darežljivosti uložiti vlastito bogatstvo u službu drugima«, te da pretjerano potvrđivanje jednakosti 
»može pogodovati individualizmu u kojem svatko ište vlastita prava, bježeći od odgovornosti za 
opće dobro«. Crkva, svjesna da njezino vjersko poslanje bitno uključuje obranu i promicanje 
temeljnih čovjekovih prava, »u mnogome cijeni dinamizam kojim se u današnje vrijeme ta prava 

posvuda promiču«. Crkva duboko osjeća potrebu da se pravda i prava čovjeka poštuju u njoj 
samoj. 

Pastoralno zauzimanje razvija se u dvama smjerovima: navještaja kršćanskoga temelja 
ljudskih prava i prokazivanja kršenja tih prava:m u svakom slučaju, »navještaj je važniji od 
prokazivanja, a ovo posljednje ne smije zanemariti ono prvo, koje mu daje pravo opravdanje i snagu 
više motivacije«. Da bi bio djelotvornije, takvo je zauzimanje otvoreno ekumenskoj suradnji, 
dijalogu s drugim religijama, svim pogodnim kontaktima s vladinim i nevladinim tijelima, na 
nacionalnoj i međunarodnoj razini. Crkva se pouzdaje nadasve u pomoć Gospodina i njegova Duha 
koji je, uliven u srca, najveće jamstvo poštovanja pravde i ljudskih prava, kao i doprinosa miru: 
»Promicati pravdu i mir, evanđeoskim svjetlom i kvascem prožimati sva područja društvenoga 
postojanja uvijek je bilo stalni napor Crkve uime mandata kojega je primila od Gospodina«. 
(.Kompendija socijalnog nauka Crkve 149 -159) 

Razmisli! Što mislim o društvenosti i ljudskim pravima u svijetlu kršćanske vjere? Na koje 
poteškoće nailazi kršćanski govor o ljudskim pravima? 

4.8.3. Načelo općega dobra 

U svome socijalnom nauka Crkva koji snažno naglašava načelo općeg dobra te Crkva uči: 
„Načelo općega dobra - na koje se mora odnositi svaki aspekt društvenoga živoga da bi imao 
puninu smisla - proizlazi nadasve iz dostojanstva, jedinstva i jednakosti svih osoba. Prema prvome i 
širokom shvaćanju, pod općim dobrom razumijeva se »skup onih uvjeta društvenog života koji 
grupama i pojedincima omogućuju da potpunije i lakše dođu do vlastitog savršenstva«. 

Opće dobro ne sastoji se u jednostavnome zbroju posebnih dobara svakoga subjekta 
društvenoga tijela. Budući daje ono od svih i od svakoga, ono je i ostaje opće jer je nedjeljivo i jer 
gaje moguće postići, umnožiti i očuvati samo zajednički, imajući pred očima i budućnost. Kako se 
moralno djelovanje pojedinca ostvaruje u ostvarenju dobra, tako socijalno djelovanje puninu doseže 
ostvarujući opće dobro. Naime, opće dobro može se shvatiti kao društvena i zajednička dimenzija 
moralnog dobra. Društvo koje na svim razinama želi smišljeno ostati u službi ljudskoga bića jest 
ono društvo koje si kao poglaviti cilj postavlja opće dobro ukoliko je dobro svih ljudi i cijeloga 
čovjeka. Osoba ispunjenje ne može naći samo u sebi samoj, to jest bez obzira na njezino biti »sa« i 
»za« druge. Tu joj istinu nameće ne jednostavni suživot na raznim razinama društvenoga života i 
života u odnosima, nego neprestano traganje - na praktičan, ne samo idealan način - za dobrim to 
jest za smislom i istinom koji se mogu pronaći u postojećim oblicima društvenoga života. Nijedan 
izražajni oblik društvenosti - od obitelji do srednje društvene skupine, udruge, gospodarskoga 
udruživanja, grada, pokrajine, države pa sve do zajednice naroda i nacija - ne može izmaknuti 
pitanju o svojem općem dobru koje tvori njegovo značenje i istinski razlog postojanja same njegove 
osnovanosti. 

Zahtjevi općeg dobra proizlaze iz društvenih uvjeta svakoga doba i usko su povezani s 
poštovanjem i cjelovitim promicanjem osobe i njezinih temeljnih prava. Ti se zahtjevi tiču nadasve 
zauzimanja za mir, organiziranje državne vlasti, solidan pravni poredak, zaštitu okoliša, pružanje 
onih bitnih usluga osobama od kojih su neke istodobno i sama čovjekova prava: prehrana, 
stanovanje, rad, odgoj i pristup kulturi, prijevoz, zdravlje, slobodno kolanje infonnacija i zaštita 
vjerske slobode. Ne smije se zaboraviti doprinos koji je svaka nacija dužna pružiti istinskoj 
međunarodnoj kooperaciji, imajući pred očima opće dobro cijeloga čovječanstva, kao i buduće 
naraštaje. 

Opće dobro obvezuje sve članove društva: nitko nije oslobođen od suradnje u njegovu 
postizanju i njegovu razvoju prema vlastitim sposobnostima. Opće dobro zahtijeva da mu se služi u 
potpunosti, ne prema krnjim viđenjima podložnima djelomičnim prednostima koje se iz njega mogu 
steći, nego na osnovi logike koja nastoji oko što širega prihvaćanja odgovornosti. Opće dobro slijedi 
najuzvišenije čovjekove težnje, ali je dobro koje je teško postići jer zahtijeva sposobnost i trajno 
traganje za dobrom drugoga kao da je vlastito dobro. 

Svi također imaju pravo uživati u uvjetima društvenoga života koji su rezultat traganja za 
općim dobrom. I danas je još aktualan nauk Pija XI.: »Potrebno se pobrinuti da raspodjela stvorenih 
dobara - koja je kako svatko vidi sada razlog velike nelagode zbog neravnoteže između malo 
prebogatih i bezbrojnih osiromašenih - ponovno dođe u sklad s normama općega dobra i društvene 
pravde«. 

Odgovornost za postizanje općeg dobra pripada, osim pojedinim osobama, također državi jer 
je opće dobro razlog postojanja političke vlasti. Naime, država mora jamčiti povezanost, 
jedinstvenost i organizaciju civilnoga društva čiji je izričaj, kako bi opće dobro moglo biti 
postignuto doprinosom svih građana. Čovjek pojedinac, obitelj, posrednička tijela nisu kadri sami 
po sebi dospjeti do svojega potpunog razvoja; iz toga proizlazi potreba za političkim ustanovama, 
čija je svrha osobama učiniti pristupačna potrebna dobra - materijalna, kulturna, moralna, duhovna - 
da bi vodile doista humani život. Cilj društvenog života jest povijesno ostvarivo opće dobro. 

Da bi se opće dobro zajamčilo, vlada svake države ima specifičnu zadaću s pravdom 
usklađivati različite pojedinačne interese. Ispravno pomirenje partikulamih dobara skupina i 
pojedinaca jedna je od najosjetljivijih zadaća javne vlasti. Osim toga, ne treba zaboraviti da u 
demokratskoj državi, u kojoj se odluke uobičajeno donose većinom predstavnika volje naroda, oni 
kojima pripada odgovornost vladanja moraju tumačiti opće dobro svoje zemlje ne samo prema 
smjernicama većine, nego u perspektivi stvarnoga dobra svih članova građanske zajednice, 
uključujući i one koji se nalaze u manjini. 

Opće dobro društva nije svrha samomu sebi: ono svoje uporište ima samo u postizanju 
posljednjih ciljeva osobe i u univerzalnome općem dobru stvorenoga. Bog je posljednja svrha svojih 
stvorenja i ni zbog jednoga se razloga opće dobro ne smije lišiti njegove transcendentne dimenzije 
koja nadilazi, ali i daje ispunjenje onoj povijesnoj. Ta perspektiva svoju puninu doseže u snazi vjere 
u Isusovo uskrsnuće koje pruža potpuno svjetlo o ostvarenju pravoga općeg dobra čovječanstva. 
Naša povijest - osobni i zajednički napor za uzdizanjem ljudskih uvjeta - započinje i vrhunac ima u 
Isusu: zahvaljujući njemu, po njemu i imajući ga u vidu, svaka stvarnost, uključujući i ljudsko 
društvo, može se dovesti do svojega vrhovnog Dobra, do svoga ostvarenja. Čisto povijesno i 
materijalističko viđenje skončalo bi u promjeni općega dobra u jednostavno socio-ekonomsko 
blagostanje, lišeno svake transcendentne svrhovitosti ili njegovoga dubljeg razloga postojanja. 

Medu brojnim implikacijama općega dobra neposrednu važnost poprima načelo opće 
namjene dobara: »Bog je zemlju i sve što ona sadrži namijenio svim ljudima i svim narodima, tako 
da bi stvorena dobra morala po pravičnosti pritjecati svima pod vodstvom pravde i ljubavi. 
(Kompendija socijalnog nauka Crkve 164 - 168) 

Razmisli! Što mislim o načelu opće uporabe dobra?Kakvo je stanje u praksi, molim li za 
najosjetljivije društvene skupine? 

4.8.4. Ljudski rad 

U svome socijalnom nauka Crkva izlaže i nauk o vrijednosti i dostojanstvu ljudskoga rada, 
te sve što je povezano s unaprijeđenijem humanijeg ostvarenja ove opće ljudske dimenzije spada i u 
apsotolat te Crkve te ona kao majka uči: 

„Stari zavjet predstavlja Boga kao svemogućega Stvoritelja (usp. Post 2,2 -Job 3 8-41; Ps 
104; Ps 147) koji oblikuje čovjeka na svoju sliku, poziva ga da obrađuje zemlju (usp. Post 2, 5-6) i 
da čuva Edenski vrt u koji ga je stavio (usp. Post 2, 15). Prvome ljudskome paru Bog povjerava 
zadaću da podloži zemlju i da vlada nad svakim živim bićem (usp. Post 1, 28). No, čovjekovo 
vladanje nad drugim živim bićima ne smije biti despotsko i bezumno; naprotiv, on mora »obrađivati 
i čuvati« (usp. Post 2, 15) dobra od Boga stvorena: dobra koja nije stvorio čovjek, nego ih je primio 
kao dragocjeni dar što gaje Stvoritelj stavio pod njegovu odgovornost. Obrađivati zemlju znači ne 
prepustiti je sebi samoj; obnašati vlast nad njom znači brinuti se za nju, kao što se mudri kralj brine 
o svojem narodu i pastir o svome stadu. 

U Stvoriteljevom planu stvorene stvari, što su dobre u sebi, postoje zbog čovjeka. Čuđenje pred 
tajnom čovjekove veličine dovodi do Psalmistova usklika: »Pa stoje čovjek da ga se spominješ, sin 
čovječji te ga pohađaš. Ti ga učini malo manjim od Boga, slavom i sjajem njega okruni. Vlast mu 
dade nad djelima ruku svojih, njemu pod noge sve podloži« (Ps 8, 5-7). 

Rad pripada izvornome čovjekovu stanju i prethodi njegovu padu; stoga nije ni kazna ni 
prokletstvo. On postaje muka i kazna zbog Adamova i Evina grijeha, koji kidaju svoju prisnu 
skladnu vezu s Bogom (usp. Post 3 6-8)... 

Rad treba cijeniti jer je izvor bogatstva ili barem pristojnih uvjeta života te je - općenito 
gledano - djelotvorno sredstvo protiv siromaštva no ne smijese popustiti napasti da ga se obožava 
jer se u njemu ne može naći posljednji i konačni smisao života. Rad je bitan, ali je Bog a ne rad, 
izvor života i čovjekova svrha. 

U svojem propovijedanju Isus naučava cijeniti rad. On sam, »u svemu je postao sličan nama, 
najveći dio svoga života na zemlji manualno radio na tesarskom stolu«, u Josipovoj radionici (usp. 
Mt 13, 55; Mk 6, 3) kojemu je bio poslušan (usp. Lk 2, 51). Isus osuđuje ponašanje lijenoga sluge 
koji u zemlju zakapa talent (usp. Mt 25, 14-30) i hvali pouzdanog i mudroga slugu kojega gospodar 
zatječe kako nastoji obaviti povjerene mu zadaće (usp. Mt 24, 46). On sam svoje poslanje opisuje 
kao djelovanje: »Otac moj sve do sada radi pa i ja radim« (Iv 5, 17); a svoje učenike kao radnike u 
žetvi Gospodnjoj, koja je čovječanstvo što ga treba evangelizirati (usp. Mt 9, 37-38). Za te radnike 
vrijedi općenito načelo prema kojemu je »radnik vrijedan svoje plaće« (Lk 10, 7); oni su ovlašteni 
stanovati u kućama u kojima su prihvaćeni, jesti i piti ono što im se ponudi (usp. isto). 

U svojem propovijedanju Isus poučava ljude da ne dopuste da ih rad zarobi. Oni se moraju 
prije svega brinuti o svojoj duši; zadobiti cijeli svijet nije cilj njihova života (usp. Mk 8, 36). Naime, 
blaga zemlje se troše, dok su blaga neba neprolazna: uz ova potonja treba vezati svoje srce (usp. Mt 
6, 19-21). Rad ne smije uznemirivati (usp. Mi 6, 25. 31. 34): zabrinut i uzbuđen zbog mnogih stvari, 
čovjek je u opasnosti da zanemari kraljevstvo Božje i njegovu pravdu (usp. Mt 6, 33), koje doista 
treba; sve ostalo, uključujući rad svoje mjesto, svoj smisao i svoju vrijednost nalazi samo ako je 
usmjereno toj jedinoj potrebnoj stvari, koja se neće nikada oduzeti (usp. Lk 10, 40-42). 

Tijekom svojega zemaljskog služenja Isus je neumorno radio, čineći snažna djela da bi 
čovjeka oslobodio od bolesti, patnje i smrti. Isus je suboti, koju je Stari zavjet preporučio kao dan 
oslobođenja i kojoj je - jer se poštovala samo formalno - oduzeto njezino istinsko značenje, 
ponovno potvrdio izvornu vrijednost: »Subota je stvorena radi čovjeka, a ne čovjek radi subote!« 
(Mk 2,27). Ozdravljenjima, koja je činio u taj dan počinka (usp. Mt 12, 9-14; Mk 3, 1-6; Lk 6, 6-11; 
13, 10-17; 14, 1-6), on želi pokazati daje subota njegova jer je on doista Sin Božji, te daje to dan u 
koji se treba posvetiti Bogu i drugima. Osloboditi od zla, ostvarivati bratstvo i dijeljenje znači radu 
dati njegovo najplemenitije značenje, ono koje čovječanstvu omogućuje da krene prema vječnoj 
Suboti, u kojoj će počinak postati slavlje za kojim čovjek iznutra teži. Upravo jer čovječanstvo 
usmjerava na iskustvo Božje subote i njegova zajedničarskog života, rad na zemlji započinje novo 
stvaranje. 

Ljudsko djelovanje obogaćivanja i preobražaja svijeta može i mora na svjetlo dana dovesti 
savršenstva skrivena u njemu, koja u nestvorenoj Riječi imaju svoj početak i svoj uzor. Naime, 
Pavlovi i Ivanovi spisi ističu trinitamu dimenziju stvorenja i, napose, veze što postoji između Si- na 
Riječi, koji je Logos i stvorenja (usp. Iv 1, 3; 1 Kor 8, 6; Kol 1,15-17). Stvoren u njemu i po njemu, 
otkupljen od njega, svijet nije slučajna gomila, nego je »svemir«,čiji poredak čovjek mora otkriti, 
slijediti i dovesti do ispunjenja. 

Rad je temeljna dimenzija ljudskoga postojanja kao sudjelovanje ne samo u djelu stvaranja 
nego i otkupljenja. Tko podnosi mučni napor rada u jedinstvu s Isusom, na određeni način surađuje 
sa Sinom Božjim u njegovu otkupiteljskom djelu i pokazuje se Kristovim učen ik om noseći križ, 
svaki dan, u djelatnosti koju je pozvan obavljati. U toj perspektivi, rad se može shvatiti kao sredstvo 
posvećenja i prodahnjivanja zemaljskih stvarnosti Duhom Kristovim. Prikazan tako rad je izričaj 
potpune čovjekove humanosti u njegovoj povijesnoj zbilji i u njegovu eshatološkom usmjerenju: 
čovjekovo slobodno i odgovorno djelovanje otkriva njegovu prisnu povezanost sa Stvoriteljem i 

njegovim stvarateljskim potencijalom, dok se svaki dan bori protiv onoga što grijeh unakazuje, pa i 
tada kada zarađuje kruh znojem svojega lica. 

Svijest o prolaznosti »obličja ovoga svijeta« (usp. 1 Kor 7, 31) ne oslobađa ni od jedne 
povijesne obveze, pa ni od rada (usp. 2 Sol 3,7-15) koji je sastavni dio ljudske zbilje, premda nije 
jedini razlog života. Nijedan kršćanin, zbog činjenice pripadanja solidarnoj i bratskoj zajednici, ne 
smije osjetiti da ima pravo ne raditi i živjeti na trošak drugoga (usp. 2 Sol 1, 6-12); apostol Pavao 
radije sve potiče da budu časna točka u radu vlastitim rukama tako da »ne trebaju nikoga« (.1 Sol 4, 
11-12), te da tako prakticiraju i materijalnu solidarnost, dijeleći plodove rada s »onim koji se nalazi 
u potrebi« (Ef4, 28). 

Ljudski rad ima dvostruku dimenziju: objektivnu i subjektivnu. U objektivnome smislu on je 
skup djelatnosti, izvora, sredstava i tehnike kojima se čovjek služi da bi proizvodio, da bi vladao 
zemljom prema riječima Knjige Postanka. Rad u subjektivnome smislu čovjekovo je djelovanje 
ukoliko je dinamično biće, sposobno obavljati razne radnje koje pripadaju radnomu procesu i koje 
odgovaraju njegovu osobnom pozivu... 

Subjektivnost radu daje njegovo osobito dostojanstvo koje priječi da ga se shvaća kao 
jednostavnu robu ili neosobni element proizvodnog organiziranja. Rad, neovisno o njegovoj manjoj 
ili većoj objektivnoj vrijednosti, bitan je izričaj osobe; on je actus personae. Bilo koji oblik 
materijalizma ili »ekonomizma« koji bi pokušali radnika svesti na puko sredstvo proizvodnje, na 
jednostavnu radnu snagu, na isključivo materijalnu vrijednost, na kraju bi nepovratno izopačio bit 
rada, lišavajući ga njegove najuzvišenije i duboko ljudske svrhe. Osoba je mjera dostojanstva rada. 
»Nema nikakve sumnje da čovjekov rad ima svoju etičku vrijednost koja, bez ikakvih nejasnoća, 
ostaje izravno povezana s činjenicom daje onaj tko ga izvršava osoba« . 

Subjektivna dimenzija rada mora imati prevlast nad objektivnom, jer je to dimenzija samoga 
čovjeka koji obavlja rad, određujući mu kvalitetu i najvišu vrijednost. Ako nema te svijesti ili ako se 
ne želi priznati ta istina, rad gubi svoj istinski i najdublji smisao: u tom slučaju, koji je, nažalost, 
čest i raširen, radno djelovanje i same primjenjivane tehnike postaju važnijima od samoga čovjeka i, 
kao saveznici, preobražavaju se u neprijatelje njegova dostojanstva. Ljudski rad ne samo da 
proizlazi od osobe, nego je također bitno odreden i usmjeren na nju. Neovisno o njegovu 
objektivnom sadržaju, rad mora biti usmjeren prema subjektu koji ga obavlja, jer cilj rada, bilo 
kojeg rada, uvijek ostaje čovjek... 

Odnosi između rada i kapitala. Rad, zbog svojega subjektivnog ili osobnog obilježja, iznad 
je svakoga drugog čimbenika proizvodnje: to načelo vrijedi napose što se tiče kapitala. Danas 
pojam »kapitala« ima različita značenja: katkad pokazuje materijalna sredstva proizvodnje u 
poduzeću, nekada financijske resurse uložene u proizvodnu inicijativu ili pak u ulaganja na 
burzovnom tržištu. Također se govori, ne na potpuno prikladan način, o ljudskom kapitalu da bi se 
opisalo ljudske izvore, to jest same ljude kao one koji su spremni za radni napor, za napor učenja, 
napor kreativnosti i napor shvaćanja potreba onih koji im sliče, kao i napor uzajamnoga 
razumijevanja ukoliko su članovi jedne organizacije. Pojam društveni kapital rabi se kada se hoće 
upozoriti na sposobnost suradnje jednoga kolektiva, koja je plod ulaganja u uzajamne pouzdane 
veze. Ta brojnost značenja pruža daljnje poticaje za razmišljanje o tome što bi odnos između rada i 
kapitala mogao značiti danas. 

Socijalni nauk suočio se s odnosima između rada i kapitala, ističući i prednost prvoga nad 
drugim, i njihovu komplementarnost... Između rada i kapitala mora biti komplementarnost: sama 
unutarnja logika proizvodnoga procesa pokazuje potrebu njihova uzajamnog prožimanja i hitnost da 
se ostvare gospodarski sustavi u kojima će se nadvladati proturječje između rada i kapitala... 

Odnos između rada i privatnog vlasništva. Socijalno Učiteljstvo Crkve raščlanjuje odnos 
između rada i kapitala i s obzirom na institut privatnoga vlasništva, na s njim povezano pravo i na 
korištenje tim pravom. Pravo na privatno vlasništvo podređeno je načelu opće namjene dobara i ne 
smije biti razlog za zabranu rada i razvoja drugoga. Vlasništvo, koje se stječe nadasve preko rada, 
mora služiti radu. To na osobit način vrijedi za posjedovanje proizvodnih sredstava; no, takvo 
načelo tiče se i dobara svojstvenih financijskom, tehničkom, intelektualnom i osobnom svijetu. 

Sredstva za proizvodnju »ne smiju se posjedovati protiv rada, a ne mogu se niti posjedovati 
radi posjedovanja« . Njihovo posjedovanje postaje nezakonito ako se vlasništvo »ne valorizira ili 
pak služi da sprečava rad drugih kako bi se stekla zarada koja se ne rada iz globalnog širenja rada i 
društvenog bogatstva, nego, naprotiv, od njihova smanjivanja, od nezakonita izrabljivanja, od 
spekulacije i razbijanja solidarnosti u svijetu rada« . 

Privatno i javno vlasništvo, kao i razni mehanizmi gospodarskog sustava moraju hiti 
stavljeni na raspolaganje gospodarstvu u službi čovjeka, tako da pridonose ostvarenju načela opće 
namjene dobara. U toj perspektivi važnim postaje pitanje što se odnosi na vlasništvo i na upotrebu 
novih tehnologija i znanja, koja su u naše doba drugi posebni oblik vlasništva, čija važnost nije 
manja od važnosti zemlje i kapitala. Ti izvori, kao i sva druga dobra, imaju opću namjenu; i njih 
treba uključiti u okruženje pravnih norma i socijalnih pravila koja će jamčiti upotrebu nadahnutu na 
kriterijima pravednosti, jednakosti i poštovanja prava čovjeka. Nova znanja i tehnologije 
zahvaljujući svojim golemim potencijalima mogu dati odlučujući doprinos promicanju društvenog 
napretka, ali su u opasnosti da postanu izvor nezaposlenosti i da povećaju raskorak između 
razvijenih zona i nerazvijenih zona, ako ostanu centralizirana u najbogatijim zemljama ili u rukama 
uskih vladajućih skupina. 

Blagdanski počinak. Blagdanski počinak je pravo. Bog »počinu u sedmi dan od svega djela 
koje učini« (Post 2, 2): također ljudi, stvoreni na njegovu sliku, moraju uživati dovoljno odmora i 
slobodnoga vremena koje će im dopustiti da njeguju obiteljski, kulturni, društveni i vjerski život. 
Tomu pridonosi utemeljenje dana Gospodnjeg. Vjernici, tijekom nedjelje i u drugim danima 
zapovjednoga blagdana moraju se uzdržavati od »onih djela i poslova koji priječe iskazivanje 
štovanja Boga, radost vlastitu danu Gospodnjem ili potrebit odmor duše i tijela« . Obiteljske potrebe 
ili zahtjevi društvene korisnosti mogu opravdano osloboditi od nedjeljnoga počinka, ali ne smiju 
stvarati navike koje su štetne za vjeru, obiteljski život i zdravlje. 

Nedjelja je dan što ga treba posvetiti djelatnom ljubavlju, posvećujući se obitelji i rodbini, 
kao i bolesnima, nemoćnima, starcima, ne smiju se zaboraviti ni ona »braća koja imaju iste potrebe 
i ista prava, ali se zbog siromaštva i bijede ne mogu odmoriti«; osim toga, to je prikladno vrijeme 
za razmišljanje, šutnju, učenje, koji potiču rast unutarnjega i kršćanskog života. Vjernici će se 
morati odlikovati, također u taj dan, po svojoj umjerenosti, izbjegavajući sve izgrede i nasilja koji se 
često događaju prigodom masovnih zabava. 

Javne vlasti imaju obvezu bdjeti kako se građanima ne bi uskraćivalo, zbog ekonomske 
produktivnosti, vrijeme određeno za odmor i za bogoštovlje. Poslodavci imaju sličnu obvezu u 
odnosu prema svojim zaposlenicima. Kršćani se moraju truditi, u poštovanju vjerske slobode i 
općega dobra sviju, kako bi zakoni priznali nedjelje i ostale liturgijske blagdane kao blagdanski 
počinak: »Oni treba da svima javno pruže primjer molitve, poštovanja i radosti, i da svoje predaje 
brane kao dragocjen prilog duhovnom životu ljudskoga društva«. Svaki će kršćanin morati 
»izbjegavati da drugima, bez nužde, nameće ono što bi im priječilo da obdržavalju dan Gospodnji« . 

Pravo na rad. Rad je temeljno pravo i dobro za čovjeka: korisno dobro, koje gaje dostojno 
jer je prikladno upravo za izražavanje i za povećanje ljudskoga dostojanstva. Crkva naučava 
vrijednost rada ne samo zato što je on uvijek osoban nego i zbog obilježja potrebe Rad je potreban 
za osnivanje i uzdržavanje obitelji, da bi se imalo pravo na vlasništvo, da se pridonese općem 
dobru ljudske obitelji. ( Kompendija socijalnog nauka Crkve 270 - 287, dijelovi) 

Razmisli! Jesam li svjestan ljudske i kršćanske vrijednosti rada? Kako vrednujem moj rad u 
svome duhovnom životu? 


4.8.5. Gospodarski život 

I o gospodarskom životu i stvaranje novih vrijednosti Crkva u svom socijalnom nauku 
potiče vjernike na društveni angažman: ,,U Starome zavjetu nailazi se na dvostruko stajalište s 
obzirom na gospodarska dobra i bogatstvo. Sjedne je strane poštovanje prema raspoloživosti 

materijalnih dobara koja se shvaćaju kao potrebna za život: katkad se obilje - no ne bogatstvo ili 
luksuz - promatra kao blagoslov Božji. 

Onaj tko pred Bogom priznaje svoje siromaštvo, bilo u kakvim prilikama da živi, predmet je 
posebne pozornosti Božje: kada siromah traži, Gospodin odgovara; kada vapije, on uslišava. 
Siromašnima su upućena božanska obećanja: oni će biti baštinici saveza između Boga i njegova 
naroda. Spasenjski zahvat Božji ostvarit će se po novome Davidu (usp. Ez 34, 22-31), koji će - 
poput pa i više od kralja Davida - biti branitelj siromaha i pobornik pravednosti; on će uspostaviti 
novi savez i upisati novi zakon u srce vjernika (usp. Jr 31, 31-34). 

Kada se siromaštvo prihvaća ili traži u vjerničkom duhu, ono predodređuje za priznavanje i 
prihvaćanje poretka stvaranja; »bogataš« je u toj perspektivi onaj koji svoje povjerenje stavlja u 
stvari koje posjeduje, a ne u Boga, čovjek koji vjeruje u snagu djela svojih ruku i pouzdaje se samo 
u tu svoju snagu. Siromaštvo se uzdiže na moralnu vrijednost kada se očituje kao ponizna 
raspoloživost i otvorenost prema Bogu, povjerenje u njega. Takvi stavovi čovjeka čine sposobnim 
da prizna relativnost gospodarskih dobara, te da se prema njima ponaša kao prema božanskim 
darovima kojima treba upravljati i koje treba dijeliti, jer izvorno vlasništvo nad svim dobrima 
pripada Bogu. 

Isus prihvaća cjelokupnu tradiciju Staroga zavjeta i o gospodarskim dobrima, o bogatstvu i o 
siromaštvu, dajući joj konačnu jasnoću i puninu. On, darujući svojega Duha i preobražavajući srca, 
uspostavlja »kraljevstvo Božje« tako da mogućim čini novi suživot u pravednosti, u bratstvu, u 
solidarnosti i u dijeljenju. Kraljevstvo što gaje započeo Krist usavršava izvornu dobrotu stvorenoga 
i ljudskoga djelovanja pokvarena grijehom. Oslobođen od zla i ponovno uveden u zajedništvo s 
Bogom, svaki čovjek može nastaviti Isusovo djelo uz pomoć njegova Duha: vratiti pravdu 
siromašnima, osloboditi ugnjetene, tješiti ožalošćene, djelatno tragati za novim društvenim 
poretkom u kojemu će se pružiti prikladna rješenja za materijalno siromaštvo i djelotvornije ukloniti 
snage koje sprječavaju pokušaje najslabijih da se izvuku iz prilika bijede i ropstva. Kada se to 
događa, kraljevstvo Božje već je prisutno na ovoj zemlji, premda joj ne pripada. U njemu će na 
kraju naći ispunjenje obećanja proroka. 

U svjetlu Objave, gospodarsko djelovanje treba shvatiti i obavljati kao zahvalni odgovor na 
poziv što ga Bog pridržava svakomu čovjeku. Njega je stavio u vrt da ga obraduje i čuva, koristeći 
se njime prema jasno određenim granicama (usp. Post 2, 16-17), u zauzimanju oko njegova 
usavršavanja (usp. Post 1,26-30; 2, 15-16; Mudr 9, 2-3). Postajući svjedokom veličine i dobrote 
Stvoriteljeve, čovjek ide prema punini slobode na koju ga poziva Bog. Dobro upravljanje 
primljenim darovima, pa i materijalnim darovima, djelo je pravednosti prema sebi samima i prema 
drugim ljudima: ono što je primljeno - kako podučava prispodoba o talentima treba dobro 
upotrebljavati, čuvati i povećavati. 

Gospodarsko djelovanje i materijalni napredak moraju biti stavljeni u službu čovjeka i 
društava; ako im se posvećuje s vjerom, nadom i ljubavlju učenika Kristovih, onda i gospodarstvo i 
napredak mogu biti pretvoreni u mjesta spasenja i posvećenja; i na tim je područjima moguće 
očitovati ljubav i solidarnost koji su više nego humani, te pridonijeti rastu novoga čovječanstva, 
koje pretječe sliku svijeta posljednjih vremena. Isus sažimlje svekoliku Objavu zahtijevajući od 
vjernika da se obogati pred Bogom (usp. Lk 12,21): i gospodarstvo je također korisno za taj cilj, 
kada ne izdaje svoju funkciju sredstva za globalni rast čovjeka i društava, za humanu kakvoću 
života. 

Vjera u Isusa Krista omogućuje ispravno shvaćanje društvenoga razvoja u kontekstu 
cjelovitoga i solidarnost humanizma. S tom svrhom vrlo se korisnim pokazuje doprinos teološkoga 
promišljanja što ga pruža socijalno Učiteljstvo: »Dok vjera u Krista Otkupitelja iznutra osvjetljuje 
narav razvoja, ona nam također pokazuje put suradnje. U Poslanici svetoga Pavla Kološanima 
čitamo daje Krist ’Prvorođenac svakog stvorenja' i daje 'sve po njemu i za njega stvoreno’ (Kol 1, 
15-16). Doista, 'sve stoji u njemu' jer 'svidjelo se Bogu u njemu nastaniti svu PunGnu i po njemu 
izmiriti sa sobom sve' (isto, 1, 19-20). U taj Božji naum, što od vječnosti započinje u Kristu, koji je 
savršena 'slika' Oca i vrhunac doseže u njemu, koji je ’Prvorođenac od mrtvih’ (isto 1, 15. 18), 
ucjepljuje se i naša povijest, obilježena našim osobnim i zajedničarskim naporom da se poboljša 

položaj ljudi i prevladaju zapreke koje stalno iskrsavaju na našem putu; tako se pripravljamo da 
jednom imamo udjela u punini koja je 'nastanjena u Gospodinu' i koju on priopćava 'svome Tijelu, 
Crkvi, dok je grijeh, koji uvijek vreba na nas i osujećuje naše ljudske pothvate, pobijeđen i 
otkupljen 'pomirenjem' što gaje uspostavio Krist (usp. Kol 1, 20)« . 

Bogatstvo postoji da bi se dijelilo 

Dobra, premda se i zakonito posjeduju, uvijek imaju opću namjenu: nemoralan je svaki 
oblik nepravednoga zgrtanja dobara, jer je u otvorenome proturječju s općom namjenom koju je 
Bog Stvoritelj pridao svim dobrima. Naime, kršćansko je spasenje cjelovito oslobođenje čovjeka, 
oslobođenje od potrebe, ali i u odnosu prema samom posjedovanju: »Zaista, korijen svih zala jest 
srebroljublje; njemu odani, mnogi odlutaše od vjere« (1 Tim 6, 10). Crkveni Oci ustrajavaju na 
potrebi obraćenja i preobražavanju savjesti vjernika, više negoli na nuždi promjene društvenih i 
političkih ustroja njihova doba, potičući onoga koji se bavi ekonomskom djelatnošću i posjeduje 
dobra da na sebe gleda kao na upravitelja onoga što mu je povjerio Bog. Bogatstva svoju zadaću 
služenja čovjeku ostvaruju kada su namijenjena za proizvodnju blagodati za druge i društvo. 

Socijalni nauk Crkve ustrajno ističe moralno značenje gospodarstva...Odnos između morala 
i gospodarstva nužan je i prirođen: gospodarsko djelovanje i moralno ponašanje prisno se 
prožimaju. Potrebno razlikovanje između morala i gospodarstva ne zahtijeva podjelu tih dvaju 
područja, nego naprotiv, znatnu uzajamnost. Kako se na moralnome području mora voditi računa o 
razlozima i potrebama gospodarstva, djelovanje na ekonomskom polju mora se otvoriti moralnim 
instancijama: »I u gospodarsko-društvenom životu treba također poštivati i promicati dostojanstvo 
ljudske osobe, njezin cjelovit poziv i dobro čitavoga društva. Čovjek je naime začetnik, središte i 
svrha svega gospodarsko-društvenog života«. Pripisati ispravnu i dužnu važnost svojstvenim 
razlozima ekonomije ne znači kao nerazumno odbaciti bilo kakvo promišljanje meta- ekonomske 
vrste, upravo stoga što svrha gospodarstva nije u njemu samom, nego u njegovoj ljudskoj i 
društvenoj namjeni. Naime, gospodarstvu na znanstvenoj i na praktičnoj razini nije povjerena svrha 
ostvarenja čovjeka i dobroga ljudskog suživota, nego djelomična zadaća: proizvodnja, podjela i 
trošenje materijalnih dobara i usluga. 

Moralna dimenzija gospodarstva pokazuje da su gospodarska djelotvornost i promicanje 
solidarnog razvoja čovječanstva ne dvije odvojene i alternativne, nego dvije nedjeljive svrhe. 
Moral, kako konstitutivni dio ekonomskog života, niti mu proturječi, niti je prema njemu neutralan: 
ako se nadahnjuje na pravednosti i solidarnosti, onda je čimbenik društvene djelotvornosti samog 
gospodarstva. Dužnost je na učinkoviti način obavljati djelatnost proizvodnje dobara, inače se uludo 
rasipaju izvori; no, nije prihvatljiv ekonomski rast postignut na štetu ljudskih bića, cijelih naroda ili 
društvenih skupina, osuđenih na bijedu i odbacivanje. Veliko širenje bogatstva, koje je vidljivo u 
dostupnosti dobara i usluga, i moralna nužda da se ona jednako šire moraju potaknuti čovjeka i 
društvo u cjelini da u djelo provode važnu krepost solidarnosti kako bi se u duhu pravednosti i 
ljubavi suzbijale - gdje god da se otkrije njihova prisutnost - one »strukture grijeha« koje stvaraju i 
zadržavaju siromaštvo, nerazvijenost i degradaciju. Takve strukture grade i učvršćuju brojna 
konkretna djela ljudske sebičnosti. (Kompendija socijalnog nauka Crkve 323 - 332 dijelovi) 


4.8.6. Politička vlast i demokracija 

Crkva koja se po svom poslanju i svojoj nadležnosti nikako ne poistovjećuje s političkom 
zajednicom, u isti mah je znak i jamstvo transcendentnog značenja ljudske osobe. »Crkva (...) 
poštuje i promiče također političku slobodu i odgovornost građana«. 

Crkvi je po njezinu poslanju vlastito »iznositi ćudoredne sudove o onome što se odnosi na 
politički red, kad to zahtijevaju osnovna ljudska prava i spasenje duša. Crkva to čini služeći se svim 
i samo onim sredstvima koja su u skladu s Evanđeljem i općim dobrom, već prema različitim 
vremenima i prilikama«. 

O temeljima političke vlasti i sustavu demokracije socijalni nauk Crkve uči: „Crkva se 
suočila s različitim shvaćanjima vlasti, uvijek imajući na brizi štititi i braniti onaj model vlasti koji 
se zasniva na društvenoj naravi čovjeka: »Budući, naime, daje Bog stvorio ljude po naravi njihovoj 

udruživima, budući da nijedno društvo ne može opstojati nije li svima na čelu netko koji pojedince 
pokreće prema zajedničkoj svrsi učinkovitim podstrekom - to je građanskoj ljudskoj zajednici nužna 
vlast koja će upravljati: pa ova, ne drugačije no društvo, proizlazi od naravi i zato od Boga samoga 
kao uzročnika« . Politička je vlast stoga potrebna zbog zadaća koje su joj pripisane i mora biti 
pozitivnom i nezamjenjivom sastavnicom građanskoga suživota. 

Politička vlast mora jamčiti uređeni i pravedni život zajednice, ne stavljajući se na mjesto 
slobodnoga djelovanja pojedinaca i skupina, nego ga mora disciplinirati i usmjeravati prema 
ostvarenju općeg dobra, u poštivanju i zaštiti neovisnosti individualnih i društvenih subjekata. 
Politička vlast sredstvo je koordinacije i usmjerenja po kojemu se moraju ravnati pojedinci i 
posrednička tijela težeći prema poretku čiji će odnosi, ustanove i procedure biti u službi cjelovitoga 
ljudskog rasta. Obnašanje političke vlasti, naime, »bilo unutar zajednice kao takve bilo u 
predstavničkim tijelima države, mora se uvijek odvijati u granicama moralnog reda, i to s ciljem da 
se ostvari opće dobro - shvaćeno dinamički - prema pravnom poretku koji je već zakonito 
uspostavljen ili ga treba uspostaviti. Tada su građani u savjesti obvezni na poslušnost«. 

Subjekt političke vlasti jest narod, shvaćen u svojoj cjelini kao držalac vrhovne vlasti. 
Narod, na različite načine, prenosi obnašanje svoje vrhovne vlasti onima koje slobodno bira kao 
svoje predstavnike, ali zadržava mogućnost daje iskoristi u nadziranju djelovanja onih koji vladaju 
kao i mijenjajući ih svaki put kada svoje zadaće ne ispunjavaju na zadovoljavajući način. Premda je 
to pravo koje vrijedi u svakoj državi i u svakome političkom režimu, sustav demokracije, 
zahvaljujući svojim procedurama nadziranja omogućuje i jamči njegovo najbolje ostvarivanje. Ipak, 
samo narodni konsenzus nije dovoljan da bi se pravednima smatrali načini obnašanja političke 
vlasti. 

Vlast mora dopustiti daje vodi moralni zakon: cjelokupno njezino dostojanstvo proizlazi iz 
događanja na području moralnog reda, »koji opet ima Boga kao počelo i cilj«m. Zbog nužnoga 
uporišta u tome redu, koji je pretječe i utemeljuje, zbog njenih ciljeva i naslovnika, vlast se ne može 
shvaćati kao sila koju određuju kriteriji pukoga sociološkog i povijesnog obilježja: »Ima ih koji se 
usuđuju tvrditi da ne postoji ćudoredni zakon koji bi nadilazio vidljivi svijet i samoga čovjeka, koji 
bi bio posve nužan i opće obvezatan i, konačno, jednak za sve. I tako se ljudi, kad već nikako ne 
priznaju jedan te isti zakon pravde, ne mogu ni u čemu potpuno i sigurno sporazumjeti« . Taj red 
»ima uporište samo u Bogu; bez Boga se on nužno posve raspada« . Upravo iz toga reda vlast crpe 
moć naređivanja i vlastitu moralnu zakonitost; a ne iz samovolje ili volje za moći, te je obvezna taj 
red provoditi u konkretnim djelima da bi se postiglo opće dobro." 

Vlast mora priznati, poštivati i promicati bitne ljudske i moralne vrijednosti. One su 
urođene, »proviru iz same istine ljudskog bića, a one izražavaju i čuvaju dostojanstvo osobe: prema 
tome, vrijednosti koje nijedan pojedinac, nijedna većina i nikakva država neće moći nikad stvoriti, 
promijeniti ili uništiti«. One nemaju temelj u prolaznim i promjenjivim »većinama« mišljenja, nego 
se moraju jednostavno priznati, poštivati i promicati kao element objektivnoga moralnog zakona, 
naravnoga zakona upisana u srce čovjeka (usp. Rim 2, 15) i kao normativna uporišna točka samoga 
civilnog zakona. Kada bi, zbog tragična zamračenja zajedničke savjesti, skepticizam u sumnju 
doveo čak i temeljna načela moralnoga zakona, sam bi državni poredak bio uzdrman u svojim 
temeljima, svodeći se na puki mehanizam pragmatičnog reguliranja različitih i suprotstavljenih 
interesa." 

Vlast mora objavljivati pravedne zakone, to jest zakone u skladu s dostojanstvom ljudske 
osobe i diktatima ispravnoga razuma: »Ljudski je zakon zato takav što je u skladu s ispravnim 
razumom i stoga proizlazi iz vječnoga zakona. No, kada je zakon u suprotnosti s razumom, naziva 
ga se nepravednim zakonom; međutim, u tome slučaju prestaje biti zakonom i postaje više činom 
nasilja«. Vlast koja zapovijeda prema razumu stavlja građanina u odnos ne toliko podaništva s 
obzirom na drugoga čovjeka, nego prije poslušnosti moralnom redu i stoga samomu Bogu koji je 
njegov posljednji izvor. Tko odbija poslušnost vlasti koja djeluje po moralnom redu »Božjoj se 
odredbi protivi« (Rim 13, 2). Analogno tomu, javna vlast koja svoj temelj ima u ljudskoj naravi i 
pripada redu što ga je unaprijed odredio Bog, svaki puta kada se ne zauzima za ostvarenje općega 
dobra, ne slijedi svoj vlastiti cilj i stoga se delegitimira. 


476 






Građanin u savjesti nije obvezan slijediti propise građanskih vlasti ako su protivne 
zahtjevima moralnoga reda, temeljnim pravima osoba ili naučavanjima evanđelja.Nepravedni 
zakoni moralno ispravne ljude stavljaju pred dramatične probleme savjesti: kada su pozvani 
sudjelovati u zlim moralnim činim a, dužnost im je odbiti. Osim toga što je moralna obveza, to 
odbijanje ujedno je i osnovno ljudsko pravo koje - upravo zato što je takvo - mora priznati i štititi i 
sam građanski zakon: »Tko se poziva na prigovor savjesti mora biti zaštićen ne samo od kaznenih 
mjera nego i od bilo koje štete na zakonskom, disciplinskom, ekonomskom i stručnom planu« . 

Teška je obveza savjesti ne pristati na suradnju, pa niti formalnu, u onim djelima koja su u 
suprotnosti s Božjim zakonom, premda ih građansko zakonodavstvo dopušta. Naime, ta suradnja 
nikada ne može biti opravdana, niti pozivajući na poštovanje slobode drugoga, niti se upirući o 
činjenicu daje građanski zakon predviđa i zahtijeva. Nitko se nikada ne može ukloniti od moralne 
odgovornosti za učinjena djela i po toj će odgovornosti sam Bog suditi svakoga. 

Sustav demokracije 

Izričita i raščlanjena prosudba o demokraciji sadržana je u enciklici »Centesimus annus«: 
»Crkva cijeni sustav demokracije ukoliko omogućava široko sudjelovanje građana u političkim 
odlukama te jamči podanicima mogućnost da biraju i nadziru vlastite vladare, tj. da ih zamijene na 
miran način kad to bude prikladno. Crkva zato ne može podržavati oblikovanje uskih vodećih 
skupina koje radi zasebnih interesa ili radi ideoloških ciljeva uzurpiraju državnu vlast. Autentična 
demokracija moguća je samo u pravnoj državi i na temelju ispravna shvaćanja ljudske osobe. 
Zahtijeva da se ostvare nužni za unapređenje, bilo pojedinih osoba odgojem i formacijom prema 
istinskim idealima bilo subjektivnosti društva stvaranjem sudioništva i suodgovornosti« . 

Autentična demokracija nije samo rezultat formalnoga poštivanja pravila nego je plod 
uvjerena prihvaćanja vrednota koje nadahnjuju demokratske procedure: dostojanstvo svake ljudske 
osobe, poštivanje čovjekovih prava, prihvaćanje 'općega dobra' kao cilja i kriterija što ureduje 
politički život. Ako ne postoji konsenzus o tim vrednotama, gubi se važnost demokracije i 
kompromitira njezina stabilnost. 

Socijalni nauk u etičkome relativizmu raspoznaje jedan od najvećih rizika za sadašnje 
demokracije, jer on navodi da se nepostojećim smatra objektivni i univerzalni kriterij za utvrđivanje 
temelja i za ispravnu hijerarhiju vrednota: »Danas postoji sklonost da se tvrdi kako su agnosticizam 
i skeptički relativizam filozofija i temeljni stav koji odgovaraju demokratskim političkim oblicima, 
te da oni koji su uvjereni da spoznaju istinu te čvrsto stoje uza nju nisu vjerodostojni s 
demokratskog stajališta, jer ne prihvaćaju da većina određuje istinu i da je ona različita već prema 
raznim političkim ravnotežama. Tu treba primijetiti da se ideje i uvjerenja mogu lako 
instrumentalizirati u svrhu moći ako ne postoji nikakva posljednja istina koja vodi i usmjerava 
političku akciju. Demokracija bez načela lako se pretvara u otvoreni ili skriveni totalitarizam, kako 
to pokazuje povijest«. Demokracija je u biti »'uređenje' i kao takva sredstvo a ne cilj. Njezino 
'moralno' obilježje nije automatsko, nego ovisi o suglasnosti s moralnim zakonom kojemu, kao i 
svako drugo ljudsko ponašanje, mora biti podložno: ovisi tj. o moralnosti ciljeva za kojima teži i 
sredstvima s kojima se služi«. (Kompendija socijalnog nauka Crkve 393-400; 406-407) 

Često se u praksi vjernici susreću sa problemom sudjelovanja na političkom polju moralnim 
načelima koja su suprotna njihovima. Izbor zastupnika ili političke stranke koja izričito i javno 
zastupa nećudoredna i protu kršćanska načela znači po sebi odobravati i podupirati ta načela, i 
predstavlja prema tome formalno sudjelovanje. 

No ako birač ima mogućnost glasovati jedino za stra nk e od kojih svaka zastupa nećudoredna 
načela i ima u programu protuvjerske stavove, mora se - prema situaciji - ili uzdržati od glasanja 
(ako se ne mora pobojavati da će tako veće zlo uslijediti) ili mora svoj glas dati za stranku koja je 
stvari vjere i ćudoređa, sve u svemu, najsklonija odnosno najmanje neprijateljski raspoložena. U 
ovom slučaju već je iz okolnosti očevidno da birači ne odobravaju naprosto nećudoredne stavove 
partijskog programa ili da ih podupiru, nego da glasaju za manje zlo. 

Tko se daje birati kao zastupnik na listi stranke, u kojoj u ime discipline i frakcijskog 
pristanka mora podupirati protuvjerske i nećudoredne zakonske prijedloge, neće se moći ispričati od 

formalnog sudjelovanja i teškog grijeha. Ako je, međutim, zastupnik slobodan te može u stranci i u 
parlamentu zauzeti stav protiv zlih programskih točaka, tada ne može biti govora o fonnalnom 
sudjelovanju; i kršćanin bi se u takvoj stranci mogao dati birati, ako - uzevši sve u obzir - ne daje 
sablazan i ne potpomaže zlu stvar, nego naprotiv potiskuje utjecaj zla. 

Zastupnik koji naprosto odobrava protuvjerski ili nećudoredni zakon, sudjeluje formalno u 
grijehu. Ali ako mu preostaje jedino izbor između podržavanja opasnijeg i drugog manje zlog 
zakona, tada u danim okolnostima mora glasovati za manje zli zakon - da spriječi veće zlo. Ali bi 
moralo iz okolnosti ili na temelju izričite izjave biti jasno da njegovo glasanje ne znači odobravanje 
nepravde sadržane u dotičnom zakonu, nego samo odabiranje manjeg zla. 

Razmisli! Kalalo je moje poimanje uloge političke vlasti i demokracije? Na koji načon dajem 
svoj doprinos tome? 

4.8.7. Čovjek i svijet stvari, znanstveni i tehnološki napredak 

Često se postavlja pitanje o odnosu vjere, dakle i kršćanskoga angažmana i apostolata te 
čovjekova odnosa prema stvorenim stvarima te znanstvenom i tehnološkom napretku. Crkva o 
tome uči: „Biblijsko viđenje nadahnjuje stajališta kršćana s obzirom na korištenje zemljom kao i 
razvoj znanosti i tehnike. Drugi vatikanski sabor tvrdi da čovjek „participirajući na svijetlu Božjeg 
uma ispravno sudi da po svom razumu nadvisuje sve stvari« ; saborski Oci prepoznaju napretke do 
kojih je došlo zahvaljujući neumornoj primjeni ljudskoga uma tijekom stoljeća, u empirijskim 
znanostima, u tehničkim vještinama i u slobodnim zanimanjima. Čovjek je danas, »osobito pomoću 
znanosti i tehnike, proširio i neprestano dalje širi svoje gospodstvo gotovo nad čitavom prirodom« . 

Budući daje čovjek, »stvoren na sliku Božju, primio nalog da sebi podloži zemlju sa svime 
što ona sadržava, da upravlja svijetom u pravednosti i svetosti te da priznajući Boga stvoriteljem 
svega k njemu upravi sebe i cjelokupnu stvarnost, da time što su sve stvari podvrgnute čovjeku 
bude ime Božje slavljeno po svoj zemlji«, Sabor naučava da »pojedinačna i kolektivna ljudska 
djelatnost, taj divovski napor kojim ljudi tokom vjekova nastoje da poboljšaju svoje životne uvjete, 
promatran sam u sebi, odgovara Božjoj zamisli« . 

Rezultati znanosti i tehnike u sebi su pozitivni: kršćani »i ne pomišljaju da se dostignuća što 
su ih ljudi svojim genijem i silama stvorili suprotstavljaju Božjoj moći i kao da bi razumno 
stvorenje bilo ko nk urent Stvoritelju. Naprotiv, oni su uvjereni da su pobjede čovječanstva znak 
veličine Božje i plod njegove neizrecive zamisli«. Saborski Oci ističu također činjenicu da »što više 
raste moć ljudi, to se dalje proteže i njihova pojedinačna i skupna odgovornost«, i da svako ljudsko 
djelovanje mora biti u skladu, prema Božjemu planu i njegovoj volji, s pravim dobrom 
čovječanstva. U toj perspektivi, Učiteljstvo je više puta istaknulo da se Katolička crkva ne opire ni 
na koji način napretku, nego, štoviše, smatra da su »znanost i tehnologija... prekrasni proizvod 
ljudske kreativnosti koja je dar Božji, od trenutka kad su nam pružile izvanredne mogućnosti, 
kojima se koristimo sa zahvalnim duhom«. Zbog tog razloga »kao vjernici u Boga, koji je 'dobrom' 
ocijenio prirodu koju je stvorio, mi uživamo tehničke i gospodarske napretke koje čovjek svojom 
razumnošću uspijeva ostvariti«. 

Razmišljanja Učiteljstva o znanosti i tehnologiji općenito vrijede također za njihove 
primjene u prirodnom okolišu i u poljoprivredi. Crkva cijeni »prednosti koje proizlaze - i koje još 
mogu proizaći - iz proučavanja i primjene molekularne biologije, upotpunjene drugim disciplinama 
kao što su genetika i njezina tehnološka primjena u poljoprivredi i u industriji«. Naime, »tehnika bi 
mogla - uz ispravnu primjenu - biti dragocjeno sredstvo korisno za rješavanje teških problema, 
počevši od problema gladi i bolesti, preko proizvodnje različitih naprednijih i otpornijih biljaka te 
dragocjenih lijekova«. Ipak, važno je ponovno istaknuti koncept »ispravne primjene«, jer »znamo 
da taj potencijal nije neutralan: on se može rabiti i za napredak čovjeka i za njegovo srozavanje« . 
Zbog tog je razloga »važno... zadržati stav razboritosti i budnim okom procjenjivati prirodu, svrhu i 
načine različitih oblika primijenjene tehnologije«. Znanstvenici se, dakle, moraju »zaista koristiti 
svojim istraživanjem i svojim tehničkim mogućnostima za služenje čovječanstvu«, umijući ih 

podrediti »načelima i moralnim vrednotama koja poštuju i ostvaruju ljudsko dostojanstvo u 
njegovoj punini« . 

Središnja uporišna točka za svaku znanstvenu i tehničku primjenu jest poštivanje čovjeka, 
koje se mora pridružiti obveznom stavu poštivanja prema ostalim živim stvorenjima. I kada se misli 
na neku njihovu promjenu, »potrebno je voditi računa o naravi svakoga bića i o njegovoj uzajamnoj 
povezanosti u uređenom sustavu« . U tome smislu, strahovite mogućnosti biološkoga istraživanja 
pobuđuju duboku uznemirenost jer »se još ne mogu izmjeriti narušavanja u prirodi izazvana 
bezgraničnom genetskom manipulacijom i nerazumnim razvojem novih vrsta biljaka i životinjskih 
oblika života, a da se i ne govori o neprihvatljivim zahvatima u sam početak ljudskoga života« . 

Naime, »utvrđeno je da primjena određenih otkrića na industrijskom i poljoprivrednom 
području dugoročno proizvodi negativne učinke. To je na grubi način pokazalo kako svaki zahvat 
na području ekosustava ne može zanemariti razmišljanje o svojim posljedicama na drugim 
područjima i, općenito, na dobrobit budućih naraštaja« . 

Čovjek, dakle, ne mije zaboraviti da »svoju sposobnost da preobražava, i u izvjesnom smislu 
da stvara svijet vlastitim radom,... da se to odvija uvijek na temelju prvog izvornog dara stvari od 
Boga«. On ne smije »samovoljno raspolagati zemljom podvrgavajući je bez pridržaja svojoj volji 
kao da ona ne bi imala vlastita oblika i prethodne namjene koju joj je dao Bog. Čovjek tu namjenu, 
istina, može razvijati, ali je ne smije izdati« . Kada se tako ponaša, »umjesto da vrši svoju ulogu 
Božjega suradnika u djelu stvaranja čovjek se stavlja na mjesto Boga te tako na kraju izaziva 
pobunu prirode koju više tiranizira nego njome vlada« . 

Ako čovjek zahvaća u prirodu ne zlorabeći je i ne uništavajući je, može se reći da »zahvaća 
ne da bi promijenio prirodu, već da bi joj pomogao da se razvije u skladu sa svojom biti, koja je bit 
stvorenoga, ona što ju je htio Bog. Radeći na tome području, koje je očigledno osjetljivo istraživač 
prijanja uz Božji plan. Bog je htio da čovjek bude kralj stvorenja. Na kraju sam Bog onaj je koji 
čovjeku nudi čast da svim snagama razuma surađuje na djelu spasenja“. (Kompendija socijalnog 
nauka Crkve 456-461) 


4.8.8. Zajednička odgovornost za okoliš kao zajedničko dobro 

U zadnje vrijeme s pravom se govorio o "poštivanju prirode", doista kao ljudi i vjernici 
mislimo da se moramo brinuti o prirodi, koristiti je za onu svrhu za koju je stvorena; kada govorimo 
o "poštivanju pravila igre", mislimo da se tim pravilima moramo pokoravati kako bi ona mogla biti 
svrsishodna. Ima smisla govoriti o poštivanju neživih stvari samo ako smo svjesni da one služe 
ljudskim bićima te da mi samo upravljamo stvarima koje nam je Bog dao. Stoga ima smisla imati 
"poštovanje prema prirodi" ako smo svjesni da su motivi za to: 1) činjenica da priroda potječe od 
Boga, 2) činjenica da u njoj možemo uživati i 3) činjenica da ćemo se, ako budemo postupah prema 
njoj ispravno, moći približiti Bogu. Poštovanje prema stvarima nikada ne smijemo smatrati ciljem 
po sebi, cilj je dobro čovječanstva i čovjeka u cjelovitosti njega kao ljubljenog Božjeg bića koje teži 
prema životu s Bogom. Crkva uči: 

„Zaštita okoliša izazov je za cijelo čovječanstvo: riječ je o obvezi, zajedničkoj i općoj, da se 
poštuje zajedničko dobro, namijenjeno svima, sprječavajući da se »po miloj volji i prema vlastitim 
ekonomskim zahtjevima koristimo različitim stvorenjima, živima ili neživima - životinjama, 
biljkama, prirodnim tvarima - a da to ostane nekažnjeno«. To je odgovornost koja mora sazrijevati 
na temelju globalnosti sadašnje ekološke krize i s njom povezane potrebe da se s njom suoči na 
globalnoj razini jer sva bića ovise jedni o drugima u općem poretku što ga je utvrdio Stvoritelj: 
»Potrebno je voditi računa o naravi svakoga bića i o njegovoj uzajamnoj povezanosti u uređenom 
sustavu kao što je upravo kozmos« . 

Ta perspektiva zadobiva osobitu važnost kada se u kontekstu uskih veza koje medu sobom 
ujedinjuju različite ekosustave razmisli o vrijednosti okolišne bio različitosti, s kojom treba 
postupati s osjećajem odgovornosti i treba je prikladno zaštititi, jer čini izvanredno bogatstvo za 
cijelo čovječanstvo. S tim u vezi, svatko može lako primijetiti, primjerice, važnost amazonskog 
područja, »jednoga od najcjenjenijih prostora svijeta zbog njegove biološke različitosti, što ga čini 

vitalnim za ravnotežu okoliša cijelog planeta« . Šume pridonose održanju bitnih prirodnih ravnoteža 
nu ž nih za život. Njihovo uništavanje, pa i preko nepromišljenih podmetnutih požara ubrzat će 
procese opustošivanja s pogubnim posljedicama za rezerve vode, te u opasnost dovodi život brojnih 
domorodačkih naroda i blagostanje budućih naraštaja. Svi, pojedinci i institucionalni subjekti, 
moraju se osjetiti zauzetima u zaštiti šumske baštine i, gdje je to potrebno, promicati prikladne 
programe pošumljivanja. 

Odgovornost prema okolišu, zajedničkoj baštini ljudske vrste, širi se ne samo prema 
sadašnjim nego i prema budućim potrebama: »Budući da smo baštinici prošlih generacija i korisnici 
rada naših suvremenika, mi imamo obaveza prema svima i ne možemo se osloboditi brige za one 
koji dolaze poslije nas da uvećaju krug ljudske obitelji. Univerzalna solidarnost koja je činjenica, za 
nas je ne samo dobrobit nego i dužnost« . Riječ je o odgovornosti koju sadašnji naraštaji imaju 
prema budućim naraštajima, odgovornosti koja pripada također pojedinim državama i 
međunarodnoj zajednici. 

Odgovornost prema okolišu mora prikladno tumačenje dobiti i na pravnoj razini. Važno je 
da međunarodna zajednica izradi istovjetna pravila, kako bi takvo reguliranje državama omogućilo 
djelotvornije nadziranje različitih djelatnosti koje određuju negativne učinke na okoliš i očuvanje 
ekosustava, suzbijajući moguće nesreće: »Svaka država ima zadaću, u okviru vlastita područja, 
spriječiti uništavanje atmosfere i biosfere, pozorno nadzirući, medu ostalim, učinke novih 
tehnoloških ili znanstvenih otkrića, te pružajući svojim građanima jamstvo da neće biti izloženi 
čimbenicima onečišćenja ili pak otrovnim otpadima«. 

Pravni sadržaj »prava na zdrav i siguran okoliš« bit će plod postupne izradbe, potaknute 
zabrinutošću javnoga mnijenja da se u red dovede upotreba dobara stvorenoga, u skladu s 
potrebama općeg dobra i u zajedničkome htijenju da se uvedu kazne za one koji onečišćuju. Ipak, 
pravne norme same nisu dovoljne; Uz njih, mora sazreti snažan osjećaj odgovornosti, kao i stvarna 
promjena u mentalitetu i životnim stilovima. Vlasti pozvane da donose odluke kako bi se spriječili 
zdravstveni i okolišni rizici. 

Stav koji mora obilježavati čovjeka pred stvorenim bitno je stav zahvalnosti i priznavanja: 
svijet, naime, upućuje na otajstvo Boga koji gaje stvorio i koji ga uzdržava. Ako se zanemari odnos 
s Bogom, prirodi se - osiromašujući je - oduzima njezino duboko značenje. Ako se, međutim, dolazi 
do ponovna otkrivanja prirode u njezinoj dimenziji stvorenja, s njom se može uspostaviti odnos 
komunikacije, shvatiti njezino preneseno i simboličko značenje, prodrijeti tako u obzor otajstva koje 
čovjeku otvara prolaz prema Bogu, Stvoritelju neba i zemlje. Svijet se stavlja pred oči čovjeka kao 
trag Božji, mjesto u kojemu se otkriva njegova stvarateljska, providonosna i otkupiteljska moć. 
(Kompendija socijalnog nauka Crkve 466-467 i 487) 

Razmisli! Jesam li svjestan važnosti i odgovornosti za zdrav okoliš? Doprinosim li tome? 

4.8.9. Promicanje mira 

Jedan od velikih potreba u svakoj povijesnoj epohi, a posebno danas je istinski rad na 
promicanju mira Za kršćane osim čisto ljudske vrijednosti on ima i bitnu vjersku dimenziju. Crkva 
uči: „Prije nego što je dar Božji čovjeku i ljudski projekt u skladu s božanskim naumom, mir je 
nadasve bitno svojstvo Boga: »Jahve-Mir« (Suci 6, 24). Stvaranje, koje je odraz slave Božje, teži 
miru. Bog stvara svaku stvar i svekoliko stvorenje tvori skladni skup, dobar u svakomu svojem 
dijelu (usp. Post 1, 4. 10. 12. 18.21.25. 31). 

Mir se temelji na primarnome odnosu između svakoga ljudskog bića i samoga Boga, odnosu 
prožetom čestitošću (usp. Post 17, 1). Nakon dobrovoljnog čina kojim čovjek iskrivljuje božanski 
red, svijet poznaje prolijevanja krvi i podjele: nasilje se očituje u odnosima među osobama (usp. 
Post 4, 1-16) i u onim društvenima (usp. Post 11, 1-9). Mir i nasilje ne mogu obitavati u istoj 
nastambi, gdje je nasilje, tamo Boga ne može biti (usp. 1 Ljet 22, 8-9). 

U biblijskoj objavi mir je kudikamo više od obične odsutnosti rata: on je punina života (usp. 
Mal 2, 5); daleko od toga daje ljudska tvorevina, on je vrhovni božanski dar dan svim ljudima, koji 

zahtijeva poslušnost planu Božjemu. Mir je učinak Božjega blagoslova na njegov narod: »Neka 
Gospodin svrati pogled svoj na tebe i mir ti donese« (Br 6, 26). 

Taj mir stvara plodnost (usp. Iz 48, 19), blagostanje (usp. Iz 48, 18), napredak (usp. Iz 54, 
13), odsutnost straha (usp. Lev 26, 6) i duboku radost (usp. Izr 12, 20). 

Mir je cilj društvenoga suživota, kako je na izvanredan način očito u mesijanskom viđenju 
mira: kada se svi narodi nadu u domu Gospodnjem i kada im On pokaže svoje puteve, oni će moći 
ići putevima mira (usp. Iz 2, 2-5). Novi svijet mira koji obuhvaća cijelu prirodu obećan je u 
mesijansko doba (usp. Iz 11, 6-9) i sam Mesija nazvan je »Knezom mira« (Iz 9, 5). Tamo gdje vlada 
njegov mir, tamo gdje je on i djelomično anticipiran, nitko neće više moći narod Božji baciti u strah 
(usp. Sef 3, 13). Mir će tada biti trajan, jer kada kralj vlada po pravdi Božjoj, čestitost klija i mir 
obiluje »sve dok bude mjeseca« (Ps 72, 7). Bog žudi da podari mir svojem narodu: »Jahve obećava 
mir narodu svomu, vjernima svojim, onima koji mu se svim srcem vrate« (Ps 85, 9). Psalmist, 
slušajući ono što Bog ima za poručiti svome narodu, čuje ove riječi: »Ljubav će se i Vjernost 
sastati, Pravda i Mir zagrliti« (Ps 85, 11). 

Obećanje mira, koje prolazi cijelim Starim zavjetom, svoje ispunjenje nalazi u Isusovoj 
osobi. Naime, mir je najizvrsnije mesijansko dobro u koje su uključena sva ostala spasenjska dobra. 
Hebrejska riječ shalom u svojem etimološkom smislu potpunosti izražava koncept »mira« u punini 
njegova značenja (usp. Iz 9, 5 s; Mih 5,1-4). Kraljevstvo Mesije upravo je kraljevstvo mira. Isus je 
»naš mir« (Ef2, 14), On je razorio pregradu razdvojnicu neprijateljstva medu ljudima pomirujući ih 
s Bogom (usp. Ef 2,14-16): tako sveti Pavao s vrlo djelotvornom jednostavnošću pokazuje radikalni 
razlog koji kršćane potiče na život i na poslanje mira. 

U predvečerje svoje smrti Isus govori o svome odnosu ljubavi s Ocem i ujedinjujućoj snazi 
što je ta ljubav zrači na učenike; to je oproštajni govor koji pokazuje duboki smisao njegova života i 
koji se može smatrati sažetkom cijeloga njegova naučavanja. Njegovu duhovnu oporuku zapečaćuje 
dar mira: »Mir vam ostavljam, mir vam svoj dajem. Dajem vam ga, ali ne kao što ga svijet daje« (Iv 
14, 27). Riječi Uskrsloga neće zvučati drukčije: svaki puta kada se susrete sa svojima, oni će od 
njega primiti pozdrav i dar mira: »Mir vama!« (Lk 24, 36; Iv 20, 19.21.26). 

Kristov je mir nadasve pomirenje s Ocem koje se ostvaruje po apostolskom poslanju što ga 
je Isus povjerio svoji?n učenicima; ono počinje navještajem mira: »U koju god kuću uđete, najprije 
recite: Mir kući ovoj« (Lk 10, 5; usp. Rim 1, 7). Mir je potom pomirenje s braćom, jer Isus u 
molitvi koju nas je naučio, u Očenašu spaja oproštenje zatraženo od Boga s oproštenjem braći: 
»Otpusti nam duge naše kako i mi otpustismo dužnicima svojim« (Mt 6, 12). Tim, dvostrukim 
pomirenjem kršćanin može postati tvorac mira i stoga sudionik kraljevstva Božjega, prema onome 
što proglašava sam Isus: »Blago mirotvorcima: oni će se sinovima Božjim zvati« (Mt 5, 9). 

Djelovanje za mir nije nikada odvojeno od naviještanja evanđelja, koje je upravo »radosna 
vijest mira« (Dj 10,36; E/6, 15) upućena svim ljudima. U središtu »evanđelja mira« (Ef6, 15) ostaje 
otajstvo Križa, jer je mir prirođen Kristovoj žrtvi (usp. Iz 53, 5: »Za naše grijehe probo - doše njega, 
za opačine naše njega satriješe. Na njega pade kazna - radi našeg mira, njegove nas rane iscijeliše«: 
Isus raspeti poništio je podjelu uspostavljajući mir i pomirenje upravo »po križu, ubivši u sebi 
neprijateljstvo« (Ef 2, 16) i darujući ljudima spasenje uskrsnuća. 

Mir je vrednota i univerzalna obveza te svoj temelj ima u razumskom i moralnom poretku 
društva koje svoje korijene ima u Bogu samome, »prvotnome izvoru bića, bitnoj istini i vrhovnom 
dobru«. Mir nije, jednostavno, odsutnost rata niti je stabilna ravnoteža medu protivničkim stranama, 
nego se zasniva na ispravnu shvaćanju ljudske osobe te zahtijeva izgradnju poretka prema 
pravednosti i ljubavi. Mir je plod pravednosti (usp. Iz 32,17), shvaćene u širokom smislu kao 
poštivanje ravnoteže svih dimenzija ljudske osobe. Mir je u opasnosti kada se čovjeku ne priznaje 
ono što mu pripada kao čovjeku, kada se ne poštuje njegovo dostojanstvo i kada suživot nije 
usmjeren prema općem dobru. Za izgradnju mirnoga društva i za cjeloviti razvoj pojedinaca, naroda 
i nacija, bitni su zaštita i promicanje ljudskih prava. 

Mir je također plod ljubavi: »Pravi mir je stvar ljubavi prije nego pravednosti, jer 
pravednosti pripada samo uklanjanje zapreka miru: uvrede i štete; ali sam mir vlastiti je i specifični 
čin ljubavi« . 

Mir se gradi dan za danom u traganju za poretkom što ga hoće Bog i može cvjetati samo 
kada svi priznaju svoje odgovornosti za njegovo promicanje. Da bi se spriječili sukobi i nasilje, 
apsolutno je potrebno da se mir započne živjeti kao duboka vrijednost u nutrini svake osobe: tako se 
može protegnuti u obitelji i u razne oblike društvenoga udruživanja, sve do uključivanja cijele 
političke zajednice. U raširenome ozračju sloge i poštivanja pravde može sazreti istinska kultura 
mira, koja je kadra raširiti se također u međunarodnoj zajednici. Mir je, stoga, »plod reda što ga je u 
ljudsko društvo utisnuo njegov božanski Utemeljitelj i što treba da ga ostvare ljudi, koji žeđaju za 
sve savršenijom pravdom« . Taj ideal mira »na zemlji se može postići samo ako se osigura dobro 
osoba i ako ljudi s povjerenjem i slobodno međusobno izmjenjuju bogatstva uma i srca« . 

Nasilje nikada nije ispravan odgovor. Crkva uvjerenjem svoje vjere u Krista i sviješću o 
svojem poslanju proglašava »daje nasilje zlo, daje nasilje kao rješenje problema neprihvatljivo, da 
je nasilje nedostojno čovjeka. Nasilje je laž, jer je protivno istini naše vjere, istini naše čovječnosti. 
Nasilje uništava ono što govori da štiti: dostojanstvo, život, slobodu ljudskih bića« . 

I sadašnji svijet treba svjedočanstvo nenaoružanih proroka, koji su, nažalost, predmet ruganja u 
svakome dobu. »Oni koji se u obrani ljudskih prava odriču nasilja i prolijevanja krvi te pribjegavaju 
sredstvima obrane kojima raspolažu slabiji, svjedoče time evanđeosku ljubav, dokle god to nije na 
štetu prava i dužnosti drugih ljudi i društva. Oni koji tako postupaju zakonito potvrđuju u kako 
teške fizičke i moralne pogibli uvodi pribjegavanje nasilju koje uzrokuje ruševine i smrt«. 

Učiteljstvo osuđuje »nečovječnost rata« i zahtijeva da se o njemu razmišlja potpuno novim 
pristupom: »naime, gotovo nemoguće je misliti da bi u doba koje se diči atomskom energijom rat 
mogao biti upotrijebljen kao instrument pravednosti« . Rat je »nevolja« i nikada nije prikladno 
sredstvo za rješavanje problema koji se pojavljuju medu nacijama: »Nije to nikad bilo i nikada neće 
biti«, jer stvara nove i složenije sukobe. Kada izbije, rat postaje »nepotrebnim pokoljem« , 
»pustolovinom bez povratka«, koja pogibli izlaže sadašnjost te u opasnost dovodi budućnost 
čovječanstva: »Mirom ništa nije izgubljeno. Ratom se može sve izgubiti« . Štete prouzročene 
oružanim sukobom nisu samo materijalne nego također moralne. Rat je, na kraju, »slom svakog 
istinskoga humanizma« , »uvijek je poraz čovječanstva«. 

Traganje za alternativnim, rješenjima za rat kako bi se riješili međunarodni sukobi danas su 
poprimili dramatično obilježje hitnosti, jer »strahovita snaga sredstava razaranja, koja su na dohvatu 
čak srednjim i malenim silama, sve uža i uža povezanost između naroda svega svijeta vrlo otežavaju 
i praktično onemogućavaju ograničenje posljedica nekog sukoba«. Bitno je, dakle, traženje uzroka 
koji izazivaju ratni sukob, nadasve onih povezanih sa strukturnim stanjima nepravde, bijede, 
iskorištavanja, nad kojima treba intervenirati radi njihova uklanjanja: »Zato je drugo ime mira 
razvitak. Kao što postoji kolektivna odgovornost da se izbjegne rat, tako postoji i kolektivna 
odgovornost da se promiče razvitak« . 

Agresorski rat u sebi je samome nemoralan. U tragičnome slučaju da on izbije, odgovorni u 
napadnutoj državi imaju pravo i obvezu organizirati obranu koristeći se i silom oružja. Upotreba 
sile, da bi bila dopuštena, mora odgovarati nekim strogim uvjetima: »daje šteta koju napadač čini 
narodu ili zajednici naroda trajna, teška i izvjesna; - da su se sva ostala sredstva kojima bi se tome 
stalo na kraj pokazala neprimjenjiva ili bezuspješna; - da postoje ozbiljni uvjeti uspjeha; - da 
pribjegavanje oružju ne prouzroči zala i nereda većih od zla kojem se želi doskočiti. U ocjenjivanju 
ovoga uvjeta veoma veliku težinu ima moć suvremenih sredstava razaranja. Ovo su zapravo 
tradicionalni uvjeti nabrojeni u učenju o takozvanom 'pravednom ratu'. Procjena tih uvjeta moralne 
opravdanosti spada na razborit sud onih koji su odgovorni za opće dobro« . 

Ako takva odgovornost opravdava posjedovanje sredstava dovoljnih za ostvarenje prava na 
obranu, na državama je obveza da učine sve što je moguće da »zajamče uvjete mira ne samo na 
svojem području nego u cijelome svijetu« . Ne treba zaboraviti da je »jedno upotrijebiti oružje u 
pravednoj obrani naroda, a drugo je htjeti podjanniti druge narode. Oružana moć ne opravdava 
svaku upotrebu te moći u vojne ili političke svrhe, niti je samim tim što je rat nesrećom već buknuo 
protivnim strankama sve dopušteno«. (Kompendija socijalnog nauka Crkve 488- 493) 

Razmisli! Živim li u miru sa sobom i drugima? Promičem li mir? Molim li za mir u svijetu i 
među narodima? 


4.8.10. Promicati kulturu života i graditi civilizaciju ljubavi 

Život je osnova nastajanja, postojanja i razvitka svakoga pojedinca i ljudske zajednice. On je 
uvjet održanja ljudskog roda, njegove ukupne kulture i civilizacije. Njime se osigurava trajanje, 
neprekidnost, zakoniti slijed življenja, povezanost prošlosti, sadašnjosti i budućnosti, veza između 
pradjedova, djedova, očeva i sinova. Život je temeljno ljudsko pravo, najviša ovozemaljska 
vrijednost, temelj mira i demokracije. 

Za kršćane je život Božje djelo, život za Krista, vječni život što ga je navijestio Isus: »Ja 
sam put, istina i život« (Iv 14,6). »Ja sam uskrsnuće i život. Tko vjeruje u mene, ako i umre, živjet 
će. Tko god živi i vjeruje u me, sigurno neće umrijeti nikada« (Iv 11,26-26). O tom i takvom životu 
svjedoči apostol Ivan u svojoj Prvoj poslanici: »Život se očitovao, mi smo ga vidjeli i svjedočimo 
za nj, i navješćujemo vam život vječni, koji bijaše kod Oca i koji se nama očitovao - što smo vidjeli 
i čuli, to navješćujemo i vama, da i vi imate s nama zajedništvo. A naše je zajedništvo s Ocem i 
Sinom njegovim Isusom Kristom« (Iv 1,2-3). 

U ovo naše doba moralnih posrtaja, genocidnih ratova, etničkih čišćenja, doba terorizma, 
razaranja, ubijanja i obezvrjeđivanja ljudske osobnosti Sveti Otac Ivan Pavao II. - često je pisao o 
kulturi života i »kulturi smrti«, a Sveta Stolica potiče promidžbu i održavanje »Dana života«, 
omogućujući time svim ljudima i narodima razmišljanje o uzvišenoj vrijednosti i dostojanstvu 
ljudskoga života. Mnoge zemlje već imaju određeni dan, a neke i tjedan, posvećen životu. 

Unatoč neosporivim postignućima suvremene znanosti i tehnike, kriza morala i života 
zahvaća sve pore društvenoga života. Čovječanstvo se suočilo s gospodarskim, društvenim, 
političkim i ekološkim krizama; krizom filozofije, kulture, odgoja. A najveća, i po razornim 
učincima najteža, je moralna kriza. Ona je obezvrijedila duhovne, kulturne, etičke, religijske i druge 
ljudske vrijednosti, izaziva moralno bezakonje i ostavlja moralnu pustoš. Crkva vođena vjerom 
potiče sve ljude na kulturu života i promicanje mira te uči: 

„Nova potreba za smislom primjećuje se i živi na širokim područjima u suvremenom 
društvu: »Čovjek će naime uvijek željeti da makar i nejasno sazna koje je značenje njegova života, 
njegove djelatnosti i njegove smrti«. Teškima se pokazuju pokušaji da se odgovori na zahtjev 
planiranja budućnosti u novom okruženju međunarodnih odnosa, koji su sve složeniji i međuovisni, 
ah i sve manje uređeni i mirni. Život i smrt osoba čini se da su povjereni samo znanstvenom i 
tehnološkom napretku koji ide naprijed mnogo brže od ljudske sposobnosti da mu utvrdi ciljeve i 
odredi cijene. No, brojne pojave pokazuju da »osjećaj sve većeg nezadovoljstva koji se širi u 
nacionalnim zajednicama na visokoj razini života raspršuje iluzije o raju na zemlji koji se sanjao, a 
istodobno ... sve je jasnija svijest o nedodirljivim i općim pravima osobe, te je sve življa težnja za 
pravednijim i čovječnijim odnosima«. 

Na temeljna pitanja o smislu i završetku ljudske pustolovine Crkva odgovara naviještanjem 
Kristova evanđelja, koji dostojanstvo ljudske osobe oslobađa od nestalnosti mišljenja, jamčeći 
slobodu čovjeka kao što to ne može učiniti nijedan ljudski zakon. Drugi vatikanski sabor pokazao je 
da se poslanje Crkve u suvremenome svijetu sastoji u pomaganju svakomu ljudskome biću da u 
Bogu otkrije posljednji smisao svoga postojanja: Crkva dobro zna da »samo Bog, kome ona služi, 
odgovara najdubljim željama ljudskoga srca, koje nikada ne mogu potpuno zasititi zemaljska 
dobra«. Samo Bog, koji je čovjeka stvorio na svoju sliku i otkupio ga od grijeha, može na najdublja 
ljudska pitanja pružiti potpuno prikladan odgovor preko Objave što ju je dovršio u svojem Sinu koji 
je postao čovjekom: evanđelje, naime, »navješćuje i proglašava slobodu djece Božje, odbacuje 
svako ropstvo koje konačno proizlazi iz grijeha, sveto poštuje dostojanstvo savjesti i njezinu 
slobodnu odluku, neprestano opominje da se svi ljudski talenti podvostruče na službu Božju i na 
dobro ljudi, te konačno svakog čovjeka preporučuje ljubavi 
sviju« . 

Vjera u Boga i u Isusa Krista prosvjetljuje moralna načela koja su »jedini i nezamjenjivi 
temelj one stabilnosti i smirenosti, onoga unutarnjeg i vanjskog poretka, privatnog i javnog, koji 
jedini može stvoriti i očuvati napredak država« . Društveni život treba ukorijeniti u božanski plan: 
»Proizlazi daje teološka dimenzija nužna bilo da se protumače bilo da se riješe aktualni problemi 
ljudskoga suživota«. Pred teškim oblicima iskorištavanja i društvene nepravde »sve je raširenija i 
jača potreba za korjenitom osobnom i društvenom obnovom koja bi bila kadra osigurati pravednost, 
solidarnost, poštenje i transparentnost. Jamačno je dug i tegoban put što ga valja prevaliti, brojni su 
i golemi napori koje treba napraviti da bi se ostvarila takva obnova, pa i zbog mnogostrukosti i 
ozbiljnosti uzroka koji izazivaju i pothranjuju nepravedna stanja kakva danas postoje u svijetu. Ali, 
kako uče povijest i iskustvo svakog ponaosob, nije teško iza tih stanja pronaći upravo 'kulturalne' 
uzroke, to jest uzroke skopčane s određenim viđenjima čovjeka, društva i svijeta. 

Zapravo, u srcu kulturalnoga pitanja jest moralni osjećaj, koji se pak temelji i ispunja u 
religioznom osjećaju«. I što se tiče »socijalnog pitanja«, također se ne može prihvatiti »naivno 
očekivanje da pred velikim izazovima našega vremena može postojati magična formula. Ne, neće 
nas spasiti formula, već Osoba i sigurnost koju nam ona ulijeva: Ja sam s vama! Nije dakle, riječ o 
izmišljanju 'novoga programa’. Program već postoji: to je onaj koji oduvijek proizlazi iz evanđelja i 
žive predaje. On u konačnici ima središte u samome Kristu kojega treba upoznati, ljubiti, 
nasljedovati, kako bi se u njemu živio trojstveni život i s njime preobražavala povijest sve do 
njezina ispunjenja u nebeskome Jeruzalemu«. 

Crkva uču čovjeka da mu bog pruža stvarnu mogućnost da nadvlada zlo i postigne dobro. 
Gospodin je otkupio čovjeka, kupio gaje „otkupninom 44 (1 Kor 6,20). Smisao i temelj kršćanskoga 
zauzimanja u svijetu proistječu iz takve sigurnosti, koja je sposobna upaliti nadu unatoč grijehu koji 
duboko obilježava ljudsku povijest, božansko obećanje jamci da svijet ne ostaje zatvoren u sebe 
samoga, nego je otvoren Božjemu kraljevstvu Crkva poznaje učinke »otajstva bezakonja« (2 Sol 2, 
7), ah također zna da »u ljudskoj osobi ima dovoljno kvaliteta i energije, ona je u svojoj biti 'dobra' 
(usp. Post 1, 31), jer je čovjek slika Stvoriteljeva i pod otkupitelj skim je utjecajem Krista, 'koji se na 
neki način sjedimo sa svakim čovjekom’, i jer snažno djelovanje Duha Svetoga ispunja zemlju' 
(Mudr 1, 7)« 

Kršćanska nada utiskuje veliki polet zauzimanju na društvenom području, ulijevajući 
povjerenje u mogućnost izgradnje boljega svijeta, u svijesti da ne može postojati „raj na zemlji 44 . 
Kršćani, osobito vjernici laici, potaknuti su da se ponašaju tako da »sila Evanđelja svijetli u 
svagdanjem, obiteljskom i društvenom životu. Oni se pokazuju kao sinovi obećanja, ako jaki u vjeri 
i nadi iskorišćuju sadašnje vrijeme (usp. tf.5, 16- Kol 4 5) i strpljivo čekaju buduću slavu (usp. Rim 
8, 2 5). A tu nadu neka ne skrivaju u nutarnjosti duha, nego neka je izražavaju i kroz oblike 
svjetovnog života neprekidno se obraćajući i boreći se protiv vladara ovoga tamnoga svijeta, protiv 
duhovnih sila zloće (tj 6, 12)« Vjerske razloge za takvo zauzimanje ne moraju svi dijeliti, ali 
moralna uvjerenja koja iz njih proizlaze mjesto su susreta medu kršćanima i svim ljudima dobre 
volje. 

Neposredna svrha socijalnog nauka jest predložiti načela i vrijednosti koje mogu podupirati 
društvo dostojno čovjeka. Medu tim načelima, načelo solidarnosti na neki način obuhvaća sva 
druga: ono je »jedno od temeljnih načela kršćanskog shvaćanja društvene i političke organizacije« . 
To načelo prosvijetljeno je primatom ljubavi koja je »znak raspoznavanja Kristovih učenika (usp. Iv 
13, 35)« . Isus »nas uči daje nova zapovijed ljubavi osnovni zakon ljudskog savršenstva pa, prema 
tome, i preobrazbe svijeta« (usp. Mt 22, 40; Iv 15, 12; Kol 3, 14; Jak 2, 8). Ponašanje osobe 
potpuno je čovječno kada se rada iz ljubavi, očituje ljubav, i podređeno je ljubavi. Ta istina vrijedi 
također na društvenome planu: potrebno je da kršćani budu duboko njezini uvjereni svjedoci i da 
svojim životima znaju pokazati kako je ljubav jedina snaga (usp. 1 Kor 12, 31-14, 1) koja može 
voditi do osobnoga i društvenoga savršenstva te povijest pokrenuti k dobru. 

Ljubav mora biti prisutna i mora prožimati sve društvene odnose, napose oni koji imaju 
dužnost providjeti dobro naroda »neka osobito nastoje u sebi i u drugima velikima i malima, 
zapaliti, sačuvati i buditi ljubav, tu vladaricu svih kreposti. Željeni spas osobito valja očekivati od 
izljeva ljubavi, koja u sebi sadrži sav zakon evanđelja i koja je vazda spremna sebe žrtvovati na 

korist drugih, i ona je najsigurniji protu lijek čovjeka protiv bahatosti svijeta i neumjerena 
sebeljublja« . Ta se ljubav može zvati »socijalna ljubav« ili »politička ljubav« i mora se proširiti 
na cijeli ljudski rod. »Socijalna ljubav« oprečna je sebičnosti i individualizmu: ne apsolutizirajući 
društveni život, kao što se događa u plitkim viđenjima isključivo socioloških tumačenja, ne može se 
zaboraviti da se cjeloviti razvoj osobe i društveni rast međusobno uvjetuju. Zato je sebičnost najgori 
neprijatelj uređenoga društva: povijest pokazuje kakvo se pustošenje srdaca događa kada čovjek 
nije kadar priznati drugu vrijednost i drugu istinsku zbilju osim materijalnih dobara, dok 
bjesomučno traganje za njima guši i sprečava sposobnost darivanja sebe samoga. 

Da bi se društvo učinilo čovječnijim, dostojnijim osobe, potrebno je ponovno vrednovati 
ljubav u društvenom životu - na političkoj, gospodarskoj, kulturnoj razini - pretvarajući je u trajnu i 
vrhovnu normu djelovanja. Ako je pravednost »po sebi prikladna da 'prosuđuje' medu ljudima u 
pravičnoj međusobnoj raspodjeli tvarnih dobara, ljubav je, naprotiv, i to jedino ona (pa dakle i ona 
dobrohotna ljubav koju nazivamo 'milosrđe') sposobna da čovjeka vrati njemu samome« . Ljudski 
se odnosi ne mogu uređivati samo mjerom pravednosti: »Kršćanin zna da je ljubav razlog zbog 
kojega Bog ulazi u odnos s čovjekom. Istu tu ljubav on očekuje kao čovjekov odgovor. Ljubav je 
stoga najuzvišeniji i najplemenitiji oblik odnosa među ljudskim bićima. Ljubav će stoga morati 
pokretati svako područje ljudskoga života, šireći se također na međunarodni poredak. Samo 
čovječanstvo u kojemu vlada 'civilizacija ljubavi' moći će uživati istinski i trajni mir«. U toj 
perspektivi, Učiteljstvo živo preporučuje solidarnost jer je ona kadra jamčiti opće dobro, pomažući 
cjeloviti razvoj osoba: ljubav »čini da u drugome vidimo same sebe« . 

Samo ljubav može potpuno promijeniti čovjeka. Ta promjena ne znači poništenje zemaljske 
dimenzije pretvorene u bestjelesnu duhovnost. Tko se misli suobličiti nadnaravnoj kreposti ljubavi 
ne vodeći računa o njezinu prirodnom temelju koji uključuje dužnosti pravednosti, vara sebe 
samoga: »Ljubav predstavlja veliku društvenu zapovijed. Ona poštuje druge i njihova prava; 
zahtijeva ostvarivanje pravde i samo ona nas za to osposobljava. Ljubav nadahnjuje život koji 
postaje dar sama sebe: 'Tko god bude nastojao život svoj sačuvati, izgubit će ga; a tko ga izgubi, 
živa će ga sačuvati' (Lk 17, 33)«1251. Naime, ljubav se ne može iscrpiti samo u zemaljskoj 
dimenziji ljudskih veza i društvenih odnosa, jer sva njezina djelotvornost dolazi od Boga: »Uvečer 
ovoga života pojavit ću se pred tobom praznih ruku jer te ne molim, Gospodine, da brojiš moja 
djela. Sva naša pravedna djela nisu bez mrlje u tvojim očima. Zato hoću da se zaodjenem tvojom 
vlastitom pravednošću i da od tvoje ljubavi primim vječno posjedovanje tebe samoga«. 
(Kompenclija socijalnog nauka Crkve 575-583) 

Razmisli! Širim li oko sebe kulturu poštovanja i promicanja ljudskog života? U skladu sa 
mojim mogućnostima gradim civilizaciju ljubavi šireći taj evanđeoski duh oko sebe? 

4.9. Kontemplativno - aktivno apostolatska duhovnost 

U povijesti duhovnosti, pa i svetačke tradicije često se postavljalo pitanje odnosa između 
kontemplativne i apostolatsko-misionarske duhovnosti, a nerijetko se smatralo da kontemplativni 
život ne može biti i izravno apostolatski, što naravno ne odgovara istini evanđelja. Ako su 
kontemplacija i apostolat dva temeljna stava kršćanskoga života, onda se oni ne mogu uzajamno 
isključivati. Temelj iz kojega proizlaze te dvije stvarnosti i koji ih sjedinjuje jesu milost i 
evanđeoska ljubav. 

U naravi je ljubavi da traži blizinu i prisutnost ljubljenoga, ali ta ista ljubav koja spoznaje 
Boga i s njim se sjedinjuje u kontemplaciji vodi dušu do toga da upoznaje sve više i dublje svoga 
Ljubljenog. Ljubav kontemplacije ne motri Ljubljenoga samo zato, nego se nužno prevodi i u djelo, 
navještaj, želju da drugi, svi upoznaju Boga i da ga uzljube, a to je apostolat. 

Ovdje ćemo iznijeti kako je bi. Marija Terezija od Sv. Josipa vođena ovom Duhom Božjim 
izgradila sintezu ovih dviju neizostavnih dimenzija kršćanskoga apostolata. Blaženica karmelsku je 
kontemplativnu duhovnost i sv. Tereziju doživjela kao Božji dar za sebe i družbu. Ali nošena 
apostolatskom i misionarskom duhovnošću koja se u njoj rađala iz kontemplacije reinterpretira 

karmelsku duhovnost i put sv. Terezije Avilske u smislu izravna apostolatskoga i misionarskoga 
rada sestara u Crkvi i svijetu želeći sačuvati u potpunosti kontemplativnu dimenziju. I to je velika 
novost u ženskom ogranku duhovnosti karmelske tradicije. Sv. Terezija Avilska nikada nije željela, 
a ni pomišljala da bi se u obnovljenom Karmelu sestre bavile aktivnim pastoralom.' Za nju je 
kontemplacija apostolatska samo po molitvi i zajedništvu života Crkve dok je Majka i 
Utemeljiteljica Karmela BSI upravo željela izravno apostolatsko djelovanje, i to na temelju 
duhovnoga puta kojim interpretira i samu sv. Tereziju Avilsku. 

„Vječna hvala Bogu koji me je doveo u Karmel, a po njemu k najboljoj učiteljici, sv. Majci 
Tereziji od Isusa. S pravom ju se naziva serafska ili mistička svetica! Ali ona nije divna samo onda 
kad lebdi kao seraf u najvišim visinama mističnog života duše ona je ujedno bila i poglavarica po 
Srcu Božjem, bila je prava i brižna majka svojim sestrama. Da, pri svim osnivanjima pokazala se 
kao 'pravi majstor', kako se sama nazivala. 

Ovu veliku sveticu dao mi je Bog za zakonodavku i uvijek sam se trudila da ispunjavam 
njezine odredbe kolikogod mi je to bilo moguće u ovo vrijeme i u posve novim prilikama. Ova naša 
sveta majka odredila je da moramo imati svoje samostane koji trebaju biti ograđeni zidom. Zbog 
toga ima Karmel Božanskog Srca svoje vlastite samostane s vrtovima koji su ograđeni zidom ili 
drugom visokom zatvorenom ogradom. Ali uza svaki samostan imamo ili dom za djecu ili dom za 
starce, za gospodu i gospođe, s igralištem i vrtom, što također mora biti ograđeno. 

Čvrsto sam uvjerena: kad bi sveta Majka Terezija umjesto u šesnaestom osnovala svoje samostane u 
devetnaestom ili dvadesetom stoljeću, da se ona slično nama, ne bi ograničila samo na molitvu i 
pokoru, nego bi s time spojila i neposredan rad na spašavanju duša. Njezina bi je velika revnost 
dovela na to.“ 258 


„Nisu li želje naše sv. Majke Terezije u Karmelu Božanskog Srca postale stvarnost? Još 
više, kada je u svoje vrijeme kao dijete mogla nešto željeti, Božansko Srce Isusovo dalo joj je 'kćeri' 
koje su prave misionarke u njenom duhu. To znači, koje su svoj kontemplativni život spojile sa 
aktivnim.^ 259 


„Odsad smo mogle obdržavati pravi redovnički život po pravilima Karmela i po 
konstitucijama svete Terezije. Umjesto postova Bog je od nas tražio da se žrtvujemo radom za 
djecu, a umjesto klauzure da radimo za misije. Naš molitveni život, a prije svega umiranje svemu 
što je svjetovno, izgrađivao je u nama ono glavno; da, bila je to vatra koja je našu revnost i našu 
ljubav sve više rasplamsavala.“ 260 

U duhovnom životu sve ovisi o ljubavi i zbog toga je tako jasno da apostolat sam po sebi ne 
može biti posvećujući ako nije hranjen i prožet molitvom i kontemplacijom. Da bi po apostolatskom 
djelovanju bilo tko mogao biti vođen putem upoznavanja Boga i sjedinjenja s njim, potrebno je da 
mu prethodi osobno traženje Boga i sjedinjenje s njim u šutnji i molitvi osobe koja naviješta. 
Nutarnji i kontemplativni život svakoga vjernika, a posebno onoga koji radi u apostolatu, izvor je 
duhovnosti Crkve i apostolata. 261 Tek pod tim uvjetima apostolat je dovođenje duša do iskustva 
Boga, a ne puka socijalna aktivnost. Zbog toga Blaženica na to podsjeća sestre i potiče ih da se bore 
za život u milosti, dakle rast u prijateljstvu s Bogom, za sebe, ali i druge duše: 

„Molim vas, da danas prije svega razmišljate o našem radu i da se opet podsjetite: prije 
svega mora svakoj biti jasno, da mi, pokraj svega posla, nismo aktivni red, nego kontemplativni red; 
a to znači u Bogu, s Bogom i za Boga radimo na spasenju duša - ne dvorimo samo stare ljude i 
siromašnu djecu tj. hranimo i oblačimo, nego to činimo na najsavršeniji način da pridobijemo 
njihove duše za Boga ili da ih ukrasimo i posvetimo. Od jutra do večeri obavljamo naš posao u 
stalnom sjedinjenju s Bogom, jer jedna istinski radina duša sjedinjena s Bogom je kontemplativna 
duša. Što su radili najveći sveci i ima li koga od njih koji nije bio kontemplativac?“ 262 


~ 57 A. Sicari, Contemlativi perla Chiesa. L'itinerario carmelitano di s.Teresa d'Avila, Rim, 1983., str. 173-193. 

258 Djelo Božje, str. 136, 137. 

259 Neobjavljena pisma, pismo br. 1616b. 

260 Djelo Božje, str. 62. 

261 M. Pigna, Valore ecclesiale della vita interiore, u Rivista di vita spirituale, 5-6, 1968., str. 265-280. 
Probudimo se u Bogu! Izbor iz pisama, str. 164. 

„Postoje dvije stvari oko kojih se moraju okretati sve snage i brige jedne službenice 
Svevišnjega kao oko dviju osovina, a to su: Briga da samu sebe uzdrži u Božjem prijateljstvu i 
milosti. Nastojati iste milosti postići i za druge duše. U to mora uložiti cijeli svoj život i sav rad. 
Ako promisli daje Božanski Otkupitelj predao svoj život u neizrecivim mukama za svaku dušu, zar 
će ona ustuknuti pred bilo kojom žrtvom i trpljenjem? Prava će službenica Božanskoga Učitelja 
nastojati pridobiti tvrdokorne duše svojom krotkošću, strpljivošću, mudrošću i ljubavlju. 44 63 

„Kontemplacija koja se klanja kopljem probodenom boku stvara u nama osjetljivost na 
spasenjsku volju Božju, jača u želji da sudjelujemo na njegovu spasenjskom djelu postajući njegova 
sredstva. 44264 Ova dimenzija ne samo da je bila prisutna, nego je bitno obilježila život bi. Marije 
Terezije i njezino štovanje Božanskoga Srca Isusova. 

Iskustvo Božje ljubavi postaje na neki način poziv da i drugi iskuse tu ljubav. I bi. Marija 
Terezija snažno je iskusila i živjela taj poziv Božje ljubavi koji je kod nje sažet u riječima 
„spašavanje duša 44 . Ona u Božanskom Srcu doživljava žarku čežnju za svakom dušom, za 
spasenjem svakoga čovjeka. Ponajprije je to snažno doživjela u svom obraćenju, tj. prelasku na 
katoličku vjeru. „Nisam li ja bila janješce koje se nalazilo zapleteno u trnju krivovjerja? Kolike je 
godine, koliko muke, koliko žrtava stajalo Dobrog Pastira dok nije izbavio to janješce. Vječna hvala 
Božanskoj ljubavi, strpljivosti i milosrđu koje nije mirovalo dok napokon nije privelo to janješce 
svojem stadu, i to nakon 33 godine. 442 65 Razmatrajući svakodnevno s velikom ljubavlju Sveto pismo 
u njemu je prepoznavala kucaje Srca Božjega Sina. Ustrajnom molitvom bi. Marija Terezija sve je 
više ulazila u bogatstvo toga Srca i spoznavala njegovu beskrajnu ljubav prema svakom čovjeku. 

U dušama vidi „dragocjene dragulje Božanskog Srca, za koje je Krist na križu visio i u neizrecivim 
mukama dao svoj život“ 266 . Dala se osvojiti ljubavlju Božanskoga Srca do te mjere daje mogla reći: 

„Bog je 'moj Bog’! Njegove duše, 'moje duše'!“ 267 Kao što Božansko Srce žeđa za svim 
dušama koje je spasilo, tako je i njezino srce gorjelo težnjom privesti Božanskom Srcu mnoge duše. 
To je postalo njezino životno poslanje i prva svrha Karmela Božanskoga Srca Isusova. Važnost 
koju je bi. Marija Terezija tome pridavala vidljiva je i iz činjenice da su sestre osim tri uobičajena 
zavjeta (čistoće, siromaštva i poslušnosti) polagale i četvrti - život posvetiti spašavanju duša. 

„Neka Božanski Spasitelj zapali vaša srca plamenom ljubavi da se nikada više ne ohlade. Onom 
ljubavlju koja u vašim srcima ne trpi nikakva samoljublja i tvrdoglavosti, onom koja srce ispunja 
'osjećajima za misije'. U vama ne smije nikada nestati glad i žeđ za dušama. Zahvalite za milost 
koju nam je Bog dao - a čemu? Samo da svoju dušu posvetite? Da, ali također i zato da Srcu 
Isusovu pružite okrepu, jer ono toliko čezne za dušama. 

Najdraže sestre, utisnite u vaša srca naš četvrti zavjet (život posvetiti spasenju duša) bdijući 
postojano i ustrajno. To mora biti vaša prva i zadnja misao. Počnite s novom i žarkom ljubavlju 
moliti za duše. Da, borite se s Božjim Srcem i tražite s ljubavlju punom predanja da pridobijete 
(vašu) djecu za dragog Spasitelja. Ljubav, ljubav, ljubav ništa drugo, nego širite ljubav i blagost. 
Ako vam se predbacuje, idite k Božanskom Srcu. Ono će vam pomoći da podnesete sve protivštine 
tvrdih srdaca koja nisu odabrala dragog Spasitelja za svoj uzor, koji je bio blag i uvijek pun ljubavi. 
Oni koji ga u tom slijede, naći će jednom u Njemu suca punog ljubavi. Ovo vam od srca želim i da 

ozro 

mu s blagošću i požrtvovnošću punom ljubavi pridobijete tisuće i tisuće duša. 44 ' 

Kontemplacija Isusova otvorenoga Srca i preobilje ljubavi koju je iskusila tjeralo ju je da 
svima objavi taj izvor ljubavi i života: „Duh Božanskog Srca - Da, to je prava ljubav, to je preobilje 
Božanske Ljubavi koje nas zove: 'Idite na ulice i trgove!' To je naša misija... Ima li što većega, 
nego grešnika privesti natrag k Bogu? Nebu danomice pripravljati radost... Koje li radosti za 


263 Mali vodič k savršenosti, str. 15. 

M Benedikt XVI., Pismo vrhovnom poglavaru Družbe Isusove prilikom pedesete obljetnice enciklike „Haurietis 
aquas“, 2006. 

" b5 Djelo Božje, str. 11. 

266 Isto, str. 132. 

267 Isto. 

" s Probudimo se u Bogu! Izbor iz pisama, str. 25, 26. 

Božansko Srce!“ 269 Ono stoje bila žeđ Isusova Srca postalo je i njezina: „Duše i samo duše, samo 
za njih kuca Božansko Srce. Tako bi trebalo da mi nemamo nikakve druge misli, nikakve druge 

želje osim da želimo samo: duše, duše, i samo duše...“ 

Što je značilo „spašavanje duša“? Bilo bi pogrešno svesti spašavanje duša samo na ono što 
je bi. Marija Terezija nazivala kućnim misijama, tj. na posjete obiteljima tijekom kojih ih se 
postupno ponovno privodilo vjeri u Boga. Spašavanje duša bi. Marija Terezija shvaćala je puno 
šire. Ponajprije, znala je da konkretnim radom može doprijeti samo do malena broja duša. No to je 
nije pokolebalo. Iskustveno je znala da je „molitva najveća moć“ 271 , zato je svojom molitvom 
obuhvaćala cijeli svijet: „Ja sam zaručnica Božanskog Srca, a Srce Isusovo obuhvaća cijeli svijet. 

979 

Svakih pet minuta stavljam svih pet dijelova svijeta u Božansko Srcc.“" 

Prvo sredstvo spašavanja duša jest molitva i ona je dostupna svima u svakom trenutku. Srce 
sjedinjeno s Božanskim Srcem može izmoliti milosti brojnim dušama. Stoga je pozivala na budnost 
i prisebnost: „Pazimo na minute, saberimo misli u Bogu! U pet minuta mogli biste ne samo jednu, 
nego tko zna koliko duša vašom gorućom čežnjom od Boga zadobiti!“ Posebno su joj na srcu bili 
umirući. I njima je željela pomoći svojom molitvom i radi toga je uvela molitveni pozdrav među 
sestrama: Memento morientium! Mi Jesu, misericordial (Sjeti se umirućih! Moj Isuse, milosrđe!). 

U kon kr etnomu apostolatskom radu s djecom, starijima, obiteljima bi. Marija Terezija je 
preporučivala samo jednu metodu. Onu koju je sama naučila od Božanskoga Srca Isusova, a ta je 
ljubav: „Ljubav je magnet; da, jedino čime mi možemo pridobiti duše!“ Ona koja je bila 
zaručnica Božanskoga Srca, a to znači zaručnica božanske ljubavi, željela je da svi osjete tu ljubav i 
na taj način biti oruđe koje Božanskom Srcu privodi duše. I ovdje je ljubav početak i uzrok svega: 
„Sav naš rad je ništa ako naša srca ne ispunja ljubav, prava, topla, svježa, čista ljubav; ako ona ne 
upravlja našim mislima, ne govori iz naših riječi, ne svijetli iz naših očiju... Ljubiti Boga; ne 

97S . ... 

riječima nego djelima.“ Nastojanje da drugi iskuse Božju ljubav nerazumljivo je ako u srcu nema 
ljubavi. BI. Marija Terezija je znala daje izvor ljubavi u molitvenom promatranju Božanskoga Srca 
„koje za nas toplo kuca i trajno nas ljubi” 276 . 

Za nju se može reći da je istinski živjela u Isusovu Srcu. Ova dimenzija osjetljivosti na 
Božju spasenjsku volju za sve ljude snažno prisutna u životu bi. Marije Terezije svjedoči 0 njezinu 
ispravno shvaćenu štovanju Srca Isusova. Na njezinu se primjeru obistinjuju riječi pape Benedikta 
XVI. 0 pravim štovateljima Isusova Srca: „Darovi primljeni iz otvorenoga boka iz kojega su potekli 
'krv i voda’ pretvaraju i nas u to da i mi za druge postanemo vrelo iz kojega teku 'rijeke žive vode', 
otvaraju nas raspoloživosti za život za druge.“ 277 

Dakle, apostolatska dimenzija koju je živjela Majka i Utemeljiteljica Karmela BSI kao plod 
svoga kontemplativnog puta obuhvaća i razne aktivnosti, rad s djecom, siromasima, starcima, ali 
misijska aktivnost u ovom šire iznesenom kontekstu za nju je primarna stvar i kao najvažniju je vidi 
i za svoju družbu: 

,,I još nešto, glavna svrha našeg Reda su misije; ne uzimati u dom toliko djece ili staraca 
koliko je samo moguće, nego imati sestre koje imaju sitne dužnosti, tako da se mogu posve posvetiti 
misijama. Ali ne lakoumne i mlade sestre. Svaka provincijalka mora svoje sestre poznavati i samo 

970 

one idu u misije koje za to imaju dozvolu.““ 

„Ja želim da sveta majka Terezija sve moje majke i sestre posvema ispuni duhom našega 
Reda, a to je duh Božanskog Srca, da sve ispuni prebilje te Božanske ljubavi koja nam dovikuje: 


269 Probudimo se u Bogu! Izbor iz pisama, str. 85-86. 

270 Neobjavljena pisma, pismo br. 1078. 

~ 71 Isto, pismo br. 1245. 

272 Neobjavljena pisma. 

273 Probudimo se u Bogu! Izbor iz pisama, str. 54. 

274 Isto, str. 243. 

275 Isto, str. 158. 

276 Neobjavljena pisma. 

~ 77 Benedikt XVI., Pismo vrhovnom poglavaru Družbe Isusove prilikom pedesete obljetnice enciklike „Haurietis 
aquas", 2006. 

~ 78 Probudimo se u Bogu! Izbor iz pisama, str. 204. 

’ldite na ulice i raskršća i prisilite sve da uđu.' To je naša misija. Koja od vas taj nalog ne želi 
ispuniti, nije prvu svrhu našega Reda - misije - uzela kao svoj poziv. Nikada nisu djeca bila, (prva) 
glavna svrha, ili kako neke smatraju misije sporednom zadaćom, to se apsolutno protivi duhu 
našega Reda. Ima li nešto višega, nego grješnika obratiti i tako dnevno pripremiti nebu radost, kako 
mi sada to činimo, kad toliko sestara ide na misije?“ 

„Nema ništa većega od suradnje s Bogom u spasenju svijeta.“ Ovo načelo koje sv. Toma 
Akvinski preuzima od sv. Dionizije Areopagita zajedno sa svim učiteljima najveća je apologija 
apostolata u Crkvi. Apostolat je sveto i posvećujuće djelo i u samoj je biti Kristova poslanja i 
poslanja Crkve. Ali uvijek se treba prisjetiti Isusovih riječi: „Bez mene ne možete ništa učiniti“ 
(Iv 15,5) koje svi načelno prihvaćaju, ali ih u praksi lako zaboravljaju. Ali činjenica da sve ovisi o 
Bogu ne može ni na koji način biti povodom za indiferentizam vjernika u odnosu na druge ljude jer 
se Bog služi ljudima u ostvarenju svojih spasonosnih planova. Vjernik u apostolatu naviješta i 
predaje drugima ono što je sam primio od Boga, ali potrebno je da to naviješta i predaje drugima. 

„Sve ovisi o suradnji s milošću, i bez zauzetog rada na vlastitoj duši nećemo dobiti velikih 
milosti, a bez njih ne može ni najrevnija dobiti milost za rad i da ide u misije, to je najviše u našem 
Redu. To je rad sv. Franje Ksaverskog i bio je rad samog našeg Božanskog Spasitelja. Koje nemaju 
milost ovoga zvanja, neka onda barem žrtvuju sve svoje poslove i napore za obraćenje i spasenje 
duša i po molitvi, vapajima i velikoj revnosti u vršenju pokorničkih djela, zadobiju milost za sve. 

Jednom neće svi imati istu radost i jednake zasluge u nebu.“ 

U misijama koje je obavljala sa sestrama Blaženica je željela vjernike dovesti do ponovne 
sakramentalne prakse. Sakramenti su za bi. Mariju Tereziju bili izvori milosti u kojima se susreće 
Boga. Kućne misije koje je provodila sa svojim sestrama imale su posredno za cilj pripraviti za 
susret s Bogom po sakramentima. 

„Odmah smo počele s našom glavnom zadaćom-misijama. Neprestano je izlazilo nekoliko 

sestara da potraže i porade oko duša koje su se otuđile od Crkve.““ 

„Također i kućne misije imaju svrhu tražiti nekrštenu djecu, divlje brakove dovesti do 

crkvene ženidbe i nepokorne privesti sakramentima.“ 

Kada bi. Marija Terezija od Sv. Josipa govori o misijama, ima pred sobom i širu 
perspektivu. Ne zaustavlja se na predominatnoj eklezilogiji svoga vremena prema kojoj je Crkva 
prvenstveno viđena pod jurisdikcijskim vidikom gdje su odgovorni za Crkvu, papa i biskupi, 
istodobno glavni pokretači misionarske aktivnosti koja za cilj ima povratak vjernika na praksu 
sakramenata i vjere. Majka i Utemeljiteljica Karmela BSI, osim ove dimenzije u poimanju misija, 
ima i dimenziju Crkve kao zajednice vjernika i navještaja kraljevstva Božjega na zemlji svim 
vjernicima i nevjernicima. U svojim brojnim susretima s različitim ljudima često se susretala s 
onima koji nisu pripadali Katoličkoj Crkvi nego ra z nim sektama, osobito u Americi. Širinu svoga 
srca Blaženica ovako izražava: 

„Šteta za ove iskreno pobožne duše koje su u zabludi rođene i ostarjele! Dakako, one se neće 

98 f. 

izgubiti, ali kako bi se mogle obogatiti milostima kad bi bile djeca prave Crkve Kristove.“ 

„Svetim životom i takvom ljubavlju, koja je uvijek spremna na žrtvu, koja nikada ne pita za 
stalež i konfesiju (vjeroispovijest) predobit će nebrojene duše. A kako će u nebu biti velika radost 
poradi jednog grešnika koji čini pokoru, koliko li će veća biti zbog mnogih duša, koje pokoru čine! 
A koja radost ispunit će Božje Srce, kada vidi kako sestre godinu za godinom, neutrudivom 
revnošću hite od kuće do kuće tražeći izgubljene ovčice, ili kad od rana do kasna njeguju dječje 


2,y Isto, str. 85. 86. 

2S0 Sv. Toma Akvinski, 3. Sent. 35,1,4,2. c. 

~ S1 J. Lozano, Teologia e spiritualita della vita apostolica, u Rivista di vita spirituale, 3, 1971., str. 235-250. 
Probudimo se u Bogu! Izbor iz pisama, str. 72. 

283 Djelo Božje, str. 147. 

284 Iz izvještaja s. Marie-Terese od Sv. Petra. 

285 L. Gallo, Missionarietci dell’intera Chiesa, u Rivista di vita spirituale, br. 4-5, 1975., str. 420M37. 

286 Djelo Božje, str. 149. 

duše, da se ne izgube. Ili pak, kad uvijek sa svim srcem ništa drugo ne traže nego spas duša, 

pomažući tako na proširenju kraljevstva Božjeg na zemlji.“ 

Danas je općeprihvaćena stvarnost daje Duh Sveti glavni pokretač i protagonist apostolata i 
misija. Bez Duha Svetoga poslanje Crkve i misije bili bi najobičnija propaganda, a zahvaljujući 
djelovanju Duha Svetoga po naviještanju radosne vijesti događa se trajno izlijevanje Božje ljubavi 
na svijet . 288 

Zbog toga treba naglasiti odnos Blaženice prema Duhu Svetom u vidu štovanja Srca 
Isusova, ali i apostolata i navještaja. Sama je imala snažno iskustvo djelovanja Duh Svetoga u svom 
životu: „Duh Božji pokreće duše svih stoljeća i svih tisućljeća, a gdje Božji Duh radi, stvara i 
pokreće duše, tu je uzaludno svako protivljenje. Sve poteškoće i sve zapreke, pa bile one kako mu 

drago velike, uklanja Duh Sveti.“ 

Može se reći da se bi. Marija Terezija dala voditi Duhom Svetim. Duh Sveti je božanska 
ljubav razlivena u ljudskim srcima. Sve ono što je već rečeno o ljubavi ovdje se ponovno ponavlja i 
još izravnije kaže da je izvor te ljubavi Duh Sveti. Još jednom potvrđujući prvenstvo ljubavi bi. 
Marija Terezija svjedoči da „nutarnji zakon ljubavi, koji Duh Sveti usađuje u ljudske duše, više 
pomaže u življenju našeg poziva nego svi vanjski zakoni “. 290 Njezin recept za veliku ljubav, tj. 
sjedinjenje s Bogom, navještaj, apostolat i misije jednostavan je: treba dopustiti Duhu Svetom da 

žarom svoje ljubavi prožima i sve više ispunjava dušu.“ 

Razmisli: Kako su u mom iskustvu usklađeni kontemplacija i apostolat? Imam li u srcu 
proživljenu svijest o potrebi privođenja duša Srcu Isusovu? Na koji je način moj poziv ,,misijski“? 

4.10. Ustrajnost u apostolatu oslanjajući se Isusa Krista usprkos svih naših poteškoća i 
ograničenja 

Odnos s Isusom Kristom u molitvi proširuje nam srce kako bi u njega mogli stati svi ljudi, i 
oni nama bliski, ali i oni daleki, oslobađajući nas uskogrudnosti i malodušnosti, koje nisu od Krista. 

Crkva se može usporediti s ljudskim tijelom koje se sastoji od različitih, ali međusobno 
ujedinjenih udova. Ta različitost, koja ni u kom slučaju ne narušava jedinstvo, predstavlja temeljni 
uvjet Crkve. 

Moramo moliti Gospodina da nas osposobi promijeniti i na praktičan način uskladiti sve 
nadnaravne stvarnosti koje su prisutne u izgrađivanju otajstvenog tijela Kristova, kako bismo 
ostvarili jedinstvo u istini i milosrđu. Istodobno, potrebno je priznati različitost oblika u Crkvi, 
raznolikost duhovnosti, teoloških stavova - tamo gdje se može razlikovati u mišljenju - pastoralnih 
djelovanja i apostolskih inicijativa. Budući da je raznolikost oblika »istinsko bogatstvo koje 
podrazumijeva puninu, to je istinsko katoličanstvo«, udaljeno od lažnog pluralizma, shvaćenog kao 
»suprotstavljanje radikalno oprečnih stavova«. 

Duh Sveti djeluje u jedinstvu i u milosti, potičući na raznolike putove posvećenja. Oni koji 
su primili određenu karizmu, poseban Božji poziv, doprinose izgradnji Crkve svojom vjernošću tom 
pozivu i slijedeći put kojeg je Bog njima odredio. 

On ih tamo čeka, a ne na nekom drugom mjestu, na drugom polju ili u nekom drugom 
obliku. Jedinstvo koje Gospodin želi, »da svi budu jedno«, ne ograničava, već promiče 
jedinstvenost osobnosti i naravi svakoga od nas, te različite duhovnosti i teološka razmišljanja u 
onim pitanjima koje Crkva ostavlja za slobodnu raspravu među ljudima... »Začudilo te što sam 
odobrio nedostatak jednolikosti u tom apostolatu gdje radiš. 

Gospodin nas svojim naukom ne samo potiče da poštujemo prirodnu različitost naravi, 
ukusa, stavova u onome što je prolazno i dvojbeno, nego i da je na aktivan način promičemo. U 


287 Direktorij Karmelićanki Božanskog Srca Isusova, 1925., str. 27. 

~ ss J. Castellano, La missione nel dinamismo dello Spirito Santo, u Rivista di vita spirituale, br. 4-5, 1975., str. 398M15. 

289 Djelo Božje, str. 113. 

290 Isto, str. 192. 

291 Usp. Neobjavljena pisma, pismo br. 1113. 

svemu što se ne suprotstavlja niti zaprječuje Gospodinovo naučavanje i primljeni poziv unutar njega 
mora postojati potpuna sloboda odabira sklonosti, zanimanja, struka, poslova i osobnih zamisli o 
društvu, znanosti ili politici. Zbog toga kršćani našega doba, kao i kršćani svih razdoblja - svatko 
vjeran svojem pozivu - moraju biti jedinstveni u Kristu, u njegovoj ljubavi i nauku. U svemu 
ostalome moramo biti različiti i originalni, svatko sa svojom osobnošću, te se moramo truditi biti 
sol zemlje i svjetlost svijeta, upaljena žeravica i istinski Kristovi učenici. 

Apostolsku zauzetost mora pobuđivati želja da se pomogne ljudima ostvariti susret s Isusom. 
Za takvo je što, među ostalim, potreban niz nadnaravnih krjeposti, kao što vidimo u pothvatu 
prijatelja bolesna čovjeka iz Kafamauma. To su ljudi koji imaju veliku vjeru u Učitelja, koji su ga 
već prije susreli u drugim prilikama; možda ih je sam Isus pozvao da mu tu dovedu bolesnoga 
prijatelja. Njihova je vjera djelatna budući da koriste redovita i izvanredna sredstva koja iziskuje 
konkretan slučaj. Ti su ljudi puni nade i optimizma i čvrsto vjeruju daje upravo Isus i nitko drugi 
ono što njihovu prijatelju treba. 

Može se dogoditi da će nam u jednom trenutku i naši bližnji reći: S kojim se pravom uplićeš 
u tuđe živote? Tko ti je dao vlast da govoriš o Kristu, o njegovu nauku i njegovim zahtjevima? 
Štoviše, sami sebe možemo napastovati, pitajući se: Tko me tjera da se bavim time? U tom slučaju 
»morao bih ti odgovoriti: sam Krist ti zapovijeda. On te to moli. 'Žetve je mnogo, a radnika malo. 
Molite dakle gospodara žetve da pošalje radnike u žetvu svoju.' (Mt 9,37-38) Ne donosi lagodan 
zaključak, ne govori: ja nisam za to sposoban, postoje već ljudi koji se tim bave, takvi su mi zadaci 
strani... Ne, za to nema drugih ljudi. Inače, svi bi se tako mogli izgovarati. Kristova je molba 
upućena svima i svakome kršćaninu posebno. 

Nitko nije izuzet: ni zbog godina, ni zbog zdravlja, niti zbog posla kojim se bavi. Nema 
isprika. Ili naš apostolat daje plodove, ili je naša vjera jalova.«8 Crkva nas ohrabruje i potiče da 
druge upoznajemo s Kristom, bez izgovaranja, radosno i u svim životnim dobima. »Mladi ljudi 
moraju postati prvim i izravnim apostolima mladih ljudi, provodeći osobni apostolat među svojim 
vršnjacima (...). I malena djeca također imaju svoju vlastitu apostolsku aktivnost. Ovisno o 
sposobnostima, ona su živi svjedoci Krista među svojim prijateljima.« 

Mladi, djeca, starci, bolesni, nezaposleni kao i oni veoma uspješni u poslu..., svi moramo 
biti apostoli koji druge ljude upoznaju s Kristom, svjedočeći svojim osobnim primjerom i riječima. 
Usred ovoga svijeta Bog bi tako imao jako dobre glasnogovornike! On nam svima govori: »Pođite 
po svem svijetu, propovijedajte evanđelje svemu stvorenju.« Šalje nas Gospodin! 

Ljubav prema Kristu potiče nas na ljubav prema bližnjemu. Poziv što smo ga primili potiče 
nas da mislimo na druge, da se ne bojimo žrtava koje iziskuje djelotvorna ljubav, budući da »nema 
znaka koji tako obilježava kršćanina, onoga koji ljubi Krista, kao što je skrb za našu braću i žar za 
spasenjem duša«. Stoga, žarka želja da druge upoznamo s Učiteljem, pokazatelj je iskrenosti 
učenikova života i njegove postojanosti u nasljedovanju Učitelja. Ako koji puta primijetimo da nas 
ne brine spasenje duša, da smo ravnodušni s obzirom na njihovu udaljenost od Boga, da njihove 
duhovne potrebe ne izazivaju nikakvu reakciju u našoj duši, bio bi to znak da se naša ljubav 
ohladila, budući da više ne grije naše bližnje. Apostolat nije nekakva nadogradnja ili nešto 
nadodano uobičajenoj aktivnosti kršćanina; apostolat je sam kršćanski život, koji kao svoj naravni 
izraz ima apostolsko zanimanje za članove obitelji, rodbinu, kolege na poslu, prijatelje... 

Kojom vlašću to činiš?«, pitaše Isusa glavari svećenički i pismoznanci. Međutim, to nije bio 
prikladan trenutak da im otkrije odakle potječe njegova moć. Tek će kasnije svojim učenicima 
otkriti: »Dana mije sva vlast na nebu i na zemlji!«12 Isusova vlast ne potječe od ljudi, već od Boga 
Oca koji ga je »učinio baštinikom sviju stvari (usp. Heb 1,2), da bude Učitelj, Kralj i Svećenik 
sviju, Glava novoga i sveopćega naroda djece Božje«. 

U toj vlasti sudjeluje cijela Crkva i svaki njezin član. Svakom kršćaninu pripada zadatak 
širenja Kristova djela po svijetu, ali na poseban način onima koji su, osim poslanja što su ga primili 
na krštenju, primili i poseban Gospodinov poziv da ga izbliza slijede. Isus nas ohrabruje i potiče jer 
»su svi ljudi pozvani na vječni život. Pozvani su na spasenje. Jeste li svjesni toga? Jeste li svjesni 
(...) da su svi ljudi pozvani da žive s Bogom i da bez njega gube ključ 'otajstva' samih sebe? 


491 



Krist nam donosi poziv na spasenje. On za čovjeka ima 'riječi života vječnoga' (Iv 6,68) i 
obraća se svim ljudima, takvima kakvi jesu, u najrazličitijim situacijama, obraća se konkretnom 
čovjeku na zemlji. Osobito se obraća onima koji pate, bilo tijelom, bilo dušom.« 

Isus poziva i nas, poput onih učenika kojima govori da pođu u obližnje selo i potraže 
zavezano magare koje još nitko nije uzjahao. Trebaju ga odvezati i dovesti mu ga, to će biti 
životinja na kojoj će pobjednički ujahati u Jeruzalem. Također, poručio im je da onome koji ih upita 
što će im magare kažu da treba Gospodinu.Oni djeluju za Gospodina i u njegovo ime. Ne čine to 
zbog sebe samih niti za neku osobnu korist. Ta dvojica pođoše i - doista - nađoše magare kako im je 
rekao Gospodin. »I dok su driješili magare, rekoše im gospodri: 'Što driješite magare?' Oni 
odgovore: 'Gospodinu treba.« 

Ti učenici, kojima ne znamo imena, ali koji su bili vjerni Učiteljevi prijatelji, izvršili su 
zapovijed i učinili što se mora učiniti u svakom djelu apostolata: »I dovedoše ga Isusu«. Sveti 
Ambrozije, objašnjavajući ovaj odlomak, ističe tri stvari: Isusovu zapovijed, božansku moć kojom 
je izvršavaju te uzoriti način života i bliskost s Učiteljem onih koji izvršavaju njegove zapovijedi. 

Koliko ćemo puta, poslani od Isusa, morati odriješiti spone dušama, jer ih On treba za svoju 
pobjedu! Neka naše ruke, naša djela i naš život budu apostolski... Bog će nam tada dati apostolsku 
milost kako bismo razvrgnuli verige onima koji su okovani«, tolikima što su svezani jer Gospodin 
čeka. 

Strpljivost je temeljni dio hrabrosti; zahvaljujući strpljivosti, znat ćemo čekati kad to prilika 
zahtijeva, znat ćemo uložiti više ljudskih i nadnaravnih napora, moći ćemo bezbroj puta započeti 
iznova te znati uzeti u obzir vlastite mane kao i mane onih koje želimo dovesti k Bogu. »Vjera je 
prijeko potrebno sredstvo u apostolatu, koja se puno puta očituje u postojanosti s kojom govorimo o 
Bogu, iako plodovi kasne. 

Ako smo uporni, ako ustrajemo posve uvjereni da Gospodin to hoće, tada će se oko nas, 
posvuda, pojaviti znakovi kršćanske revolucije: neki će se odlučiti na predanje, drugi će ozbiljno 
uzeti svoj unutarnji život, a oni slabiji će barem biti upozoreni.« 

Isus je pozvao apostole znajući za njihove nedostatke. On ih želi upravo onakve kakvi jesu. 
Nakon što je s njima doručkovao, upitao je Petra: »Šimune Ivanov, ljubiš li me više nego ovi?... 
Pasi jaganjce moje!... Pasi ovce moje!« On je računao na njih gradeći svoju Crkvu. Dao im je moć u 
njegovo ime prinositi na oltar žrtvu, moć oprostiti grijehe. Povjerio im je svoj nauk imajući u njih 
potpuno povjerenje i strpljivo ih je izgradio. Znao je da im je potrebno određeno vrijeme za to, dok 
postanu sposobni izvršiti zadatak koji im je povjeren. 

Gospodin je čak predvidio trenutke i način za posvećenje svakog pojedinca, poštujući u 
potpunosti njegovo osobno uzvraćanje na udijeljenu milost. Naša je dužnost postati valjani kanali za 
širenje milosti Božje i olakšati djelovanje Duha Svetoga, kako u sebi, tako i u našim prijateljima, 
rođacima, znancima i kolegama... Ako se Gospodin nikad ne umori od pružanja pomoći svima, 
kako se mi, koji smo samo njegovo sredstvo, možemo umoriti? Ako je stolareva ruka čvrsta i 
postojana, kako bi alat mogao imati ikakvih ograničenja u obavljanju posla? 

Put koji vodi u nebo nije kratak. Bog obično ne udjeljuje milosti koje odmah i konačno 
dovode do svetosti. Naši se prijatelji obično malo po malo približavaju Gospodinu. Naići ćemo na 
otpore, posljedicu, čestu, istočnoga grijeha, koji je ostavio na duši svoje tragove, kao i osobnih 
grijeha. Na nama je olakšati Božje djelovanje molitvom i pokorom, iskrenom brigom za druge 
pružajući i primjer, govoreći prave riječi u pravom trenutku, poklanjajući im iskreno prijateljstvo, 
razumijevanje, prešućujući nedostatke... Ako naši prijatelji sporo uzvraćaju na milost, trebamo biti 
velikodušniji u iskazivanju prijateljstva i pažnje, ojačati ljudski temelj apostolata. Učvrstiti odnos s 
osobom koja se ne želi uključiti ni približiti Kristu znak je iskrenog prijateljstva i poštene namjere s 
naše strane, jer smo potaknuti željom da Bog dobije brojne prijatelje na zemlji i brigom za dobrobit 
naših prijatelja. 

Razmisli! Jesam li svjestan da je Isus znao za sve slabosti svojih apostola pa ih je ipak 
pozvao da ga slijede i poslao da navijestaju evanđelja? Vrijedi li to i za mene sukladno mojim 
staleskim dužnostima ? 

